
ANTON PANN 

Aplecîndu-se peste biografia lui Anton Pann, învăţatul M. Gaster 
făcea observaţia că aproximativ primii 25 de ani din viaţa 
scriitorului ţin de legendă, prin sărăcia şi caracterul incert al 
ştirilor; penumbra misterioasă ce planează asupra începuturilor 
lui Pann îi părea că reprezintă o versiune modernă a existenţei 
fabuloase a lui Esop. 1 Constatarea e mai mult a unui poet care 
lucrează cu intuiţii decît a unui savant educat în spiritul rigorii şi 
al generalizării prudente. E desigur adevărat că nu ştim în mod 
amănunţit cum au decurs cele dintîi momente ale peregrinării lui 
Anton Pann prin pulberea lumii. Dar nu sîntem informaţi mai larg 
nici despre alţi scriitori, despre un lenăchiţă Văcărescu ori 
Conachi. Iar, pe de altă parte, din faptele disparate care au 
parvenit pînă la noi, putem reconstitui originea, mediul de 
formaţie şi instrucţia scriitorului, adică elementele de bază pe 
care trebuie rezemată interpretarea operei şi înţelegerea 
omului. 

Nu vom detaila aici biografia lui Anton Pann. Ea a fost expusă, 
acum cîţiva ani, pe larg, de Ion Manole, într-o monografie 
documentată. 2 Dincolo de reproşurile pe care le-aş formula în 
privinţa sistematizării materiei, a fineţii şi preciziei interpretării, 
dincolo de anume rectificări şi completări în informaţie, cred că 
lucrarea lui Manole e folositoare şi rămîne indispensabilă, 
pentru moment, aceluia ce vrea să pătrundă în hăţişurile operei 
lui Pann. O recapitulare sumară a datelor principale ce jalonează 
drumul vieţii şi creaţiei autorului Povestei vorbii e totuşi 
necesară pentru cititorul ediţiei de faţă. 

S-a născut oare Anton Pann la 1794, cum a susţinut G. Dem. 
Teodorescu 3 , pe baza unor argumente fragile, la 1796 sau la 
1797. cum a afirmat-o singur, cu destulă indiferenţă faţă de 
consecvenţa propriilor declaraţii, în două testamente datînd 


1 M. Gaster în introducerea la : Anton Pann, Povestea vorbii, Craiova, 1936, p. 
XXIX. 

2 Ion Manole, Anton Pann, E.S.P.L.A., Bucureşti, 1954 

3 G. Dem. Teodorescu, Vieaţa şi activitatea lui Anton Pann, Bucureşti, 1983, pp. 
67-68 

respectiv din 1849 1854? înclinăm şi noi, ca şi Ion Manole 4 , 
pentru anii 1796 sau 1797, întrucît pînă la o probă deplin 
concludentă ni se pare că n-avem temeiuri suficiente ca să 
negăm mărturia lui Pann însuşi. 

Fapt este că tatăl său era căldărar la Sliven, în Bulgaria, se numea 
Panteleon Petrov şi a murit pe cînd Antonache, cel mai mic 
dintre copii, avea cîţiva ani. în timpul, războiului ruso-turc, dintre 
1806-1812, văduva Tomaida. împreună cu cei trei băieţi, poate 
de teama unor. represalii turceşti împotriva populaţiei creştine, 
poate din alte motive ce au rămas obscure; apucă drumul 
bejeniei, pribegind la nord de Dunăre şi ajungînd pînă la Chişinău 
unde se stabileşte provizoriu. Fraţii mai mari s-au înrolat în 
armata rusă şi au pierit în 1809. la asediul Brăilei. Anton, care 
avea o frumoasă voce de soprano şi sumare dar utile cunoştinţe 
de psaltichie, intră în corul bisericii mari din Chişinău. La 1817 
atmosfera de frâmîntare şi instabilitate declanşată în provinciile 
vestice ale Rusiei de ştirea invaziei lui Napoleon, Tomaida, cu 
singurul fiu ce-i mai rămăsese, pleacă la Bucureşti. Pricinile ne 
sînt iarăşi necunoscute. Bănuiala noastră e că la mijloc a fost o 
împrejurare de ordin personal, ca şi în cazul, emigrării din Sliven: 
atunci văduva căldărarului Petroveanu (derivare din Petrov !) va 
fi plecat la vreo rudă sau, pur şi simplu, în speranţa că-şi va 
cîştiga mai lesne pîinea, la nordul Dunării, nereuşitul să-şi 
realizeze ţinta se va fi hotărît acum să-şi încerce norocul în 
capitala Ţării Romîneşti. Fireşte, toate acestea sînt numai 
ipoteze. 

La Bucureşti, Anton Pann intră paracliser la biserica Olari şi 
cîntăreţ la biserica Sfinţilor. Doi ani învaţă într-o şcoală deschisă 
la 1816 de un grec, Petru Efesiul, elev al reformatorului muzicii 
bisericeşti, Agapie Paliermul din Chios, care simplificase notaţia 
muzicală adoptând caracterele alfabetice în locul semnelor 
punctate. E asociat la opera de tălmăciri în limba romînă a 
dotărilor de cult, iniţiată de mitropolitul Dionisie Lupu, şi 
lucrează în tipografia aceluiaşi Petru Efesiul, deprinzînd 
meşteşugul tiparului. 


4 Ion Manole, op. cit., p.ll. 

S-a susţinut că Anton Pann ar fi audiat şi cursurile predate la Sf. 
Sava de Gheorghe Lazăr. Informaţia se bazează pe o amintire a 
lui Ion Ghica, a cărui memorie infidelă a indus nu o dată în 
eroare, şi pe o sursă secundară, citată de Bogdan Duică 5 . I. 
Manole acceptă faptul, deşi oarecum evaziv. 6 Nouă ni se pare 
eventualitatea cu totul improbabilă : dacă ar fi fost cazul, e 
neîndoielnic că Eliade sau un altul din elevii ori colaboratorii 
apropiaţi ai lui Lazăr ar fi făcut o menţiune, fără a mai vorbi 
despre scriitorul însuşi, dispus lesne la mărturisiri şi chiar guraliv 
cînd îşi pomeneşte mentorii. De altfel, în prefaţa la Fabule şi 
istorioare, Anton Pann e de ajuns de explicit : „Eu altele n-am 
învăţat decît din mica copilăria mea mi-am bătut capul să ajung 
desăvîrşitîn meşteşugul muzicii bisericeşti." 

La 1820 Pann se căsătoreşte cu o fată săracă, Zamfira, de care se 
va despărţi în 1827. Ce a făcut la 1821 nu se ştie. I. Manole a 
semnalat în manuscrisul academic 3.497 două poezii copiate de 
Ucenescu, „student al domnului Anton Pann", din care ar reieşi 
că scriitorul s-ar fi dus la Braşov imitînd pe boierii ce s-au 
refugiat de teama lui Tudor Vladimirescu şi a Eteriei. 7 Aici l-ar fi 
cunoscut pe Ba rac şi ar fi dedicat un cîntec fiicei sale. Dar Marina 
Barac avea atunci 6 ani 8 şi în genere pare ciudat că Anton Pann 
n-a revenit niciodată asupra acestui prim popas braşovean şi ca 
nu există nici o altă atestare a faptului. Punem deci şi aici un 
semn de întrebare. 

La 1826 9 (şi nu la 1827 cum se afirmă de obicei) Anton Pann e 
trimis dascăl la seminarul din Rîmnicu-Vîlcea şi predă lecţii de 
muzică maicilor de la Mănăstirea Dintr-un Lemn de lîngă Govora. 
Aici un incident romantic: între psaltul cu glas melodios şi 
privirea arzătoare de sub streaşină sprîncenelor groase şi arcuite 


5 G. Bogdan-Duică, Gheorghe Lazăr, Acad. Romînă, memoriile secţiunii literare, 
seria III. tom. I, Bucureşti, 1924. p. III. 

6 1. Manole, op. cit, p. 15. 

7 Idem, p. 34. Aceeaşi informaţie la Gh. Ciobanu, Anton Pann, Cîntece de lume, 
E.S.P.L.A., Bucureşti, 1955, p. 16. 

8 Ion Colan, Viola şi opera lui Ion Barac, Acad. Romînă, memoriile secţiunii 
literare, seria III, tom. IV, Bucureşti, 1920-1929, p. 4. 

9 Studii si cercetări de istoria artei, nr. 12, Bucureşti, 1954, p. 218 

şi zvăpăiata nepoată a stareţei Platonida, Anica, o tînără 
frumuseţe, căreia rasa călugărească se vede că nu-i convenea de 
fel, se înfiripă o iubire cu atît mai pătimaşă cu cit celor doi 
îndrăgostiţi li se pun în cale mai multe piedici. Întrucît cererea de 
căsătorie e refuzată, eroii noştri decid să fugă. Fata se îmbracă 
bărbăteşte şi împreună cu profesorul care-şi abandona, probabil 
fără regrete, sarcina-i didactică, evadează aventuros din 
mănăstire şi se refugiază la Braşov. Anton Pann îşi cîştigă 
existenţa cîtăva vreme cîntînd la biserica Sf. Nicolae, ajutat în 
strană de Anica, travestită încă, ni se spune, deşi e greu să 
înţelegem de ce 10 . După scurt timp perechea revine în ţară, fără 
a întreprinde probabil acea călătorie la Budapesta, de care a 
vorbit unul din primii biografi. 

După întoarcerea de la Braşov viaţa lui Anton Pann curge 
liniştită, fără întorsături neaşteptate. Va continua să cînte prin 
biserici şi să profeseze de la catedră muzica în diferite şcoli (la 
1842 e numit la seminarul din Bucureşti), funcţie de care e 
mîndru de vreme ce o înscrie, ca o carte de vizită, pe pagina de 
titlu a mai multor cărţi. în viaţa personală cunoaşte clipe cînd 
mai dulci, cînd mai amare. Moartea unui copil, Gheorghiţă, îi 
sfîşie inima : 

„Bucuria mea în lume 
O avusei pe un nume, 

Ce îl priveam ca o floare. 

Şi îl iubeam cu dogoare. 

Eu mă uit, strig după dînsul. 

S-a dus, nu-mi aude plînsul. 
întristarea ochii-mi stoarce. 

Dar în zădar: nu să-ntoarce. " u 

Legătura, nelegitimată, cu Anica se termină într-un chip nefericit, 
şi într-un acrostih poetul condamnă mînios ingratitudinea 
femeii. Versurile merită citate pentru modul acut prozaic al 
confesiunii, care lasă să se întrevadă moravurile domestice ale 


10 G. Dem. Teodorescu, op. cit., pp. 39-40 

11 Noul Erotocrit, tom. IV, Sibiu, 1837, p. 115. 

unei existenţe mic-burgheze din preajma lui 1840. Pe de altă 
parte, ele luminează fizionomia morală a scriitorului: om cu 
reacţii vii, generos, capabil să dăruie, dar nedeprins să fie 
refuzat, comunicîndu-şi decepţiile public şi direct, fără să se 
înconjoare, ca poeţii romantici ai vremii, într-un văl de taine şi 
echivocuri: 

„Anii, care îi trăiai 
împreună cu mine. 

Nu crez fi acum să-i ai. 

Tot cu acelaşi bine. 

Nu zic că şedeai pe bani 
Şi umblai cu caleaşca, 

Sau te slujeai de ţigani. 

Muştele să-ţi gonească. 

Nu. Căci eu singur am fost 
Cu dragoste la toate, 

Bărbat, slugă şi rob prost, 

Slujindu-ţi cît să poate. 

Iar tu doamnă te numeai 
Ş-a casii stăpînă 
Orice doreai şi pofteai 
îţi era şi în mînă. 

Care dar alt neajuns, 

O, nemulţămitoare! 

Te-a rănit şi te-a pătruns. 

Să te faci vînzătoare ? 

Ah, ludo ! (şi) Dalilă ! 

De interes orbită, 

Vai! amar seamă vei da! 

Aspidă otrăvită !" 12 

Deşi experienţa primelor două căsnicii nu era prea încurajatoare, 
Anton Pann se va căsători şi a treia oară, la 1840, luînd pe o fată 
de 18 ani, Ecaterina, căci zicea el: 

„Mulţi doresc singurătatea, 


Noul Erotocrit, tom. IV, p. 149. 

Dar eu de ea sînt sătul, 
l-am cunoscut bunătatea, 

Mi-a venit acru, destul I" 13 . 

De la 1830 înainte, întreaga energie îi va fi din ce în ce mai mult 
absorbită de activitatea sa de autor, tipograf şi colportor. Se parc 
că încă de pe la 1821-1822, el s-a apucat să prefacă în romîneşte 
cu multă rîvnă cîntările bisericeşti, adică să redea nu numai 
sensul textelor liturghice, care existau deja în traduceri 
anterioare, dar mai ales să adapteze linia melodică grecească 
textului romînesc 14 . Pînă la 1840 rodul ostenelilor sale în această 
direcţie va fi prea puţin fructificat. Se crede că a publicat un 
Axion la 1819 şi o primă ediţie a datărilor de stea la 1822, însă 
negăsindu-se nici un exemplar din aceste lucrări, existenţa lor 
rămîne ipotetică. 

După 1840 tipăriturile de muzică ecleziastică se succed unele 
după altele, deşi cercul amatorilor nu era mare şi chiar se 
îngusta pe măsura ce trecea timpul. Eforturile lui Pann de a găsi 
„prenumeranţi" sînt de multe ori zadarnice. La 1847 el se plîngea 
în prefaţa unui Heruvico-Chinonicar că într-o lună de zile de 
pribegie pe la toate mănăstirile oltene a izbutit să facă atît de 
puţine abonamente, încît nu şi-a scos nici măcar cheltuielile 
drumului. E probabil că fără de tipografia în posesia căreia a 
intrat la 1843 si fără de veniturile calendarelor şi ale tipăriturilor 
lumeşti n-ar fi reuşit să dea la iveală seria cărţilor de cult cu 
notaţie psaltică. într-o epocă de laicizare a culturii şi 
europenizare în toate domeniile, astfel de lucruri interesau tot 
mai puţină lume. Dar Anton Pann persista, convins de înalta 
valoare patriotică şi educativă a muncii sale. El considera că 
muzica „este însuşi glasul şi cuvîntul care l-a insuflat Dumnezeu 
în om". Iar a adapta cîntecul liturgic, adică „plînso-cuvîntarea cu 
care îşi descrie cinevaşi patimile sufleteşti şi trupeşti", 
intonaţiilor naţionale şi firii limbii romîne, îi părea o sarcină de 
onoare. De aceea i se şi consacra ei cu o nepregetată sîrguinţă. 
însemnăm numai principalele lucrări publicate: Noul Doxastar - 


Poezii populare. Bucureşti, 1846, p. 33. 
14 Gh. Ciobanu, op. cit., p. 13. 

1841, Bazul teoretic şi practic al muzicii bisericeşti sau gramatica 
melodică - 1845, Irmologhiu sau Catavasier - 1846, Epitaful sau 
slujba înmormîntării domnului nostru Isus Hristos - 1846, 
Heruvico-Chinonicar - 1847, Nuoul Anastasimator -1854 etc. 
Tipăriturile profane, care au făcut reputaţia scriitorului şi i-au 
eternizat numele, au izvorît dintr-un imbold foarte prozaic. 
Mărturisirea plină de sinceritate şi ingenuă prin absenţa oricărei 
vanităţi literare se găseşte în prefaţa la Fabule şi istorioare. 
Anton Pann arăta aici că după eşecul încercărilor de a tipări 
primele sale dotări bisericeşti „romînite" s-a „apucat a aduna şi a 
face cîte o carte din cele politiceşti, încet-încet, învăţîndu-mă 
singur, una, ca să-mi treacă de urît, şi al doilea, socotind ca să 
trăiesc". începutul îl face la 1830 cu Versuri muziceşti, o culegere 
de cîntece de stea, cărora le adaugă şi „cîteva versuri politiceşti" 
- cîntece de lume - „care socotesc - spune autorul - cît nimănui 
nu-i vor fi spre vătămare". Urmează Poezii deosebite sau Cîntece 
de lume la 1831, îndreptătorul beţivilor la 1832, Hristoitie au 
şcoala moralului care învaţă toate obiceiurile şi năravurile cele 
bune la 1834, Noul Erotocrit la 1837, o a doua ediţie a Poeziilor 
deosebite sau Cîntece de lume la 1837, Fabule şi istorioare - 
1841, Poezii populare - 1846, Memoria focului mare - 1847, 
Culegere de proverburi sau Povestea vorbii - 1847, o altă ediţie a 
Fabulelor şi istorioarelor - 1847. Alături de această bogată 
activitate de traducător, folclorist, compilator, în care talentul 
robust al scriitorului îşi croieşte o parte originală din ce în ce mai 
întinsă, începînd de pe la 1837-1838 15 , el publică anual 
calendare, după modelul celor din Buda, conţinînd date utile 
gospodarului, cronologii, istorioare morale şi versuri -în totului- 
tot o hrană spirituală elementară, potrivită unui public larg, care 
silabisea încă abecedarul culturii. 

Dar cu toată osteneala lui Pann de a scoate cărţi pe gustul 
cititorilor şi în ciuda deselor lui peregrinări prin ţară ca să-şi 


15 Greşit la I. Manole, op. cit., p. 142, că de-abia prin 1845 începe şi el să 
editeze astfel de cărţi. Vezi M. Gaster, op. cit., p. LXXVIII. Mircea Tomescu (în 
Calendarele romîneşti - 7733-7838, Buc. 1957. p 80, consideră că primul 
calendar al lui Anton Pann. Calendarul lui Bonifatie Setosul a apărut la 1829. 

sporească abonaţii, se pare că afacerile îi mergeau de azi pe 
mîine, şi cîteodată toată nădejdea întreţinerii sale se rezema pe 
modesta leafă de psalt şi în retribuţia nu mai puţin modestă de 
profesor de muzică. Cîteva documente recent publicate 
dezvăluie greutăţile în care se zbătea scriitorul la 1845. într-o 
scrisoare adresată mitropoliei, Anton Pann îşi descrie situaţia cu 
o vigoare de accent care nu numai că nu lasă nici un dubiu 
asupra penibilelor sale condiţii de viaţă, dar sugerează în acelaşi 
timp o explicaţie a acelui conformism remarcat şi pe drept 
deplîns de unii comentatori mai noi. Dependent de alţii într-un 
regim despotic, scriitorul era obligat să-şi menajeze protectorii şi 
să nu încale prescripţiile bisericii. „Cu plângere vă arăt - spunea 
Anton Pann în scrisoarea citată - că mă aflu cu totul în 
deznădăjduire. Iarna m-a apucat fără nici o pregătire de lemne, 
de îmbrăcăminte şi fără nici unele..." Venitul pe an e de 2.400 lei, 
iar chiria şi alte cheltuieli gospodăreşti totalizează 1.400 lei. „Ce 
îmi mai rămîne ? - socoteşte autorul - O mie de lei. Cu aceasta pe 
mine să mă îmbrac, ori familia? Lemne de iarnă să-mi cumpăr, 
ori hrana vieţii să îngrijesc ?... D-voastră ştiţi cîte perechi de 
cizme trebuie să rup cu mergerea mea cea de toate zilele la 
seminar; ştiţi că fără gheroc, fără iberoc, fără blană şi altele nu 
poci să fiu, că trebuie să îngheţ şi să-mi răpui viaţa fără de 
vreme, care toate acestea se fac cu bani. Ştiţi scumpetea 
postavului şi a cusutului. Dar familia mea nu trebuie îmbrăcată ? 
Nu trebuie să trăim între oameni ? Nu trebuie să mîncăm?" 16 
întrebările răsună ca nişte acorduri grave în sufletul aceluia pe 
care ne-am deprins a-l considera un năzdrăvan, meşter în şotii şi 
amator de taclale, un petrecăreţ cu inima uşoară şi cîntecul pe 
buze. 

Atitudinea lui Anton Pann faţă de evenimentele anului 1848 
rezultă din legăturile sale cu cercurile ecleziastice. Principial, 
ultimul său biograf are dreptate cînd zice : „Este mai mult ca 
sigur că băjenarul peste munţi de la 1821 nu şi-a dat în nici un fel 
adeziunea la cauza revoluţiei din 1848, chiar dacă nu avea 


16 Gh. I. Moisescu, Ştiri noi despre Anton Pann, dascăl de psaltichie; după I. 
Manole, op. cit., p. 131. 

temeiuri să-i fie ostil... Pann, ca unul ce trăia în preajma 
mitropoliei şi nici n-a participat la mişcarea politică a vremii lui, 
pare să fi fost influenţat de atitudinea lui Neofit faţă de această 
mişcare." 17 Totuşi G. Dem. Teodorescu ne furnizează un 
amănunt preţios peste care Ion Manole a trecut cu prea multă 
uşurinţă. Arătînd că în 1848 Anton Pann conducea corul bisericii 
Creţulescu, G. Dem. Teodorescu notează : „îndată după 
terminarea examenelor de la seminar, epidemia holerei îl făcu să 
părăsească Bucureştii. La întoarcere, lucră peste Olt pentru 
realizarea ideilor naţionale şi cîntă triumful revoluţiunii printr-un 
imn de care s-a vorbit în organele de publicitate ale epocii." 18 Ca 
o confirmare a acestei afirmaţii putem cita un document pînă 
acum nesemnalat. într-o scrisoare adresată la 30 iulie, de 
comisarul de propagandă Zăgănescu, Ministerului trebilor din 
lăuntru al Ţării Romîneşti, se vorbeşte de participarea lui Anton 
Pann la ceremonia jurămîntului pe constituţie, organizată cu 
multă pompă de cetăţenii din Rîmnicu- Vîlcea, devotaţi noilor 
rînduieli. „într-acest pompos constituţiu raportează Zăgănescu - 
aflîndu-se şi d-lui Anton Pann, profesor de muzică, împreună cu 
cîţiva cintăreţi de aceeaşi profesie, au alcătuit o muzică vocală cu 
nişte versuri preafrumoase puse pe un ton naţional plin de 
armonie şi triumfal, cu care a ajuns entuziasmul de patrie în 
inimile tuturor cetăţenilor." 19 Sîntem deci îndreptăţiţi să 
presupunem că deşi scriitorul nostru n-a fost angajat de la 
început în mişcarea revoluţionară şi nici n-a militat activ pentru 
triumful ei, a servit-o totuşi cu simpatie, cum era şi firesc pentru 
un om legat în mai mare măsură de popor decît de biserică. Şi de 
altfel să remarcăm în treacăt că mitropolitul ţării sancţionase în 
mod oficial, deşi de formă, mişcarea pornită la 11 iunie. 

Ultimii ani din viaţa lui Anton Pann se scurg într-o activitate 
febrilă. El încredinţează tiparului broşură după broşură, iar zelul 
dintotdeauna al scriitorului e dublat, mai mult decît în trecut, de 
veritabile împliniri literare. Din cele cca. 18 tipărituri profane 


17 Ion Manole, op. cit., p. 148. 

18 G. Dem Teodorescu, op. cit., p. 68. 

19 Anul 1848 în Principatele romîne, voi. III, Bucureşti, 1902, p. 80. 

dintre 1848-1854, fără a pune la socoteală calendarele, notăm 
pe cele mai importante: Dialog în trei limbi, ruseşte, romineşte şi 
turceşte - 1848 (alcătuit pe baza unui model rusesc), înţeleptul 
Archir cu nepotul său Anadam - 1850 (ed. 11-1854), Spitalul 
Amorului sau Cîntătorul dorului - 1850 (ed. 11-1852), O 
şezătoare la ţară sau Călătoria lui Moş Albu -1-1851, 11-1852 (ed. 
11-1853), Cîntătorul beţiei - 1852, Culegere de proverburi sau 
Povestea vorbii - 1852, Năzdrăvăniile lui Nastraţin Hogea - 1853, 
Culegere de poveşti şi anegdote - 1854. La toate acestea se 
adaugă două publicaţii în adevăr ciudate : testamentele 
(„adiatele") 20 compuse, respectiv, la 1849 (în versuri, ceea ce a 
împiedicat biserica să-l ratifice !) şi la 1854 (în cea mai mare 
parte în proză). Ce scop are tipărirea unor acte cu o destinaţie 
intimă, deliberind asupra unor pricini delicate, pe care prudenţa 
obştească le sigilează de obicei cu 7 peceţi de taină cîtă vreme 
trăieşte autorul lor ? Publicitatea chestiunilor personale, pe care 
o întîlnim adesea la Anton Pann, dar care culminează în aceste 
dispoziţii testamentare, e oare un rezultat (in cazul de faţă 
totalmente nepremeditat) al acelei deformări de scriitor, 
devenită o a doua natură, care constă în prefacerea chiar a 
momentelor celor mai specifice de jurnal intim în obiect de artă? 
Sau e la mijloc o grijă bătrînească de a nu lăsa posterităţii nici o 
încurcătură şi nici o surpriză, împărtăşind lumii întregi dorinţele 
ultime fiindcă în ele stăruie un cuget curat şi o conştiinţă senină 
? în orice caz, faptul de a fi angajat în mod public pe soţia sa, 
Ecaterina, să se călugărească după ce va rămîne văduvă, ceea ce 
ea acceptase, s-a dovedit o precauţie inutilă ; Ecaterina se va 
mărita, puţin după moartea lui Anton Pann, cu fostul' său ucenic, 
Oprea Dumitrescu, dovadă că moralistul se înşelase; ignorînd 
legile naturii omeneşti, pe care totuşi de atîtea ori probase că le 
cunoaşte. 


20 G. Dem. Teodorescu socoteşte că în întreaga lui activitate Anton Pann a 
tipărit peste 100 volume, dintre care, între 1840-54, 78, şi anume, exceptind 
calendarele de perete şi cele două „diate", 61 volume în prima ediţie şi 17 într- 
a doua sau a treia ediţie - op. cit., pp. 64-71. 

Anton Pann s-a stins din viaţă la 2 noiembrie 1854, după o scurtă 
suferinţă. Pe urma sa au rămas, pare-se, cîteva lucrări inedite, 
care însă s-au pierdut. Două din ele se anunţau prin titluri de cel 
mai mare interes : Istoria lui Mihai Viteazul, în versuri, şi partea a 
treia din O şezătoare la ţară. 21 

Osemintele scriitorului au rămas îngropate la biserica Lucaci din 
Bucureşti, străjuite pînă azi de un epitaf săpat pe o lespede 
modestă, a cărui slovă îmbină satisfacţia decentă pentru o viaţă 
dedicată, unor osteneli rodnice cu sentimentul împăcării în 
soarta ce, mai devreme sau mai tîrziu, ne egalizează pe toţi în 
umbra morţii: 

„Aici s-a mutat cu- jale 
în cel mai din urmă an 
Care în cărţile sale 
Se citeşte 
Anton Pann. 

Acum mîna-i încetează 
Ce la scris mereu şedea. 

Nopţi întregi nu mai lucrează 
La lumină cărţi să dea. 

împlinindu-şi datoria 
Şi talentul ne-ngropînd, 

Şi-a făcut călătoria 

Dînd în lume altor rînd." 

* 

Drumul activităţii creatoare a lui Anton Pann s-a desfăşurat într- 
o relativă izolare de mişcarea literară din Ţara Romîneascâ. El n-a 
publicat la Curierul romînesc şi nu a figurat decît incidental (de 
două ori) printre colaboratorii vreuneia din revistele vremii. Nu 
s-a învîrtitîn cercul lui Eliade, n-a trecut pe la „Filarmonica", deşi 
cunoştinţele sale ar fi fost acolo de folos, n-a avut legătură cu 
tinerii de la „Asociaţia literară", care după 1840 se străduiau să 


21 G. Dem Teodorescu, op. cit., p. 75. 

imprime literaturii o direcţie mai pronunţat naţională şi 
cetăţenească. 

Pe la 1832, cînd modestul psalt de strană se afla la primii paşi ai 
activităţii sale de scriitor profan, Eliade afirma : „Cu adevărat că 
noi nu mai sîntem în vremea cînd numai nişte cintece de amor să 
fie destule a face a se mira lumea de noi. Duhurile au trebuinţă 
de o hrană morală mai statornică şt mai cuviincioasă la vrednicia 
omului." 22 Se vizau aici noile căi croite literaturii prin apariţia 
traducerilor lui Eliade din Lamartine, a poeziilor lui Cîrlova şi 
elegiilor lui Alexandrescu. O pleiadă de tineri, între care aceştia 
erau deocamdată cei mai reprezentativi, abandonau orientarea 
monocordă a Văcăreştilor, încercînd să exprime efervescenţa 
spirituală a momentului, agitaţia sufletelor dornice de o 
schimbare, voinţa de aliniere la nivelul Europei, prin preluarea 
unor sugestii din afară şi directa imitare a acelor modele 
romantice străine ce păreau a le satisface mai profund valenţele 
intime, începea să se lamartinizeze, să se byronizeze, să se scrie 
despletit şi patetic, multiplicînd semnele meditaţiei şi lacrimile 
durerii. Era epoca pe care o va condamna puţin mai tîrziu 
Kogălniceanu, cînd „toţi poeţii şi poetaşii noştri în versurile lor 
imitează, unul pe Petrarca, altul pe Tasso, un al treilea pe 
Lamartine, acesta pe Victor Hugo, celălalt pe Schiller şi de aceea 
mai nici unul nu compune poezii romîneşti, ci ne dă numai nişte 
neînsemnate copii" 23 . 

Spre deosebire de această literatură cu pretenţii intelectuale, 
deşi de un gust uneori îndoielnic, Anton Pann aduce în 
cărticelele sale viaţa poporului şi-şi propune ţelul modest de a 
oferi unui public mărunt o lectură distractivă şi moralizatoare, 
care transcrie ceea ce se găsea în circulaţie orală şi întrunea 
sufragiile maselor din mahalalele Capitalei. De altfel, formaţia lui 
Pann n-avea nimic comun cu aceea a altor autori contemporani. 
Aceia erau cărturari, foşti şcolari la Sf. Sava ori elevi pe la diferite 
universităţi ale Apusului. Anton Pann era autodidact. Cei mai 
mulţi dintre scriitorii care se manifestă înainte de 1848 erau 


Pentru poezie în Curierul romînesc, 1832, nr. 74. 

M. Kogălniceanu, Calendar pentru poporul romînesc pe anul 1842, p. 87. 

feciori de boieri sau proveneau din familii, dacă nu înstărite, 
măcar de condiţie mijlocie. Anton Pann avea o origine obscură şi 
văzuse lumina zilei printre străini. Eliade, Alexandrescu, Bolliac, 
Bolintineanu şi toţi ceilalţi cunoşteau limba franceză şi se 
rupseseră cu dcsăvîrşire de Orient - Anton Pann a învăţat limba 
romînă, după toate aparenţele, în anii adolescenţei ; în schimb, 
el avusese ocazia în peregrinările primilor ani să deprindă turca, 
greaca şi rusa ; era un om al meleagurilor dunărene, de 
constituţie robustă, pe care nu-l ispiteau tînguielile, ci plăcerile 
cele zemoase ale vieţii. E limpede că Eliade l-a desconsiderat, 
socotindu-l un poet vulgar, care n-avea nici o aspiraţie de a 
luneca spre sferele eterate ale artei, de unde-şi culegea el 
inspiraţia. Dar se pare că Anton Pann nu s-a prea sinchisit de 
asemenea opinii defavorabile. 

El era un om din popor, care suferise pe propria-i piele asprimile 
vieţii şi trăia într-o comunicare de fiecare clipă cu poporul. 
Patruzecioptiştii, ca oameni înaintaţi, coborau în mase. Anton 
Pann nu avea unde privi dedesubt, căci în jurul său tălăzuia 
norodul. La el folclorul era mediu de viaţă, nu o atmosferă de 
atelier. între Anton Panii rapsodul popular, care cîntă baladele 
învăţate din bătrîni, e totuşi o deosebire. Şi nu numai de talent şi 
cunoştinţe. Autorul Povestei vorbii e un om de jos, dar nu de 
extracţie rurală, e un orăşean, şi aceasta împrejurare marchează 
cu o pecetie caracteristică întreaga sa operă. 

Anton Pann e un mic producător stabilit într-o mahala 
bucureşteană, a cărui marfă, de un tip special, răspunde unei 
nevoi spirituale, dar e legată tot atît de mult de cererea pieţei ca 
şi bunurile de consum, necesare traiului de toate zilele, 
confecţionate de croitori, cizmari şi ceilalţi meşteri şi artizani ce-l 
înconjoară. Economia progresa impetuos după 1829 (Tratatul de 
la Adrianopole), în sensul intensificării raporturilor de schimb a 
dezvoltării nu numai a noi forţe de producţie ce intrau în 
contradicţie cu rînduielile politice şi juridice existente, dar şi a 
germinării a o scrie de aspiraţii spre cultivare, prea puţin 
cunoscute în trecut. Anton Pann intuieşte interesul spre lectură 
al păturilor modeste de negustori, dascăli, tîrgoveţi, mici 

funcţionari. Dacă, prin conţinutul lor, cîntările bisericeşti, la 
„romînirea" cărora ostenise în deceniul al treilea, nu erau 
destinate unei largi circulaţii şi necesitau protectori cu vază şi 
mijloace financiare însemnate ca să vadă lumina tiparului, în 
schimb pentru comercializarea literaturii de tip cvasi folcloric 
existau bune perspective. Iar el dispunea şi de aptitudinile 
intelectuale reclamate de o asemenea operă : avea o memorie 
prodigioasă, o mare uşurinţă la versificare, mergînd pînă la darul 
improvizării pe deasupra era perseverent şi animat de pasiune. 
Imboldul primitiv al activităţii literare a lui Pann a fost deci, după 
cum a mărturisit-o singur în prefaţa la Fabule şi istorioare, 
dorinţa de a se distra şi ţelul de a-şi cîştiga pîinea. Să remarcăm 
faptul fără nici o tresărire retrospectivă de mînie pioasă. Intenţia 
de a scoate bani din tipărirea şi colportajul cărţilor nu e de loc 
condamnabilii şi nu scade cu nimic din meritele scriitorului ; ea 
adaugă vocaţiei de luminător, de care se face mult caz în 
literatura vremii, suportul unei lucidităţi, cu atît mai simpatice, 
cu cît nu se travesteşte sub vorbe de paradă. 

Anton Pann începe prin a fi editor, orientîndu-şi alegerea spre 
ceea ce considera că va fi bine primit de publicul său mărunt. El 
tipăreşte cu o adresă precisă, îşi destină lucrările unui anumit 
mediu. Listele de „prenumeranţi", cercetate de Gaster, dovedesc 
îndestul pe cine avea în vedere. Preferinţele lui îmbrăţişează 
aproape întreaga producţie literară a epocii, în măsura în care 
aceasta putea interesa pe acei „librieri", „muzici ecleziastici", 
profesori, meseriaşi, tîrgoveţi, funcţionari etc. din Bucureşti, 
Ploieşti, Piteşti, Rîmnic, Craiova etc., pe care-i vedem subscriind 
la Erotocritul din 1837. 

Erau la modă cîntecele de lume, de dragoste şi beţie ? Anton 
Pann publica tot ceea ce-i ajungea la urechi sau îi cădea sub ochi, 
intervenind unde i se părea că sentimentul nu e pregnant sau 
forma imperfectă, ori creînd de-a dreptul, pe baza modelelor 
existente, bucăţi noi. Astfel reproduce în Poezii deosebite sau 
Cintece de lume de la 1837 o variantă a cunoscutei poezioare a 
lui lenăchiţă Vacărescu, Amărîtă turturea, cu mici schimbări, iar 
în Spitalul amorului, o altă variantă a aceleiaşi opere, de astă 

dată amplificată cu 15 strofe ! La fel procedează cu multe bucăţi 
de Alecu Văcărescu, de Paris Momuleanu, de stihuitori astăzi 
complet uitaţi ca Theodorache Georgescu, G. Popescu, G. 
Ucenescu şi mai ales cu cîntece de circulaţie orală, de 
paternitate necunoscută. 

Se bucurau de preţuire povestirile moralizatoare care tindeau la 
corectarea moravurilor rele şi propovăduirea virtuţii ? Anton 
Pann se punea la lucru, traducînd Hristoitia, alcătuind apologuri 
şi fabule. Aveau nevoie oamenii de istorioare înveselitoare, care 
sa le descreţească frunţile şi să le stîrnească hazul ? Pann le 
spunea anecdote, spicuite de ici şi colo, sporite de imaginaţia lui 
productivă cu noi peripeţii şi uneori împodobite cu efecte de 
artă literară. 

îndreptarea către poeziile, propriu-zis populare, derivă din 
aceleaşi motive şi se normează după aceleaşi criterii. Editorul le- 
a adresat orăşenilor pentru că „ţărănimea nu putea însemna 
nimic pentru Anton Pann ca public cumpărător". 24 El a cultivat de 
aceea anumite genuri, a ocolit de obicei doinele de suferinţă şi 
luptă, baladele păstoreşti, voiniceşti, istorice, a acordat atenţie 
poeziei de ritual (colinde) şi celei satirice, cu note de humor. 
Transcrierile lui sînt adesea hibride, amestecînd ca în Mugur, 
mugur, mugurel gingaşei evocări a împrospătării naturii, cîteva 
strofe de tip anacreontic în care apar „fluturaşi frumuşei" ce 
„voltează" şi „amorul cu arcşor" rănind „la ficaţi" pe tinerii ce se 
furişează în plimbări singuratice 25 . Alteori, ca în balada Tunsu, 
haiducul, în loc să fie simpatizat, e condamnat pentru că „multe 
rele a făcut". 

De altfel, prin termenul de poezii populare, cum se vede în titlul 
volumului de la 1846, autorul nu înţelegea folclor rural, ca atîţia 
dintre paşoptişti, ca Negruzzi, Russo, Bolliac, Bălcescu etc., ci 
încă, şi cu deosebire, folclor orăşenesc. Culegerea de cel mai 
autentic sentiment rural-popular e desigur O şezătoare la ţară, 
dat ca a venit după ce preocuparea de literatura orală a satelor 


24 Ovidiu Papadima, Anton Pann şi cîntecele de lume. Studii şi cercetări de 
istorie literară şi folclor, 1957, nr. 3-4, p. 593. 

25 Spitalul amorului, 1852, p. 144. 

devenise o orientare predominantă în opinia publică, un obiectiv 
al mişcării de emancipare naţională. 

Cît de eclectic era Anton Pann în dorinţa lui de a satisface gustul 
cititorilor o dovedeşte faptul că în Spitalul amorului alături de 
vechile cîntece de lume şi romanţe de inimă albastră el alipeşte 
elegii de Alexandrescu, Bolliac, Bolintineanu, inclusiv texte şi arii 
din Norma, Baba Hîrca şi alte opere 26 , de care se pasionau 
inimile tandre ale unor noi generaţii, ce călătoreau înainte, o 
dată cu veacul. 

Scriitorul Anton Pann creşte şi prosperă la umbra editorului şi a 
colportorului. El porneşte prin a ajusta ceea ce aparţine altora, 
fără nici un fel de căinţă a deposedării, fiindcă în genere 
noţiunea de proprietate literară nu era codificată, iar 
mentalitatea sa era cvasi folclorică. încetul cu încetul se avîntă 
într-o operă de creaţie proprie, conducîndu-se cuminte după 
preferinţele mediului căruia ii difuza cărticelele. Originalitatea şi- 
o afirmă mai deplin în Fabule şi istorioare pentru a o încununa în 
Povestea vorbii şi O şezătoare la ţară. Deşi a încercat să producă 
în diferite genuri şi personal nu a părut să-şi dea seama unde a 
încorporat maximum de valoare, e cert că vocaţia lui era spre 
povestire, fabulă sau apolog, spre micile istorioare versificate 
sau expresiile aforistice de tip paremiologic, în care verva 
inepuizabilă, observaţia incisivă, darul scormonirii prin toate 
resursele lexicale spre a făuri o caracterizare pregnantă, se 
puteau desfăşura în voie, fără nici o reţinere interioară şi fără 
nici o reverenţă faţă de vreo autoritate literară, falsă sau 
veritabilă. 

în Fabule şi istorioare, Povestea vorbii şi O şezătoare la ţară, cele 
mai izbutite din lucrările lui Anton Pann şi acelea în care se vede 
mai mult originalitatea talentului său, întîlnim toată varietatea 
de meşteşuguri şi îndeletniciri ale omului din popor. Un loc 
deosebit îl ocupă viaţa economică. Multe anecdote şi proverbe îl 
privesc pe negustor şi destule pe negustorul ambulant, ceea ce 
denotă interesul său viu pentru această categorie socială, căreia 
într-un fel îi şi aparţinea. Alte istorioare desfăşoară tabloul 


26 Ovidiu Papadima, op. cit., p. 590. 

relaţiilor sociale într-o economie încă patriarhală, a unei mici 
producţii de mărfuri. Frecvent apar mici meseriaşi : cîrpaciul, 
pescarul, fierarul, croitorul, toţi ostenindu-se în căutarea unei 
procopseli pe care n-o pot ajunge. Ochiul atent al lui Anton Pann 
înregistrează şi zarva neguţătorească a oraşelor surprinse încă în 
stadiul de centre semi-rurale. lată cu cît adevăr e zugrăvită 
atmosfera de piaţă : 

„într-un oraş oarecare, 

Ca şi Bucureştiul de mare, 

Unde lumea în piaţ-iese 
Şi-ncoaci-încolo să ţese, 

Pintre cei ce vînd producte 
Şi fel de feluri de fructe, 

Unde răsună haznale 
Trîntindu-se pe tablale, 

Unde unii iau, dau, număr. 

Alţii încarc braţ, mîini, umăr. 

Unde glasuri şi guri multe 
Nu stau să se mai asculte, 

Vorbind orce-n gură mare..." 

Dar scriitorul nostru a cunoscut îndeaproape şi viaţa satului. Pe 
ţăran îl surprinde în momentele principale ale existenţei: la 
muncă, în contactul cu cei mai mari şi cei de-o seamă cu dînsuJ, 
în căsnicie, la petrecere. El a evocat mai cu seamă, cu vioiciune şi 
suculenţă, şezătoarea, unde se stîrneşte scînteietorul duel al 
cimiliturilor şi vorbelor de duh şi se înseilează cu vervă nesecată 
povestirile şi anecdotele. 

în genere, mediul de viaţă care încadrează, pe eroii povestirilor 
şi istorioarelor lui Anton Pann, chiar atunci cînd subiectul 
propune un teatru de acţiune exotic, e deplin naţionalizat, 
adaptat moravurilor de la noi din primele decenii ale secolului 
XIX. lată de pildă cum se constituie lumea din însumarea 
Fabulelor şi istorioarelor de la 1841 : mai-marii societăţii sînt 
boierii ; orăşenii fuduli îşi dau aere de „boiernaşi", ţin slugi pe 
care le chinuiesc cu bătaia, îşi servesc musafirii cu „ciorbă", 
aducînd la masă „şervete" şi sfeşnice de argint; gospodarul 

sărman mănîncă „turtă" de porumb, femeia trebăluieşte pe lîngă 
casă; plecarea la tîrg e o mică aventură, căci pădurile sînt pline 
de hoţi şi cerşetori; vechile relaţii autarhice s-au dizolvat, şi banii 
reprezintă acum obiectul supremei ambiţii a oamenilor: 

„Astfel de minuni fac banii. 

Ei sint pricina, duşmanii. 

Ei mărită şi însoară, 

Ochii după dînşii zboară. 

Ei cînd vor sta înainte, 

Pe nebuni îi fac cuminte, 

Pe-nţelepţi îi scot din fire. 

Ei sint la toţi priloştire." 

Circulă lei dar şi zloţi şi vechea monedă turcească numită tult; 
tranzacţiile se fac plătind arvună şi bînd aldămaşul ; zapciul care 
împarte dreptăţile judecă după plocoanele primite; ţara livrează 
turcilor produse sub formă de zaherea ; cînd un cioban e 
îmbrăcat în haine scumpe vedem că i se fac onorurile eleganţei 
vestimentare fanariote: el va purta giubea cu samur de moscă, o 
scurteică lungă îmblănită cu cacom, anteriu de stofă, „cămăşi ca 
tulpanul", papuci în picioare şi în cap „căciulă" (işlic!) etc. 

Ca unul ce împărtăşea cu poporul umilinţele şi obida, Anton 
Pann nu nutrea nici o simpatie pentru clasele stăpînitoare. Dar 
ostilitatea lui faţă de asupritori nu se transmite prin luări de 
poziţie directă şi nu se ridică niciodată la tonalitatea apostrofei 
vehemente, proprie celor mai înaintaţi dintre revoluţionarii 
paşoptişti. El evită să se pronunţe asupra problemelor politice 
ascuţite ale vremii. Iar cînd o face, ca în Povestea unui gîngav 
despre zavera de la 1821 (Poezii populare - 1846), atitudinea lui 
e eronată şi vădeşte influenţa ideologiei feudale. Nu trebuie să 
uităm că scriitorul, prin funcţia sa de psalt şi profesor de muzică 
bisericească, e legat de vîrfurile clericale şi ca atare nu-şi poate 
îngădui libertăţi de exprimare. Protestul social e formulat 
indirect, la modul fabulistic, dar, în aceste limite, critica 
moravurilor e viguroasă iar perspectiva populară a interpretării 
nu lasă loc nici unei îndoieli. Să remarcăm totuşi că nicăieri Pann 
nu ne-a zugrăvit cu ascuţime raporturile de exploatare de la sate 

iar eroul său nu e iobagul apăsat de boieresc, ci micul proprietar 
stăpîn pe pămînt şi pe braţele sale de muncă, 
în unele materiale de sursă folclorică se reproduc atacuri 
violente la adresa împilatorilor şi se străvede forţa mîniei 
populare ce se acumula la sate. în Poezii deosebite sau Cîntece 
de lume (1837) e publicat Cântecul Jianului in care se motivează 
haiducia : 

„L-am umblat, l-am alergat, 

M-am umilit, rn-am rugat 
De chiabur şi de bogat, 

Şi-n seamă nu m-a băgat..." 

Atunci, cu pistoale, flintă şi iatagan, voinicul iese pe colnic: 

„Să trag brazdă dracului 
Din mai susul dealului, 

Pînă-n capul satului. 

Drept uşa bogatului". 

Tema haiduciei apare şi în alte bucăţi, uneori ca în Cintec ce-i zic 
al Tunsului (Poezii deosebite...), cu o denigrare finală, părînd 
lipită ca să liniştească şi să furnizeze un permis de liberă trecere. 
Adesea, fabulele, anecdotele şi proverbele demască 
dedesubturile viermănoase ale ordinii sociale, practicile 
reprobabile şi aspectele murdare ale realităţii contemporane 
scriitorului. Astfel, corupţia aparatului de stat este des 
menţionată. Ispravnicului, judecătorului, vătafului li se fac 
plocoane. Justiţia e venală. Cu o vervă neostenită sînt persiflaţi 
bogătaşii, cărora totdeauna le lipseşte avuţia spiritului. împăraţii 
înşişi sînt săraci cu duhul şi apelează pentru dezlegarea pricinilor 
încurcate la oamenii simpli, sărmani, darînţelepţi. 

La Anton Pann apare ironia ascunsă cu care poporul priveşte pe 
cei de sus. în Nastratin Hogea ni se arată de cîteva ori 
păcăliturile pe care le înghite un satrap local, îngust la minte şi 
hapsîn, din partea isteţului Nastratin. într-una din povestirile 
Şezătoarei la ţară dăm peste un arendaş care-şi manifestă 
dispreţul pentru nişte ţărani ce se certau cu femeile lor: 
„Doamne! ce-s ţăranii! mult sînt proşti pe lume 
Ei se bat şi-n certe, se bat şi în glume, 

Cresc ca nişte vite, astfel le e traiul. 

Crezul lor le este bîta şi vătraiul." 
în ceea cc-l priveşte, arendaşul este însă cu mult mai prejos decît 
ţăranii, întrucît e gata să-şi păruiască nevasta la cea mai uşoară 
contradicţie. într-un loc e vorba de un boier care, neputînd găsi 
răspunsul unor ghicitori ce i le dăduse împăratul, se travesteşte 
în slugă şi se duce într-o cîrciumă unde nişte oameni de rînd îi 
dau repede dezlegare la toate întrebările. într-un vestit dialog 
(Povestea fetei a doua ) întîlnim prefigurarea ignoranţei simulate 
a lui Creangă. Un negustor, vrînd să ia lămuriri asupra unui sat, 
primeşte din partea unui ţăran răspunsuri perfect logice şi 
corecte, însă complet nefolositoare fiindcă înşiră locuri comune 
fără a dezvălui nimic din ceea ce interesa pe interogator. 
Explicaţia era că mintea subtilă a ţăranului deosebea între 
sensurile multiple ale cuvintelor şi, cu o naivitate prefăcută, 
răspundea cu intenţie neconvenabil. 

Una din trăsăturile principale, pe care ni le relevă lumea lui 
Anton Pann, este humorul. Anton Pann ştie să stîrnească hazul 
istorisind păţaniile nerodului care spunea tuturor ce nu se 
potrivea, ale soţiei îndărătnice care preferă să fie înecată decît 
să admită că bărbatul are dreptate, ale unui Păcală ce s-a 
prefăcut mort spre a încerca fidelitatea nevestei. El are un spirit 
mucalit, ştie să prindă ridicolul situaţiilor şi le întoarce pe toate 
în glumă dar fără lux de gesticulaţie şi fără maliţie. Rîsul său este 
indulgent uneori, muşcător alteori, dar niciodată crud. Aparţine 
unui om sociabil care-şi iubeşte semenii şi e conştient că : 

„Om, oricum, întru toate 
Fără cusur nu să poate." 

Anton Pann a creat în povestirile şi proverbele sale imaginea 
eroului popular, plin de viaţă, optimist, în ciuda sărăciei şi 
necazurilor ce-l asaltează, cu sufletul netulburat de umbre. Este 
într-un fel întruchiparea literară a propriului său chip de a fi. 
Scriitorul, după cum menţionează undeva Ghica, era adesea 
văzut în tovărăşia unor cîntăreţi şi stihuitori, prieteni de bună 
petrecere. Trebuie să ni-l închipuim împreună cu Nănescu, 
Chiosea, Marin Serghiescu şi Paris Momuleanu, în grădină la 

Deşliu, la Pană Buiescu sau Giafer, ori bătînd uliţele Bucureştilor 
în puterea nopţii, cîntînd cu vocea lui melodioasă, acompaniată 
de o lăută, cîntece de inimă albastră şi spunînd glume despre cei 
mari şi nerozi 27 . Alteori, plecînd la o vie aproape de Olteniţa, se 
oprea la Valea-Dragului spre a mînca raci şi a ciocni un pahar cu 
licoare purpurie, gata să improvizeze la masă, jovial, un cînticel 
despre o „tînără copilă dragă" invitată, după străvechiul tipic 
horaţian, să iubească atîta vreme cît e „fragă" 28 . Anton Pann nu 
dispreţuia plăcerile lumeşti, nu era un ipocrit şi nici un rigorist. 
Despre sine el spunea: 

„Nu voi mărire, nici bogăţie, 

Nu voi mărire, nici avuţie. 

Eu voiesc pace şi liniştire, 

Viaţă bună, dulce iubire 
Voi cîntecele desfătătoare, 

Jocuri şi glume mîngîietoare." 

Morala anecdotelor şi proverbelor e plină de bun-simţ. în ea se 
strecoară înţelepciunea unei experienţe seculare. Poporul nu se 
învoieşte niciodată cu triumful răului, în folclor, cei ce jură 
strîmb, cei c eîmpilează şi despoaie sînt totdeauna pedepsiţi, 
lată, de pildă, cum înfăţişează Anton Pann iadul, într-una din 
primele sale bucăţi, un cîntec de stea: 

„ Văzui balauru căscînd, 

Şi din gură foc vărsînd 
Curgînd ca un rîu întins, 
înflăcărat şi nestins. 

Văzui popi, mulţi eretici. 

Cu dascăli şi grămătici. 

Aruncaţi cu capu-n jos 
în focul cel flăcăros. “ 

Feţelor bisericeşti le ţin companie alţi puternici ai acestei lumi: 

„ Văzui împăraţi tirani 
De gîturi cu bolovani. 


27 Ion Ghica, Opere, voi. I, E.S.P.L.A., 1956, p. 145. 

28 Dem- Teodorescu, op. cit., pp. 48-49. 

Văzui negustori în rînd, 

Care-nşei şi lipsă vînd; 

Unii cu măsuri la gît 
Se tînguiau amărît. 

Văzui arzînd în vîlvori 
Bogaţi neîndurători. 

Care tot s-au veselit 
Şi săraci n-au miluit..." 

Alecsandri spunea pe drept cuvînt că e un tablou al iadului „cum 
se vede zugrăvit în pridvoarele unor biserici vechi", din care 
răzbate aspiraţia spre dreptate a maselor. 

Dar pedepsirea păcătoşilor nu e rezervată de scriitor numai 
justiţiei divine; ticăloşia şi minciuna îşi primesc răsplata încă aici, 
pe această lume, fără a mai zăbovi în aşteptarea instanţelor 
cereşti. 

Anadam, nepotul şi învăţăcelul înţeleptului Arghir, va fi osîndit la 
o moarte grozavă, fiindcă a urzit pieirea binefăcătorului său. Cu 
toate repetatele rugăminţi de iertare ale vinovatului, inima 
bătrînului rămîne de piatră. După ce Anadam e pedepsit cu 
„nuiele pîrlite" şi apoi cu „toiege" pînă îşi dă sufletul, trupul lui e 
aruncat cîinilor. „Cei trei marţafoi", care cîştigă cu şiretenie 
merindele necesare unui ospăţ, deşi n-au şterpelit mare lucru, 
sînt totuşi condamnaţi la temniţă. Nastratin Hogea, care vrea să 
fure o ceapă de la un vecin avut, dar neomenos, se strecoară pe 
coş şi-şi rupe un picior. învăţătura o rezumă admirabil scriitorul: 
„Cine fură azi o ceapă, rutina fură şi o iapă. 

Dar, or în temniţă plînge, or picioarele îşi frînge." 
în fond, Povestea vorbii şi O şezătoare la ţară reprezintă un mic 
manual de etică, un ghid de conduită în viaţă. Regulile şi virtuţile 
propuse poartă amprenta uriaşei experienţe colective a 
poporului. Ce trebuie apreciat la un om şi cum trebuie să se 
conducă el pentru a-şi împlini datoria ? 

Omul se cuvine întîi să muncească. într-un remarcabil apolog sc 
combate evlavia prost înţeleasă a unei femei care socotea să 
prăznuiască sfinţii calendarului abţinîndu-se de la lucru : 

„Şfîntul nu îţi porunceşte să dormi şi să stai pe brînci. 

Cînd îţi lipseşte în casă şi nu ai ce să mănînci." 

Condiţia existenţei e munca. Raiul nu se dobîndeşte cu post şi 
trîndăvie. O lungă istorioară din culegerea de la 1841 se încheie 
astfel: 

„Dumnezeu ajută omului bărbat, 

Carele îl roagă muncind nencetat, 

Iar care să lasă deznădăjduit 
El piere în casă ca un ticăit. 

Nu este ruşine omul a munci. 

Dacă întîmplarea îl va sărăci." 

în poezia Şcolara şi baba din culegerea de la 1846 (introdusă 
apoi în Povestea vorbii) se face elogiul învăţăturii, criticîndu-se 
luxul. Nu dersurile şi alifiile dau frumuseţea, ci studiul, şcoala: 
„Şcoala, mamă, pe om face să se numească frumos, 

Ea pe urît îl preface ca să fie drăgăstos... " 

Ideea e că omul se împodobeşte prin cultivarea minţii, deoarece 
nu chipul are întîietate, ci zestrea sufletească. Anton Pann 
proclamă însemnătatea ştiinţei: 

„Căci ştiinţa e cinstită 
Şi de obicei primită 
în tot globul pămîntesc. 

De-mpăraţi pe tron se-aşează. 

De domni se îmbrăţişează 
Şi de toţi cîţi o doresc." 

Omul trebuie sa fie cumpătat, nici „cu arţag", nici cu „pîrţag", să 
nu exagereze băutura, fiindcă „cine bea vin îşi bea punga şi 
mintea, ca şi sănătatea", să nu se lăcomească, ştiind că „pâine 
cu sare - e gata mîncare", să nu fie nici risipitor, dar nici zgârcit, 
„nici prea econom, nici prea galanton", să păstreze în toate 
dreapta chibzuinţă şi măsură. Morala lui Anton Pann e a bunului 
simţ. 

Ea nu recunoaşte nici un criteriu mai înalt decît experienţa şi îşi 
are izvorul în realitatea socială, înfăţişată aşa cum e, fără nici o 
idealizare. De aceea unele din proverbele şi pildele sale sînt 
lipsite de orice caracter pios, sînt pătrunse de punctul de vedere 

al interesului personal, de un oarecare egoism caracteristic 
raporturilor băneşti pe care le dezvoltă şi le generalizează 
capitalismul. 

Anton Pann nu vedea şi nu avea cum să întrevadă perspectiva 
unei rezolvări revoluţionare a problemei sociale care să ducă la 
stingerea exploatării omului de către om. Din acest motiv, în 
opera sa, uneori el caută soluţia fericirii individuale pe terenul 
orînduirii capitaliste, prin indicarea mijloacelor ce pot asigura 
supravieţuirea, în condiţiile ei. {„Dacă vrei să trăieşti liniştit, să 
nu vezi, să n-auzi, să taci!") Alteori se opreşte la soluţia unui trai 
patriarhal, într-o obşte încă nediferenţiată, ascuţişul critic fiind 
atît antifeudal cit şi anticapitalist, aşa cum simţea, nelămurit dar 
intens, poporul. 

într-una din povestirile sale din volumul intitulat Poezii populare, 
Pann demonstrează superioritatea vieţii ţărăneşti asupra celei 
orăşeneşti, confruntînd de fapt, iarăşi naiv, morala gospodarului 
mic- producător ce-şi ajunge sieşi cu morala orăşeanului implicat 
în păienjenişul relaţiilor de schimb burgheze: 

„Ferice! şi iar ferice! 

O mie de ori poci zice 
De viaţa ţărănească 
Care este prea firească... 

El (ţăranul - n.n.) n-are grijă în lume 
Să grămădească bani sume... 

La mult iar ca să cîştige 
Niciodată nu să-nfige... 

El cînd va să-şi ia soţie. 

Nu caută bogăţie... “etc. 

în schimb, orăşeanul e „împresurat" de patimi, trăieşte în lux, 
aleargă după bani: 

„Cînd umblăm după-nsurare 
Căutăm cu zestre mare..."etc. 

Anton Pann are indiferenţa lui Rabelais pentru ceea ce o 
pudoare ipocrită socoteşte interzis. El cultivă religia naturalului. 
Tot ce e firesc şi al vieţii nu este reprobabil. Trebuie citită 

povestea cu păsatul din O şezătoare la tară, pentru a vedea cîtă 
candoare există la Pann, în relatarea unei istorii mai pipărate, 
în rezumat: robusteţe morală, optimism, veselie, ironie faţă de 
cei mari şi puternici, bun-simţ, cuminţenie, stăpînire de sine, 
spirit practic - iată ce trăsături ale concepţiei despre lume şi viaţă 
găsim în scrierile lui Anton Pann. Dacă le raportăm la epoca 
elaborării lor, cînd viziunea realistă asupra lumii se degaja 
anevoie (excepţie fâcînd de marii reprezentanţi ai paşoptismului) 
în operele unor literaţi sau prea permeabili influenţelor străine, 
sau neatenţi la datele concrete ale mediului înconjurător, sau 
prea covîrşiţi de sentimentalism romantic ca să mai poată da 
tablouri plastice ale împrejurărilor locale, ne dăm scama mai 
desluşit de vigoarea proaspătă, de forţa vitalităţii lor realiste. Nu 
e oare destul ca să batem la uşa căsuţei modeste a scriitorului 

pentru a-i strînge mîna şi a-i mulţumi ? 

* 

Va trebui să răspundem însă la o întrebare : dacă Anton Pann e 
un culegător de folclor, în ce consistă originalitatea lui de literat 
? Este el cu adevărat un scriitor ce-şi merită locul în istoria 
literaturii, sau e numai un folclorist cu dragoste pentru poezia 
populară, dar lipsit de mesaj personal ? 

Întîmpinarea s-a făcut de mult, şi dacă ceea ce s-a spus altădată 
de Alecsandri şi mai tîrziu de savantul M. Gaster era măcar în 
formă ezitant, astăzi se poate răspunde neîndoielnic: Anton 
Pann n-a fost un meşteşugar oarecare, ci un creator în toată 
puterea cuvîntului, dotat cu un talent care se manifestă inegal, 
dar în anumite cazuri atinge performanţe excepţionale. 

Sursele operei lui Anton Pann sînt extrem de felurite. în afară de 
culegerea de proverbe şi istorioare din gura ţăranului - acţiune 
care precede cu cel puţin un deceniu mişcarea de valorificare a 
creaţiei orale a poporului pornită de Alecsandri, Russo şi 
Kogălniceanu - el a adunat material din mahalalele oraşelor şi a 
pus la contribuţie izvoare cărturăreşti, vechi manuscrise de cărţi 
populare în circulaţie la noi către începutul secolului ca; 
Hristoitia, Erotocritul sau Floarea darurilor, culegeri de maxime 
ca lucrarea de la 1826 a lui Dinicu Golescu: Adunare de pilde 

bisericeşti şi filosof eşti, fabulele lui Esop şi multe altele. Tot acest 
imens material, de provenienţe felurite, a fost unificat de scriitor 
fără ca totdeauna să se producă osmoza deplină cu propria-i 
personalitate. Operele rezultate, potrivit scopului pe care-l 
deservesc, reprezintă o versiune mai mult sau mai puţin 
depărtată de prototipul iniţial. Hristoitia şi Erotocritul sînt mai 
degrabă traduceri, într-o tălmăcire destul de liberă, uneori cu 
adaosuri, păstrînd totuşi în mare parte textul de bază. în schimb 
O şezătoare la ţară şi Povestea vorbii sînt de-a dreptul creaţii 
originale: aici tot ce a fost împrumutat s-a topit într-o nouă 
elaboraţie. 

Vechea istoriografie făcea mare caz de apartenenţa folclorică a 
materialului din Povestea vorbii. Dar e clar că descoperirea 
aceloraşi proverbe la Anton Pann şi Zanne, de pildă, sau la alţi 
culegători, nu infirma originalitatea scriitorului. Căci, afară de 
marele număr de piese pe care le-a făurit însuşi Pann, care sînt 
atît de pătrunse de spirit popular, încît concurează în mod 
convingător folclorul, trebuie să ţinem scama că Povestea vorbii 
sau O şezătoare la ţară nu reprezintă folclor pus cap la cap, ci 
cărţi construite cu meşteşug artistic, în care se exprimă unitatea 
unei personalităţi; o anume viziune despre lume, o forţă 
expresivă de o savoare specifică. 

Fără îndoială există la Pann alături de sclipiri de o admirabilă 
vervă şi ingeniozitate destule texte stîngace, chinuite, înnămolite 
în prozaism, citeodată pur şi simplu de prost-gust. Cursivitatea şi 
înlesnirea versificării îl ademeneau de multe ori la o muncă 
superficială. De altă parte, ca editor, nu avea scrupule socotind 
că orice e bun dacă poate interesa pe cititori. în fine, după cum 
se ştie, priceperea sa artisitică era instinctivă, gustul nu şi-l 
formase frecventînd pe marii autori. Mai ales lucrările de pînă la 
Povestea vorbii vădesc grabă în execuţie, o insuficientă şlefuire şi 
armonizare a părţilor componente. Dar Pocăinţa omului 
dezmierdat, care e posterioară (1850), aduce un dialog între 
suflet şi trup, bazat pe doctrina creştină a abstinenţei, 
neaşteptată la un om de factura lui Pann, în versuri de o 
platitudine şi de o uscăciune care par, la rîndu-le neverosimile 

pentru un autor de talia lui. încă o dată scriitorul e umbrit de 
tipograf, iar alinierea se face la exigenţele inferioare ale unui 
public necultivat, care accepta filozofia asupra vieţii în forma 
didahiilor de la începutul secolului XVIII. 

în Povestea vorbii şi O şezătoare la ţară, operele de maturitate 
ale scriitorului, astfel de rebuturi literare se întîlnesc rar. 
Dimpotrivă, ceea ce învederează aproape fiecare pagină, fiecare 
rînd este o mare măiestrie - rod al unu italent puternic, deşi 
frust, neşlefuit, al unei remarcabile capacităţi de a manevra 
instrumentul lingvistic. 

Ceea de izbeşte din capul locului în aceste lucrări este 
modalitatea structurii lor. Povestea vorbii nu e o compilaţie 
seacă de parimii. Proverbele sînt clasate pe capitole: Despre 
cusururi sau urîciuni, Despre minciuni şi flecării, Despre năravuri 
rele etc. înăuntrul capitolelor, proverbele se succed după 
principiul sinonimiei, iar sensul fiecărui grup de proverbe e 
răstălmăcit de cîte o povestire. în felul acesta, cartea n-are nimic 
din uscăciunea unei lucrări didactice, e sprintenă şi îmbietoare, o 
adevărată poveste a vorbei. 

O şezătoare la ţară - care din păcate a rămas neterminată - 
grupează un bogat material folcloric, alcătuit din strigături, 
ghicitori, snoave, istorioare, ăn cadrul unei şezători de sat, la 
care din întîmplare asistă eroul povestirii. Expunerea se 
săvîrşeşte pe două planuri, ca în Hanu-Ancuţei a lui Sadoveanu: 
pe de o parte e evocată petrecerea veselă a ţăranilor adunaţi în 
jurul focului - şi pe de altă parte, sînt redate istoriile şi vorbele 
lor de duh. 

Construcţia e slobodă, pretextul care unifică materialul bine 
găsit, atmosfera cuceritoare: realitatea se întreţese cu fabula, 
zămislindu-se acea stare de farmec inefabil caracteristică 
povestirilor orientale. 

Pe de o parte snoavele şi istorioarele, pe de alta proverbele, 
laolaltă grupate şi constituind osatura Povestei vorbii şi 
Şezătoarei la ţară - iată cele două aspecte majore ale talentului 
scriitorului, genurile cultivate de el cu predilecţie şi succes, 

acelea în care arta sa literară a înflorit în cele mai rotunde şi mai 
memorabile izbutiri ale ei. 

Anton Pann e un excelent povestitor, crescut la şcoala 
imaginaţiei fabuloase şi a înţelepciunii Orientului, dar evoluat 
prin asimilarea experienţei literare mai noi, de tip folcloric sau 
cvasi-folcloric, în direcţia încadrării realiste a naraţiei şi a adîncirii 
ei pe linie psihologică şi caractereologică. Raţiunea adîncă a 
oricărei povestiri e la el scoaterea unei moralităţi. Dacă însă 
scopul iniţial e de a transmite o învăţătură, pe drum autorul 
găseşte atîta plăcere şi ştie să pună atîta culoare în depănarea 
întîmplărilor şi în zugrăvirea năravurilor umane, încît istorioarele 
sale devin, ca la Boccaccio sau Cervantes, nişte opere literare de 
sine stătătoare, oglindind viaţa reală în cele mai diverse 
înfăţişări. 

Anton Pann construieşte pe o schelărie clasică, de motive 
străvechi, venite din India, trecute, prin antichitatea greco-latină 
sau orientul islamic, în lumea medievală şi de-aci intrate în 
patrimoniul culturilor naţionale moderne, în nesfîrşite variante şi 
contaminări, rod al legăturilor reciproce şi al unui aflux 
inepuizabil şi mereu inedit de imaginaţie populară. „îlcitim deci¬ 
se exprima admirabil Tudor Vianu - nu numai cu plăcere, dar, 
atunci cînd înţelegem lucrurile mai bine, şi cu emoţia de a stabili 
prin el contactul cu fantezia unică şi eternă a omenirii." 29 Vechile 
mituri, legende şi pilde capătă sub condeiul lui o vibraţie 
proaspătă : sună atît de firesc, sînt atit de împlîntate în lumea 
romînească, au un timbru atît de autentic, încît sîntem pur şi 
simplu surprinşi să constatăm că ţesătura epică îşi află 
paralelisme pe toate meridianele lumii. 

Vom spicui, aproape la întîmplare, doar una din istoriile Povestei 
vorbii, spre a învedera chipul de a proceda al scriitorului. Ne 
oprim la păţaniile zgîrcitului şi ale dascălului Badea, care 
figurează ca o ilustraţie la capitolul Despre cumplitate sau 
zgîrcenie. Pe scurt, subiectul e următorul: un zgîrcit, care 
adunase o mare avere, vede într-o zi la tîrg pe un fin al său cum 
îşi cumpără, fără a îzăbovi şi a întreba de preţ, câţiva peşti mari, 


29 Tudor Vianu, Anton Pann, Bucureşti, 1955, p. 22. 

în vreme ce el nu se îndurase să-şi ia un crăpcean mărunt ca să-şi 
astîmpere foamea. Finul avea musafiri şi, generos, îl pofteşte şi 
pe naş la masă. Aici, zgîrcitul nostru, mut de uimire, cinsteşte 
alături de ceilalţi comeseni, se îmbie cu vin şi încet, încet începe 
să-şi dezlege limba. Ameţit de băutură şi ghiftuit de bunătăţile 
consumate, se înveseleşte şi simte pentru prima dată că şi-a 
îndrumat viaţa pe o cale nepotrivită. El crede a înţelege că a trăit 
pînă atunci fără rost şi hotărăşte în pripă să dăruiască finului său 
toate chiupurile cu galbeni pe care le avea grămădite în pivniţă. 
Finul se duce să ia comoara, însă fuge înspăimântat auzind o 
voce care anunţă că averea aparţine diaconului Badea. Zgîrcitul, 
furios şi aţîţat de vin: 

„Se scoală totdeodată şi răcneşte ca un leu: 

«Dar cum se poate - el zise-să nu fiu stăpîn pe-al meu? 

Cine e diaconul Badea?Şi ce treabă are el 

Cu banii mei, pentru care m-am trudit de mititel?»" 
Voind parcă să-şi dovedească dreptul de a dispune de avere 
după plac, el umple cu aur nişte butoiaşe, dîndu-le drumul pe rîu 
în jos. Butoiaşele călătoresc pe apă şi se opresc tocmai în locul în 
care trăia, în pietate şi virtute, diaconul Badea. Devenit în mod 
miraculos stăpîn peste o imensă bogăţie, acesta săvârşeşte 
opere de binefacere, care-i răsplătesc faima de om darnic. 
Zgîrcitul, dîndu-şi seama de ceea ce săvîrşise prin propria-i 
nebunie, îl caută pe Badea şi-i povesteşte cele întîmplate. 
Caritabil, nu pînă într-atît ca să-l ignore, diaconul îl aciuază pe 
lîngă casă. Dar neputându-se învoi cu gândul că cel care-l 
îmbogăţise îi devenise slugă, chibzuieşte într-o zi să-l trimită în 
altă parte cu destui bani ca să-şi poată ţine zilele, aplicînd 
probabil principiul că. depărtarea face căinţa mai uşor de 
suportat. Badea îl expediază deci pe zgîrcit cu un cal şi patru 
pîini, una neagră şi trei albe, în care, ingenios, zăvorîse cîte o 
sută de galbeni. Pe drum, omul nostru schimbă o pîine albă pe o 
chingă care i se stricase. Mai departe, sub imboldul aceluiaşi 
nărav al avariţiei, care nu i se stinsese din suflet, nevoind să 
cumpere cu bani un pofil ce i se rupsese, face din nou schimb cu 
o pîine albă. Pînă la urmă o dă şi pe a treia pe un frîu. Dar cei trei 

inşi ce cîştigaseră jimblele pîntecoase şi rumenite, deoarece 
aveau fiecare în parte o datorie de recunoştinţă faţă de diaconul 
Badea, care-i ajutase cu dărnicie, se gîndesc să le ofere, ca o 
compensaţie, binefăcătorului lor. Astfel aurul se întoarce celui 
care voise să scape de el. 

„S-a mirat diaconul Badea, zicînd: «Una gîndeam eu 

Şi altele împrotivă văz că face Dumnezeu!»" 

Acestei povestiri Gaster i-a găsit similitudini în colecţia din Anglia 
secolului al Xll-lea, cunoscută sub numele de Gesta romanorum, 
în folclorul antic indian şi ebraic. 30 Nouă, episodul final ne aduce 
aminte de mitul inelului lui Policrat, deşi înţelesul nu mai e aci că 
neputinţa de a compensa printr-o jertfă o prea mare şansă e 
semn de nenorocire. 31 Se ştie că Policrat, tiranul insulei Samos, 
conştient de excesul său de fericire şi dornic să conjure printr-un 
sacrificiu gelozia sorţii, şi-a azvîrlit inelul în mare. Dar fiind 
înghiţit de un peşte, iar peştele prins în năvodul unor pescari, 
inelul a fost regăsit şi înapoiat tiranului. Sînt posibile şi alte 
analogii, dar ceea ce ne interesează acum nu sînt originile şi nici 
circulaţia motivului, ci modul de prelucrare al lui Anton Pann. 
Ceea ce se simte în mod evident, constituind de altfel o 
caracteristică generală a scriitorului, e plăcerea sa de a povesti, 
încîntarea plină de bonomie cu care confabulează. Nucleul epic e 
amplificat prin introducere de episoade noi şi dispuneri de 
accente în sensul determinării concrete a mediului şi a 
individualizării caracterelor. Aşa, de pildă, tîrgul, cu care se 
deschide povestirea de mai sus. e o piaţă valahă de la mijlocul 
secolului, plină de larma tocmelilor, iar ospăţul din casa finului, 
unde plosca rotofeie circulă printre meseni, şi buna dispoziţie 
explodează în cîntece, seamănă cu una din acele vesele petreceri 
bucureştene găzduite de vreo grădină de prin dealul Filaretului, 
la care Pann însuşi nu o dată luase parte. 

Atenţia scriitorului se concentrează asupra desfăşurării 
peripeţiilor, combinate cu o nesecată fantezie, şi asupra 


30 M. Gaster, op. cit., pp. LXXIll-LXXVI. 

31 Discuţia largă a problemei în Travaux du 1-er congres internaţional du 
folklore, Tours, 1038, p. 165 şi urm. 

reacţiilor psihologice surprinse cu luciditate şi autenticitate. 
Dialogul e viu, reproducînd simplitatea, ezitările sau şireteniile 
oralităţii. Firul povestirii se însăilează, fără popasuri inutile pe 
elemente de decor. Ornamentarea cu reflexii morale sau cu 
figuri stilistice e redusă la minimum fiindcă autorul crede în 
elocvenţa şi puterea dramatică a acţiunii înseşi. Tîlcul naraţiunii 
se încheagă în mintea cititorului nu atît prin cele cîteva cuvinte 
care-i rezumă intenţia, ci prin faptele relatate ; naturaleţea şi 
aerul familiar fac ca acestea să se suprapună peste experienţa de 
viaţă a lectorului, îmbogăţind-o, prin consolidare sau corijare. 
Arta de povestitor a lui Anton Pann e în linia marilor maeştrii ai 
„novelei". în sensul primitiv al termenului; simplă, transparentă, 
plină de firesc, eficace. 

Proverbele, la rîndul lor, probează o îndemînare egală, deşi într- 
un sens puţin diferit. Ele se disting printr-o mare expresivitate. 
Au o tăietură pregnantă şi sugestivă, un relief viguros. Se 
bazează pe asocieri şi opoziţii de termeni împrumutaţi vieţii de 
toate zilele. Dacă prin cuprins nu inovează, trăgîndu-şi seva din 
înţelepciunea milenară a popoarelor, în schimb, prin înşurubarea 
lor în materialitatea plastică a limbajului, capătă o prospeţime 
originală, o suculenţă rar întîlnită. lată cîteva caracterizări, alese 
la întîmplare, pilduitoare prin realizarea lapidară şi puterea 
invenţiei: 

Un prostîngîmfat: „Cap d-avea, n-avea, el ştie, / Dar şi-a 
cumpărat tichie." 

Lacomul : „Gura omului e iad, cîtsă dai tot zice ad'.“ 

Indolentul : „într-un papuc şi-o opincă, lipa, lipa nea Stanică." 
Mîniosul: „îşi pierde şi cumpătul şi umbletul." 

Aceste metafore rezultă dintr-o observare morală îndelung 
repetată, care în conştiinţa masei a evoluat treptat de la stadiul 
de înregistrare la acela de comparare şi apoi de generalizate. Dar 
ele s-au filtrat prin sufletul unui remarcabil artist al cuvîntului. 
Încît proverbele lui Anton Pann reprezintă esenţă concentrată, 
iar Povestea vorbii, fiind o veritabilă enciclopedie de morală 
socială, e în acelaşi timp - o spune Tudor Arghezi - o „bijuterie 
verbală". 

O particularitate a metodei literare a lui Anton Pann o constituie 
procesul compoziţional de a acumula sinonime, care curg 
torenţial. Debitul producerii de caracterizări pe aceeaşi temă e 
de o abundenţă prodigioasă. Despre posac se înşiră următoarele 
expresii: 

„Parcă este surd şi mut. 

Parcă i-am fript şerpi pe burtă. 

Parcă i s-a înecat corăbiile. 

Parcă toată lumea i-e datoare. 

Parcă mi-a tors fi nu i-am plătit. 

Parcă i-a murit curca cu oul în cuib. 

Parcă tot îi ploauă şi îi ninge. 

Parcă i s-a tăiat lefeaua. 

Parcă i-am tăiat apa de la moară. 

Parcă i-am tăiat iapa de la gard. 

Parcă îşi jeleşte părinţii." 

Aceste definiţii-lanţ sînt cu aţît mai impresionante cu cît numai 
în aparenţă propoziţiile se succed în mod mecanic. Se verifică 
aici părerea că pentru cine priveşte lucrurile în adîncime nu 
există de fapt sinonime, ci numai nuanţe cu însuşiri expresive 
variate. La o analiză atentă, rînduirea proverbelor după sens 
relevă în multe cazuri o artă subtilă. Luăm ca exemplu capitolul 
intitulat Despre minciuni şiflecării din Povestea vorbii. 

Capitolul începe cu o serie de caracterizări, fiecare în parte 
părînd suficientă pentru a-l defini pe flecar. De fapt însă 
proverbele admit o progresie lentă de sens. arătîndu-se cum 
palavragiul se transformă în mincinos, lată-l întîi pe flecar 
zugrăvit în aspectul lui exterior, imediat vizibil: 

„Omul care e flecar 

Trăncăneşte ca un car. 

îl auzi numai: 

Hodorong-tronc! vorba-îndată, 

Ca moara cînd e stricată." 

Urmează trecerea pălăvrăgelii în minciună, cu prezentarea 
mincinosului: 

Pentr-un şoarece se-nnoadă 
Şi jură că n-are coadă. 

Şi 

încornorează ţînţarul 
De ţi-l face cît măgarul. 

Sau 

Vrei, nu vrei, el cu d-a sila 
Face musca cît cămila. 

Şi 

Purecite cînd îi place 
Cît un elefant îl face." 

Pare că cele patru fraze care alcătuiesc fragmentul de mai sus se 
suprapun prin înţelesul lor. Observînd mai cu luare-aminte, 
constatăm că e vorba de o progresie, versurile indicînd minciuni 
din ce în ce mai mari. în primele două versuri, Anton Pann 
sugerează că minciuna a fost rostită în focul vorbirii. Pe flecar îl 
auzi trăncănind ca moara stricată, el „pentr-un şoarece sc- 
nnoadă". adică dintr-un nimic se încinge. Minciuna vine dintr-o 
alunecare, dintr-o înfloritură retorică, şi la început ca nu se 
îndepărtează de limitele credibilităţii. Apoi însă, plin umflări 
succesive, ea cade în ridicul, cum ne arată frazele cu ţînţarul, 
musca şi puricele. 

Aceste fraze, deşi par a coincide (şi de fapt coincid prin sensul 
lor) măsoară de fapt grade treptate de părăsire a adevărului. 
Fiindcă ordinea comparaţiilor este: ţînţar - măgar, muscă - 
cămilă, purice - elefant, ceea ce înseamnă că există o treptată 
diminuare a primului termen combinată cu o treptată 
amplificare a celui de-al doilea, concluzia fiind o născocire tot 
mai gogonată! 

După ce s-a înfăţişat tabloul degenerării flecărelii în minciună, 
apare moralistul care pune concluzii: 

„Dar însă 

Cu minciuna or prînzeşti, or cinezi. 

Pe amîndouă nu le încheibezj. 

Căci 

Vremea cu încetul poate 


35 



Să le descopere toate 
Şi mai vîrtos 

Minciuna are şi ea pe unde să trece." 

Minciuna, aşadar, nu ajută, fiindcă e dată de gol. în ce fel, ne-o 
arată versurile următoare: 

„Povestea ăluia: 

Umblă la grădinar, castraveţi să vînză 
Şi lui de dânşii îi este acră rînza. 

Minciuna ca glonţul în apă se afundă 
Şi îndată ca frunza iese în undă. 

Şi 

Suliţa orşiunde 

Nu să poate ascunde." 

înţelesul e că omul cu experienţă nu se iasă înşelat, căci pînă la 
urmă adevărul îşi face drum, fiindcă minciuna, împotrivindu-se 
ordinii naturale, întimpină rezistenţa realităţii... 

Capacitatea neistovită a lui Anton Pann de a scorni noi epitete şi 
nuanţe, noi şi noi puncte de privire a lucrurilor, se manifestă nu 
numai în sfera morală, ci - ce-i drept mai rar - în portretul fizic, 
lată cu cîtă plasticitate ne e descrisă o zgripţuroaică bătrînă: 

„O văduvă-n vîrstă, bătrînă, zbîrcită, 

Cu doi dinţi în gură, barba ascuţită, 

Nas cît pătlăgeaua, la vorbă-nţepată, 

Cu ochii ceacîră, gura lăbărţată, 

Fruntea-i cucuiată, faţa mohorîtă, 

Veste tot negoasă şi posomorită, 

Umbla-ntunecată şi tot înnorată, 

Nu o vedea nimeni să rîză vreodată..." 

Admirabilă e faimoasa prezentare metaforică a cepei din 
povestea poamelor: 

„Cum simţi aceasta Ceapa totdodată, 

Cum e din natură foarte veninată, 

Se-mbrăcă îndată, iute, cu mânie, 

Douăspre'ce haine puse de dimie. 

Şi cămăşi atîtea albe, supţirele, 

Îmbrăcînd binişul roşu peste ele. 

Pieptănă şi barba-şi albă şi bătrină. 

Scuturînd-o bine de pămînt, ţărînă. 

Pleacă necăjită-n toat-a ei putere, 

Veninind văzduhul de catran şi fiere..." 

Asemenea vigoare expresivă se reazimă pe o limbă literară 
bogată şi suculentă. Trăind alături de popor şi scriind sub 
înrîurirea lui, Anton Pann a fost unul din autorii asupra cărora 
concepţiile înapoiate ale latiniştilor n-au avut influenţă. El a scris 
după cum a vorbit, aducînd în circulaţia literară o provizie 
lexicală bogată, în care confluează cuvinte înregistrînd toate 
aspectele vieţii satului, arhaisme, cuvinte de provenienţă 
grecească sau turcească amintind viaţa din timpul fanarioţilor, 
neologisme marcînd repezile schimbări intervenite în societatea 

romînească în prima jumătate a secolului trecut. 32 

* 

Despre Anton Pann s-a spus In trecut mult rău. Dar nu s-a spus 
numai rău şi nu de toţi cei ce s-au ocupat de el. „în 1853, cînd îşi 
publicase scrierile cele mai de teamă - arată I. Manole - un 
recenzent zgîrcit îl caracteriza în Foaia pentru minte, inimă şi 
literatură drept «un bărbat romîn fără pretenţiune de autor, de 
poet sau măcar de literat». Aşa l-au socotit atunci toţi." 33 Dar 
anonimului din gazeta lui Bariţ îi putem opune o declaraţie 
făcută doar cu un an mai tîrziu, în 1854, de un scriitor veritabil. E 
vorba de D. Bolintineanu, care într-o lucrare informativă despre 
Ţările Romîne, destinată publicului francez, instituia o 
comparaţie sugestivă între o serie de poetaştrii cunoscuţi ai 
epocii şi Anton Pann. Cei dintîi, care nu parvin să-şi difuzeze 
operele în mai mult de 200-300 exemplare, „în loc să-şi caute 
inspiraţiile în sînul patriei lor, în suferinţele, în speranţele ei, 
merg să se inspire pe malurile Senei sau ale Tamisei" şi croiesc 
versuri „care respiră parfumul funest ai literaturii secolului XIX, 


Un interesant studiu despre Neologismele în scrierile iui Anton Pann de B. 
Cazacu şi I. Fischer în Contribuţii la istoria limbii romîne literare în secolul al 
XlX-lea, Ed. Acad. R.P.R., Bucureşti, 1956, p. 23. şi urm 
33 1. Manole, op. cit., p. 5. 

senzualitatea, îndoiala şi descurajarea" 34 . Faţă de aceştia Anton 
Pann reprezintă „poetul popular prin excelenţă". „El scrie pentru 
popor pe care-l face să rîdă şi să plîngă şi căruia îi vorbeşte 
limba. Nu e instruit dar e original; îşi caută subiectele în jurul 
casei şi nu în jurul lumii." 35 

Este adevărat că opera lui Anton Pann a fost dispreţuită şi în 
mare parte ignorată de cultura oficială a regimului burghezo- 
moşieresc. După ce rodnica activitate a scriitorului, desfăşurată 
în umbră şi fără zgomot vreme de trei decenii, a luat sfîrşit, 
fiindcă el „s-a mutat cu jale în cel mai din urmă an" să-şi doarmă 
somnul de veci în curtea bisericii Lucaci, personalitatea lui 
artistică a fost tot mai ştribită de merite şi tot mai izolată de 
cursul general al literaturii. în 1872, Alecsandri putea constata cu 
adîncă părere de rău: „...pierdut în umbră, a fost pe timpul lui 
victima superbiei ignoranţe şi chiar astăzi..., cînd oamenii literali 
şi-au dobîndit un loc sub soare, numele lui Anton Păun 
deşteaptă mai mult imaginea unui psaltîn strană, decît suvenirul 
unui poet." 36 37 Desigur, ar fi fost de mirare ca intelectualii din 
conducerea „Junimii" ori potentaţii culturii de mai tîrziu să nu 
oropsească memoria unui scriitor care se înfăţişa, judecăţii 
critice cu atîta simplitate şi simţire curat populară. Criticii 
refuzau să-l înregistreze între scriitori, iar pe de altă parte, 
specialiştii în poezie populară refuzau să-l numere printre 
folclorişti, avînd în vedere că Pann nu procedase cu metodă 
ştiinţifică în culegerile sale. Autorul Povestei vorbii era situat cam 
la jumătatea drumului dintre Alecu Văcărescu şi Barbu Lăutaru, 
adică ceva între un boier lăutar şi un lăutar boieresc, un fel de 
„reprezentant literar al mahalalelor şi tejghelelor". Dar chiar 
atunci cînd numele lui Anton Pann intra în circulaţia literară, el 
era încărcat cu o semnificaţie străină, denaturat şi scoborît în 
valoare. în 1928, cineva vorbea, cu suficienţă şi un dezgustător iz 


34 D. Bolintineanu, Les principautes roumaines. Paris, 1854, p. 52. 

35 D. Bolintineanu, idem, p. 52. 

36 V. Alecsandri, Cîntice de stea şi Povestea vorbii de Anton Pann în Opere 
complete. Bucureşti. 1876, III. p. 503. 

37 Gh. Cardaş, în introducere la Ţlganiada, Bucureşti, 1928, ed. II, 

naţionalist de „balcanicul folclorist Anton Pann... care nici nu ştia 
să deosebească ceea ce este curat popular romînesc de 
surogatele pretinse populare ale scriitorilor ţărani sau 
producţiunile pseudopopulare balcanice pe care A. P. vroia cu 
tot dinadinsul să le treacă în patrimoniul nostru etnic." 38 
în schimb, însemnătatea lui Anton Pann au înţeles-o şi au cinstit- 
o cum se cuvine marii noştri clasici. Era, ce-i drept, o 
compensaţie, şi încă foarte măgulitoare. Eminescu îl pomeneşte 
în Epigonii numindu-l: „finul Pepelei, cel isteţ ca un proverb". Tot 
Eminescu a scris în altă parte: „Anton Pann era un scriitor cu mai 
mult talent şi mai de spirit decît o sută dintre ofticoşii care fac 
astăzi «esprit» prin gazete. Alecsandri i-a elogiat opera într-un 
cald articol cu bogate citate şi aprecieri convingătoare. Haşdeu îl 
considera om de geniu. Caragiale l-a caracterizat drept „minunat 
pont şi povestitor". Dar omagiul marilor maeştri ai literaturii n-a 
modificat totuşi o opinie în genere defavorabilă care s-a 
perpetuat prin intermediul şcolii pînă în pragul vremii noastre. 

Azi perspectiva s-a schimbat: Anton Pann a fost în sfîrşit smuls 
acelei periferii literare în care îl închisese trecutul obtuz, 
insensibil la creaţiile străbătute de veridicitatea vieţii poporului: 
astăzi, vedem bine că el aparţine fondului de aur al literaturii 
naţionale, înscriindu-se ca demn părtaş în acea familie spirituală 
plină de robusteţe şi cordialitate, de veselie şi exuberanţă vitală 
care cuprinde pe Negruzzi din Negru şi alb şi Au mai păţit-o fi 
alţii, pe Alecsandri din Doine, pe incomparabilul Creangă, pe 
Caragiale din Kir-lanulea şi Hanul lui Mînjoală, pe Sadoveanu din 
Hanu-Ancuţei... 

în geografia noastră literară, bogată în aspecte felurite, Anton 
Pann deţine un loc al lui, specific. Este într-o regiune din care 
lipsesc reliefuri proeminente, unde trăiesc oameni de rînd, ce-şi 
cîştigă pîinea cu sudoarea frunţii şi privesc viaţa ca un dar ce nu 
trebuie irosit; nici nu o consideră ca o vale a lacrimilor, nici ca un 
teren al ambiţiilor vane şi poftelor dezlănţuite; ei au durat, prin 
truda lor onestă, prin cîntecele lor de petrecere sau de jale, prin 
vorbele, şi pildele înţelepte ce şi le-au trecut din generaţie în 


38 Gh. Cardaş, în introducere la Ţiganiada, Bucureşti, 1928, ed. II, p. LXXV. 

generaţie, acea mare operă colectivă; căreia, pe altă treaptă a 
istoriei, într-o lume liberă şi drept orînduită, noi îi sîntem urmaşi. 
Cînd ne apropiem de Anton Pann şi îndepărtăm aluviunile 
străine şi pulberea ce-i întunecă ici şi colo opera, încercăm un 
sentiment de mulţumire: ne întîmpină seducătoare verva unui 
spirit scinteietor, o artă clară, suculentă, fără zorzoane. Şi din 
felul în care ne regăsim şi ne delectăm, simţim că e şi ca una clin 
aromele acestui pămînt, una din plăsmuirile în care s-a 
incorporat geniul poporului nostru. 

PAULCORNEA 

NOTĂ 

în „Biblioteca pentru toţi" vor fi cuprinse, în trei volume, toate 
scrierile mai însemnate ale lui Anton Pann. Vor apărea astfel, în 
afara volumului de faţă, în cursul anilor viitori, alte două volume, 
cuprinzînd Povestea vorbii, O şezătoare la ţară şi o selecţie din 
celelalte scrieri ale lui Anton Pann. 

Am folosit pentru întocmirea acestei culegeri ediţia - în 
pregătire la Editura pentru literatură - : Anton Pann - Scrieri 
literare (colecţia „Scriitori romîni"), ediţie îngrijită de Radu Albala 
şi 1. Fischer. Textele cuprinse în volumul nostru, reproduse după 
ediţia amintită, au la bază: Fabule şi istorioare, auzite şi 
versificate de Anton Pann (cartea I şi a ll-a ; tipărirea a Il-a). 
Bucureşti, 1847, şi Nezdrăvăniite lui Nastratin Hogea, culese şi 
versificate de Anton Pann, Bucureşti, 1853. 

BIBLIOTECA PENTRU TOŢI 

FABULE Şl ISTORIOARE 

CARTEA I 


Către cititori 39 

Domnilor I 

Aceste fabule şi istorioare nu sînt decît numai auzite. De vor 
fi vreunele tipărite în alte limbi nu ştiu, că n-am învăţat nici o 
limbă din cele poleite. în anii cruzimei mele de ar fi fost şcoli ca 
acum şi de învăţam vreo limbă din cele lăudate, nu era să mă joc 
cu astfel de lucruri mici, ci era să traduc osebite cărţi, care să mă 
folosească şi pe mine şi pe alţii. Cu toate acestea, crez că şi 
istorioarele aceste nu vor fi spre vătămare, deşi multe din ele 
puteţi să le ştiţi şi multe să nu le ştiţi. Eu mă mulţumesc că am 
putut face şi atîtă în ceasurile mele cele vacante, decît să le 
petrec nimica făcînd. De veţi găsi vreun cusur în stil, nu aveţi 
drept să mă osîndiţi, fiindcă m-am dezvinovăţit, spuindu-vă că cu 


39 Această prefaţă nu figurează decît în ediţia 1841. 

altele n-am învăţat, decît din mica copilăria mea mi-am bătut 
capul ca să ajung desăvîrşit în meşteşugul muzicii bisericeşti, în 
care am şi izbutit. După ce am învăţat canoanele şi ortografia 
acestui meşteşug, n-am zăbovit a romîni şi a lucra pe note cărţile 
cele mai trebuincioase. 

Care sînt : Anastasimatarul serdarului Dionisie Foţi no 40 , 
Doxastarul dimpreună cu Triodul 41 - şi Pendicostarul 42 , Heruvico- 
Chinonicarul, Catavasierul şi altele multe. Care nedîndu-mi mîna 
să le tipăresc, şed pe fundul lăzii de vreo douăzeci de ani. Şi nu 
vor ieşi la lumină pînă nu să va găsi un patriot care să ştie preţui 
asemenea osteneli şi să jertfească un ce pentru tipărirea lor. 

Aceasta am învăţat, domnilor, şi de poate cineva să găsească 
vreun cusur asupra acestui meşteşug, ruşinea mea va fi (după 
cuvîntul ce am zis că din mica mea copilărie mi-am bătut capul la 
dînsul), că de a mă lăuda singur nu-mi este de folos. Iar după ce 
am isprăvit cărţile de mai sus numite şi văzînd că osteneala îmi 
stă zadarnică, m-am apucat a aduna şi a face cîte o carte din cele 
politiceşti, încet-încet, învăţîndu-mă singur, una ca să-mi treacă 
de urît şi al doilea socotind ca să trăiesc. Precum am şi tipărit 
întîi Calendarul lui Bonifatie Setosul, al 2-lea Cîntările de stea, al 
3-lea Cînteclle de lume, al 4-lea îndreptătorul beţivilor, al 5-lea 
Hristoltia, al 6-lea Erotocritul şi al 7-lea aceste Fabule şi 
istorioare. într-aceste cărţi, domnilor, puteţi găsi destule 
cusururi, căci după cum am zis, dascăl mi-am fost singur, pentru 
care nu mă sfiesc de dumneavoastră carii cunoaşteţi şi ştiţi 
poezia ce va să zică, ştiind că cei înţelepţi niciodată nu defaimă, 
ci mă tem de aceia ce măsoară rîndurile cu compasul sau cu 
beţişorul şi zic că un rînd este mai lung decît altul, că asemenea 
oameni nu sînt nicidecum iertători, împutez, defaimă cum le 
vine la gură. Cu toate acestea, eu tot nu mă opresc a tipări şi a 
nu le da în critică şi altele, pentru că m-am obicinuit a nu şedea 
fără lucru, ci scriind cîte ceva mi se pare că-mi petrec vremea 


40 Literator de origine greacă, autorul, între altele, al prelucrării romanului 
Erotocrit (Viena, 18181. tradus din greceşte în versuri de A. Pann. 

41 N-a apărut niciodată în ediţie separată. 

42 N-a apărut. 

foarte dulce. Şi pentru ca să fac şi dumneavoastră asemenea 
petrecere cu critica lucrului meu, cu toată dragostea vi-l pui 
înainte, şi citiţi sănătoşi. 


CARUL FRÎNT 

Nevoia învaţă pe om 
Un om la lemne mergînd 
Şi carul în drum frîngînd, 

Ca şi alte daţi l-a dres 
Şi la casa sa a mers. 

Copilul său alergînd 

Şi carul frînt dres văzînd, 
îl întreabă : - „Taică I dar 

Cine-ţi drese carul iar ?" 
Tatăl său răspuns i-a dat: 

- „Eu, fătul meu, cine alt ?" 

- „Apoi cine te-a-nvăţat ?" 

Copilul iar a-ntrebat. 

„Nevoia, copilul meu, 

Ea ştie ce nu ştiu eu." 

- „D-apoi unde sade ea ?" 

Copilul să ştie vrea. 

- „în pădure", i-a răspuns, 

Şi la treaba lui s-a dus. 

Deci copilul mai crescînd 
Şi la pădure mergînd, 

Peste loc rău cum a dat, 

Frînse carul încărcat 
Şi, să-l dreagă neştiind, 

Fluiera, la el privind. 

Apoi aminte ş-adus 

Tatăl său cum i-a fost spus 
Ş-începu a alerga 

în sus, în jos ş-a striga 

- „Nevoie ! nevoie, fă ! 


43 



Vin' mă-nvaţă, ori îl fă." 
După ce a văzut dar 

Că strigă într-un zădar, 

Să apucă singurel, 

Căzneşte destul la el. 
Potrivit, nepotrivit, 

Bine, rău, a isprăvit. 

Acasă dacă a mers 

Ş-îl văzu tatăl său dres, 
îi zise : - „Ei, fătul meu ! 

Nu e cum îţi ziceam eu 

- „Nu, îi zise supărat, 

Nimenea nu m-a-nvăţat." 
Iar tatăl său cam rîzînd 
îi dete răspuns zicînd : 

- „Ba, chiar nevoia a fost, 

Carea-nvaţă p-orice prost 
Că ea de n-ar fi venit, 

Tu atît n-ai fi căznit. 

Ea arată să începi 

La orice nu te pricepi, 
Apoi bine, rău, munceşti 
Şi tu-n lume să trăieşti." 


COŢOFANA Şl PREPELIŢA 

Coţofana zburătoare 
Să lasă jos pe picioare 
Şi umblînd ca o găină 

Cu pîşire rară, lină, 

Pe prepeliţa priveşte 

Cum des şi frumos pîşeşte 
Râvnind-şi ea să înveţe 
Umblet cu delicateţe, 
Către prepeliţă zice : 

- „Soro ! am pîşiri mojice, 

Şi am prea mare plăcere 
Să pîşesc des din picere, 
D-aceea te rog fă bine 
Şi mă învaţă ca tine." 
Prepeliţa ii vorbeşte 
Şi zicînd o sfătuieşte : 

- „Soro ! nu e lucru mare, 

Dar nu o să poţi, îmi pare, 
Dacă nu ai din natură 
Delicată pîşitură." 

- „Ba, ba, zise, ia mi-arată, 

Ştiu că n-o să poci dodată, 

Ci azi rău, mîine mai bine, 

Pînă voi putea ca tine. 

Şi nu-ţi fie d-osteneală, 

Că-ţi plătesc fără tocmeală." 
Prepeliţa zise : - „Bine, 

Priveşte dară la mine." 

Şi începu să pîşească, 

Iute, fără să greşească. 
Coţofana, cum o vede, 

Pe loc şi ea să repede, 

Dar să încurcă, nu poate 
Dese pîşirile toate: 

Ci aci cum îi arată 

Ş-aci cu două dodată, 
Prepeliţa să opreşte 
Şi o mai povăţuieşte, 

Pîn-o face de pricepe 

Ş-apoi iar să umble începe. 
Dar ea neputînd ca dînsa, 

Să necăjea, crăpa-ntr-însa. 
Deci învăţînd vara toată 
Şi văzînd că n-o să poată, 
în sfîrşit, de tot să lasă 

Şi să duce l-a sa casă. 

Dar umblarea-i cea ticnită 
A rămas de tot zmintită, 

Pas nici rar, nici iute are 

în două picioare sare. 

* 

De-ţi vine greu la o treabă 

Nu-ţi pierde vreme degeaba, 
Pe cit îţi poate natura 
Urmează învăţătura, 

Nu te prea sili cu pana 
Că rămîi ca coţofana. 


MUSCA Şl ŢÎNŢARUL 

Musca vara zbîrnăind 
Şi pe ţînţarîntîlnind, 

Oprindu-se l-a-ntrebat: 

Dă ce e el cocoşat ? 

Ţînţarul l-acest cuvînt 

l-a zis : - „Iacă de ce sînt. 

Eu, cînd mîn boii la plug, 

Fac şi pe coastă de fug. 

Că «nene, nene» le strig 
Şi botu-n ei cînd înfig, 

Din putere opintesc 

Pînă cînd mă cocoşesc ; 

Şi din acest meşteşug 
Am rămas cu beteşug. 

Dar tu cu ce capu-ţi baţi 

De eşti cu ochii umflaţi ?" 

- „Eu, a zis musca pe loc, 

Nu lucrez, decît mă joc. 

îmi place tot să glumesc 
Şi pe om să necăjesc. 

Cînd voi mai mult să fac haz, 

Merg ş-îl gîdel pe obraz ; 

El atunci necăjit foc 

îşi trage palmă pe loc, 

Iar eu îndată zburînd 
Şi departe de el stînd, 

Rîz, rîz cu ochi lăcrămaţi, 

Pînă cînd rămîn umflaţi. 

Şi de vei să te încrezi, 

Uite-te acum să vezi." 

Zicînd acestea s-a dus 

Ş-în fruntea unui s-a pus. 

Dar el, cum o pălmui, îndată o ghem 
Ţînţarul privind la ea 
Pe jos cînd să tăvălea, 
l-a zis : - „Ce strigi «bîzi, bîzi, bîzi» ? 

Cum ziceai, de ce nu rîzi ? 

O, ce nărăvire rea ! 

Aşa glumă n-aş mai vrea!" 

COPACIUL Şl DOVLEACUL 

Pe lîngă un copaci mare, 

Un dovleac, din întîmplare, 
Primăvară răsărise 

Şi pe dînsul să suise ; 

Care într-atît crescuse, 

Încît vîrfu-i întrecuse, 
în lung ş-în lat să-ntinsese, 
Ramurile-i cuprinsese, 

Şi pretutindeni umpluse 
De dovleci care făcuse. 

Deci cu această estime 43 
Văzîndu-se la nălţime, 
începu să se mîndrească 


Estime - însuşire. 



Şi zicînd să se fălească : 

- „Vezi, eu numa-ntr-o vară 

Cît crescui şi tot cresc iară, 

Şi tu, copaci din vechime, 
în sumă de ani mulţime, 

D-ai fi crescut voiniceşte, 

Precum şi vrejul meu creşte, 
Mai-mai ajungeai la stele, 

După părelele mele." 

Iar copaciul cel cu minte 
l-a răspuns aste cuvinte : 

- „Ei I te lauzi tu acuma, 

Că încă n-ai văzut bruma, 
Dar cînd va da şi zăpadă 

Atuncea eşti jos grămadă I" 
* 

Gîndeşte la viitoare 

Şi la cele-ntîmplătoare. 

Nu te înălţa cu firea, 

Pin' nu-ncerci nenorocirea. 


LUPUL POCĂIT 

Lupul pârul îşi leapădă, 
dar năravul nu-şi lasă 

Un lup dac-a-mbătrînit, 
într-o zi ce i-a venit, 

A vrut a să pocăi 
Şi faptele a-şi căi. 

Deci cu acest al său gînd, 

Numele-n cîine schimbând, 
S-a smerit ca un bătrîn 
Şi s-a băgat la stăpân, 

Să slujească intr-un an 
La oi, pe lingă cioban, 
într-accst chip dar slujind 

Şi oile-n cîmp păzind. 

într-o zi fiind lungit, 

O oaie l-a mirosit. 

El îndată ş-a uitat 

Că eîn cîine schimbat 
Ş-apucînd oaia de trup 

O jertvi-n grab', ca un lup. 
Ciobanul peste el dînd 
Ş-această faptă văzînd : 

- „Ce-ai făcut, l-a întrebat, 

Cîine bătrîn şi spurcat ?" 

Iar el smerit să uita 

Ş-într-acest chip să-ndrepta 

- „Eu, zise, fiind culcat, 

M-apucasem de visat. 

Oaia cum păştea-mprejur, 

Viind tocma ca un fur, 

Pe la spate mă muşca 
Şi coada îmi îmbuca. 

Eu i-am zis o dată «mîr», 
l-am zis ş-altă dată «bîr», 
Dar ea tot mă supăra 
Şi nu să astîmpăra. 

Atunci şi eu necăjit, 

Cum o trîntii a murit, 

Şi de frică să n-o vezi 
Şi să mă-nvinovăţezi, 

Apucai de o mîncai 
Şi în burtă o băgai." 

Dar ciobanul nu glumi: 

Dîndu-i una, l-adormi. 


PĂDUCHELE Şl PURECELE 

Năravul din fire n-are lecuire 

Păduchele îmbuibat 
Trăia frumos încuibat 
în sînul unui cioban 



Mai aproape la un an. 

Purecile săritor 

Şi cu botu-nghimpător, 

Plecând după vizitat, 

Peste păduche a dat, 

Ş-aci cum l-a întîlnit, 

Pe loc s-a-mprietenit. 

După ce-i vorbi cevaşi, 
îl rugă pentru sălaş. 

Păduchele s-a-ndoit, 

Ştiindu-I rău nărăvit, 

Şi zicînd i-a dat răspuns : 

- „Frate, n-am loc de ajuns, 

Că abia singur încap 

Să mă răstorn peste cap." 
Purecile-I rugă iar, 

Zicînd : - „în ăst colţ măcar 
Lasă să mă odihnesc, 

Fă-mi hatîr prietenesc." 
Păduchele s-a gîndit 
Ş-apoi iară i-a vorbit: 

- „Frate, eu te priimesc, 

Dar, să-ţi spui drept, mă sfiesc, 
De potcă 44 să nu mă dai 
Cu năravul care-l ai. 

Iar straşnic de vei jura 
Că te vei astîmpăra, 

Să stai în loc, să nu mişei. 

Nici să ciupeşti, nici să pişci, 
Atunci voia-ţi împlinesc 
Ş-în sălaş te priimesc." 

Deci el făcînd jurămînt 

Cu cel mai straşnic cuvînt, 
în acel loc a rămas 
Şi împreună a mas. 


44 A da de potcă - a da de bucluc. J 

Dar năravul tot nărav, 

Din fire este grozav, 

Precum povestesc din veac, 

Că nicidecum n-are leac. 
Păduchele cînd dormea 

Purecile să gîndea: 
„Adică, căci am jurat 

Să şez acum nemîncat ! 

Ba, asta nu o fac eu ; 

Păduchele doarme greu 
Şi nu aude nimic 

Gustînd un fluştucel 45 mic." 
Aste zicînd el în gînd 
Şi botul său înfigînd, 

Cum înţepă pe cioban, 

Să făcu luişi duşman: 

Căci ciobanu-ntr-acel ceas 
Nu i-a dat de fugă pas. 

Ci pe loc cum îl găsi, 
în striviri îl pedepsi. 

Şi păduchele-ndopat 
Pe lîngă el n-a scăpat, 
Că-mpreună fiind prins 

Cu tot neamul său fu stins 
Dar cînd la moarte-l ducea, 

Cît putea strigînd zicea : 

- „Omului rău nărăvit 
Şi la-nşelâciuni pornit 
Să nu-i daţi, zic, crezămînt 
Nici cînd face jurămînt. " 


CĂLĂTORUL Şl STEJARUL 

Un călător ostenind 
Şi la un stejar sosind, 


Fluştuc - micul dejun. 

Subt umbra lui a şezut, 

Să răsufle un minut. 

Aci un bostan fiind 

Şi în el pepeni zărind, 
Mergînd, unul a luat 

Şi supt copaci l-a mîncat. 

Deci ochii-n sus ardicînd 
Gîndea-ntru sine zicînd : 

„Ce lucru nepotrivit 

Dumnezeu a rînduit ! 

Că la un copaci astfel 
Să facă rod mititel, 

Iar la un vrej slab pe jos 
Aşa rod mare şi gros!" 

Pe cînd aceste gîndea 

Şi cu ochii-n sus privea, 

O ghindă s-a slobozit 

Şi tocma L n nas l-a izbit. 

Atunci el nasul suflînd 
Zise iarîntr-al său gînd: 

„Ce nesocotit sînt eu ! 

Bine-a făcut Dumnezeu. 

Dar de nu era rod mic 
Ş-era pepene, cum zic, 

Aşa-n cap de mă lovea, 

Aci-n loc mă adormea. 

Iar de era vrun dovleac, 

Apoi nu-mi mai dam de leac." 

* 

Multe un fel să gîndesc 
Şi alt fel să potrivesc. 


CĂRĂUŞUL Şl FUNIA 

Unul printr-un rîu trecînd 
Şi caru-n apă frîngînd, 

De alţi făr-a să ruga 
Vru oiştea a-şi lega. 

Aşa în apă intrînd 
Şi o funie luînd, 

S-apucă, scuipă pe ea, 

Vrînd ceva a o muia. 

Ş,-înjura, să necăjea 

Că scuipat nu-i ajungea. 

Un alt om ce aci sta 
Şi la dînsul să uita : 

- „Mă ! îi zise, nebun eşti ? 

Ce scuipi şi te necăjeşti ? 
Moaie funia în rîu 

Că ţ-e apa pîn' la brîu" 

- „Da, a zis, mai ştiu şi eu 

Ce fac la necazul meu." 

* 

Unii de necaz cînd dau 
Pierd mintea cîtă o au, 

Iar alţii de el nu mai scap 

Şi tot au simţiri în cap. 


ALDĂMAŞUL 

- „Măi badeo I unde-ai plecat ?" 

Un cunoscut l-a-ntrebat. 

- „Merg, a zis, să-mi cumpăr boi 

De vei, aideţi amîndoi." 

- „Bine dar, iar l-a-ntrebat, 

Funie ţ-ai cumpărat ?" 

- „Cum nu, acesta a zis, 

Nu vezi că-s cu ea încins ?" 

- „Aşadar, zise, haidem, 

Aldămaşul ei să bem." 

- „Să bem, da, a răspuns el, 

Pîn-om hodini niţel." 

Deci în circiumă intrînd, 

Şi la rachiu începînd, 
Să-mbătară amîndoi 
Şi îşi uitară de boi. 

Cînd s-au trezit a văzut 

Că toţi banii i-au băut. 

* 

Vinul ieftin cînd era 

Şi vindea ori cumpăra, 
Numai pentru o liulea 
Căciula din cap îşi bea. 
Dar de cînd s-a cam scumpit, 
Oamenii s-au mai cîrpit. 


BEŢIVUL Şl FIUL SĂU 

Un tînăr neguţător 
Avea tată băutor, 

Care măcar într-o zi 

Nu-i plăcea a se trezi. 

Ci umbla pe drum zbierînd 
Şi prin noroaie căzînd, 
Oameni, prunci să grămădea 
Şi stînd de dînsul rîdea. 
Fiul său, fiind cinstit 
Şi de oameni socotit, 
Destule ruşini purta 
De cîte ori să-mbăta. 
Deci, unii, alţii i-a zis 
Cum că să-l ţie închis 
Şi în odaie să-i dea 

Pe cît va putea să bea. 
Tinărul a ascultat 

Ş-a făcut dup-a lor sfat, 
Puindu-i în casă vin 

Un butoiaş mare plin. 

Dar el cînd să văzu-nchis 
De fiul său, cum am zis, 

Nu putea ca-ntîi să bea, 

Cu acel gust nu-l sorbea, 
Deşi bea, chef nu făcea, 

Ci stînd pe gînduri tăcea, 
într-acestea s-a-ntîmplat 

Să treacă pe drum un beat, 
Care în noroi cădea 
Şi lumea de el rîdea. 

Atunci tînărul flăcău, 

Văzînd treaz pe tatăl său, 
Merge, îl cheamă curînd 
Şi i-l arată zicînd : 

- „Bine e taică, asfel ? 

Vezi cum îşi rîd toţi de el ?" 
Iar tatăl său lung oftînd, 
îi dete răspuns zicînd : 

- „Of! fătul meu ! fătul meu ! 

O să mor jinduit eu ! 

Că în vîrstă m-am trecut 

Ş-aşa un chef n-am făcut." 


STĂPÎNUL Şl SLUGA 

Unul să ţinea-n oraş 

Ca-n chip de boierinaş, 
Avînd slugă băiat mic 
Şi în casă alt nimic. 
Trăind, cum zisei, asfel, 

Veni un vecin la el, 

Cînd tocma la prînz şedea 
Ş-aştepta ciorba să-i dea. 
El fiind politicos, 
îl priimi bucuros 
Ş-îl rugă zicînd : - „Poftim 

Din ce avem să prînzim; 

Pe loc şi slugii strigînd: 

Ado un tacîm curind." 

Băiatul dac-a adus, 

l-a zis : - „Şervet căci 46 n-ai pus 

- „Căci nu avem", a răspuns. 

- „Ba minţi, zise, flecar tuns, 

Dă ce n-ai mers să le ceri 

La spălătoreasă ieri ? " 

Vecinul dac-a plecat, 

Să-l judece s-apucat, 

Zicînd : - „Dar nerod ai fost! 

Să-mi răspunzi asfel de prost. 
Eu ştiu că n-avem nimic, 

Dar aşa am vrut să zic. 

Tu iar trebuia să zici 
Că nu le avem aici, 

Ori ziceai cu scurt cuvînt 
Că la spălătoreasă sînt. 

Iar tu încai nici nu taci, 

Ci de ruşine mă faci. 

Vezi, acuma te-am iertat, 

Dar altă dată te bat." 

După ce-l certă asfel, 

Veni un altul la el 
Şi, fiind cam înserat, 

A poruncit la băiat 
Şi a adus luminări 

Cu sfeşnice şi mucări. 

Stăpînul cum s-a uitat, 

Răstit la el a strigat: 

- „Ce mi-ai adus de pămînt! 

Cele d-argint unde sînt ?" 

El fu gata cu cuvînt: 

- „La spălătoreasă sînt." 


46 Căci - de ce, pentru ce. 


56 



- „Dar nu sînt la argintar ?" 

El răspunse : - „N-am habar". 
Streinul daca s-a dus, 

Asupra lui iar s-a pus, 

Zicînd că e dobitoc 

Şi n-are minte de loc, 

Şi că : - „Geaba mă căznesc, 

N-ai cap să te procopsesc. 
Acum puteai să zici iar 

Că le-am dat la argintar, 

Că nu-s şervete ca ieri 

Să se spele de muieri." 

* 

Procopseală cine va, 

Să nu meargă undeva, 

Decît la aşa stăpîn 

Şi va ieşi cu plin sîn. 

MINCIUNA Şl ADEVĂRUL 

Un boier sluga-şi bătuse 
Pentru vina ce-i făcuse. 
(Că-ntr-un loc îl trimesese 
Ş-învăţîndu-l îi zisese 
Adevărul să nu spuie, 

Ci o minciună să puie, 

Iar el mergînd a spus dreptul 
Ş-a descoperit sicretul.) 

Aşa el plîngînd afară, 

Vine un boier de ţară, 

Ş-: - „aci e coconu ?-ntreabă, 

Că am puţintică treabă. 

- „Ce ai, i-a zis, spune-mi mie !" 

- „Voiesc să-i cer o moşie." 

- „Ai vorbit cu el vrodată ?" 

îl mai întrebă o dată. 

-„Ba, nici nu-l cunosc, răspunde, 

Că nu am avut de unde." 

- „Este un surd, sluga spuse, 

Urechile îi sînt duse, 

Şi trebuie să-i strigi tare, 

Că de încet habar n-are. 

Dar stăi aici să-i dau veste, 

C-aşa porunca lui este." 
înlăuntru cînd se duse, 

Către stăpînul său spuse 
Că : - „Un arendaş de ţară 
Viind', aşteaptă afară, 

Vrînd nu ştiu ce să-ţi vorbească, 
Care să te folosească. 

Dar trebuie să-i strigi bine, 

Că e surd cum să cuvine." 
După ce sluga îl lasă 

Şi intră la dînsu-n casă, 
începu în gură mare 
Să-i aducă închinare. 
Acestlalt iar răcneşte 

Şi la toate-i mulţumeşte. 
Aceasţa a lor strigare 
Ţiind o zăbavă mare, 
începu a sa cocoană 
A să-nchina la icoană 
Zicînd : - „O, doamne fereşte 
De omul cînd însurzeşte ! 

Ci mai încet, frăţioare, 

Că parcă capul mă doare. 

De atîta-vă strigare, 

Care sfîrşit nu mai are." 

- „Ce să fac, zise bărbatul, 

Dacă m-a adus păcatul 
Să am cu surzii a face ? 

Lasă-mă puţin în pace." 
Atunci surdul ce venise, 

Auzind vorba, îi zise : 

- „Dar, mă rog pentru iertare, 

Dă ce îmi strigi aşa tare ?" 

- „Şi ce ? nu eşti surd ? îi spune. 

O, doamne, mare minune ! 
Sluga îmi spuse de tine 

Cum că nu auzi prea bine." 

- „Ce fel ? a zis cel de ţară. 

El m-a învăţat afară 
Să-ţi vorbesc în gură mare, 

Că eşti de urechi cam tare." 
Atunci cheamă sluga. - „Stane ! 

Vino în casă, duşmane ! 
D-aceea eu, păr-de-cîine, 

Te îmbrac şi îţi dau pîine, 

Să-ţi rîzi, să-ţi baţi joc de mine 
Şi să mă faci de ruşine ?" 

- „O, vai de mine, săracul ! 

A zis scărpinîndu-şi capul. 

Ori a mea este iar vina ? 

Nu eşti dumneata pricina ? 

Nu mă baţi mai totdauna, 

Căci nu potrivesc minciuna ? 
Acu-n loc să-mi dai brăvură, 

Văz că alte-mi zici din gură 
Aceasta minciună mare 
O făcui pentru cercare; 

Să văz, face ea vro treabă, 

Ori mă baţi aşa, degeabă." 
Atuncea rîzînd stăpînul 
îşi lăudă pe romînul 
Zicînd : - „Bravo, păr-de-cîine ! 

Eşti vrednic să mănînci pîine." 

BOUL BĂTRÎN 

Un bou slab, odinioară, 

De bătrîn trăgea să moară. 
Stăpînul său vrînd să-l scoale, 
îi da leacuri pentru boale. 
Dar el cum zăcea-n noroaie, 
Văzînd pe o tăuroaie, 

Ce cu mugetele sale 

Trecea atuncea pe cale, 

Abia capul îşi ardică 

Ş-începu asfel să zică : 

- „la nu-mi daţi leacuri degeabă. 

Ci mă jupuiţi în- grabă 
Ş-îmi 47 puneţi pielea mai tare 

L-acea vacă în spinare." 

* 

Omul, deş-îmbătrîneşte, 

Dar ce vede tot pofteşte. 


BABA Şl FATA MARE 

Unul plecînd din oraş 
A tras în sat la sălaş, 

Unde văzu o mătuşe 
Ş-o fată mare la uşe. 

Baba pe tînăr văzînd 
îl cercetă întrebînd : 

- „Mamă ! la oraş ce este ? 

Ai să ne spui vreo veste ?" 
Iar el cam bufon fiind 

îi răspunse ei glumind : 

- „S-a dat poruncă domnească 

Ca să se căsătorească 
Fetele luînd uncheaş, 

Şi babele flăcăiaş." 


47 în original : Ş'mi. 

Cum auzi fata mare : 

- „Dec !" a răspuns cu mirare. 

- „Ba nici un dec, fata mea, 
Zise baba către ea, 

Că domnia ce vrea face, 

Nu te întreabă de-ţi place." 


BABA Şl PURCELUL 

O babă-n ticnă şezînd, 

Şi în casă neavînd 
Nici pisică, nici căţel, 
îşi cumpără un purcel, 
Ca să-i ţie de urît 

Cu frumuşelul său rît. 
Deci el în casă crescînd ' 
Cînta babii guieţînd. 

Dar pe lîngă eglingea 48 
Rîma, vasele spărgea, 

De orice să scărpina, 

Oalele îi răsturna. 

Baba neputînd răbda 
îl blestema, în el da, 

Dar geaba, el tot purcel, 

Din natura lui mişel. 
Acestea baba văzînd 

Stînd se judeca zicînd : 
„O, bătrîno fără dinţi, 

Fără cap şi fără minţi ! 
Tu în linişte şedeai, 

Nici un necaz nu aveai, 
Eglingea s-aibi ai cerut 
Şi iată ce ţ-ai făcut: 
Crescuşi beleaua în sîn, 
Suferă dar, drac bătrîn." 


48 Eglingea - distracţie, petrecere. 

ZULUFII NETEZIŢI 

Una plîngîndu-şi bărbatul 
Vine şi o-ntreabă altul, 

Că de ce ea cînd jeleşte 
Zulufii îşi netezeşte ? 

- „Dar ce ? n-ai gîcit, voinice ? 

Eu arăt cu dînşii, zice. 

Că bărbaţi ca d-alde tine 

Sînt cîţi peri în cap la mine." 


BĂRBATUL ÎNSURAT DE TREI ORI 

- „Bărbate, oare-aşa este 

Că tu cam vinzi la neveste ?" 

- „Dar cine a spus-o ţie ?" 

Zise cătr-a sa soţie. 

- „Am aflat, ea îi răspunde, 

Că-ntr-un oraş oareunde 
Te-ai fi însurat o dată, 
Cununîndu-te c-o fată 
Şi nepurtîndu-se bine 
Ai simţit-o c-oarecine, 

Şi pîndind ai prins-o-n casă 
Cu el seara după masă, 

La care sărind cu zorul 
l-ai zis, arătînd toporul: 
«Nevasta mea de îţi place, 

Te las cu dînsa în pace, 
Numa-ntoarce-mi de la nuntă 
Cheltuiala mea cea multă.» 

Şi cu această tocmeală 
Ai vîndut-o cu-nvoială, 

Lăsînd el bărbat să-i fie 
Cu înscris şi cu tărie. 

Deci mergînd în altă ţară, 


62 



Spun că te-ai însurat iară. 

Şi pe dînsa-n aşa treabă 

Văzînd şi prinzînd-o-n grabă, 
Ai silit iar pe amorul 

D-a cumpărat-o cu zorul. 

Şi aşa eu acum ţie 

îţi sînt a treia soţie." 
Bărbatul ei nu ascunde, 

Ci îndată îi răspunde : 

- „Dară, dară, aşa este, 

Am vîndut două neveste, 

Şi de nu vei fi de treabă 

Te vînd şi pă tine-n grabă." 


MUIEREA CARE NU VA SA FACA AZIMĂ, TOATĂ ZIUA CERNE 

- „Nevastă I mi-am şi uitat 

Turtă de cînd n-am mîncat, 

Şi cum aş mînca acum, 

Cum sînt flămînd după drum. 

Aşa, dragă, să trăieşti, 

Fă-ndată, de mă iubeşti." 

- „Ţ-aş face, sufletul meu, 

Că nu e vrun lucru greu, 

Dar apă de loc n-avem 

Nici să frămînt, nici să bem. " 

- „Ci du-te, a zis, la puţ 

Şi adu într-un ceaşcuţ." 

- „Bine, îi zise ea dar 

Şi sare nu avem iar." 

- „E I zise el, te-ai trecut, 

Cere niţică-mprumut." 

- „Apoi unde să o coc ? 

Nu sînt lemne, nu e foc." 

- „Pentru lemne, a zis el, 

Vei culege vrun surcel, 

Foc iar la vecini găseşti, 

Şi un crîng să pîrjoleşti." 

- „Bine, zise, dar n-avem 

Făină măcar un pielm 49 ." 

- „Vezi asta e", a zis el, 

Şi a tăcut ca un miel. 

D-UNDE ŞTII CĂ SÎNT HAGIU 50 ? 

Odată un negustor 

Fiind pe drum călător, 

Patru hoţi îl întîlnesc, 
îl dezbrac, îl jefuiesc 
Şi într-un minut de ceas 
Numa-n cămaşă îl las. 

După ce l-au dezbrăcat, 

Unul din ei s-a uitat, 

Şi cămaşa nuou văzînd 
Striga celorlalţi zicînd : 

- „Nici cămaşa nu-i lăsaţi 

Şi de dînsa-l dezbrăcaţi !" 

Iar bietul om să ruga 
Hoţului care striga : 

- „Jupîn hagiu ! fă-mi ăst dar, 

Lasă-mi cămaşa măcar." 
Hoţul auzind asfel, 

S-a răstit, privind la el: 

- „Spune-mi că nu te las viu, 

D-unde cunoşti că-s hagiu ?" 
Omul răspunse pe loc : 

- „Ba nu te cunosc de loc, 
Decît, jupînelul meu, 

Auz de la alţi şi eu 
Că hagiii aşa fac, 


49 Măcar un pielm - nici urmă. 

50 Hagiu - ins care a fost în pelerinaj la locurile socotite sfinte 

Adică : de tot dezbrac." 

Hoţul rîzînd l-a iertat 
Şi lăsîndu-l a plecat. 

HOŢII POSTNICI 

Un oroşan oarecînd, 

La moşia sa plecînd, 

Nişte hoţi numaidecît 
Prinzîndu-I l-au omorît 
Şi, luîndu-i banii toţi, 

Au plecat ca nişte hoţi. 

Dar tocma cînd nu gîndea 
Şi fără grije şedea, 

Poteraşii i-au coprins 

Şi pîn' la unul i-au prins. 

Deci aducîndu-i legaţi, 

De domni fură întrebaţi, 

Ca să spuie hotărît: 

în ce zi l-au omorît ? 

Iar ei au răspuns pe loc : 

- „Nu ţinem minte de loc, 

Vineri ori miercuri a fost, 

Decît ştim c-am mîncat post. 

Căci acel neguţător 
Avea, ca un călător, 

Şi vreo cîţiva pui fripţi 
La o frigare înfipţi 
Şi, drept deşi sîntem hoţi, 

Dar i-am lepădat pe toţi, 

Să nu rîvnim să-i mîncăm 
Şi în păcat să intrăm." 

Domnii le-au zis lor atunci: 

- „Blestemaţi, vrednici de munci ! 
Mai bine ar fi fost voau 

Să mîncaţi carne de bou, 

Decît om să omorîţi 

Ş-acum să vă amărîţi. 

Voi ucideţi şi furaţi 

Ş-apoi postiţi, vă-nchinaţi, 
Gîndind că vă pocăiţi 
Şi în rai să lăcuiţi, 

Dar, ucigaşi neiertaţi, 

De ocnă n-o să scăpaţi." 


CERŞETORII CĂLĂTORI 

Trei cerşetori au plecat 
Să se ducă la un sat, 

Unul era orb de tot, 

Altul 'surd, cu el nepot; 

Ş-al treilea era gol, 

Despuiat, făcut pistol. 

Deci printr-un crîng trecînd toţi, 
Vorbea'pe drum pentru hoţi. 
Surdul, ce i s-a părut, 

- „Staţi ! să zică a-nceput, 

Că nu ştiu ce auzii, 

Cînd acum cu voi vorbii." 
Orbul zise : - „Bre, haideţi, 

Şi în drum nu mai şedeţi, 

Că ce o fi vom vedea, 

Noi să cerem să ne dea." 
Golanul a zis : - „Ba, fraţi, 

Aici lacului să staţi, 

Că d-o fi niscaiva hoţi, 

Zău ne dezbrac-ă pe toţi." 


CINE ŞTIE CARTE ARE PATRU OCHI 

Un ţăran tot auzind 
Pe unii alţii vorbind : 

„Cîţi ştiu carte şi citesc 

Cu patru ochi să numesc", 

A plecat la tîrg şi el, 

în desagă cu un miel. 

Vinde mielu, luă bani, 

Şi merse prin lipscani 
De ochi de om întrebînd 
La ce negustori să vînd, 

Cu care poate citi, 

A scrie ş-a socoti. 

Un boltaş 51 l-a auzit 
Şi după ce l-a poftit, 
l-a dat nişte ochelari 
Ca să vază toate mari. 

El dacă i-au aşezat 

Ş-într-o carte s-a uitat, 

A zis : - „Apoi mă căznesc 
Ş-uite nu poci să citesc." 

Neguţătorul ş-alţi avînd 
I le arătă zicînd : 

- „Vezi, ăştia sînt boiereşti, 

Doar vei putea să citeşti. 

El prin ei cum s-a uitat 

A zis : - „Geabă mi le-ai dat, 

Că nu poci citi de loc; 

Să vede că n-am noroc." 

Boltaşul privind la el, 

l-a zis : - „Eu mai am un fel 
Şi crez c-o să poţi cu ei, 

Dar sînt prea scumpi şi nu iei. " 

El zise : - „Adu-i incoci, 

Fie scumpi, numai să poci." Dacă i-a dat, a zis iar: 

- „Şi cu aceşti în zădar, 

Că uite ochii-mi bleojdesc 

Şi tot nu poci să citesc. 

Of! şi ce poftă aveam, 


Boltaş - negustor. 


67 



Acasă cînd mă gîndeam !" 
Vînzătorul l-a-ntrebat: 

- „Cum te văz n-ai învăţat 
Şi acuma te căzneşti 

Pentru ' întîi să citeşti?" 

- „Vezi bine, a răspuns el, 
D-aceea venii c-un miel, 

Că d-aş şti eu să citesc, 

De astea ce-mi trebuiesc ?" 


OASPEŢI LE Şl GAZDA 

Un grec din sate plugar 
Plecînd cu al său magar, 
A ajuns la un oraş 

Ş-a tras seara la sălaş. 
Gazda, fiind om bogat, 

Loc deosebit i-a dat, 
Puind în grajd pe magar; 

Lîngă al său armăsar. 
Bietul călător, flămînd 
Şi parale neavînd, 

Cu nădejde aştepta 

Gazda de a-l ospăta ; 
Dar văzînd că a mîncat 
Şi pe dînsul l-a uitat, 

S-a apucat cu un par 
Să bată bietul magar, 
înjurînd şi ocărind 

Şi destul zgomot făcînd 
Gazda ieşind l-a-ntrebat: 

Măgarul ce i-a stricat ? 
Iar el, stînd, s-a jeluit, 

Cum că l-ar fi jefuit, 
Zicînd : -„Ascultă-mă, chir 52 , 


52 Chir - domnule. 

Aveam pîine-ntr-un peşchir 53 
Ş-o atîrnasem d-oblînc, 

Gîndind şi eu să mănînc, 

Dar spurcatul dobitoc 
A doborît-o din loc 
Şi mîncînd-o m-a lăsat 

Să n-am ce pentru cinat." 
Gazda asta ascultînd 

Şi crezînd, şi necrezînd, 

A zis : - „O, bietul magar ! 

Nu-I mai bate în zadar, 

Lasă că-ţi dăm pîine noi, 

Vă săturăm p-amîndoi." 

Iar el „pîine" auzind, 

îi răspunse cam zîmbind : 

- „Ştiu eu că nu mă uitaţi, 

Poate şi brînză să-mi daţi, 
Dar acest magar trîndav 
Să învaţă cu nărav." 

Ş-aşa el cu vicleşug, 

Făcînd acest meşteşug, 

De la gazda cel bogat 
Şi brînză a cîştigat. 


PANTALONII ROŞII 

Un ţigan rîvnise foarte 

Pantaloni roşii să poarte, 
Şi mergînd cu plocon mare 
La un ungur-- oarecare, 
Ce-I văzuse mai-nainte 

Cu asfel de-mbrăcăminte, 
îl roagă zicînd : - „Stăpîne ! 

Boierule şi jupîne, 

Să nu te-superi pe mine 


Peşchir - ştergar. 

Că nu ştiu să-ţi vorbesc bine. 

Aşa să te ţie sfîntul, 

Mă-rog ascultă-mi cuvîntul, 
Avere-ai noroc cu carul, 

Să-ţi trăiască armăsarul, 

Dă-mi niscaiva rupturi roşii, 

Nu-ţi cer să-mi dai pe frumoşii." 
Ungurul rîzînd îi spune : 

- „Eu n-am rupturi, ci am bune." 
El zise : - „Iţi dau parale 
Oricît vei găsi cu cale." 

Ungurul iar rîzînd tare 

A zis : - „Eu n-am de vînzare, 

Iar de ceri pantaloni roşii, 

Eu îţi dau chiar pe frumoşii, 

Dar nu pe bani, ci pe beţe, 

Puţintel să te răsfeţe." 

- „Eu rabd, a răspuns, şi bîte, 

Numai, spu'ne-mi să ştiu cîte ?" 

- „Douăzeci şi cinci, îi zise. 

De rechite or de tise." 

- „Haida, a răspuns ţiganul, 

Trimite s-aducă scaunul." 

Şi dezbrăcîndu-se-ndată 

S-a pus,ş-a-nceput să-l bată. 
îi dete o nuia, două, 

Numără pînă la nouă, 

Cînd îl mai lovi o dată, 

Nerăbdînd, să sculă-ndată 
Şi a început sirmanul, 

Să se vaite ca ţiganul, 

Zicînd : - „Ajunge, jupîne, 

Avere-ai trişte 54 în stîne, 

Că mult doare, vai de mine ! 

Şi să mă ierţi ar fi bine." 


54 Trişte - noroc, fericire. 


70 



- „Ba, ba, i-a zis, nu să poate, 
Trebuie să le rabzi toate, 

Iar de nu, fugi, mergi acasă, 

Nu mă supăra, mă lasă." 

Dacă vede că-l goneşte, 

Şi vorbe nu priimeşte, 
Mergînd acasă, să puse 
Şi nevestii sale spuse 
Că i-a dat zece nuiele 

Şi i s-a părut prea grele. 
Nevasta lui să porneşte, 
îl spurcă, îl porcăieşte, 

Zicînd : - „Destulă ruşine, 

Să mai trăiesc eu cu tine. 

O să rîză fieşcare 

Povestind iacă cutare 
A mîncat la cur nuiele 

Ş-a rămas numai cu ele. 

Dar nu era tu mai bine, 

O, ticălos vai de tine ! 

Să fi răbdat şi cusurul 55 

Şi să-ţi fi îmbrăcat turul ? 
Du-te, lua-mi-te-ar ciuma, 

Să vii cu nădragi acuma, 

Că-ţi închiz 56 uşa deseară 
Şi te las să dormi afară." 

A plecat ţiganu-ndată 
Şi să duse iar să-l bată. 
îşi ia căciula, să pleacă, 

Porni rugăciuni să facă, 

Zicînd : - „Mă rog, coconele, 

Mai dă-mi cinsprezece nuiele, 
Ca să se-mplinească toate, 

Şi acei nădragi îmi scoate." 


55 Cusur - rest. 

56 în original:închis. 

Ungurul luînd bastonul, 

l-a zis : - „Eu nu stric rezonul, 
Eu numărul totdauna 

Ştiu să-l încep de la una, 

Şi fugi, lasă-măîn pace, 

Că vorbă lungă nu-mi place." 
Bietul ţigan atunci tace, 

Ş-începe să se dezbrace, 

Pe scaun iar să aşază 
Şi mijeşte să nu vază. 
Dacă-ncepură să-l frece, 

Cum auzi cinsprezece, 

Strigînd începu să saie : 

- „Lăsaţi, că mor în bătaie !" 
Ş-apucînd pe poart-afară, 

S-a dus la nevastă iară. 

Ea cum îl văzu îndată 
Era să sară să-l bată, 
Strigîndu-i: - „Du-te la orbii, 
Mînca-te-ar cîinii şi corbii ! 
Unde-ţi sînt nădragii roşii, 

De-mi vii iară cu trenţoşii ?" 
Ş-închizîndu-se în casă, 

Ocărît afară-l lasă. 

El văzînd că n-are pace, 

Şi alt neavînd ce face, 

S-a dus ia ungurul iară 
Şi să rugă de afară 
Acum să-i dea numai zece, 

Că ş-aşa din număr trece, 

- „Ba, i-a zis ungurul iară, 

Cum văz nu înţelegi dară ; 
Fugi, du-te, ia-ţi şi ploconul, 

Ţ-am spus că nu stric rezonul. 
Noi tot de la cap începem, 

Ca tine nu ne pricepem." 

Dacă auzi ţiganul 

Să dezbrăcă iar, sirmanul. 

Şi să rugă pentru sine 
Să-l lege de scaun bine 
Ca nu cumva ş-acum iară 
Ca adineaură să sară. 

Şi dup-a sa învăţătură, 

Ţinut abia, îl bătură. 

Aşa el luînd nădragii 
Şi puindu-i ca desagii, 

Bucuros acasă pleacă 

Şi cu nevasta să-mpacă. 

Deci atuncea fiind ajunul 
Şi a doua zi Crăciunul, 

Întîi ş-întîi cum îi puse, 

La biserică să duse. 

Aci alţi ţigani, zărindu-l, 

îşi făcea semne privindu-l, 

Cum că de unde îi are ? 

Or a ajuns vrun domn mare ? 

Şi şoptind unul dintr-înşii 

L-a-ntrebat: - „Ce-ai dat-pe dînşii 
Iar el răspunzînd în grabă, 

- „Pe turul meu, zise,-ntreabă." 

- „Dec ! ce atîta mîndrie ? 

Zise cestlalt cu mînie, 

Vezi, mă ! acum căci roşeşte 
Cu turul său ne cinsteşte." 


FOSTUL LA ŢARIGRAD 

- „Vladule ! de unde vii ? 

Ei fi fost poate la vii ?" 

- „Ba am fost la Ţarigrad, 

Unde e zid, iar nu gard." 
Zise Neacşu : - „Aoleo ! 



Spune-mi ceva d-acolo : 

Ce ai mîncat ? ce-ai băut ? 

Corăbii ai văzut ?" 

Răspunse el îngîmfat: 

- „Ce ? să văz ? B-am şi mîncat." 

- „Auzi, zise, om nerod ! 

Ce ? Corabia e rod ? 

Gîndeşti că e portoca, 

Ca să se poată mînca ?" 

- „Ba ! a răspuns cînd vorbea, 

Bine zici, să bea, să bea." 

- „Mă Vladule ! n-ai fi fost, 

Că te văz tot ca-ntîi, prost. 
Spune-mi dar, iar l-a-ntrebat, 
Turceşte ai învăţat ?" 

- „O ! zise el, nu-ţi glumesc, 

Farsi-farsi 57 să-ţi vorbesc." 

- „Să te-ntreb dar lucru mic, 

La oau turceşte cum zic ?" 

- „N-am vrut să-nvăţ lucruri mici 

Gîndeam altceva să-mi zici." 

- „Dacă nu ştii dar la oau, 

Să te-ntreb cum zic la bou ?" 

- „L-aşa lucru-ncornorat 

Nici nu am mai cercetat." 

- „Ei bine dar, a zis el, 

Să te întreb în altfel : 

La pîine caldă cum zic ? 

Ori ş-asta e lucru mic ?" 
Răspunse Vladu ăl sec : 

- „îi zice sîgeac ekmek." 

- „Aferim, zise, voinic, 

Dar la a rece cum zic ?" 

- „Aş! o lasă cineva 

Să se răcească ceva ? 


57 Farsi-farsi - foarte bine, perfect. 

Că cum o scotea din foc, 

O mînca caldă pe loc." 

- „Aşadar vorba îmi stric; 

Cum te văz, nu ştii nimic." 
Zise el necăjit: - „Ba, 

Nu ştii tu a mă-ntreba." 


TÎNĂRUL Şl BABA 

Un tînăr găsind o babă 
Bătrînă de tot şi slabă, 

Pentru multa bogăţie 
Vrea să o ia de soţie, 

Şi avînd el în cetate 

Un prieten ca un frate, 

Merge la dînsul ş-îi spune 
Cum că va să se cunune. 
Prietenul îl opreşte 

Ş-într-acest chip îi vorbeşte : 

- „îmi pare rău, frăţioare, 

Pentru a ta însurătoare, 

Că puteai să iei o zînă, 

Iar nu astfel de bătrînă, 

Să trăieşti fără dulceaţă 
Şi să nu simţi de viaţă, 

Cînd vei vedea tinerele 

Să priveşti cu jind la ele." 

- „Aşa este, zise, frate, 

La cîte zici ai dreptate. 

Dar tînăra, frumuşica, 

Nu mi-ar da zestre nimica, 

Iar asta babă bătrînă 

Mi-a pus cam groşciorîn mînă. 
Adică, pricepi: îmi dete 
Să am pe urmă de fete. 

Că ea, cum zice cuvîntul, 

Ca mîine o s-o ia sfîntul 
Şi precum rude nu are, 

Sint stapin pe miraz mare, 
Apoi cu a ei avere 

Iau altă după plăcere." 
Prietenul zise iară : 

- „Ba prea bine să nu-ţi pară, 
Că aste bătrîne foarte 

Trăiesc uitate de moarte, 

Şi vorbesc l-ale lor glume 
Pot cu duşii după lume." 

- „Aş ! tînărul îi răspunde 

Pleopile ei sînt afunde, 
Buzele în jos lăsate, 

Gîrbovă de tot la spate. 

I s-a supţiat şi nasul, 

Ca cînd îşi aşteaptă ceasul. 

Şi crez că mult nu o duce, 

Curînd din lume să duce. 

Să zic chiar şi să trăiască, 

Mult doi ani o să tîrască." 
Prietenul îl priveşte, 
îi zice şi isprăveşte : 

- „Dacă ar fi aşa, bine ; 

Iar de nu, păcat de tine." 
Aşadar el luă banii 

Ş-îşi închise cu ea anii. 

Baba acu-n loc să moară, 
învie a doua oară 
Şi trăind douăzeci încă 
Muri-n bătrîneţ-adîncă. 
Atunci iar îl întîlncşte 

Prietenul ş-îi vorbeşte : 

- „E ! frate, cum a fost treaba ? 

Am zis că nu moare baba ?" 


58 Miraz - moştenire. 

- „Ştiam eu, zise săracul, 

Că o să-şi bată joc ciracul ? 

Eu pusei pe doi din gură 
Şi după ei o puntură. 

Dar el găurind cu o sulă, 
Puntura o făcu nulă. 

Asfel de minuni fac banii, 

Ei sînt pricina, duşmanii. 

Ei mărită şi însoară, 

Ochii după dînşii zboară. 

Ei cînd vor sta înainte 

Pe nebuni îi fac cu minte. 

Pe-nţelepţi îi scot din fire, 

Ei sînt la toţi prilostire 59 


FRUMOASA Şl URÎTA 

Doi flăcăi vrînd să se-nsoare, 
Şezînd odată la soare, 

Ca prieteni împreună 
Sfătuia cu vorbă bună. 

Unul începu să zică : 

- „Eu o să iau frumuşică, 

Fie şi de tot săracă, 

Numai, cum zisei, să-mi placă. 
Celalt zise : - „Ba, frăţie, 

Eu 'voi s-aibă bogăţie. 

Apoi cît de slută fie, 

Şi urîtă ca stăfie, 

Că cu banii eu poci face 
în lume orce îmi place... 

Şi fiind, cum zic, urîtă, 

N-o să am grije atîtă 
Că alţi o să o-ndrăgească, 

Şi s-o tem să nu iubească. 


59 Prilostiie - mijloc de amăgire. 

Dar nevasta cea frumoasă 
E ca boala lipicioasă : 

Orcine cum o zăreşte, 

Pe loc de ea să răneşte, 

Şi bărbatul ei, fireşte. 

Tot cu frica-n sîn trăieşte. 

Şi de o muscă o teme, 

N-are ticnă nici o vreme. 
Căci, d-ar fi cît de cinstită, 

Curînd dă peste ispită, 

Că tinerii nu au treabă, 

Umblă pe drumuri degeabă 
Şi oriunde văd frumoase, 

Cu nuriţe, drăgăstoase, 
încep curte să le facă, 

Mai des pe aci să treacă. 
Dau bani, pun cîte o babă 
Meşteră la aşa treabă 
Ş-o momeşte cu cuvinte 
Pînă o scoate din minte, 
Apoi atuncea trăieşte, 

Or mergi de te prăpădeşte." 
Celaltîi taie cuvîntul : 

- „Ba dacă e rău pămîntul, 

Să fac pe dînsul scăieţii 
Şi să încurcă băieţii. 

Dar cînd e bun din natură, 

Dă rod pe semănătură. 

Cum am zice bunioară 
După vorba tutuloară : 
Poama nu cade-n grădină 
Departe d-a ei tulpină. 
Aşadar ei să-nsurară 

Şi precum au zis luară : 

Unul grasă şi lăptoasă, 

Iar cellalt numai frumoasă. 

Deci să întovăroşiră 
Şi după negoţ ieşiră. 

Umblară mai mult d-o lună 
Şi să-ntoarseră-mpreună. 

Dar mergînd l-ale lor case, 

Precum bine înserase, 

Cel cu nevasta frumoasă 
O găsi cu alt la masă. 

- „Aşa ! aşa, nevestică !" 

A început el să-i zică, 

Streinul fugind îndată, 

El începu să o bată 
Şi să o ispovedească, 

După legea mojicească. 

Iar ea să îndrepta : - „Frate ! 

Stăi să-ţi spui, nu mă mai bate. 
Că la această pricină 
Mama Visa e de vină, 

Ea nişte bani îmi aduse 
Şi în capul meu să puse, 

Cu vorbe şi cu momire, 

Pînă- mă scoase din fire 
Zicînd : «Dă ce eşti neroadă ? 

A iubi acum e moadă, 

Bărbatul tău îl ştii bine 
Că e sărac ca şi tine, 

Munciţi de azi pînă mîine, 

Să trăiţi numai c-o pîine, 

Că mai mult nu puteţi scoate, 
Să-mpliniţi lipsele toate, 
la fă numai socoteală 
Cu a casii cheltuială, 

Aceşti bani cu muncă bună 
Nu-i cîştigaţi într-o lună, 

Şi de ce să-i laşi din mînă ? 

Că nu eşti vro bătrînă. 

Şi mai vîrtos d-o culcare 
Bărbatul pagubă n-are, 

Ci aduci dobîndă-n casă 

Ca să aveţi cînd vă pasă.» 

Şi cu asfel de cuvinte, 

Cum zic, mă scoase din minte." 
După ce să mai certară, 
în sfîrşit să împăcară. 

Cel cu cea urîtă iară 

Mergînd totîntr-acea seară, 

Cu alt în pat o găseşte, 

După cum nu trebuieşte. 
Degrab' la uşă apucă 
Şi nu-l lasă să se ducă, 
îi dă una, îl pâlmuieşte 

Ş-îl întreabă 60 omeneşte : 

- „Bine, zice, mă băiete, 

Nu mai sîntîn lume fete, 

Şi umbli după neveste ? 

Spune-mi, bune sînt aceste ?" 
Streinul cade îndată 

Şi să roagă să nu-l bată, 
C-adevărul îi va spune. 

Numai să-i dea iertăciune. 

- „Eu, îi zise, jupînele, 

Vai de păcatele mele ! 

Nu m-aş fi-ncurcat cu dînsa, 

Dar pricina e dintr-însa : 

Că o cămaşe-mi trimise 

Şi că îmi dă bani îmi zise ; 

Mi s-a pus în ochi ca zgaiba, 

Lua-o-r să o ia naiba ! 

Pînă cînd iată, acuma, 

Că s-a-nfundat toată gluma." 

El iar îl mai pălmuieşte 


60 în original:întrebă. 

Şi afară-l îmbrînceşte. 

Apoi să puse cu bita 
A judeca pe urîta. 

Şi isprăvind astă treabă, 

Merge la cellalt, întreabă, 

Zicînd : - „Frate, mie-mi pasă, 

Dar tu cum găsişi acasă ?" 

- „Ei ! zice, a mea cîştigă, 

Scoate bani de mămăligă." 

Cellalt zise : - „Nu e bine, 

Rău să aude de mine. 

Că a mea precum plăteşte 

Crez că-n grab' mă sărăceşte. 


NEPOTUL AJUTAT 

Unui bătrîn prea bogat 
De afară dintr-un sat, 
Rudă-i rămăsese tot 

Singur numai un nepot, 
Dar sărac, neprocopsit 61 , 

Şi prin şcoli nepedepsit 62 , 
Unchiul său, fiind astfel, 

L-a luat pe lîngă el. 

Şi vrînd a-l ajutora 
Pungile îşi scutura, 
împărţind bani la moşii, 

Să facă negustorii. 

Dar el făcea ce făcea, 
Totdauna păgubea. 
Unchiul aceste văzînd, 

S-a luat foarte de gînd, 
„Ce-o fi pricina, zicea, 

Nainte el să nu dea ? 


Neprocopsit - neînvăţat. 
Nepedepsit - needucat. 

Că cu cărţi nu-l văz jucînd, 

Nici peste măsură bînd, 

Pe la blestemaţii iar 

Nu-l văz o dată măcar; 
Poate că o fi ursit 

S-aibă noroc din găsit, 

Că în mîini orcîţi îi dau, 
îi zbor, ca cînd aripi au. 

Dar ş-aceasta o s-o fac, 

Să văz, tot va fi sărac ?" 
Deci să scoală într-o zi, 

Cu ceea ce-n gînd urzi 
Ş-aproape de casa sa, 

Unde un rîu să vărsa, 

O punte de lemn era, 

Şi supt ea apă cura. 
L-aceasta dar el s-a dus 
Şi dasupra bani i-a pus. 
Apoi s-a întors curînd, 
Nepotului său zicînd : 

- „Du-te în grab' peste rîu, 

La magazia de grîu 
Şi vezi de este închis, 

Că m-am turburat d-un vis, 
Nu cumva ieri am uitat 
Lăcatul ei descuiat ?" 
Plecînd dar nepotul său 
Ca un sec şi nătărău, 
Unchiul p-ascuns să uita, 

Să vază de-i va lua. 

Nepotul neprocopsit 
La punte dac-a sosit, 

Ce îi veni lui prin gînd, 

Zise întru sine stînd : 

„Astă punte pîn-acum, 

Fiind tot în al meu drum, 

S-a ros pe dînsa trecînd 

Cu ochii deschişi căutînd, 
Dar astăzi o să mă cerc 

Să văz mijind o s-o trec." 
Şi ca un fără noroc 

Trecu lăsînd banii-n loc. 
Unchiul său aste văzînd 
A luat punga zicînd : 

- „Dacă eşti neprocopsit 
N-ai parte nici de găsit." 


NEPOTUL ÎMPRUMUTAT 

Unul, avînd un nepot 
Sărac şi lipsit de tot 
Vineîntr-o zi la el 

Şi să roagă-ntr-acest fel: 

- „Unchiule, bine mă ştii 

Că n-am coprins, nici moşii, 
Bani nu mi-a dat Dumnezeu, 

Să negustoresc şi eu. 

La multe mă cam pricep, 

Dar n-am cu ce să încep, 
Nădejdi a m-ajuta 

N-am decît la dumneata ; 
De aceea, unchiul meu, 

Mă rog ca la Dumnezeu, 
Să-mi dai cinci sute de lei, 

Ca să fac negoţ cu ei, 

Ş-în jumătate de an 

Ţ-îi răspunz pîn' la un ban. 
Unchiul său s-a indurat 
La vorba ce l-a rugat 
Şi mîna sa ardicînd 
îi arată sus, zicînd : 

- „Vezi acea oală din cui ? 

Eu ce am acolo pui. 

Caută şi cîţi găseşti 

Număraţi să-i priimeşti." 
Nepotul său bucuros 
A dat pe loc oala jos 
Şi numărînd a găsit 

Tocma cîţi i-a trebuit. 

Deci, luîndu-i, a plecat 
De unchiul său ajutat 
Şi, umblînd în sus, în jos, 

Să negustorea frumos. 

Dar la numitul soroc 

Nu s-a dus să-i dea la loc. 
Nici unchiul său nu-i cerea, 
Lăsînd să-i dea cînd va vrea. 
Multă vreme a trecut, 

Unchiul său tot a tăcut. 

Deci nepotul socotind 
C-a uitat, nepomenind, 

Să duse la dînsul iar, 

Cu aceleaşi vorbe chiar, 
Văitîndu-se şi plîngînd, 

Multe nevoi arătînd, 

Cu rugăciuni pîn' la cer, 

Ca şi alţi săraci cum cer. 
Unchiul său cel înşelat 
Şi d-al doilea rugat, 

N-a zis nimic, a tăcut, 

C-a uitat s-a prefăcut 
Şi, iar spre cui căutînd, 

Arată oala, zicînd : 

- „Acolo orcîţi găseşti, 
la-i şi să negustoreşti." 

Nepotul iar bucuros 
A dat oala pe loc jos, 

Dar dacă a căutat, 

Nimicîn ea n-a aflat. 

Şi cu părere de rău 

A zis către unchiul său : 

- „Unchiule, iar o ardic, 

Că nu eîn ea nimic." 
Deci unchiul său n-a ascuns, 
Ci-îi dete acest răspuns : 

- „Apoi de cînd ai luat 

Într-însa ai mai băgat, 

Şi ai venit iar să cei 

Ca să găseşti şi să iei ?" 


PLUGARUL Şl CĂRĂMIDARUL 

Un sătean copii crescînd 
Şi două fete avînd, 

Pe una o au măritat 

După un plugar din sat. 
P-a doua a dat-o iar 
După un cărămidar. 

Deci a plugarului (zi), 

Viind la el într-o zi, 

O întrebă : ce mai fac ? 

Cum trăiesc şi cum să-mpac? 
Ea răspunse : „Prea frumos, 
Că am bărbat inimos 
Şi mereu a semănat 

De' cînd s-a primăvărat. 
Numai, tăicuşorul meu, 

Ploi de ar da Dumnezeu, 
Apoi nu avem habar, 

Punem destul în hambar." 
Alta, ce a dat-o iar 

La bărbat cărămidar, 
într-o zi şi ea viind, 
între altele vorbind, 

O întrebă : cum trăiesc ? 

Cum să ţin ? cum să hrănesc ? 

- „Prea bine, taică, a zis, 

Cîţi bani aveam i-am închis 
La oameni lucrători dînd 
Şi cărămidă făcînd, 

Numai Dumnezeu acum 
De n-ar ploua nicidecum, 
Apoi, cum nădăjduim, 

Avem cu ce să trăim." 

Tatăl aste ascultînd 

S-a uitat la ea, zicînd : 

- „Nu ştiu ce să zic şi eu, 

Cum va voi Dumnezeu, 

Dar or tu, or soru-ta, 

Va fluiera or cînta." 


TEMEREA 

Unul, temîndu-şi muierea, 
Tot îi zicea lui părerea 
Că ea din drum să abate 
Şi nu ţine în dreptate. 
Muncit fiind d-aşa gînduri 
îi zicea în multe rînduri : 

- „Nevastă I ce o să fie 

De-mi tot zice gîndul mie 
Că mai ai pe oarecine ? 

Nu ţii dreptate cu mine 
Iar ca zicea : - „Vai de mine! 
Nu cobi, că nu e bine." 

Cu aste vorbe, adese, 

Glumea fără să le pese, 

Dar nu trece multă vreme 
Şi bărbatul ce o teme 
Cu alt în pat o găseşte 

Ş-într-acest chip îi vorbeşte : 

- „Ce este această, dragă ? 

Ai pus moaşă să te tragă ?" 
Nevasta-ncepu la dînsul, 

De frică trecînd-o plînsul : 

- „Nu-ţi ziceam eu, vai de mine ! 

Nu cobi, că nu e bine ? 

Acum ce sînt eu de vină ? 

Gura ta e de pricină, 

C-aşa faptă blestemată 

Nu-mi pocnea-n gînd niciodată 


MORTUL ÎNECAT 

P-un ţigan mort cu paradă 
Cum îl ducea toţi grămadă 
Ş-a vrut să treacă o punte, 

Să meargă la schit pe munte, 
Purtătorii cînd pîşiră, 

Picioarele îşi greşiră 
Şi cu mort cu tot îndată 
Căzură în rîu dodată : 

Cei vii sta să se cufunde 

Şi mortul sălta prin unde. 

Iar cei din apă afară 

La vii nici nu să uitară, 
Ci-ncepură guri să facă : 

- „Săriţi, că mortul să-neacă !" 
Toţi după mort alergară 
Şi pe cei vii îi lăsară, 

Carii ca glonţul căzură 



Şi nici nu să mai văzură. 

* 

Cîţi săraci sînt ce n-au pîine, 

Cît să dea nici la un cîine, 

Şi vînd sculele din casă 

Să facă pentru morţi masă, 

Las pe cei vii să postească, 

Ca pentru morţi să-mpărţească. 


SCUMPUL 

Peste un rîu foarte mare 
Şi repede curgător, 

Vrînd să treacă oarecare 
Scump, de argint iubitor, 
Mergînd pe pod, cum să pare, 
Und-a călcat n-a văzut, 
C-atît s-a-mpiedicat tare, 

Cît drept în rîu a căzut. 
Ş-începu să strige-n apă : 

- „Aoleo ! mă înec ! mor! 
Vino, lume, de mă scapă, 
Dă-mi mînă de ajutor." 

Un pescar din întîmplare 
Care aci s-a aflat 
Spre a acestui scăpare 

Degrab'-în rîu s-aruncat, 
Şi cu multă osteneală, 

Spre el tare înotînd, 

L-a ajuns ca-ntr-o clipeală 
Coraj dîndu-i şi strigînd : 

- „Dă-mi mîna încoci mai tare, 
întinde-o mai în grab', 

Să te scap de înecare. 

Fii cu coraj, nu fi slab." 

Pe „dă-mi" auzind prin unde, 

Scumpul mult s-a supărat: 

- „Nu-ţi dau nimic", îi răspunde 

Ş-în , adînc s-a cufundat. 

DOFTORIA DE PĂDUCHI 

Un leneş şiret, odată, 
la cărămidă pisată, 

O pune într-o cutie 

Ş-o numeşte doftorie. 

Deci cu dînsa la tîrg pleacă, 
Negustorie să facă, 

Ş-începu să strige tare : 

- „Aide I la leac de vînzare !" 
Auzind un prost, în grabă, 

Vine la el ş-îl întreabă : 

- „la ascultă, mă jupîne I 

(îi zicea şi mînca pîine), 

Leac mie îmi trebuieşte 
Dar ce boală lecuieşte ?" 

- „Tu dă ce îl vei să fie ? 

De dicoft 63 or d-alifie ?" 
Cumpărătorul îi zise : 

- „Eu nu-nţeleg d-aşa vise, 
Mie-mi trebuie unsoare, 

Care păduchi să omoare." 

- „Bravo ! zise vînzătorul, 

Pentru asta mi-e prăfşorul. 
Dar de cîte-ţi trebuieşte ? 

Ai, mai curînd porunceşte I" 

- „Dă-mi, cu voia dumitale, 

Aicea de cinci parale." 

După ce-i dă puţintică, 

Prostu începu să zică : 


63 Dicoft - decoct, medicament obţinut prin fierberea în apă a unei plante 
medicinale. 

- „Acum, jupînele, spune : 

La păduchi cum îl poci pune ?" 

- „Prinde-I, zise vînzătorul, 

Şi, căscîndu-i botişorul, 

Cum îi vei presăra-n gură, 

Moare ca de lovitură." 

Prostul cu gura căscată 
îl mai întreabă o dată : 

- „Dar, jupîne, cînd îl prindem 

Nu-i mai bine să-l ucidem ?" 

- „O I zise, atît mai bine, 

C-atunci faci cum să cuvine." 

* 

Şiretul, fără greşală, 

Pe prost lesne-l înşală. 


PLANUL SIMIGIULUI 

Un simigiu oarecînd, 

Covrigi, simiţi 64 încărcînd, 

A umblat din sat în sat 

Şi schimbînd pe oau i-au dat: 
Deci tabla-n cap dacă ia 
Cu acele oau pe ea, 

Să întorcea la oraş 

Ca şi un negustoraş. 

Dar pe drum cînd să ducea, 

Să gîndea şi plan făcea, 

„Cum sînt, zise, aste oau, 

Tot bune, proaspete, nuoau, 
Care-s cinci sute, să zic, 

De vor prisosi nu stric, 

D-oi sta la cloşci să le pui, 

Tot oul o să-mi dea pui. 

Să zic acum c-a crescut 


64 r . .. 

Simit - covrig. 

Şi găini mari s-au făcut, 
Aste-ntr-o zi peste tot, 

Cinci sute de oau îmi scot, 

Să le vînz la un sărac 
Ceva părăluţe tac. 

Cinci sute de găini, dar, 

Clocind o să-mi dea pui iar, 
Fiecare douăzeci, 

Ho I ho ! Stane, unde pleci ? 
Stăi să vedem cîte fac, 

Apoi cum o să mă-mbrac ! 
Socoteală prea nu au, 

Cinci sute de cloşci îmi dau 
O sută de sute-n cap, 

Hait ! de sărăcie scap." 

Cînd zise „hait", bucurat, 
îşi uită că e-ncărcat. 

Şi sărind sus ca un ţap 
Dete tabla peste cap, 

Oule pe jos turti 

Şi planul îşi izbuti. 

* 

Mulţi mari lucruri socotesc 
Şi nici mici nu isprăvesc. 


VÎNĂTORUL 

Un vînătorîn pădure, 

Văzînd pe urs mîncînd mure, 
Puşca la dînsul întinse, 

Dar bine nu i să prinse ; 

Aşa făcu judecată 
Ca să vie altă dată, 

Fiindcă, cum trebuieşte, 

Văzu unde lăcuieşte. 

Asfel gîndind aci-l lasă 

Şi să duce trist acasă. 

Deci într-o zi să-ntîlneşte 
C-un cojocar ce cârpeşte 
Şi fără nici o-ndoială 
Să apucă la tocmeală, 

Zicînd : - „Frate cojocare ! 

Am o piele de vînzare 
Bună de tot, nestricată, 

Tocma prin şale-mpuşcată." 
Cojocarul îi vorbeşte : 

- „Dară, frate, trebuieşte, 

De lup e, or de ce treabă ?" 

- „E de urs", răspunse-n grabă. 

- „Aici o ai; or acasă ?" 

- „Ba, zise,-n pădurea deasă, 
Că-i ştiu vizuina bine ; 

De vei, poţi merge cu mine. " 

- „Ce ceri pe ea ? Este mare ? 

îi făcu iar întrebare, 

Este ca cea de berbece ?" 

- „Ba, zice, d-un stînjin trece." 
Ursul în pădure sade, 

Ei să tocmesc cum să cade. 
După ce i-a dat arvună, 

Şi bea-ldămaşu-mpreună, 

Să apucă vînătorul, 

Vrînd să-şi împlinească dorul. 
Umple puşca, o găteşte, 

Cu glonţuri o-nţepeneşte, 
Cînd'pe umăr s-o ardice, 

Atunci cîrpaciului zice : 

- „Ai, frate, acum cu mine, 

Să vezi cum ţi-l culc de bine." 
Necăjit, cu creaţă-n frunte, 

Pleacă către urs la munte 
Ş-ajungînd pădurea deasă, 

Ursul unde vrea să iasă, 
Cojocarul îl opreşte 

Şi, stînd, cu el să-nvoieşte, 
Că el aci să s-ascunză 

La vreun copaci în frunză, 

Şi d-acolo să privească 

Pe urs cînd o să-l lovească. 
Deci vînătorul pîndeşte, 
Gîndeşte, să socoteşte, 

Cum şi unde să-l lovească. 

Pielea rău să nu-i găurească. 
Tocma cînd îşi făcea planul, 

Iacă şi ursul, duşmanul, 

Ieşea trosnind din pădure 
Şi să ducea după mure. 
Puşcaşul, cum îl zăreşte, 

Să spăimîntă, înlemneşte, 
Stă şi tremură de frică, 

Perii-n cap i să ardică, 

Să dea fuga e ruşine, 

Că cîrpaciul vedea bine. 
Slobozi puşca în grabă, 

Dar nu făcu nici o treabă, 

Că nu căzu ursu-ndată 
Cu o puşcătură dată. 

Să mai umple vreme n-are, 

Ursul venea spre el tare. 
Neavînd altă ce face, 

Cade jos, ca un mort zace. 
Ursul după ce soseşte, 

Peste dînsul să trînteşte 
Şi să pune de ascultă 

La urechea-i vreme multă, 
Ca să vază dacă suflă. 

Iar el săracul se umflă, 

Era moartea să-l apuce, 

Ursul pînă a se duce. 

Şi văzîndu-l că nu mişcă, 

Nici nu-l muşcă, nici nu-l pişcă, 
Ci să pune de-l impute 
Şi merge-n pădure iute. 

Apoi puşcaşul să scoală 

Galben, ca zăcut de boală. 

Iar cîrpaciul vine-n grabă 
Şi începe de-l întreabă : 

- „Măi nene ! măi frăţioare ! 

Spune-mi drept, te jur pe soare, 
Ursul ce vorbă îţi spuse 

La urechea-ţi cînd se puse ?" 

Iar puşcaşul zise : - „Frate ! 

îmi spuse lucruri ciudate : 

Cum că de azi înainte 
Ţine, zise, bine minte 
Şi nici un lucru nu vinde, 

în mîini pînă nu-l vei prinde, 

Nici bea cu tocmeală bună 
Aldămaşu împreună." 


TALERUL CU DOUĂ FEŢE 

Oarecare nfeşteraş 
A trimis un băieţaş 
Cu un taler rudăresc. 

Cu două feţe, prostesc, 
Ca să ia de la băcan 
Icre roşii de un ban. 
îi mai dete şi alţi doi, 

Să ia icre negre moi. 
Băiatul, cam prosticel, 
Cerînd icre de un fel, 
Le-a pus pe taler aci 
Şi altele porunci. 

Băcanul daca i-a dat, 

- „Unde le pui ?" l-a-ntrebat. 
El talerul întorcînd 
Şi icrele răsturnînd, 

- „Pune-le aici", a zis, 

Ş-a mers d-unde l-a trimis. 
Acolo cînd s-arătat 

Stăpînul său l-a-ntrebat: 

- „Celelalte unde sînt ? 

Or nu-nţelegi de cuvînt ?" 
Copilul iarîntorcind, 

Şi : „lacătă-le", zicînd, 

Căzură ş-acele jos, 

Nimica fiind din dos. 

Stăpînul său necăjit 
îndată l-a pălmuit, 

Zicînd: - „Vezi minte să ţii 
Şi păzeşte să nu fii 
Cu două feţe şi tu, 

C-ast taler ce te bătu." 


TOPORUL Şl VĂCŞOARA 

Un ţigan meşter fierar, 

Vecin fiind c-un plugar, 

Şi certîndu-seîn vînt 

Pentru un colţ de pămînt, 
Face-ndată un topor 
Plocon la judecător 
Şi ducîndu-l la piept strîns, 

De acel plugar s-a plîns, 
Zicînd : - „Cocoane, fă-mi drept, 
Dumneata eşti înţelept, 
Pravila o ştii de rost, 

Nu eşti ca d-alde noi prost. 
Un rumîn azi a venit 

Şi şatra mi-a necinstit. 

Ce mi-a zis d-aş înşira 

Mă tem că te-oi înjura, 
Mi-a zis : «Mă ! tu eşti un hoţ 
De n-ai de potrivă-ţi soţ. 
Eşti un ţigan răpitor, 

Şiret şi înşelător, 

N-a rămas un om în sat 
Care să nu-l fi pişcat.»" 

- „Mă ! mă ! n-auzi tu, mişel, 

Zapciul strigă la el, 

Aste cîte mi le spui 

Mie le-a zis el, or cui ?" 

- „Ba, ba, coconaşul meu, 

Zicea el cum că sînt eu." 

- „Cînd dar bîrfeşti «Io, Io, Io», 

Să zici «mie acolo»." 

- „Aşa, cocoane, făcea, 

Mie acolo zicea." 

- „Mergi dar, nu te necăji, 

Cum ştiu eu voi îngriji." 
Ţiganul dac-a ieşit, 

Rumînul n-a zăbovit. 

Pe loc o văcşoară ia, 

Merge la zapciu cu ea, 
Jalbă pentru ţigan dînd 
Şi dreptate iar cerînd. 
Zapciul, vaca văzînd, 

Porunci cît mai curînd 
Ca s-aducă pe ţigan 
Să stea faţă la divan. 

Deci dacă s-a-nfăţişat, 
Ş-amîndoi s-a judecat, 

Cel cu vaca ieşi drept 

Ş-a zis că-n zădar să cert. 
Ţiganul, dac-a văzut 

Că judecat-a pierdut, 

Şi socotind c-a uitat 

De toporul ce l-a dat, 

Zise : „Cocoane ! apoi, 

Fie-ţi milă şi de noi. 

Şi ia un toporîncai 

Dreptatea-n două să tai." 
Judecătorul, rîzînd, 

îi dete răspuns zicînd : 

- „Aşa e, ţigane, dar 

Toporul este murdar, 

Că o vacă l-a călcat 
Şi coada i-a băligat, 

De nu poci nici într-un fel 
Să mai pui mîna pe el." 


CIOBANUL Şl MĂGARUL 

Cum dormea un biet cioban 
La umbra unui tufan, 
Măgarul îşi păşuna 

Şi de căpăstru-l ţinea. 

Doi hoţi vin cu vicleşug 
Şi fac acest meşteşug : 
Unul zise : - „Să iau eu 
Căpăstrul în capul meu, 
Precum şi al său samar 
Şi să mă prefac măgar, 

Iar tu, măgarul luînd, 

Mergi undeva mai curînd, 
Că eu lesne poci scăpa 
Cînd el să va deştepta." 
Precum a zis făcînd dar, 

Şi hoţul stînd drept măgar, 
Omul cînd s-a deşteptat 
Şi asupra-i s-a uitat, 

începu a să cruci, 

Zicînd : - „Fugi, drace, d-aci." 

Iar hoţul, privind la el, 
îi ziseîntr-acest fel : 

- „Stăpîne, eu drac nu sînt, 

Să mă păzească cel sfînt, 

Ci sînt chiar al tău măgar, 

Poţi să cunoşti pe samar." 

- „Lucru ciudat, zise el. 

Eu nu mă pricep ce fel !" 

Zise hoţul către prost: 

- „Stăpîne, eu om am fost, 

Şi la părinţi cînd eram 
Totdauna supăram, 

Aşa într-o zi pe loc 

Cum m-a blestemat cu foc 
în măgar m-am prefăcut 
Ş-am plecat după păscut. 
Umblînd pe cîmpul întins, 

Unul îndată m-a prins 
Şi ca un măgar pierdut 

La dumneata m-a vîndut. 

Acum, precum văz curat. 

Părinţii mei m-au iertat 
Şi iar m-am schimbat în om, 

Cum păşteam supt acest pom." 
Omul zise: - „Fătul meu ! 

Da'c-aşa vru Dumnezeu, 

Şi de mine slobod eşti, 

Dar vezi să nu mai greşeşti. 

Deci ceva vreme trecînd, 

Ciobanul la bîlci mergînd, 

Şi fiind cumpărător, 

Văzu măgaru-n obor, 
îl cunoscu că e el 
Şi îi zise acest fel : 

Sărace, ce-ai greşit iar, 
De ai ajuns tot măgar! 


HOTĂRÎTUL DE MOARTE 

Mai demult în alte veacuri, 
Doftorii, deşi da leacuri, 

Dar n-avea c-acum ştiinţă 
Pentru orce neputinţă. 
Atuncea dar oarecare 

Doftor cu diplomă mare 
Pe un tînăr bolnav foarte 
L-a fost hotărît de moarte 
Şi, părăsindu-l îndată, 

Nu s-a mai dus altădată. 
Dartînărul d-acea boală 
însănătoşat să scoală 
Ş-în tîrg, mergînd voiniceşte 
Doftorul îl întîlneşte. 

Să uită la dînsul bine 

Şi să-l întrebe nu-i vine, 

Zise întru sine : „Oare, 

Să scoală omul cînd moare? 
C-acest prea seamănă foarte 
Cu cel hotărît de moarte." 

Şi prins fiind de mirare, 

Zicînd îi făcu-ntrebare : 

- „E I domnule, ce mai veste ? 

P-ailaltă lume ce este ?" 

Iar el : - „O, domnule ! zise, 

Sînt lucruri mari, iar nu vise 
La iad văzui nişte rele, 

Vai de păcatele mele ! 

Că să certa dracul mare 
Cu moartea şi striga tare 
Zicînd : dă ce nu grăbeşte ? 

Ce face de zăboveşte 
Şi nu omoară, să care, 

Să umple iadul mai tare ? 

Iar moartea-ncepu să zică : 

«Eu nu stric, doftorii strică, 
Că omul cum cade în boală 
Ei merg ş-îndată îi scoală.» 
Aceasta auzind dracul 

Mult s-a necăjit săracul, 
Ş-începu să se gîndească 

în ce chip să-şi izbîndească. 
Alt drac ce-i sta înainte, 

Zicînd, i-a adus aminte 
Cum că întîi să omoare 

Pe toţi doftorii sup soare, 
Ş-atunci, din necăutare, 

Lesne moare fiecare. 

Aşa dracul să împacă 
Şi porunceşte să facă 
Catagrafie 65 anume 

De cîţi doftori sîntîn lume. 
Ş-apucînd cu d-amăruntul 
însemna pe toţi cu puntul. 
Cînd unul, cînd altul zise, 
Logofătul mereu scrise, 

Dar cînd am auzit bine 
Că a pomenit de tine, 

Strigai vorbele aceste : 

«Nu, nu, el doftor nu este. 

Eu dau pentru el dovadă, 

Cu marturi buni o grămadă.» 
Apoi dînd iscălitură 

Te-a lăsat, nu te trecură." 


65 Catagrafie - listă. 


100 



CÎNTĂREŢUL Şl BABA 

Oarecînd un cîntăreţ 
Atît să ţinea măreţ, 

Cît gîndea de sine el 

Că-ntrece pe Cucuzel 66 . 
în biserici cînd cînta, 

La toţi de rînd să uita, 

Să vază care obraz 

Mai mult îl va face haz. 

Asfel cum şi el cîntînd 
Şi gura la toţi căscînd, 

Zărea p-o babă plîngînd 
Ş-adesea ochii ştergînd; 

Şi fiind capriţios 

Gîndi căci cîntă frumos 
Inima babii rănea 

Şi spre jale o pornea. 

D-acest gînd să-nfomura 
Ş-încă mai tare zbiera, 

Cît celor ce-l auzea 
Urechile însurzea. 

Şi vrînd a-şi încredinţa 
Părerea ce-l înălţa, 
într-adins el într-o zi 
Mătuşii vreme păzi, 

La un loc mai singurel 
Şi o-ntrebă acest fel: 

- „Mamă ! te jur pe cel sfînt 

Să-mi spui, dă ce eu cînd cînt, 
Tu începi să lăcrămezi 

Şi de plîns nu încetezi ?" 

Baba nimic n-a ascuns, 

Ci oftînd i-a dat răspuns : 

- „Of! of, dragul maichii pui ! 


66 loan Cucuzel (sec. al Xll-lea), vestit cîntăreţ şi compozitor cesc, la mănăstiiea 
Lavra de pe muntele Athos. 

Fiindcă mă-ntrebi, să-ţi spui : 
Am avut un măgărel, 

De ne hrăneam, biet, cu el. 

Şi de cînd s-a întîmplat 
De lupii ni l-a mîncat 
Orcînd te auz cîntînd, 

Plîng cu jale ascultînd, 

Că parcă-l auz pe el. 

Cu glasul cel frumuşel." 


FECIORUL MOŞTENITOR 

Unul avînd opt feciori, 

Tot mari, ajunşi negustori, 
în pat bolnav cum şedea 
Şi sufletul vrea să-şi dea, 

Fără să lase înscris, 

Numai atîta a zis : 

- „Al meu mult-puţin rămas 
La un fecior tot îl las." 

Dar n-a numit; la Coman, Vîlcan, 
La Stan, la Bran, or la Nan. 
După ce dar l-a-ngropat, 

De ceartă s-a apucat, 

Vrînd fiecare fecior 
Să fie moştenitor; 

Trăgea tot în partea sa 
Ş-altor nimic nu lăsa. 

Daca văd că nu să-mpac, 

Ci mai mult gîlceavă fac 
La judecaţă să duc 
Şi să arate apuc, 

Că de către răposat 
Diată nu s-a lăsat. 

Ci-a zis : - „Tot al meu rămas 
La unul din voi îl las. " 

Judecata a răspuns : 

- „Aci e sicret ascuns, 

Ci mergeţi de odiniţi 

Şi dimineaţă veniţi 
Toţi cu cîte un ciomag 

(Să vază cui a fost drag)." 

Deci a doua zi viind 
Şi în mîini bîte ţiind, 

Judeţul cum i-a văzut 
Să ardică din şezut, 

Şi îşi dă al său cuvînt, 

Zicînd : -„Aideţi la mormînt." 
Dacă au ajuns aci, 

Să-l dezgroape porunci 
Şi dînd cu bîtele-n el 

Să-l întrebe-ntr-acest fel : 

- „Taică ! pe care fecior 

Ai lăsat moştenitor ?" 

Ei porunca ascultînd 

Şi precum a zis făcînd, 

Unul privea şi plingea 

Ceilalţi cînd îl ciomăgea. 
Judecătorul văzînd 

S-a răstit la el zicînd : 

- „Pentru ce şi tu nu dai ? 

Ce te uiţi aşa şi stai ?" 

El răspunse : - „Ce fel, eu 
Poci să bat pe tatăl meu ? 

Nu dau în el d-aş şti 67 chiar 
Că nu iau nimic măcar." 
Judeţul strigă atunci : 

- „Ajunge, nu-i mai daţi munci, 
lată, mortul a vorbit 

Ş-a spus cin' l-a fost iubit, 
Acest dar al său fecior 


67 în original : d-aşti. 

Va fi şi moştenitor. 


CÎINILE 

Cîinile pe gerul tare, 

Cînd ningea zăpada mare, 
Să-ncovrigase cu totul, 

Vîrîndu-şi sup coadă botul 
Ş-într-a lui tremurătură, 

Clănţănindu-i dinţii-n gură 
Zicea - „O, cît e de bine vara ! 

Că doarme omul afară 
Şi de nici un frig nu-i pasă, 

Fuge de purici din casă. 

Dar acum casă-i e dragă, 
Aleargă-ntr-însa să bagă, 

Şi pe mine-n vînt mă scoate 
Să-i păzesc din curte toate. 
Dar vezi cap sec şi la mine ! 

C-astă-vara fuse bine, 

Şi era destule oase 

Prin curte de mine roase. 
N-am strîns să le fac grămadă, 

Ci au rămas sup zăpadă. 
Numai cu ce-mi da din masă 
Puteam să-mi zidesc o casă. 
Că după cum mi să pare 
Nu trebuie aşa mare, 
Uite-mi capul, uite-mi coada. 

Mai să împreună cu noada. 
Dar lasă, d-acu nainte 

Patima mă-nvăţă minte, 
Cum va sosi vara-ndată. 

Precum a mai fost o dată, 
S-apuc să strîng oase goale 
Tot ciolane de rasoale. 

Şi cînd le roz să-mi zic mie : 

«Mă ! vezi, fă iconomie, 

Nu roade peste măsură, 

Mai opreşte de la gură 
Şi îţi fă şi tu o casă, 

Ştii că la iarnă îţi pasă.» 

Apoi după ce-mi voi face, 

Vie gerul cîtîi place." 

Aşa cîinele sirmanul 

Făcîndu-şi, cum am zis, planul, 

Dacă sosi primăvara, 

După aceea şi vara, 
începe oase s-adune, 

Merge, la un loc le pune. 

Nu le roade aşa tare, 

Le ţine supt paza mare, 

P-alţi cîini să le ia nu lasă, 

Că-i trebui să-şi facă casă. 

După ce-a strîns puţintele, 

S-a întins pe lîngă ele, 

Ş-începu să se privească 
Ca s-apuce să zidească. 

Dar uitîndu-se-n lungime, 

La toat-a lui întregime, 

Şi năduşindu-l căldura, 

Zise : - „U ! a ! căscînd gura, Und-aşa oase mulţime 
După toat-a mea-ntregime ? 

Aş ! o să-mi mai fac eu casă, 

Să-ncep să zidesc, or lasă, 

Că iarna trecută-mi pare 
Nu era frig aşa tare, 

Cum va fi fost nu ţiu-minte, 

Voi vedea d-acu nainte." 

Ş-aceasta zicînd în sine, 

S-a pus să le roază bine. 



Mulţi cînd dau peste nevoie 
Să frîng şi să încovoie 
Zicînd : - „De azi înainte, 

Asta mă învaţă minte, 
Apoi răul dacă trece 

Ş-în ceva bine petrece, 

La trecut nu mai gîndeşte, 
D-următor nu să fereşte. 


CÎINILE LĂTRĂTOR 

Un filosof pe un cîine 

L-a întrebat, dîndu-i pîine, 

Dă ce latră totdauna 

Aiurea-n vînt şi la luna ? 

El zise : - „Eu latr-aiure 

Ca să sperii lupii-n pădure." 

- „Bine, îl întrebă iară, 

Cînd latri, căci pîrţăi dară ?" 
Cîinele-ncepu să zică : 

- „Vezi că şi mie mi-e frică." 

* 

Cîinele spuse tot dreptul 

Cînd l-a-ntrebatînţeleptul. 

Mulţi sînt cînd zic : - „Eu n-am frică", 
Tot trupul li se furnică. 

La o armie, odată, 

Începînd toaba să bată, 

Un ostaş tremurînd tare. 
îi zise alt oarecare : 

- "Tu văz că tremuri de frică." 

- „Ba ! începu el să zică, 

Inima război îmi cere 

De nu poci sta pă picere." 

CÎINELE BĂTUT 

Un filosof oarecare 

Întîlnind p-un cîine mare 
l-a zis : - „Jupîn latră-gură, 

Astăzi cîţi inşi te bătură ?" 

El a răspuns : - „Mă loviră 
Cîţi nebuni măîntîlniră, 

De eşti şi tu din ei unul, 

Bate-mă ş-îmi taie drumul." 


RĂZBOIUL CÎINILOR CU LUPII 

După potopul lui Noe, 

Şi după acea nevoie, 
Hiarele cîte scăpară 

Ş-în pustii să-mprăştiară, 
Iară multe să făcură 

Şi tot pămîntul umplură ; 
Mai vîrtos cîinii şi lupii, 

Carii să prăsesc ca stupii, 
Să-nmulţise-n aşa sume, 

Încît nu-ncăpea în lume, 

Nu le mai ajungea poame, 
Murea, mulţime de foame. 
Şi dintr-această pricină 

(Cum povestea o vecină) 
S-a aţîţat o gîlceavă 

între cîini şi lupi grozavă, 
Unii ş-alţii vrea să fie 

Singuri numai în pustie, 

Să lătra, să muşca foarte 
Şi să bătea pîn'la moarte. 
Trăind dar ei în nepace, 

Gîndiră război a face. 

Ca or cîinii să rămîie 

Înfingînd triumf mămîie, 

Or lupii să stăpînească, 

Şi ei să se prăpădească. 

Aşa cîinii-ntr-a lor parte 

Traşi fiind de lupi departe 
Au pus pristav 68 , s-adunară, 

Să gătiră, să-narmară. 

Întîi însă-n rînd şezură 

Ş-între dinşii sfat făcură. 

Ca ce fel să-i împresoare 
Şi mai lesne să-i omoare. 
Dezlegîndu-şi dar tăcerea, 
începur-a-şi da părerea, 

Unul ună, altul altă, 

Făcea chibzuire naltă. 
Hotărîră-ntr-o clipeală 
Ca, dînd cu toţii năvală, 
în deal la lupi să se urce, 

Şi regula să le-ncurce. 

Apoi mereu să trîntească, 

Tăind oştire lupească. 

Dar un dulău fără coadă, 

Ce fusese şi iscoadă, 
Arătîndu-se în faţă, 

Zicînd le dete povaţă : 

- „Planul dumneavoastră-mi place 
Şi lesne să poate face. 

Dar însă îmi este frică 

Că oastea noastră e mică 
Şi de le vom cădea-n gheară, 

Pe toţi ne face papară ; 

Ci fiindcă nu să ştie 
învins cine o să fie, 

Să lăsăm, găsesc cu cale, 

Supt coadele-n astă vale, 

Şi d-om vedea în bătaie 


68 Pristav - crainic. 

Că ei ne-nving şi ne taie, 

Să fim uşurei la fugă, 

Să nu poată să ne-ajungă, 

Că fuga e ruşinoasă 

Dar este şi sănătoasă." 

Deci toţi planu-i lăudară 
Şi, aşa făcînd plecară. 

Cu cozile ardicate 

Ş-încovrigate pe spate, 
C-urlet, cu lătrătură, 

Strigînd „ura !" toţi din gură, 
îndată în deal suiră 

Şi peste lupi năvăliră. 

Lupii nu s-au putut teme, 

Că s-au fost gătit din vreme, 
Ci, clănţăind dinţi la dînşii 
Săriră pe locîntr-înşii 
Ş-asupră-le puind mîna, 

Le vîntura pe sus lîna. 

Cîinii corajul pierdură, 

Mai mult nici nu să bătură, 
Ci îndărăt apucară, 

Lupii la goană-i luară, 

Fugă grămadă în vale 

Să-şi ia sub-coadele sale. 
Toţi cîte unul repede, 

Al său, strein, nu îl vede, 
N-au pas cînd să le aleagă, 

Lupii după ei aleargă. 

Ş-aşa de mult îi goniră, 
Pînă-ncîtîi risipiră, 

Băgînd pe unii-n cetate, 

Pe alţi afară prin sate. 

Bieţii cîini dacă scăpară, 

La supt-coadă să uitară 
Ş-au văzut fiştecare 

Că supt-coada nu şi-o are, 
Ci le-au luat tot schimbate 
Unul l-altul strămutate. 
Necăjiţi foc pleacă-n grabă, 

Să întâlnesc, să întreabă, 
în alt chip nu să încrede, 

Cu ochii pînă nu vede. 

Şi d-atunci au luat modă 
Să se caute supt coadă. 


ŢIGANUL Şl CĂLĂTORUL 

Ţiganul supt cort şezînd 
Şi tutun nemaiavînd, 
Văzînd pe un călător 
Care era trecător, 
începu a alerga 

Şi după el a striga : 

- „Jupîne, jupîne ! stăi ! 

Mînca-ţ-aş nădragii tăi." 
Călătorul auzind, 

A stătut la el privind, 

Să vază ce s-a-ntîmplat, 

Ce are de arătat. 

Ţiganul dac-a venit, 
îi zise bun întflnit. 

Şi calul supt el privind, 
îl întreba cam zîmbind : 

- „Asta e iapa de an 

Ce-a murit în Bărăgan ?" 
Iar călătorul, rîzînd, 

Scuipă asupră-i zicînd : 

- „Ce spui, cioară de ţigan ? 

Trăieşte ce-a murit an ?" 
Ţiganul îi zise : - „Ba. 

D-aceea vrui a-ntreba. 

Vorbă să fie, eşti bun, 

Dă-mi o liulea de tutun." 

* 

E un proverb ce îl zic : 

„Aideţi să vorbim nimic." 
Mulţi la nimicuri vorbesc 
Cînd în folosu-şi privesc, 
Căii unii trăiesc muncind 
Ş-alţi cu vorbe potrivind. 


ŢIGANUL POCĂIT 

- „Vedeţi, zise un ţigan, 

Ăl gard după ăl curcan ? 
D-acolo nici să-l luaţi, 

Dar nici iară să-l lăsaţi. 
Eu nu voi să am păcat 

Să ziceţi c-am îndemnat. 
Dar împărţind ca-ntre fraţi 
Partea mea tot să o daţi, 
Şi fiindcă sînt jurat 

Să nu mănînc de furat, 
Să mergeţi să o schimbaţi 
Şi pe peşte să o daţi, 

Că sînt bătrîn, mă păzesc, 

Şi voi să mă pocăiesc." 

* 

Cîţi sînt aşa pocăiţi 
Şi de rele părăsiţi, 

Ei ca de foc să păzesc. 

Dar pe alţi povăţuiesc 
A face rău nencetat, 

Gîndind că nu e păcat, 
Dar, vai ! cînd se dovedesc 
Dopotrivă pătimesc. 

MAŞTERA 

O văduvă oarecînd 

Un mic copilaş avînd, 

A luat iarăşi bărbat, 

Văduv şi el c-un băiat, 
Crescînd ea p-aceşti copii 
Tocma ca pe nişte fii. 
Ş-într-o zi pîine tăind, 

La amîndoi împărţind, 
întinse la al său, dînd 

Un codru bun şi zicînd : 

- „Na, mojic şi mascara, 

Doar te vei sătura, 

Aoleo ! mult eşti urît ! 

Mucos şi posomorît !" 
Apoi celuilalt a-ntins 
O felioară ş-a zis : 

- „Na ţie, dragul meu fiu, 

Să-ţi dea mama cilibiu, 
Pupa-te-aş, mult eşti frumos, 
Curăţel şi drăgăstos." 

Iar el a zis către ea, 

Pe cînd aşa-l mîngîia : 

- „Mamă ! aş fi vrut şi eu 

Să fiu ca şi frate-meu, 
Mojic, urît, cum ziceai, 

Şi codru mare să mi dai." 

SLUGA OSÎNDIT 

L-alt cinci sute de nuiele, 
Lesne cînd nu guşti din ele. 
Un aga 69 se necăjise 

Pe sluga-şi ce îi greşise 


69 Agă - ofiţer în armata otomani: titlu de politeţe turcesc (folosit mai ales 
pentru militari). 

Şi a poruncit îndată 

Aci naintea-i să-l bată, 
Strigînd : - „Puneţi-I jos iute 
Şi îi daţi la tălpi cinci sute." 
- „Aman, aga ! zise sluga, 
Ascultă-mi puţintel ruga. 
Judecata dumitale 

Este prea foarte cu cale, 
Dar eu sînt la îndoială 
Şi am mare bănuială 
Că or n-ai mîncat bătaie, 

Să ştii durerea cum taie, 
Sau nu ştii număra bine 

Şi porunceşti cum îţi vine ; 
Sute-s ale de nuiele, 

Nu-s ceva mai puţintele !" 
Agaua, fâcînd haz mare, 
îi dete, atunci, iertare. 

DE CÎND PLOAIA CU CÎRNAŢII 

Demult în vremea uitată, 

O muiere cînd dregea, 

De bărbatul ajutată, 

Cele de lipsă-n argea 70 , 
Săpînd ei din întîmplare 
La iepe 71 să facă loc, 

Au dat peste o căldare 
Plină cu gălbinet foc. 

O scot d-acolo îndată, 
în casă sup pat o duc; 

Fiind şi o groapă gată, 

Aci iară o astrunc 72 . 


70 Argea - mică construcţie de scînduri în care se aşază, vara, războiul de ţesut. 

71 Iapă - fiecare dintre cele două scîndurele aşezate sub războiul de ţesut, pe 
care ţesătoarea pune picioarele. 

Zicînd bărbatul muierii : 

- „Să taci, nevastă, cît poţi. 
Că de vor afla boierii, 

Ni-i ia îndată pe toţi." 

Ea fiind cam într-o parte, 

Fără de creieri în cap, 

Că tot aşa seci au parte, 
Alţi mai cu minte nu sap. 

Să tacă mijloc nu fuse, 

Taina inima-i rodea, 
Ş-apucînd, sori-sei spuse : 
Că ea o tăcea gîndea. 
Soru-sa şi ea îndată 

La bărbatul său a spus, 

Şi el fără judecată 
De frate-său n-au ascuns. 
Frate-său la altul iară 
Să o spuie au putut 
Şi aşa mai toţi aflară 
Şi tot satul au ştiut. 

Deci cel ce găseşte banii, 

Trăgînd c-urechea prin sat, 
Văzînd că ştiu şi duşmanii 
De ceea ce s-a-ntîmplat, 
Pricepu că vestea asta 
De la altul n-a ieşit, 

Ci chiar proasta lui nevastă 
Ar fi spus-o negreşit. 

Şi atuncea cum fusese 

La un bîlci cu alţi bărbaţi 
Şi cu sine adusese 
în traistă nişte cîrnaţi, 

Vine în grabă acasă, 

Să face speriat nespus, 
Strigă nevastă să iasă, 


72 A astrunca - a îngropa. 

îi arată un nor sus, 

Zicînd : - „Luai la tîrg veste 
De la oameni învăţaţi 
Că norul ce vine este 
Plin de ploaie cu cîrnaţi. 

Şi cum că vin le e teamă 
Nişte păsări după el 
Cu aripile d-aramă 
Şi cu ciocul de oţel, 

Şi dau toţi cu socoteală 
Că de mulţime ce sînt 
Viind într-a lor iuţeală, 

Vor face rău pre pământ." 
Nevasta-ncepu să zică : 

- „Ce spui ? aşa să trăieşti 
Aoleo ! eu mor de frică, 
Tu, frate, să mă păzeşti." 

El necăjit îi răspunde : 

- „Ce să păzesc mai întîi ? 
Tu mai bine te ascunde 
Şi eu singur să rămîi." 

- „Unde ? unde, frăţioare ?" 
Zicea ţiindu- de brîu. 

El zicea să se pogoare 
Aci-ntr-o groapă cu grîu. 
Aceasta ea o şi face. 

Puind o scară curînd, 
Intră-nlăuntru şi tace, 
Speriată tot tremurînd. 
Bărbatul său c-o prăjină 
Gura gropii-ncrucişînd, 
Aruncă o rogojină, 

Peste ea mei presărînd. 
Găini, curcani năvăliră 
La meiul cel răsipit, 
Ciocăniră, bocăniră, 



Pînă cînd s-a isprăvit, 

Făcînd pe biata muiere 
Să crează că au plouat, 
începu el să şi zbere, 

Ca cînd ceva l-a muşcat. 
Ş-alergînd cu grabă mare 
Scoase căldarea pe loc 
Ş-îngropînd-o-n depărtare, 

Lipi pămîntul la loc. 

Deci după ce trecu norul, 

Mergînd, groapa a deschis 
Şi în mînă cu toporul 
Către nevasta a zis : 

- „Ai, acuma, ieşi afară, 

Că eu făcui ce făcui, 

Mă luptai pînă zburară 
Şi apucai ce putui." 

Ea, ieşind îngălbenită, 

L-a-ntrebat că l-a muşcat ? 

El i-a zis : - „Fii odihnită, 

Cu securea am scăpat " 
îl mai întrebă ea iară : 

- „Dar vrun cîrnat ai răpit ?" 

- El i-a răspuns : - „Dară, dară, 
Vro cinci am căpătuit." 

- „Unde-s, neică ? mai sîntîncă ? 

Veselă îl întreba, 

Dar ce-o să-i faci ? să mănîncă 
Să frig vreunul, au ba?" 
-„Frige, frige, zise, puică, 

Sînt buni ca orce cîrnaţi, 

D-am avea să bem şi ţuică, 

Ar fi şi mai minunaţi." 

Mai scoase el din desagă 
Şi o lipie pe loc, 

Zicînd : - „Şezi, nevastă dragă, 



Să mîncăm pe lîngă foc." 

Ea mîncînd întrebă : - „Neică ! 

Dar şi lipii a plouat ?" 

El îi zise : - „Ba nu, leică, 

Altă potcă s-a-ntîmplat, 
Ispravnicii azi bătută 

Pe zapciu pentr-o belea 
Tot cu lipii peste gură 
Şi înapoi le-azvîrlea. 

Eu, văzînd că toţi luară 
Care-n mînă le cădea, 

Abia şi într-a mea gheară 
Asta o putui vedea." 

După ce făcu el asta 
Bazagonie atunci 
Şi îşi fermeca nevasta, 

Cum momim şi noi pe prunci, 
Trecu vro cîtăva vreme 
Şi la zapciu fu chemat. 

El iar fără a se teme 
îndată s-a-nfăţişat, 
Căruia-ncepu să-i zică 

Cu un ton foarte răstit: 

- „Cum tu de n-ai nici o frică 
Să ţii ceea ce-ai găsit ? 

Nu ştii că de slăpînire 

Avem straşnice porunci 
Pentru aşa tăinuire 
Ca să pedepsim cu munci ? 
De aceea nu ascunde, 

Ci scoate tot la maidan, 
C-apoi de nu, vei răspunde 
în cazne pîn' la un ban." 

Iar el de aste cuvinte 
Fără a se-nfricoşa, 

Cu coraj stînd înainte, 

Urmează a zice aşa : 

- „Boierule ! mie năpaste, 

Poţi să-mi faci orice urît, 

Eu pentru vorbele aste 
Cu greşală sînt pîrît. 

Că de găseam vro comoară 
Era altfel să mă port, 

Iar eu nu ani nici de moară, 
Umblu de foame mai mort, 
Cine m-a văzut în viaţă 

Vrodată să găsesc bani ? 

Să vie să stea de faţă, 

Să văz, care-mi sînt duşmani ? 
Pîra cere şi dovadă 

Oameni buni de crezămînt, 

Că aşa pot o grămadă 
Să vorbească numa-n vînt." 
Atuncea zapciul pune 
Pe pîrîşul la mijloc 
Şi către el zise : - „Spune, 

Cum l-ai văzut ş-în ce loc ?" 

- „Eu nu-l văzui, el răspunse, 

Ci numai am auzit. 

Vecinul Ion îmi spuse 
Cum că că l-ar fi zărit." 

El dar să vie în pripă 
La slujitori porunci, 

Pe care numa-ntr-o clipă 
îl aduseră aci: 

I s-a făcut întrebare, 

Şi el iară a răspuns 
Că l-a văzut i să pare 
Alde nea Stan pe ascuns. 

Viind Stan, spuse pe altul, 

Altul p-altul arătă, 

Pînă cînd strînse tot satul. 

Şi pe toţi îi cercetă, 
în sfîrşit, dar vorba asta 

Din om în om s-a-nfundat, 

Şi află că chiar nevasta 
Sori-sii au arătat. 

Deci pe ea dac-o aduse, 

Afară pe toţi a dat, 

Şi la-ntrebare o puse 
Cu un mijloc delicat, 

Zicînd : - „Eu aflai prea bine 
De banii ce i-aţi săpat, 

Dar voi ca şi de la tine 
Să auz cuvînt curat. 

Bărbatul tău o căldare 
Arată c-ar fi găsit 
Şi alţii fac arătare 
Că două sînt negreşit. 

Tu dai spune adevărul 
Şi nimica nu feri, 

C-apoi te trîntesc ca mărul, 
De nu vei descoperi." 
Nevasta, de spaimă mare, 

Cu gînd a se apăra, 
începu cu tremurare 
înaintea-i a jura 
Cum că numai o căldare 

Au fost scos ei din pămînt; 
De mai mult ea ştire n-are 
Şi să nu dea crezămînt. 
Zapciul îi zise : - „Bine, 

Şi el tot aşa mi-a spus, 

Eu mă-ncredinţez pe tine. 
Dar acum unde l-aţi pus ?" 

- „La noi supt pat", ea răspunse. 
Şi zapciul trimeţînd, 

Peste tot locul străpunse 

Cu sapele căutând. 

Şi negăsind, chemă iară 
Pe bărbatul ei aci, 

Zicînd : - „Te voi pune-n fiară 
Şi aşa te voi munci; 

Nevasta ta dreptu-mi spuse 
Şi tu tot tăgăduieşti ?" 

Omul, zicînd, îi răspunse : 

- „Coconule, să trăieşti. 
Muierea mea e nebună 

Şi rău cu ea te-nţelegi. 

Că măcar o vorbă bună 
Vrodată ei nu-i alegi. 

Ea noaptea orce visează 
Ziua spune c-a văzut, 

Şi face pe om să crează 
La ce nu e de crezut." 

Fiind ea aci afară, 

Fără să aibă habar, 

De faţă-n grab-o chemară 
Ca să o întrebe iar. 

- „Dragă ! i-a zis, nu te teme, 

Tu nu încapi în nevoi, 

Numai spuneîn ce vreme 
Aţi găsit aceşti bani voi ?" 

Ea gîndindu-seîn sine 
îi dete răspuns zicînd : 

- „Nu ţiu minte aşa bine 
Ca pe ce vreme şi cînd - 

Cînd cu norii... şi cîrnaţii, 

Parcă era... da, da, da, 

De cînd ploaia cu cîrnaţii 
Mai-nainte cu ceva." 

Se umflă de rîs îndată 
Zapciul cînd auzi 
Ş-începu-n palme să bată 

Întrebînd : - „Cînd ? cînd ? mai zi." 
Ea poftori 73 vorba iară 

Cu un chip nerod şi prost, 

Alt fără să i să pară, 

Zicea cum c-aşa a fost. 

- „Neroado ! zapciul zise, 

Gîndeşti că sînt fermecat ? 

Ce-mi spui tu mie de vise, 

Cîrnaţi cînd zici c-au plouat ?" 

Zise ea : - „Cînd te bătură 
Ispravnicii cu lipii 
Pentr-o vină peste gură 
Şi le-arunca la copii." 
în sfîrşit, el rîzînd iară 
Şi prostia-i ocărînd, 

O dete pe loc afară 

Că e nebună crezînd. 

* 

Nu ştiu aceasta poveste 
Adevărată de este, 

Dar în vremile aceste 
Nu găseşti aşa neveste. 


SUPĂRAREA LUI MUŞAT 

- „Bună ziua, măi guşate !" 

- „Foarte îţi mulţumesc, frate." 

- „Ce ai în sîn ?" îl întreabă. 

- „Pere, îi răspunse-n grabă, 
la-ngădui să-ţi dau o pară 

Şi te rog rău să nu-ţi pară, 

D-un'ştii că Muşat mă cheamă ?" 
L-a-ntrebat luîndu-i seamă. 

- „Eu nu îţi zisei Muşate". 

- „D-apoi cum ?" - „Ţ-am zis guşate. 


73 A poftori - a repeta. 

îi smulse din mînă para, 

Zicînd : -,,Fire-ai de ocară ! 
Dă ce cu vorbele tale 

Porocleşti pe omu-n cale ?" 
Iar cellalt biet o sfeclise 

Şi stînd în loc, „Mă ! îşi zise, 
Bine-mi este şi atîtă, 

De nu-mi trînti şi vro bîtă." 

* 

Nicidecum nu să cuvine 
A porocli pe oarecine. 

După cusurul ce-l are, 

Căci supără pe om tare. 

Ci de este, zic, neştine 
Făcut întru toate bine, 
Cerului să mulţămească 

Şi pe alţi să nu mîhnească, 
Dar om, orcum, întru toate 
Fără cusur nu să poate. 

FABULE Şl ISTORIOARE 
CARTEA A ll-a 


NOROCUL Şl MINTEA 

Să pricea odată Norocu-n cuvinte 
Cu prealăudata şi-nţeleapta Minte, 
Zicînd că el este ce pricinuieşte 
Binele şi răul la cine voieşte. 

Mintea zicea iară că : - „Fără de mine 
Nu să poate omul să aibă vrun bine ; 
Cînd sînt eu cu dînsul d-ar avea şi rele, 
Le trece-n răbdare, nu i să par grele." 
Norocu-mprotivă-ncepe iar să zică, 
Mintea d-altă parte nu să lasă mică, 

Din vorbă în vorbă Norocul îndată 
De necaz şi ciudă vru Mintea să bată. 
Dacă văzu Mintea că nu se-nţelege 
Ş-o s-ajungă treaba pînă la ciomege, 

Zise : - „O, Noroace ! ce trebuie ceartă 
S-avem ca nebunii şi vorbă deşartă ? 

Noi un om s-alegem şi, intrînd într-insul, 
Vrednicia-n faptă s-arătăm cu dînsul." 
Aşadar d-această amîndoi voiră 
Ş-un om să găsească să călătoriră. 
Mergînd împreună întîlnesc în cale 
Un om păzind capre în jos pe o vale. 
Văzîndu-I, Norocul stă în loc, vorbeşte : 
-„Să mergem departe ce ne trebuieşte ? 
lată domnişorul care mă aşteaptă 
Să-mi arăt cu dînsul vrednicia-n faptă. 

Şi te uită numai că nu-n vreme lungă 
îl voi face însumi ş-împărat s-ajungă." 

Şi zicînd aceasta, Norocul s-apucă 
Cu mijloace-n stare pe cioban s-aducă, 
Iar Mintea să trase, lăsînd pe Norocul, 

Şi rămase prostul mai ca dobitocul. 
Dobitocul însă, deşi nu vorbeşte, 

Dar are în sine simţire fireşte, 
îşi cunoaşte slujba la care se pune, 

Simte ş-înţelege stăpînul ce-i spune. 

Iar omul, zic, care e lipsit de minte 
Este ca o piatră ce de loc nu simte. 
Aşadar, ciobanul cu caprele sale 
Mergînd mai-nainte pe această vale, 

O pivniţă vede veche, dărîmată, 

Curgînd înaintea-i o apă curată, 

Stă în loc, să uită, în păreri îi vine 
Că aci să-şi facă colibă e bine. 

Ş-începu să sape, vrînd cu el Norocul, 

Să mai îndrepteze în pivniţă locul. 

Săpînd dar, găseşte o lespedă rasă, 
Lucrată în colţuri tocma ca o masă. 

Hotărî îndată, nu lasă de mîine, 

Acum vru pe dînsa să mănînce pîine. 
După ce cu caznă şi cu silă mare 
O scoase din locu-i, ca un ghigant tare, 
S-a deschis sup dînsa o gaură adîncă, 

Ca de vro doi stînjini şi mai ceva încă. 
Care avînd scară ca de pivnicionră, 

Pe trepte-nlăuntru pe loc cum coboară, 
Vede, grijit bine, ce nu mai văzuse, 

Şi patruzeci chiupuri frumos în rînd puse. 
Ardică la toate capacele grele, 

Să uită şi vede nişte pietricele, 

Adică : într-unul era diamanturi, 
într-altul robinuri, ş-într-altul zmaranturi, 
Cu un cuvînt toate era, cum am zice, 

Pline cu tot felul de pietri antice. 

L-aceste ciobanul ochii cum aruncă 
- „Pfiu-iu ! păcat, zise, de atîtă muncă ! 
Barem nici într-unul nu-i de băutură, 

Măcar rachiu numai să-mi arunc în gură." 
Apoi ia-n căciulă din mărgăritare 
Ş-înşirînd ca-n aţă pe iarbă d-a mare, 

Le puse la capre ca nişte mărgele 
Şi, lăsînd comoara, a plecat cu ele. 

Iar Norocul, care silinţa-şi pusese 
Pe nebun să-l facă precum să prinsese, 
Aduce îndată prin această vale 
Negustori să treacă cu marfă pe cale, 

Ce venea atuncea c-o sută cămile 
Dintr-o depărtare d-o lună de zile, 

Şi fiind cam seară au vrut să rămîie 
Aci cu ciobanu-mpreună 74 să mîie. 

Aşa descărcară cămilele sale, 

Dînd drumul să pască p-acea lungă vale. 
Dup-aceea merse din negustori unul, 

Vrînd ca să vorbească ceva cu nebunul. 

Şi, vorbind cu dînsul, la capre zăreşte 
Un osebit lucru, care cam luceşte. 

Vine mai aproape, mărgăritar vede, 
îi pare că este, dar nu să încrede, 

Aleargă îndată, domnului său spune, 

Vine şi-el, priveşte ca la o minune. 

După care-ncepe cu el să vorbească 
Cam pe de departe, ca să-l ispitească, 
Zicînd : ce sînt ale ? De unde le are ? 

Şi întrebă dacă îi sînt de vînzare, 

Iar nebunul zise : - „Pietri de aceste 
O pivniţă plină aci-ntr-un loc este. 

De-mi veţi da din ploscă să cinstesc o dată, 
Eu vă duc la dînsa acuma îndată." 

Văzînd negustorii că e prost în formă, 

Nu caut mîncare, nu vor să mai doarmă, 
Preţuiesc comoara fără să o vază, 

De părere bună nu putea să şează. 


74 în original: ciobanul 'npreună. 

Dau să bea ciobanul, alerg la comoară, 
Ajungînd cu toţii, într-însa coboară, 
Ş-acea bogăţie dacă ei văzură 
Fără socoteală şi peste măsură, 

Avuta lor marfă pe loc lepădară 
Şi d-acele pietri scumpe încărcată, 
Alegînd ei numai cele mai frumoase, 
Care socotiră că sînt mai preţioase, 

Nici nu aşteptară să se lumineze, 

Ci plecară-ndată să se depărteze, 

Lăsînd pe ciobanul cu plosca în mînă 
Şi privind la dînşii răzimat p-o rînă. 

Iar Norocul, care să necăjea tare 
De a lui cu totul neghiobie mare, 

Cînd domnul cu marfa puţin ochii-nchise 
Să arâtă-ndată în vis şi ii zise : 

- „întoarce-te şi ia pe ciobanul cu tine. 

Ce zic mă ascultă, că nu-ţi va fi bine, 
Fiindcă această multă bogăţie 
Prostului aceluia e dată, nu ţie." 

Atunci negustorul opreşte chervanul 75 , 
Să întoarce-n grabă să ia pe ciobanul, 
îi zice, îl roagă cu dînsul să vie, 

Dar el de aceasta nici nu vrea să ştie. 
în zadar mult bine îi făgăduieşte, 

El caprele sale nu le părăseşte. 

Văzînd că cu bine nu-l poate supune, 
îl ia cam cu sila şi cu-nşelăciune. 

Zicîndu-i că drumul dintr-un loc abate 
Şi să nu greşească el să le arate. 

Mergînd dar cu toţii, într-o depărtare, 

La prînz conăciră 76 la un oraş mare, 

Unde negustorul a croit îndată 
Ciobanului haine scumpe din bucată, 


75 Chervan - car mare pentru transportul mărfurilor; caravană. 

76 A conăci - a poposi. 

O giubea 77 frumoasă cu samur de moscă 78 
(De putea mojicul ce e să cunoască), 

O scurteică lungă cu cacom 79 blănită 
(Tocma pe 80 nerodul bine nimerită), 
Anterii de stofă, cămăşi ca tulpanul 81 
(De ştie ciobanul ce este şofranul). 
Scumpă-mbrăcăminte îi făcu destulă, 
Păpuci în picioare şi în cap căciulă. 

Apoi fiu de suflet dacă îl numeşte 
Apucă-I învaţă şi îl sfătuieşte : 
în ce chip în lume trebui să trăiască, 

Ce fel să se poarte şi cum să vorbească, 
îi da-nvăţătură în zilele toate, 

Dar să-l mai cioplească vedea că nu poate, 
Ca cînd oarecine ar lua buşteanul 
Să-l împodobească, să-i puie caftanul 82 . 
Deci d-acolo dacă să călătoriră, 

La marginea mării în scurt timp sosiră. 

Aci iar găsiră corabie gată 
Ş-încărcînd avutul plecară îndată. 

La Constandinopoli cum ei dezbărcară, 

Şi vameşii iată, viind, întrebară : 

D-unde l-e venirea ? ce au de vînzare ? 

Şi văzînd avutul i-au coprins mirare. 
Privesc în tăcere, din umeri ardică, 

Şi în urma unul începu să zică : 

„Domnule ! ascultă, eu nu sîntîn stare 
A-ţi preţui marfa ce-o ai de vînzare, 

Nici mîna-mi pe dînsa îndrăznesc a pune, 
Ci la împăratul mergînd îi voi spune, 

Ca, viind el singur, să vază ce face, 


77 Giubea - manta largă de postav, adesea îmblănită. 

78 De moscă - rusesc. 

79 Cacom - hermină. 

80 în original : de. 

81 tulpan - pînză foarte subţire şi străvezie. 

82 A pune (cuiva) caltanul - a-l aşeza într-un rang de boierie. 

Şi s-o vămuiască după cum îi place." 

Atunci negustorul o batistă scoate 
Şi puind într-însa din pietrile toate, 

Zise către vameş : - „De vreme ce este 
Să mergi la-mpăratul, îi vei da ş-aceste." 
Vameşul îndată, tot cu alergatul 
Ducîndu-se, zise către împăratul : 

- „Slăvite stăpîne ! azi veni pe mare 
Marfă d-acest fel o corabie mare." 

Văzînd împăratul pietrile acele 
Ca care văzuse foarte puţintele, 

Ocări pe vameş, zicîndu-i : - „Nebune ! 

Visuri d-ale tale ai venit a-mi spune ? 

Tu nu-ţi eşti în fire, vorbeşti din beţie, 

Să poate o asfel de marfă să vie ? 

Şi mai vîrtos, cum zici, corabie plină, 

Bine zice vorba : de nebun te-nchină !" 

Vameşul răspunse : - „Slăvite-mpărate ! 

Lasă aste vorbe nencuviinţate 
Şi scoală să mergem acum mai în grabă, 

Să nu pierdem vremea la asfel de treabă." 
Atunci împăcatul, cu simţirea dusă, 

Aleargă în grabă la corabia spusă, 

Deschide toţi sacii, precum i-a spus vede. 

Şi abia atuncea ochilor săi crede, 
începu să-ntrebe : de unde veniră ? 

Ş-asta bogăţie unde o găsiră ? 

Negustorul zise : - „înălţimea-voastră ! 

America Nuoua e patria noastră, 

Neam de-mpărat sîntem, venim spre primblare. 
Luînd docamdată aste spre vînzare, 

Şi de să vor vinde cu bun preţ aceste, 

S-aducem mai bune scoposul ne este." 
împăratul zise : - „Dragul meu prieten ! 

Un asfel de lucru nu poate fi ieften. 

Şi crez că nici sfertul d-a ta bogăţie 

Nu să poate vinde l-a mea-mpărăţie. 

Cu toate acestea daţi-mi cît vă place 
Ş-în urmă, cu dînsa ce veţi vrea veţi face." 
Iar ei i-a dat voie, zicînd : - „Nu ne cere, 

Ci poftim alege singur pe plăcere." 

Luînd împăratul şi, cînd vru să plece, 

Pe lîngă ciobanul cu-ntîmplare trece. 

Şi lungit îl vede unde-i era patul, 

Făr-a băga-n seamă de loc pe-mpăratul. 
Întrebîndu-i zise : - „Dar acest ce are 
De şade-n pat asfel lungit pe spinare ?" 
Răspunse îndată, zicînd negustorul : 

- „Acesta-mpărate, îmi este feciorul, 

Ci daţi iertăciune pentru c-aşa sade 
Nedîndu-vă cinste după cum să cade, 

Căci la noi el unde creşterea îşi are 
Nu cunoaşte p-altul decît el mai mare. 

Eu, tot fiind iară în călătorie 
Şi umblînd prin lume cu negustorie, 
C-obiceiuri bune nu l-am putut creşte 
Să se poarte-n lume precum trebuieşte. 
Acu-ntîiaşi dată l-am luat cu mine, 

Ca să-l port să vază cum e-n ţări streine 
Ş-am nădejde bună, după a sa minte, 

A-l învăţa toate d-acum înainte. 

N-am vrut să-l las prea mult să înveţe carte 
Numai să dea cerul s-am de dînsul parte. 
C-atît am în lume, după bogăţie, 

Ca să moştenească a mea avuţie." 

Pe cînd d-alde aste vorbea negustorul 
Ş-îşi lăuda asfel pe moştenitorul, 
în gînd împăratul îşi făcu şi planul 
Cum că d-a sa fiică este bun ciobanul. 

Că avea o fată foarte înţeleaptă 
Şi ca ea frumoasă nu să putea altă. 

Plecînd dar îndată la palat să duse 

Şi împărătesii despre toate spuse, 
îşi arătă încă gîndul său şi dorul 
Pentru încuscrirea cea cu negustorul. 

Şi împărăteasa n-a fost mai cu minte, 

A găsit cu cale aceste cuvinte, 

Şi mai vîrtos zise că această treabă 
Fără-ntîrziere să se facă-n grabă, 

Ca nu cumva asta mare norocire 
S-o scape din mînă cu vro prelungire. 
Deci la prinz poftiră pe neguţătorul 
Ca să-l ospeteze şi să-şi spuie dorul. 
Mîncînd dar la masă cu toţi împreună, 
Păzi împăratul vremea cea mai bună, 
Ş-începu îndată, după cuviinţă, 
Scoposul să-şi spuie şi a sa voinţă. 

Iar neguţătorul, l-acea veselie, 

- „Bucuros, îi zise, poate şi să fie, 

Numai să am voie pînă mă voi duce 
Să-ntreb de voieşte şi fiu-mi cel dulce." 
Ş-în prînzul acesta după ce cinstiră 
Pe neguţătorul şi îl omeniră, 

Cînd vru să se ducă îl petrec grămadă 
Şi-l duce la mare cu mîndră paradă. 

Aci cum soseşte, la fiul său spune 
De va să se-nsoare şi să se cunune. 

El, nerodul, fuse la vorba lui gată 
Ca să se însoare, să ia aşa fată. 

Deci dar negustorul, văzînd că voieşte, 
Şade lîngă dânsul şi îl sfătuieşte : 

Ce fel să se poarte către împăratul, 
Cum cu a sa fiică, cum cu tot palatul. 

Le zice o dată, iar le poftoreşte, 

Din prînz pînă seara tot îl prociteşte 83 . 
Iar el, bleojdind ochii cu buze deschise, 
Asculta la toate ca la nişte vise : 


83 A prociti - a dăscăli pe cineva. 


130 



Era lui acestea ca cînd pui să scrie 
Pe dasupra apei vreo istorie. 

Cu toate acestea, după cuviinţă, 

Răspunsul să-l ducă făcea trebuinţă. 

Nici nu să făcuse ziua încă bine 
Şi de la-mpăratul văzură că vine 
Cu aceeaşi cinste iară să-l poftească 
Ca să bea cafeaua-n sala-mpărătească, 

Şi vrînd-nevrînd merse la palat în grabă 
Cu toată parada, ca un om de treabă. 

Unde împăratul ca şi mai-nainte 
îl priimi iară cu pompoasă cinste, 

Apoi şezînd zise către dînsu-ndată : 

„E ! ce mai zici, cuscre ? că noi sîntem gată, 
Şi de vei vrea, încă bine o să-mi pară 
Să săvîrşim nunta chiar şi astă-seară." 
Văzînd negustorul că-mpăratul are 
Pentru acest lucru pornire prea mare, 

Nu-i stătu-mprotivă, şi el zise iară : 

„Fie, împărate, măcar ş-astă-seară." 

Trimit dar la mire să-l aducă gloate, 

Viind îl dezbracă de hainele toate, 

Care era pline, peste - tot pătate,- 
De noroi şi seuri de jos pîn' la spate, 

Ca cel ce şezuse şi să tăvălise 
Chiar ca dobitocul pe unde-i venise. 

Aduc haine scumpe, îl îmbrac cu ele, 
îi pun şi în deşte galante inele. 

Iar cînd îl băgară şi văzu palatul, 

Nici nu-şi plecă capul către împăratul, 

Ci şuierînd numai sta în nemişcare, 

Precum fac toţi proştii la vreo mirare. 

Dar avutul, care face între unii 
Să se socotească înţelepţi nebunii, 

Le închise ochii şi nici nu văzură 
Lipsirea-i de minte cea peste măsură ; 

Ci într-acea seară îi şi cununară 
Şi, şezînd la masă, cu toţi ospătară. 
După veselie şi scularea mesii, 

Duseră pe mire-n iatacul miresii. 

El în cap cu vinul şi lipsit de minte, 
în loc să dea fetii cuvenita cinste, 
îi dă două palme şi trei pumni pe spate, 
Gîndind c-o mîngîie aşa cînd o bate. 

Iar mireasa, carii nu i să-ntîmplase 
Aşa mîngîiere cu pumni şi palmi trase, 
începu cu ţipet a răsuna casa 
Cît sări-mpăratul şi împărăteasa. 

Alerg într-un suflet şi intrînd îndată 
Găsesc pe mireasa de tot leşinată. 

Pe ginere-ntreabă : ce este pricina ? 
Pentru ce o bate ? să-i arate vina. 

El răspuns le dete, cu obrăznicie, 

Nişte vorbe proaste ca din mojicie, 

De care-mpăratul, năsprindu-se foarte, 
Ajurat că îl va pedepsi cu moarte, 

Atîtă pe dînsul cît şi p-al său tată, 

Cum ş-a dat poruncă să-i închiză-ndată. 
Dimineaţa dară după ce porneşte 
Şi marfa lor toată o pecetluieşte, 
P-amîndoi scoţîndu-i de la închisoare, 
Legaţi îi trimise la spânzurătoare. 

Cînd însă pe dînşii îi ducea la moarte, 
Mintea, care este milostivă foarte, 
Privind cu durere reaua lor osîndă, 
Către Noroc zise cu vorbire blîndă : 

„E ! vezi tu, Noroace, în ce fel de stare 
Aduseşi p-aceştia prin a ta purtare ? 
Unde sînt acuma laudele tale ? 

Nu simţi ceva milă ? nu-i priveşti cu jale 
Nu era mai bine să fi fost ciobanul 
într-a sa colibă unde sta, sirmanul, 



Şi cu al său fluier umblînd p-acea vale 
Să se veselească cu caprele sale ? 

Cum şi negustorul asemenea iară, 

Decît acum asfel amîndoi să piară ?" 

„O, soru-mea Minte ! răspunse Norocul; 
Mai mult ce poci face şi-eu cu dobitocul ? 
Dacă nu au creieri, aşa să le fie, 

Că destulă ciudă îmi este şi mie." 

Iar Mintea îi zise : - „Te ştiu eu, Noroace 
C-ai nemilostive şi rele mijloace, 

Multe ori te bucuri, ca de nişte glume, 

Să pierzi, să dărapeni pe oameni în lume. 
Dar eu pe aceştia ce îi duc la moarte 
Nu-i las niciodată relei tale soarte. 

Ci te uită numai acuma la mine 
Şi vezi ce plătesc eu cînd sînt cu orcine !" 
Zicînd ea aceasta, îndată se duse 
Ş-întrînd în ciobanul, în capu-i să puse. 
Atuncea ciobanul să deşteptă-ndată 
Ca dintr-un somn de vreme-ndelungată. 
Ş-întorcîndu-şi ochii către cel mai mare, 
Care îl ducea la locul de pierzare : 
„Urîtule, zise, şi om făr' de lege ! 

Tu ai dat poruncă asfel să ne lege ? 

De unde ai voie ş-atîta-ndrăzneală 
De-mpărătesc sînge să nu ai sfială ? 

Nu ştii că-mpăraţii şi a lor neam mare 
Nu să osîndeşte la aşa pierzare ? 

De ar avea încă şi vină de moarte, 

Tot e-n cinste neamul cel strălucit foarte. 
Cît mai vîrtos unul fără de pricină, 

Ce nu să cunoaşte c-a făcut vro vină. 

Aveţi voi în ştire că pe urmă noastră 
Vin oştiri milioane împotrivă voastră ? 
Dezleagă-ne, nu sta, gîdeo, spurcăciune, 
Şi cazi în genuche să-ţi dăm iertăciune. " 

Tremurînd, gelatul îi dezlegă-ndată 
Şi ceru să-l ierte cu vorbă rugată. 

Şi vestind aceasta pe loc la-mpăratul 
A luat îndată poruncă gelatul : 

Să nu săvîrşească hotărîrea dată, 

Ci să se întoarcă cu dînşii îndată, 

Carii cum veniră ş-au suit palatul, 
S-a-ntrebat ciobanul de către-mpăratul: 

- „Fiul meu ! ne spune şi dreptul arată, 

Nu te mai preface, dă-mi vorbă, curată, 

Eu taina-vă nu poci de loc înţelege, 

Că este un lucru ce nu să alege." 

- „Cu vreme-mpărate, ciobanul răspunse, 
Ne vei înţelege tainele ascunse. 

Iar deocamdată vă spui num-atîtă 
C-aţi avut asupra-mi purtare urîtă. 

Ieri mă cununarăţi cu o grabă mare, 

Ş-azi nejudecat m-aţi trimis la pierzare." 
împăratul zise : - „Da ! fără-ndoială, 

Eu cunosc prea bine c-am făcut greşală. 
Dar şi înălţimea-ţi nu să cădea iară 
Să te porţi cu fiica-mi aşa rău aseară." 

- „Negreşit, el zise, făcea trebuinţă 
Să mă port cu dînsa după cuviinţă, 

Dar e o vorbă foarte înţeleaptă, 

Cum că, «după cinste, cinste să aşteaptă», 
înălţimea-voastră, precum să cunoaşte, 
V-aţi purtat cu mine ca c-un om de obşte, 
Precum mă ţinurăţi, aşa şi eu iară, 

Ca c-o fată proastă m-am purtat aseară. 

Şi ascultaţi numai să vă spui pricina, 

Ca să vedeţi bine a cui este vina. 

Aici cum vă ţineţi înălţimea-voastră, 

Aşa şi noi sîntem în patria noastră. 

Cînd doi împăraţi dar intr-un loc s-adună, 
Spuneţi, aşa-nsoară şi asfel cunună ? 

Nu să cădea nouă cel puţin o lună 
Să fi ţinut nunta cu regulă bună ? 

Nu era cu cale l-astă veselie 

Ca să se poftească ş-alţi domni mari să vie ? 

Am avut noi muzici ? au fost luminaţii, 

Cum e obiceiul să facă-mpăraţii ? 

Unde s-au dat tunuri ? Unde s-au dat focuri ? 
Und-a fost teatruri, comedii şi jocuri ? 

Unde vă e zestrea ? Unde mi-aţi dat foaie ? 
Ce mi-aţi dat supt mină ? la ce mi-aţi dat voie 
Cum dar socotirăţi persoanele noastre, 

Aşa şi eu fiica înălţimei-voastre. 

D-o aveaţi pe dînsa-n dragoste fiiască, 

Urma ca să-i faceţi nuntă-mpârătească. 

Ci rău vă purtarăţi chiar înşivă dară, 

Şi eu de aceea făcui mai rău iară." 

Atunci împăratul îl îmbrăţişază, 

Cere iertăciune, din ochi lăcrămează, 

Zicînd către dînsul aceste cuvinte : 

- „Eu, iubitul meu fiu, de azi înainte 
Cu toat-a mea voie îţi dau tronul ţie, 

Tu ocîrmuieşte a mea-mpărăţie. 
lată îţi dau schiptrul, stăpîneşte-n pace 
Şi fă-ţi acum nunta după cum îţi place. 

După ce dar multe de bine-i urează, 

Pe ciobanu-n locu-şi îl încoronează. 


LEUL Şl OMUL 

Leul, împăratu-ntre vieţuitoare, 

De carele tremur toate de supt soare, 
Odată-n primblare mergînd p-o livede, 
Pentru-ntîia dată un armăsar vede, 
Adică : cu şaua pe spatele sale, 

La oblînc cu frîul atîrnînd la vale, 



Pofilul 84 supt coadă, închingat strîns tare, 
Legat de căpăstru la un copaci mare. 
Picioarele toate băgate-chiostece 85 , 

Şi abia să pască putea să se plece. 

Privindu-I dar leul foarte cu mirare 
Au început asfel să-i facă-ntrebare : 

- „Prietine, zise, care vrăjmaş mare 
Te-au adus pe tine-n asta tristă stare ? 

Ce sînt aste lucruri ce le văz pe tine ? 

De ce ştreangul ăla de capu-ţi să ţine ? 

Ce piele e aia ce-o porţi în spinare ? 

Care o grămadă de legături are ? 

la te uit-acuma ! dar asta prinsoare 
Ce e încurcată la tine-n picioare ? 

Tu ai intrat singur în toate aceste 
Or cel ce te puse altcineva este ?" 

Atunci armăsarul cu lungă oftare : 

- „O, stăpîne ! zise, nu-ţi fie mirare, 

Ci Dumnezeu sfîntul zi să te ferească 

Să nu-ncapi vrodată-n mîna omenească. 

Dar ce-ai văzut încă ? aste-s uşurele, 

Pe lîng-alte multe ce-mi face mai grele: 
la numai atuncea să te uiţi la mine 
Cînd omului cheful dodată îi vine, 

Că îmi pune frîul, mă strînge-n zăbale, 

Încît de durere curg din gură-mi bale. 

Apoi să aruncă-n spinare-mi îndată 
Ş-apucînd, cu biciu 86 -ncepe să mă bată, 

Să joc, să dau fuga, din scări ma-mboldeşte, 
La deal şi vale tot mă răsuceşte. 

Ş-atît mă frămîntă, atît mă munceşte, 

Încît năduşala ca apa-mi porneşte." 

Iar leul răspunse : - „O, vai, ticăloase 87 ! 


84 Pofil - curea a hamului care trece pe sub coada calului. 

85 Chiostec - piedică cu care i se leagă calului piciorul dinainte cu cel dindărăt. 
86 în original: piciu. 

îmi stai ş-îmi spui mie lucruri fabuloase ! 
Asfel să supuie este omul vrednic 
Un armăsar mare ca tine puternic? 

Ce fel este omul ? făcu întrebare, 

Cu ce îl asemeni ? este la trup mare ? 
Că-ntîi de la tine aud acest nume, 

Nici nu ştiu de este undeva în lume. 

- „Stăpîne ! el zise, omul nu e mare, 
îi este mic statul şi putere n-are, 

Dar drăcii mari are, de să duce veste 
Şi la meşteşuguri alt ca el nu este. 

Şi să te ferească Dumnezeu de dînsul, 

Ei vedea atuncea ce scoate dintr-însul. 
Cînd ei cădea-n mîna-i, ca un miel te face 
Ş-apucînd te joacă după cum îi place. 
Măcar că-mpărat eşti şi ne-nchinăm ţie, 
Dar el de aceasta nici nu va să ştie." 

Leul dac-aude aceste cuvinte, 
P-armăsarîl face prost şi fără minte, 
Zicînd că bîrfeşte şi nimicuri spune, 

Şi că nu e vrednic, d-aceea-l supune. 

De, acolo pleacă să meargă la vale 
Şi către pădure văzu-ntr-a sa cale 
O pasăre prinsă în laţ de picioare, 

Carea plîngea jalnic dînd din aripioare. 

Şi privind cu milă îi făcu-ntrebare 
Pentru ce să vaită ? ce pricină are ? 

- „Stăpîne ! ea zise, bine era dacă 

Nu sta Dumnezeu om în lume să facă. 

Că noi biete păsări rău fără a-i face 
Nu avem de dînsul niciodată pace. 

Mii de meşteşuguri născoceşte-ntinde 
Ş-în feluri de chipuri umblă şi ne prinde. 
Apoi or ne ţine cîte una vie 
Pe toată viaţa pusă-n colivie, 


87 Ticălos - nenorocit. 

Or pe loc ne taie fără îndurare 
Şi prînzul îşi face cu plăcere mare. 
Precum şi eu iată, cătînd semincioare, 
Mă pomenii prinsă în laţ de picioare." 
Leul cu mirare începu să zică : 

„O, vai, sărăcuţă zburătoare mică ! 

Dar tu, ticăloasă, n-ai nici o dreptate 
Să te plîngi că-ţi face omul răutate ! 

Că precum de dînsul am înţeles bine, 
N-are de loc aripi, ci umblă ca mine. 

Cum dar putu prinde de jos, din picioare, 
Pasăre ca tine pe sus zburătoare ? 

Eu că sînt leu mare şi fiarele toate 
Tremură de mine, ş-orce mi să poate, 

Şi măcar o dată nu m-am putut tinde 
Dintre zburătoare un flutur a prinde. 

Ci aceasta-ţi este, cum îmi pare mie, 

Din prostie mare şi din lăcomie. 

De aceea dară, pătimeşti cu cale, 

Dacă eşti nebună-n umbletele tale." 
Pasărea răspunse, lăcrămînd cu jale : 

- „Stăpîne ! stăpîne ! nu judeci cu cale. 
Dacă dar n-ai milă de trista mea stare 
Şi mă defaimiîncă dîndu-mi imputare, 

Nu te blestem altfel decît dar-ar domnul 
Să cazi şi tu-n mîna-i, să vezi ce e omul, 
Să cunoşti atuncea că eşti în greşală 
La acestea care le-ai în socoteală." 

Amin ! zicînd leul, plecă mai nainte, 
Supărat cu totul, socotind în minte : 
„Cum ar putea omul pe sus să se-ntinză 
Şi o zburătoare pasăre să prinză ? !" 
Mergînd mai departe pe acea livede, 

La un copaci mare un urs legat vede, 
Cărui era nara cu fierul împunsă 
Şi petrecut lanţul prin gaura pătrunsă. 


138 



Această cu totul streină vedere, 

De necaz pe leul a umplut de fiere. 

Şi luîndu-i seama d-aproape la toate, 
începu să-i zică : - „Acum şi tu poate 
Vei zice că omul ţ-a sfrederit nara 
Şi te-au legat asfel, mai mare ocara !" 

Iar ursul cu lacrămi răspunzîndu-i, zise : 
„Dumnezeu, stăpîne, poate te trimise, 

Că am, vai de mine ! să mă plîng de multe, 
Dacă ar sta numai urechea-ţi s-asculte, 

Să ţi le-nşir toate de tind cîte una, 

De la om ce patimi sufer totdauna 88 
Dar uite-l că doarme dup-ăst copaci mare 
Şi să nu se scoale mă tem foarte tare, 

Ci-ţi dau sfătuire să te duci mai bine, 

Să nu dai de potcă zăbovind cu mine." 

Leul însă tare necăjit venise 
Şi om nu văzuse, nici nu pătimise, 

Fiind şi fireşte viteaz cu mîndrie, 

Să umple îndată de multă mînie, 

Să repede-n grabă a-ncunjura pomul, 

Ca să vază unde este culcat omul. 

Ş-începe din gură să răcnească tare, 

Cît răsuna locul de a sa strigare. 

De aceasta omul din somn să ridică 
Plin de ameţeală şi coprins de frică. 

Cum vede pe leul, căciula îşi scoate, 

Şi i să închină smerit cît să poate, 

După cuviinţă îl hiretiseşte 
Şi cu toată cinstea asfel îi vorbeşte : 
-,,Mă-nchin la picioare-ţi, slăvite-mpărate. 
Şi rog să-ţi dea cerul zile-ndelungate. 

Fie bucuroasă astăzi astă vale 
De bună-venirea strălucirii-tale." 

Leul la acestea nevrînd să asculte 


88 în original: totduna. 

Şi la-nchinăciunea-i fără să se uite 
Cu-nfruntarea-i zise : - „Tu eşti acea hiară 
D-a căruia mînă toată firea zbiară ? 

Tu eşti acel tiran ce-i zic om anume ? 

Tu atîtea rele faci la toate-n lume ? 

De nu pot nici vite, nici peştii în ape, 

Nici păsări în aer de rău-ţi să scape ? 

Iar omul răspunse : - „Mult mă ia mirare, 
Căci eu auzisem că leul e tare 
Şi viteaz, ca dînsul nu este sup soare, 
Dintre toate cîte sînt vieţuitoare, 

Şi ştiu că vitejii iubesc să se poarte 
Cu toţi totdauna politicoşi foarte : 

Iar dumnata-ndată mi-ai dat înfruntare 
Făr-a băga-a seamă data-mi salutare. 

Dar de ai plăcere să-nveţi de la mine 
Politică-n lume precum să cuvine, 

Poftim pe verdeaţă, şezi ca cei cu minte, 
Să vorbim aicea amîndoi cu cinste. 

La toată-ntrebarea eu îţi voi răspunde, 
Ce-mi va fi la ştire nu îţi voi ascunde. 
Auzind acestea s-au mai muiat leul, 

Şezu lîngă dînsul blîndişor ca mielul, 
începu să-ntrebe pe om pentru multe, 

Şi sta pentru toate răspunsuri s-asculte, 
îi răspundea omul însă prea cuminte 
Şi cu mare frică la orce cuvinte. 

După ce dar asfel ceva ei vorbiră, 

Şi amîndoi bine să-mprieteniră, 

Urmînd zise leul: - „Prietene ! pace, 

Nu mai am cu tine vro ceartă a face, 

Deşi vreme este să mă duc acasă, 
S-apropiat ceasul să-ngrijesc de masă, 
Darîntîi cu tine să mă lupt îmi place, 

Şi nu plec d-aicea pînă n-o voi face." 

Iar omul răspunse : - „Bucuros, prea bine, 

Şi eu am dorinţă să mă lupt cu tine, 

Dar nu poci acuma, căci sînt fără coadă, 

O lăsai acasă, fiindcă să-nnoadă ; 

Dumneata cu coadă şi eu fără coadă 
Să m-apuc la luptă nici nu este moadă 89 
L-acest cuvînt, leul uită prînzul, somnul, 
Vrînd să ştie ce fel poartă coadă omul. 

Şi să rugă foarte, ca d-un lucru mare, 
Mergînd, să-şi aducă coada ce o are. 

Omul zise : - „Bine, pe loc mă voi duce 
Şi acum îndată o voi şi aduce, 

Dar îmi este teamă c-ai fugi în grabă, 

Nu mă aştepţi poate, ş-o aduc degeabă." 
Leul totdodată l-aceste cuvinte 
Cum că îl aşteaptă făcu jurăminte. 

Iar omul îi zise : - „E ! e ! frăţioare ! 

Nu-ţi crez jurămîntul, să-l faci chiar pe soare 
Dar de vei vrea coada să-mi aduc d-acasă, 
D-ăst copaci aicea să te leg te lasă." 

Aşadară leul să lăsă, mişelul 90 , 

Ca de gît să-l lege, cum leg mieluşelul. 

Care şi legîndu-l lîngă urs strîns tare 
Plecă după coadă tot în alergare. 

Nici nu trecu sfertul, ş-omul veni-ndată 
în mînă c-o bîtă groasă, măciucată. 

Iar leul, văzîndu-l, i-a zis cu mirare : 

- „Asta a ta coadă prea ciudată-mi pare ! 

Dac ce-o porţi în mînă şi n-o ai la noadă, 
După cum sînt toate cele ce au coadă ?" 

Iar el cu ciomagul, fără să-i vorbească, 

Porni după lege să-l ispovedească. 


89 Moadă - chip. 

90 Mişel - nenorocit. 



LEUL AMUREZAT 

Un leu oarecare într-o zi umblînd, 

La o parte ş-altă, vînat căutînd, 

Zări deodată aproape d-un sat 
O fată frumoasă cu chip minunat, 
îşi răni îndată simţirea de ea 
Şi lui-şi nevastă hotărî s-o ia. 

Merse după dînsa cu totul robit 
Şi la tatăl fetii asfel a vorbit: 

- „Omule, eu astăzi, cum mi s-a-ntîmplat, 
Ieşind la plimbare pe lîngă ăst sat, 

Ţ-am zărit copila, pe cît am putut, 

Ş-îţi spui adevărul că prea mi-a plăcut. 
D-aceea la tine pe loc am venit, 

S-o cer de nevastă ca un om cinstit. 

Tu mă vezi prea bine că nu sînt vrun prost, 
Poate-mi ştii şi neamul cine ce au fost. 
Mulţămeşte dară înaltului cer 
Că ai avut parte eu să viu s-o cer. 

Căci, fiind cu mine, va fi al ei trai 
Prea cu mulţămire, ca în sîn de rai. 

Să va nunii doamnă, toţi o vor cinsti, 

Slava ei în lume să va povesti. 

Tu asemeni iară vei fi-ndestulat 
De orişice bunuri dintr-al meu palat. 
Gîndiţi-vă dară şi vă socotiţi 
Şi a-mi da răspunsul mult nu zăboviţi. 

Eu aş putea lesne să o iau pe loc 
Cu a mea putere şi prin alt mijloc, 

Dar e mult mai bine cu cinste s-o daţi, 
Decîtîn necazuri să vă cufundaţi. 

M-aş mulţumi foarte cînd ar voi ea 
Cu toată iubirea de soţ să mă ia. 

De ce ? O nevastă luată cu zor, 

Fără să pornească de bărbat amor, 

Nu este dulceaţă, ce venin amar, 

Cînd unul iubeşte ş-alt n-are habar. 

Dar tu, ca un tată, pe fata s-o iei 
Cu cuvinte blînde, binele de-i vei, 

S-o sfătuieşti dulce, cine sînt să-i spui, 
Fericiri şi alte multe să-i propui, 

S-o faci să voiască chiar de sine ea 
Cu dragoste-ntreagă de soţ să mă ia. 
lată, dimineaţă la tine iar viu. 

Ca să-mi dai răspunsul, ce să fac să ştiu. 
Dacă pleacă leul, el stătu-nlemnit, 
Rămase-n mirare chiar ca un uimit. 

Spuse şi nevestii, gîndesc amîndoi, 

Să tem să nu-ncapă în niscai nevoi. 

Nu dorm noapte-ntreagă, tot să socotesc 
Ş-abia pîn'la ziua un plan născocesc ; 
Atuncea şi leul pe loc au ajuns, 

Precum le zisese să ceară răspuns. 

Cum îl văzu omul că-n curtea-i veni, 

Ieşi înainte ş-îi să pocloni, 
îl pofti să şază pe prispă aci 
Ş-o pernă să-i puie fetii porunci. 

Atuncea şi omul lîngă el şezînd 
îşi începu planul în asfel zicînd : 

- „Noi am spus copilii, precum ne-ai vorbit, 
Ş-a-i face-ntrebare nu am zăbovit. 

Ea ne spuse dară că îi eşti plăcut 
Şi că te iubeşte de cînd te-a văzut. 

Dar un lucru-ţi cere, foarte bagatel, 

Şi de ţi-l voi spune vei rîde de el. 

Căci prea cu lesnire vei putea să-l faci 
Şi, făcînd aceasta, mai mult o să-i placi. 
Adică, ea zice că, de o iubeşti, 

A-ţi reteza colţii să binevoieşti, 

Ca la sărutare, cînd va fi să-ncepi, 

Nu cumva cu dînşii faţa să-i înţepi. 

Şi ghearele iarăşi să ţi le retezi, 

Ca să nu o zgîrii cînd o-mbrăţişezi. 

Cum şi acea coadă de prisos o ai, 

Ţ-ar sta mult mai bine de tot să o tai, 
Mai vîrtos la nuntă, cînd vei vrea să joci, 
Rău o să te-ncurce valsul cînd întorci. 
Astea ea te roagă acum să le faci 
Şi nu cumva, zice, hatîrul să-i calci." 

Leul pus pe gînduri sta şi să uita, 
Acestea propuneri cînd le asculta, 
Ciudate-i părură, dar fiind rănit 
Şi asupra fetii foarte planisit 91 
Hotărîîndată voia a-i plini, 

Într-atît amorul îl înnebuni. 

„Ei bine, el zise, dacă aşa-i plac, 
lată-mă, sînt gata toate să le fac. 
Apucă-te dară, taie-mi cu ce poţi 
Unghiile, coada, cum şi dinţii toţi." 

Deci văzîndu-l omul supus l-al său plan 
Aduce îndată un brici ş-un ciocan, 

Întîi îi apucă de la mai uşor, 

Ghearele îi taie, fiindcă nu dor, 

Apoi cu ciocanul ia dinţii de rînd, 

Pe leu la răbdare totîncurăjînd, 
în sfîrşit şi coada i s-a retezat, 

Ş-aşa-şi pierdu toate cel amurezat. 
Atunci mergînd omul şi numaidecît 
Aduse o zgardă ş-îi puse de gît. 

- „Dar ce e aceasta ?" leul l-a-ntrebat. 
Omul îi răspunse : - „Obicei de sat. 

Nu e alt nimica decît o gevrea 92 , 

Poţi şi sangulie 93 să-i zici de vei vrea. 
Ginerii la nuntă d-a fi osebiţi 
Lumea îi cunoaşte aşa-mpodobiţi." 


Planisit - sedus, robit. 

92 Gevrea - batistă brodată. 

93 Sangulie - maramă făcută dintr-o pînză foarte fină. 

Deci de leu în asfel bătîndu-şi el joc, 

îl puse la slujbă ca p-un dobitoc. 

* 

lată cum amorul fermecă pe om 
Şi cum îl preface-n nesimţitor pom. 

Leul, cel mai tare între cele vii, 

Care cu putere biruieşte mii, 

Au ajuns să-l facă mai blînd decit miel, 
Ş-asfel joc să-şi bată amorul de el. 

Cînd îşi veni-n minte prea tîrziu i-au fost, 
C-atunci rămăsese un dobitoc prost. 
Unghiile, coada i s-au fost tăiat 
Şi dinţii din gură i s-au fost muiat. 

Nu avea putere de a mai scăpa, 

Decît de căinţă inima-i crăpa. 

Nu vă răniţi dară, tinerei băieţi, 

Cînd vedeţi vrodată niscai frumuseţi, 

Nu vă pierdeţi mintea în deşert ş-în vînt, 
Căci fără de vreme veţi cădea-n mormînt. 


ŞOARECILE 

Un şoarece mare, anume Gherlan, 
Peste toată gloată fiind căpitan, 

Atît să mândrise, precum povestesc, 
Încîtîşi uitase neamul şoricesc. 

Şi vrînd să se-nsoare el nu gîndea alt, 
Decît să ia fată de neam mai înalt. 
Cugetînd aceasta şi tot cercetînd, 

Pe bătrînii şoareci mereu întrebînd, 
Află că mai mare, dintre cîte sînt, 

E soarele singur slăvit pre pămînt. 

Şi precum să vede frumos, strălucit, 

Şi fată întocmai are negreşit. 

Auzind Gherlanul nu stă nicidecum, 

Ci cît mai în grabă s-au gătit de drum, 

Luă oaste multă, întocmi alai, 

Poruncind să poarte zaherea 94 malai. 
Plecă către soare, împompat asfel, 
Şoareci ca lăcuste zbura după el. 

Mergînd zi şi noapte sfera au pătruns, 

Şi la naltul soare s-au văzut ajuns. 

Soarele îndată pe mîndrul Gherlan 
L-au priimittocma ca p-un căpitan, 
l-a vorbit cu cinste şi l-a întrebat: 

Să vie la dînsul cum s-a întîmplat ? 
Gherlanul atuncea, compliment făcînd, 
Către el răspunse în asfel zicînd : 

- „Luminate soare al naltului cer, 

De-ţi fac supărare, iertăciune-mi cer. 

Eu sînt, cum ştii bine, marele Gherlan 
Care peste şoareci sînt azi căpitan, 

Şi am bogăţie, trăiesc fericit, 

Numai despre una sînt nemulţumit. 

Că nu găsesc fată după placul meu, 

Cu neam de potrivă-mi să mă-nsor şi eu. 
Doresc să am socru de neam mai de sus. 
Puternic în lume, la alţi nesupus. 

D-aceea la tine dintr-atît loc viu, 

Că toţi de mai mare pe tine te ştiu." 
Soarele răspunse la al său cuvînt: 

„O, mare Gherlane ! precum ziseşi, sînt 
înalt şi puternic, de toţi mă slăvesc, 

De nimeni n-am frică, precum voi trăiesc, 
Dar cum să iveşte un nor cît de mic, 

Eu atunci îndată tot cheful îmi stric. 

Căci să pune-n dreptu-mi, fără a-i păsa, 

Şi mă-ntunecează cu puterea sa. 

Mă face să nu poci vedea pre pămînt, 

Lui fără de voie-mi ca un supus sînt." 
Auzind Gherlanul pe soare asfel 


94 Zaherea - provizii pentru armată. 

Cum că se supune de un nuor şi el, 

De a-i cere fata nici nu pomeni, 

Ci-ndată să-ntoarse şi la nuor veni. 

Pe carele nuorul dacă l-a văzut 
Şi îi făcu cinste cum i s-a căzut, 
L-a-ntrebat zicîndu-i: cum s-a întîmplat 
Să vie la dînsul din loc depărtat ? 
Gherlanul îi zise : - „O, slăvite nuor! 

Am venit la tine că voi să mă-nsor, 

Şi caut copilă de neam mai de sus, 

Să nu fie-n lume nimunui supus. 

Tu dar mai puternic decît alţii eşti, 

Că şi chiar pe soare poţi să-l biruieşti. 
Cum te pui în dreptu-i, îl întunecezi, 

Pe loc îl acoperi ş-îl nimicnicezi." 

„O, mare Gherlane ! norul a răspuns, 
Ceea ce se vede nu e de ascuns. 

Drept, eu sînt puternic, după cum ziseşi, 
De sting şi pe soare cu aburii-mi deşi, 
Dar cum să iveşte un cît de mic vînt, 

Eu trebuie-ndată să fug d-unde sînt. 
Suflă, mă goneşte să nu-i stau în drum, 
Şi mă răsipeşte tocma ca p-un fum." 
Auzind Gherlanul că şi nuorul chiar 
Altuia mai mare este supus iar, 

Să pogorî-ndată la marele vînt, 

Care atunci groaznic -sufla pe pămînt. 
Priimindu-I vîntul într-al său palat 
Şi d-a lui venire fiind întrebat, 
începu Gherlanul şi la dînsul iar. 

Să-i zică întocma ca şi la nuor chiar, 
îl făcu că este puternic în duh, 

Încît răsipeşte nuorii din văzduh. 

Vîntul îi răspunse : - „Aşa este, sînt 
Tare şi puternic, dup-al tău cuvînt. 

Eu răsipesc nuorii în aer cînd zbor, 

Cutremur pămîntul, copaciuri dobor; 

Dar e o cetate, lîngă ea c-un plop, 

Ce este zidită mai de la potop, 

Fiind pustiită de nişte tirani, 

O bat şi eu de sînt două mii de ani, 

Şi nu am ce-i face, nu o poci da jos, 
Puterea-mi supune, deşi sînt vîrtos." 
Auzind Gherlanul şi pe vînt asfel, 

Fără de zăbavă plecă de la el, 

Zicînd întru sine mai bine să ia 
Pe fata cetăţii, că-i mai tare ea. 

Mergînd dar la dînsa fu iar priimit, 

Ca şi pîn-acuma întocma cinstit, 

Apoi între vorbe la-ntrebări fu pus : 

Ce vînt ? ce-ntîmplare aci l-au adus ? 

El cu plecăciune pe loc a răspuns 
Şi ş-a spus tot dorul, nimic n-a ascuns. 
Mai zicînd cetăţii că ea, c-un cuvînt, 

Este care n-are habar nici de vînt. 

Căruia cetate răspunzînd a zis : 

- „într-adevăr, vîntul de loc nu m-a-nvins, 
Şi d-acu nainte nu-mi pasă de el. 

Că pe lîngă mine e mult mititel, 

Dar să încuibară pe supt temelii, 

O groază de şoareci, vro cîteva mii, 

Ş-atît mă găuriră tot săpînd de rînd, 

Încît dintr-aceasta crez că caz curînd." 
Auzind, Gherlanul zise : - „Aşadar, 

Toat-a mea umblare a fost în zadar. 

Cum văz eu, şoarecii într-adevăr sînt 
Neamul cel puternic pre acest pămînt. 

O cît făr' de minte şi prost am fost eu ! 

Să nu iau eu fată chiar din neamul meu ! 
Ci mă duc la soare, la nuor şi la vînt, 

Şi la cetăţi slabe, pe toţi să-i descînt ! " 

PÎN' Ţ-0 IEŞI PĂRUL PRIN CĂCIULĂ 

Un bogat din întîmplare 
Fiind la o adunare, 

Tot des udînd cu vin gura, 

Nevrînd, au trecut măsura. 

Să culcă, doarme, să scoală, 

Simte în capul său boală. 

Stă, să miră ce să facă ! 

Ce leac să ia, ca să-i treacă ! 

Să ruşina l-alţi să spuie, 

Să-l înveţe ce să puie. 

Să uda cu apă rece, 

Dar vedea că tot nu-i trece. 

Aşa el nu pierde vreme, 

Trimite pe loc să cheme 
Pe un beţiv oarecare 
Ce bea cu necumpătare 
Şi umbla beat în tot ceasul, 
Răsunîndu-şi vesel glasul, 

Fără să se bolnăvească, 

Or să se posomorească. 

Viind dar acesta-n grabă, 

El să pune de-l întreabă, 

Zicînd : - „Frate, ia ascultă, 

N-am cu tine vorbă multă, 

Decît am o întrebare 
Ce tu-i poţi da dezlegare. 

Te cinstesc, numai îmi spune, 

Că voi să ştiu a minune ! 

Tu cînd bei la vreo masă 
Şi te întorci beat acasă, 

A doua zi-ţi este bine ? 

Eşti zdravăn cum să cuvine ? 

Or simţi la cap vro durere, 

Sau vro altă neplăcere ?" 

- „Ba, răspunse el îndată, 

Eu nu simţ păs niciodată. 

Că deşi mă culc beat seară, 
Dar a doua zi beau iară 
Şi mă dreg aşa de bine, 

Încît nici un rău nu-mi vine." 
Bogatul cu mulţămire 
Priimind de sfătuire, 

Beţivul dacă să duse 
Cu ceea ce-n mîna-i puse, 
începu şi el să tragă, 

Cum l-a-nvăţat, să se dreagă. 
Bînd dar cîteva pahare, 
îi fură ca un leac mare. 
îi trecu capul îndată, 
Greaţa-şi văzu curăţată, 

S-au cunoscut foarte bine 
Şi vesel cum să cuvine. 

Aşa el bînd pînă seară 
Şi îmbătîndu-se iară, 

A doua zi dimineaţă 
Simţi tot aceeaşi greaţă, 
Părea că-i făcuse leacul 
Capul tocma cît dovleacul. 
Cheamă, trimite pe slugă, 

Să alerge tot în fugă, 

Cît mai în grabă să vie 
Cu doftorul de beţie, 

Vrun leac să-i orînduiască, 
Mai bun, ca să-l folosească, 
Căci reţeta de ieri dată 
I s-au părut prea ciudată. 
Beţivul, netezind barba, 

Veni să-i auză jalba. 

Bogatul atunci să puse 
Ş-asfel zicîndu-i îi spuse : 

- „Eu ieri dup-a ta urmare 

Băui cîteva pahare 
Şi în minuturi puţine 
Mă simţii că-mi este bine, 
Dar văz astăzi, frăţioare, 

Că capul iară mă doare." 
Beţivul trînti piciorul 
Ş-îi zise : - „Umple ulciorul, 
Cui pe cui scoate afară, 
Trebuie să mai bei iară." 
Ucenicul o sfeclise 
Şi întrebîndu-l îi zise : 

- „Ei bine, asta beţie 
Pînă cînd aşa să ţie ?" 

îi râspunse-nvăţătorul: 

- „Pîn' ţ-o trece din cap dorul 
Şi pîn' ţ-o ieşi şi ţie 

Păr prin căciulă ca mie." 

* 

Hoţu-nvaţă la hoţie 
Şi beţivul la beţie, 
înţeleptu-nţelepciune, 

Şi cinstitul purtări bune. 
Orcare ce lui îi place 
Te şi învaţă a face. 

De aceea înţelege 
Şi om din oameni alege, 
Prejudecă-i întîi faţa 
Ş-îi priimeşte povaţa, 

De vei să dobîndeşti minte 
Şi în lume să aibi cinste. 

DASCĂLUL Şl UCENICUL 

Un dascalaş oarecare 
Făcuse o predicare, 

Cum o fi fost nu să ştie, 

Destul c-a putut-o 95 scrie, 

Ş-a putut să o-ncondeie 
Din singura lui idee. 

Ş-acum alt nu rămăsese, 

După ce o compusese, 

Decît un copil să puie 
Ş-în biserică s-o spuie, 

Ca s-o auză norodul 
Şi să-i cunoască toţi rodul. 

Deci ia un şcolar îndată 

îl învaţă, îi arată 

Să-l spuie meşteşugeşte, 

Cu shime 96 , ritoriceşte, 

Din gînd, de rost, făr' de carte, 
Privind în locuri deşarte. 

După ce-l învăţă bine 
Şi ştiu cum să cuvine, 

La biserică îl duse 
Ş-în amvon să-l zică-l puse. 
Şcolarul, privind dodată 
La mulţimea adunată, 

Rămase cu gura mută, 

Pierdu leţia ştiută, 
în zadar îi făcea semne 
Să-i dea coraj, să-l îndemne, 

Că el de tot o tăcuse, 

Ca cînd de loc n-o ştiuse. 
Dascălul crăpa într-însul 
Şi copilu-ngîna plînsul. 
Merge-n şcoală,-I cercetează, 
Ce e pricină să vază. 

Copilul îi spuse bine 
Că de oameni i-e ruşine. 

Şi vrînd să-l facă s-o spuie, 


95 în original: put-o. 

96 Shimă - figură de stil. 

A bătut prin pereţi cuie 
Ş-atîrnă la toate oale 
Cumpărate-nadins goale, 

Zicînd : - „la seam-acum bine 

Şi simte ce fac cu tine : închipuieşte-ţi în minte 

Că-ţi stau oameni înainte, 

Socotind aceste oale 
Că sînt tot capete goale, 

Şi să nu aibi zăticneală, 

Ci zi fără de sfială." 

Începînd şcolarul dară, 

O zise predica iară 
Frumos, curat, cu glas tare, 

Făr' de nici o-mpiedecare. 

Dascălul ce-l auzise, 

- „Vezi aşa, bravo ! îi zise, 

Deşchide-ţi dar ochii bine 
Şi să nu-mi mai faci ruşine." 

După aceasta predare, 

Viind iară o zi mare, 

La biserică să duse 
Şi pe şcolarul îl puse 
în amvon sus să o zică 
Cu coraj, fără de frică. 

Şcolaru,-ncepînd dodată, 

Stătu cu gura căscată. 

Dascălul, tăcînd văzîndu-l 
Şi privind la toţi d-a rîndul, 
îi zise : - „Zi, zi nainte, 

De la şcoală ţine minte." 

Copilul ce să roşise : 

„Apoi, dascăle ! îi zise, 

Vezi că aici nu sînt oale, 

Ci sînt tot capete goale." 

Iar unui, ce-i dă prin minte, 

Cum sta aci înainte, 

Şoptind dascălului zise : 
„Să vede că cele scrise 
Nu sînt întocmite bine 
Şi d-aceea i-e ruşine." 

NU E NIMIC FĂRĂ CUSUR 

Un împărat oarecare, 

Prin grădina sa umblînd 
Pe răcoare în primblare 
Şi un trandafir rumpînd, 
Atît cumplit deodată 
Degetul ş-au înghimpat, 
Încîtîl lepădă-ndată 
De durere supărat, 

Zicînd : „Ce nepotrivire 
La acest frumos răsur, 

Ar fi făr' de preţuire 
Cînd n-ar avea şi cusur I" 

Şi chemă cu grabă mare 
Un grădinar iscusit, 

Căruia cu întrebare 
într-acest chip i-a vorbit: 

- „Aş vrea să ştiu : nu să po 
A să altui-ntr-un fel 
Şi trandafirul, ca toate, 

Ca să n-aibă ghimpi pe el ? 
El răspunse cum că ştie 
Ş-îl va face în scurt timp 
După cererea-i să fie 
Curat fără nici un ghimp. 

Şi lăsînd jos altă treabă, 
Altui un trandafir 
Care ş-înflorind în grabă 
A rupt dintr-însul un fir. 

Şi la palaturi ducîndu-l 



împăratului l-a dat, 

Care în mînă luîndu-l 
Foarte mult l-a lăudat. 

După aceasta îl puse 
La nasul său bucuros, 

Dar cîtă mirare-i fuse, 

Vâzînd că n-are miros ! 

Şi îi făcu' întrebare 
Zicînd : - „Asta e ciudat! 

Dar de ce şi miros n-are 
Acum dacă s-a schimbat ?" 

El răspunse : - „împărate, 

Eu nicidecum nu mă mir, 

Că pilde nenumărate 
Ne dă acest trandafir. 

Adică : în lume toate 
Ca şi trandafirul sint, 

Fără cusur nu să poate 
Nici un lucru pre pămînt. 

Or ghimpi pe dînsul să n-aibă 
Fără de nici un miros, 

Or, ca întîi, ghimpi să aibă 
Şi să miroase frumos. 
Asemenea dar şi omul 
E zidit cu acest dar 
S-aibă ca floarea sau pomul 
Un dulce şi un amar...!" 


CEREMONIA PROSTEASCĂ 

O săteancălenevoasă 
Din fire şi ţermonoasă, 
Iarna pe un viscol mare 
Cu ninsoare şi ger tare, 
Nu-i venea să se îndemne 
Să-şi aducă la foc lemne. 

Ş-auzind ea-n bătătură 
Viind o tropoitură, 

Strigă, şezînd pe cenuşe : 

- „Oricine vine pe uşe 
S-aducă şi lemne-n casă, 

D-o fi degerat ş-îi pasă." 

Cînd văzu că intră-ndată 
Naşa cu lemne-ncărcată, 
Sărind începu să zică : 

- „Aoleo ! Tu eşti, năşică ? 

Să mă ierţi, rău să nu-ţi pară, 
Du-le, du-le-n grab-afară. 

Ce ocară ! ce ruşine ! 

Să osteneşti pentru mine !" 
Şi aşa ea cu adusul 
Ş-îndărăt cu la loc pusul, 

A fost silită săraca 
Două osteneli să facă, 

Numai ca să împlinească 
Ţermonia-i cea prostească. 


CALUL STĂTUT 

Un cal slab, stătut de cale, 
Căzut zăcea într-o vale, 
Neavînd nici o putere 
Ca să mai stea în picere. 

Să scula cîteodată 
Şi iar să culca îndată. 

Care văzîndu-l un cîine, 
Leşinat, flămînd de pîine, 
Şezu lîngă el aproape 
Aşteptînd 97 ca să-l îngroape. 
Calul, gîndul pricepîndu-i, 
Oftă, supărat zicîndu-i : 


97 în original: Aştept. 

- „Ce-ţi pierzi vremea lîngă mine 
Nu mor, nu, du-te mai bine." 
Cîinele gura căscîndu-şi 

l-a răspuns, coada mişcîndu-şi : 

- „Poci şedea eu şi degeaba, 

Că 98 şi acasă n-am treabă." 


STĂPÎNUL SCUMP 

Doi boi la treierătură 
Din lucru dacă stătură 
începură să mugească 
Ş-între dînşii să vorbească, 
Zicînd unul : - „Slab timp, frate, 
Nu s-au prea făcut bucate, 

Şi la iarnă, cum bag seamă, 

Să nu murim îmi e teamă. 

Că în alţi ani, cum ştii bine, 

Nu era aşa puţine 
Şi numai cît-o copaie 
Ne da la amîndoi paie, 

Încîtîn spatele mele 
Vedeai oasele prin piele, 
încai tărîţe fireşte 
Să dea nu obicinuieşte 
Şi mai de cînd nu mîncarăm 
Gustul de tot le uitarăm. 

Dar estimp, precum vezi bine 
Că paiele sînt puţine, 

Gîndeşti să ne scăpăm viaţa 
Pîn' va răsări verdeaţa ?" 
Cellalt vorba ce-şi oprise 
Răspunzînd către el zise : 

- „Eu am o nădejde mică 
Şi c-om muri nu mi-e frică, 


98 în original: Ca. 

Că, deşi-s paie puţine, 

Dar sînt cu grăunţe pline. 

Şi colea, colea prin ele 
Găseşti spice mititele." 

Vorbind ei, stăpînul vine 
Şi privind paiele bine 
Vede prin ele şi spice 
Şi către fiul său zice : 

- „Bre, bre, ce galantomie ! 

Straf 99 făr' de iconomie ! 

Ce, aste sînt treierate ? 

Aşa să treier bucate ? 

Murir-ar lenea să moară ! 

Pune-le a doua oară ! 

Şi le treieră mai bine, 

Nu vezi că-s cu spice pline ? 

Eu poci jura fără frică, 

Cum şi alţi poate să zică, 

Că d-aci, din aste toate, 

Măcar doi pumni tot s-ar scoate." 
Deci întinzîndu-le iară 
Şi dacă le treierară, 

Boii, carii ostenise 
Stînd, unul din ei iar zise : 

- „Acum, frate, cum îţi pare ? 

Poţi zice că trăim oare ?" 

Pe cellalt vorba-l împunse 
Şi către dînsul răspunse : 

„Deşi n-o muri neştine 100 , 

Dar nu-i va fi nici vrun bine, 

Şi orcum la primăvară 
Ştiu că cu noi nu mai ară." 


Straf - pagubă. 

100.. .. 

Neştine - cineva. 

CUCUL Şl PRIVIGHETOAREA 

Privigătoarea micşoară 
Stînd veselă pe tufşoară 
îşi răsuna cîntecelul 
Întorcîndu-I în tot felul. 

Cucul, ce abia tăcuse 
Şi din cucuit stătuse, 

N-a mai putut să-i asculte 
Sfărămăturile multe, 

Ci necăjindu-se tare 
îi zise cu supărare : 

„N-auzi tu, pasăre sură ! 
Proastă, farfara de gură, 

Ce te fârîmi într-atîtă 
Cu cîntarea-ţi cea urîtă ? 
Astîmpără-te mai bine 
Şi stînd ascultă la mine, 

S-auzi o dată cîntare 
Dulce şi cu răsunare, 

Iar nu supţiri gheonghenele 101 
Ce n-au nici un haz în ele." 
„Jupîn cucuie, ea zise, 
Aieve-mi vorbeşti, or vise, 

De îmi tot defaimi cîntarea 
Şi îţi lauzi răsunarea ? 
într-adevăr, ai glas mare, 

Dar cine la gust îl are ? 
Cîntarea-ţi e monotoană 
Toată, toată o broboană. 
«Cucu, cucu» o ţii una, 

Atîta zici totdauna. 

Ca să mai faci vro figură 
Nu poţi să o frîngi în gură, 

Că nu ţi-e dat din natură, 

N-ai talent în căscătură, 


101 Gheonghenele - fasoane, floricele fără rost. 

De cîntare nu ţi-e glasul, 

Eşti bun numai să ţii basul." 

-„O, tu, pasăre neroadă ! 

Zise el mişcînd din coadă, 

Nu te ţinea-nfumurată 
Că cînţi mai bine vrodată : 

Ale tale cîntecele 
Sînt ca nişte jucărele, 

Că începi cu piuita 
Şi sfîrşeşti cu ciripita : 

«Piu, piu, piu» ciocu-ţi deşiră 
Şi «cir, cir, cir» o ţii şiră. 

Cu asta tu, vai de tine ! 

O să mă râmîi pe mine ? 
Părerea-ţi este deşartă 
Ş-în zadar te ţii de ceartă : 

Ci cere pardon mai bine 
Şi te închină la mine." 

- „Eu, cucuie, niciodată, 

Zise ea nesupărată, 

Nu mă las supusă ţie, 

D-o fi dreptul să se ţie : 

Iar cîntarea-mi de nu-ţi place, 
Te rog să mă laşi în pace." 

- „Ba, zise el, voi acuma 
Să-ţi spui că nu iubesc gluma. 
Voi, zic, acuma îndată 

Să mergem la judecată, 
Ş-acolo spuind pricina 
Să ni se aleagă vina, 

Să vedem care pe care 
Va râmînea la cîntare, 

Şi din noi amîndoi cine 
Va lua în nas ruşine." 

Zise ea : - „Cucuie dragă, 

Dar cine să ne aleagă ? 

Cine socoteşti că are 
Auz mai bun la cîntare ?" 

Iar el, privind în tot locul 
Zise, arătînd cu ciocul : 

- „Uite, acel ce să vede 
Păscîndu-se prin livede 
Cu urechi mari ardicate 
Şi poartă samar în spate 
încărcat cu alte multe, 

Acela să ne asculte." 

Atunci zburară dodată 
Ş-ajungînd la el îndată 
L-au făcut să înţeleagă 
Că este pus să aleagă 
Pe cel ce cîntă mai bine, 
Ascultînd cum să cuvine. 

Zicînd aceasta-ncepură 
Care cum să pricepură, 

Cîntară, se frâmîntară 
Şi sfîrşind îl întrebară 
Care din doi i să pare 
A avea dulce cîntare ? 

Măgarul, ce ochi zgîise 
Şi urechile-şi ciulise, 
îşi deschise grabnic botul 
Ş-îndată îşi dete 102 votul, 

Zicînd : - „Eu drept vă voi spune. 
Cucul cîntă de minune ! 

Ei strigă cu răsunate 
Şi glasu-i mai mult gust are." 
Săraca privigătoare ! 
îi venea să se omoare, 
Văzîndu-se defăimată 
Şi de magar ruşinată. 

Darînsă ciobanul, care 


102 în original: de. 

Să afla în ascultare 
Stînd răzimat pe o coastă, 
Văzînd alegerea proastă 
Ce magarul o făcuse 
Şi lui cucul îi plăcuse, 
începu cu vorbă mică 
Privigătoarei să zică : 

- „O, tu, pasăre frumoasă ! 
Cu glăsuire duioasă, 

Inimă rea nu-ţi mai face, 

Ci cîntă veselă-n pace. 

Lasă pe cuc să rămîie 
De magar să se mîngîie : 

Iar tu vin' de-mi cîntă mie, 
Că nu te dau pe o mie. 

De multe ori în viaţă 
Cîntarea-ţi cea cu dulceaţă 
M-a făcut să stau din fluier, 
Nevrînd nici la oi să şuier, 

Şi nici să mă duc nu-mi vine, 
Numai să ascult la tine." 
Acestea zicînd ciobanul, 
Să-ntristă cucul sirmanul ! 
Iar dulcea privigătoare 
N-a mai vrut să se omoare, 
Ci de cioban mîngîiată 
Mulţămindu-i zbură-ndată. 


PRECUM FACI AŞA TRAGI 

O muiere vinovată, 

Fiind supt grea judecată, 
S-a hotărît: cu cap rasă 
Să fie pe magar trasă 
în uliţi, prin tot oraşul 

Publicînd 103 -o trîmbiţaşul. 

După ce dar o purtară 
Cum am zis, şi o lăsară, 
împrejuru-i s-adunară 
Prietene ş-o pupară, 

Zicînd una : - „Vai de mine, 
Soro, ce mare ruşine !" 

Alta, căind-o iară, 

îi zise : - „Tiu ! ce ocară !" 

Ş-alta, stîndu-i înainte, 

Zise : - „Bre, bre, ce necinste ! " 
Iar ea cum privea la ele 
Răspunse la cîtetrele : 

- „Rea pedeapsă, sorioare, 
Destul, prea destul mă doare, 
Dar însă tot trebuieşte 
Să ziceţi : Doamne fereşte 
D-altă pedeapsă mai mare. 
După vreo rea urmare, 

Că fapta rea cînd să face 
Cu pedeapsa să desface. 
Păziţi-vă dar, zic, bine, 

Să nu pătimiţi ca mine." 


CALENDARUL 

Un dascălaş oarecare 
Făcător de calendare, 
într-o zi de sărbătoare, 
Fiind timp frumos şi soare, 
El silinţa îşi pusese 
La ceea ce mai scrisese 
Mai curînd să isprăvească 
Ca să-l dea să-l tipărească. 
Scriind dar cîteva rînduri 


103 A publica - a face cunoscut. 

Şi oprindu-se pe gînduri 
în ce zi ce timp să puie 
Şi ce minciuni să mai spuie, 
Atunci nevasta gătită 
Intră la el necăjită 
Şi îi zise : - „Frăţioare ! 

Că lasă-te de scrisoare 
Şi ai şi noi la plimbare, 

Că astăzi este zi mare 
Şi toată lumea să plimbă, 
Merge şi aeru-şi schimbă, 
Numai noi şedem în casă." 

El răspunse : - „Şi ce-mi pasă 
Meargă cine n-are treabă 
Că eu azi de scris am grabă, 
Plimbarea nu ne dă pîine, 
Dar asta-l tipăresc mîine 
Şi nădejdea mi-eîntr-însul 
Să iau ceva de la dînsul : 

Iar vremea lui dacă trece 
Bea-I atunci cu apă rece, 

Că trei parale nu face 
Să-ţi cumperi pe ele ace." 

- „Ba, ba, îi zise ea, lasă, 

Pune băiatul, de-ţi pasă, 

Să scrie, să mîzgălească 

Şi treaba să-ţi isprăvească." 

- „De unde ştie băiatul ? 

Zise către ca bărbatul, 

Asta nu e jucărie, 

Precum ţi să pare ţie, 

Că trebuie-n el să puie 
Timpul zilelor, să spuie 
Adică : cînd nuor, cînd soare, 
Cînd ploaie şi cînd ninsoare. 
Precum şi vînt, ceaţă, pîclă, 

Ş-alte cîte să întîmplă." 
îşi urmă ea iar cuvîntul, 

Cu cerul şi cu pămîntul 
Făcîndu-i rugăciuni multe, 

D-o iubeşte s-o asculte, 

Şi copilului să-i spuie 
în ce loc ce timp să puie. 

El, văzînd că n-are pace, 
în sfîrşit, aşa şi face. 

Cheamă copilul să vie 
Şi îl aşază să scrie, 

Zicînd : -,,Uite-te la mine, 
Ce-ţi zic să ţii minte bine, 

Iarna prea rar să pui soare, 
Mai mult tot nuor şi ninsoare. 
Pune şi cîteodată 
Viscol, vreme turburată. 

Să nu te înşeli a pune 
Călduri mari şi zile bune. 
Primăvara iarăşi trece 
Vînt, ploaie şi vreme rece. 
Scrie ceaţă, scrie bură 
Şi mai rareori căldură. 

Vara iar, adesea pune 
Zile senine şi bune. 

Scrie căldură de voie 
Şi rareori nuor şi ploaie. 
Toamna iarăşi să arate 
Timpuri neastâmpărate. 

Scrie brumă, scrie soare 
Ş-alteori vînt şi răcoare. 

Cum şi ţine minte bine 
în sărbătoarea ce vine 
Să pui nuor şi ploaie mare, 
Asculţi ? să nu-ţi faci uitare." 
Şi cum zise el aceasta, 

Pe loc începu nevasta 
Cu rugăciune, cu plînsul 
Şi să se roage de dînsul. 

Zicînd : - „Nu, nu frăţioare ! 

Te rog, pune atunci soare, 

Că e sărbătoare mare, 

Şi să mergem la plimbare." 

„Ba, zise el cu mînie, 

Voi atunci ploaie să fie, 

Şi de plimbare nu-mi pasă. 
Putem şedea şi acasă." 
îi zise ea iar cu bine : 

- „De am trecere la tine. 

La o vorbă dintr-o mie, 

Fă-mi atît hatîr şi mie, 
într-altă zi ploaia multă, 
Ş-atunci scrie zi plăcută." 

- „E I dar iacă-ţi fac pe voie, 

Zise el, şi nu pui ploaie." 
întrebă băiatu-ndată : 

- „Ce să puiatuncea, tată ?" 

- „Să scrii, răspunse el, soare, 
Frumos, nici cald, nici răcoare." 
Aşadar ei să-mpăcară 

Şi la plimbare plecară. 


JUMĂTATE FRIPT Şl JUMĂTATE PRĂJIT 

Spun că un judecător 
Nu prea era băutor, 

Dar îşi făcuse nevrînd 
Un obicei de curînd, 

Adică : cînd să scula 
Şi după ce să spăla, 

Cîte un răchiu trăgea, 

Ş-apoi la postu-şi mergea. 

Aşadar, într-o zi, el 
Bînd, cum zic, un păhărel, 

Şi plecînd la al său post, 

S-a întîlnit cu un prost 
Ce ducea un peşte viu 
Prins atunci din eleştiu. 
Plăcîndu-i a-l cumpăra, 

Plăti pîn' la o para 
Ş-îndreptă cu el pe prost 
Ca să i-l ducă la cost 104 . 

Viind şi însuşi aci, 

Birtăşiţii porunci 
Să i-l gătească frumos, 

Fără zeamă, fără sos, 

Făcînd jumătatea fript 
Şi jumătatea prăjit. 

Deci el, d-acolo plecînd 
Şi la slujba sa mergînd, 
îndată să pomeni 
Că birtăşiţa veni 
De mînă cu un vecin 
Ce-o-njurase, beat de vin. 

El, ameţit precum sta 
Şi pe scaun dormita, 

Altele n-au auzit 
Din cîte ea au vorbit, 

Ci ochii săi i-au deschis, 
Tocma atunci cînd i-au zis : 

- „Domnule, nu îmi vorbeşti 
Spune-mi ce îmi hotăreşti." 
El, privind-o necăjit, 

Pe loc la ea s-a răstit, 

Zicînd : - „O dată ţ-am zis, 

Nu o să-ţi dau şi în scris. 
Mergi, îţi zic, ce îmi mai stai ? 


104 Cost - birt. 

Curînd în două să-l tai, 
Jumătatea să-l faci fript 
Pe ţeapălugă înfipt 
Şi jumătatea prăjit, 

După treaba lui grijit." 
Pîrîtul, ce aci sta 
Şi la dînsul asculta, 
începu a să ruga, 

A plînge şi a striga : 

- „Domnule, fii milostiv 
La vina unui beţiv, 

Că aşa rău n-am greşit, 
Să mor tăiat şi prăjit." 
Atunci de rîs s-au umflat 
Toţi cîţi aci s-au aflat. 


CE NAŞTE MOARE 

Un orăşan oarecare 
Ceru de la-nvecinare 
Un cazan la a sa treabă 
Şi să i-l întoarcă-n grabă. 
Trecu luna, trecu anul 
Şi nu-î mai duse cazanul, 
Cînd iată-l văzu pe uşă, 
în mînă c-o căldăruşă, 
Zicîndu-i: - „Ştii ce, vecine? 
Cazanul cît fu la mine, 
Îngrecînd 105 din întîmplare, 
Fătă această căldare, 

Şi ţi-o adusei acasă ; 

Te rog, însă, mi-l mai lasă." 
El, cu buze bucurate, 
îi zise : - „Prea bine, frate, 
Numai bine o să-mi pară 


105 A îngreca - a rămîne însărcinată. 

Daca ar mai făta iară." 

Aşa lăsîndu-i cazanul, 
îi mai fătă şi la anul, 

Şi la al treilea vară 
Făta asemenea iară. 

Stăpînul, fără mirare, 

Lua cîte o căldare. 

Dar aşteptînd să mai fete 
Şi văzînd că nu-i mai dete, 
Mergînd l-a-ntrebat cu pace : 

- „Frate, cazanul ce face ?" 

- „Cazanul, răspunse, frate, 

Ţ-a lăsat ieri sănătate, 

Şi căldăruşelor zi-le 
Că mîine-i fac de trei zile." 

- „Glumeşti, vecine, îi zise, 

Şi stai de-mi spui aşa vise ? 

Or umbli cu viclenie 

Să-mi mănînci cazanul mie ?" 
Zicînd aste, merge-ndată 
Ş-arată la judecată. 

Aci dacă îl chemară 
Şi de cazan întrebară, 

El cu răspuns gata fuse 
Şi tot asemenea spuse. 

Iar cei ce îl ascultară 
Pe loc de rîs se umflară, 

Zicînd : - „Auzi nebunie ! 

Auzi proastă viclenie ! 

Măi, om fără judecată ! 

Arama moare vrodată ?" 

El zise : - „Rog de iertare 
Să vă fac o întrebare : 

Ceea ce naşte au fată 
Nu răposează vrodată ?" 

- „Da, da, i-au răspuns, să poate, 

Cîte-n lume nasc mor toate." 

- „Aşadar, zise el iară, 

De rîs să nu vi să pară, 

Căci a fătat şi cazanul 
Vreo trei căldări, sirmanul, 

Şi le-au luat de la mine 
Părîndu-i de ele bine." 

- „Aşa e ?" îl întrebară, 

Şi el le răspunse : - „Dară." 

- „E, dar, ţ-este mort cazanul," 
îi răspunse tot divanul. 

ORBUL Şl COJOCARUL 

în Ţarigrad oarecînd 
Un cojocăraş plecînd 
Cu un galben de schimbat, 

Mai pîn' la prînz au umblat, 

Şi să schimbe nu găsea, 

Că parale cam lipsea. 

Zarafii 106 lua mai jos, 

Pentru schimb cerînd folos, 

El, iar sărac cum era; 

Să-l dea jos nu să-ndura. 

Aşa îi veni în gînd 
Şi la un orbeţ mergînd 
l-a zis : - „Ascultă, mă rog ! 

Tu, fiindcă eşti milog, 

Strîngi după unde te plimbi 
Şi crez c-ai putea să-mi schimbi. 
Orbul pe loc l-a-ntrebat: 

- „Dar ce ai pentru schimbat ?- 

- „Un galben, el a răspuns, 

Este prea bun, nu e tuns." 

- „la adu-l, i-a zis, aici, 


106 Zaraf - cămătar. 

Să-l văz, e după cum zici ? 
Cojocarul cum l-a dat, 

El în gură l-a băgat 
Şi, la locu-şi cum şedea, 

Cerea iar milă să-i dea. 

Negustorul să uita 
Şi să-l schimbe aştepta, 

Dar lui nici nu îi păsa, 
îngrijea de treaba sa. 

- „Ce faci ? Nu-I schimbi ?"îi zicea. 
Iar el cerea şi tăcea. 

- „N-auzi tu ? ! l-a-mboldit iar, 
Dă-mi încoaci galbenul dar." 

- „O, omu lui Dumnezeu ! 

Ce tot îmi ceri să-ţi dau eu ? 

De vei să-mi dai o para, 

Dă-mi şi nu mă supăra." 

- „Mă ! dă-mi galbenul, îţi zic, 
Cerşetor orb şi călic !" 

- „Jupîne, ia fugi d-aici. 

Eu nu ştiu ce galben zici, 

Or vei să te ciomăgesc 

Şi beleaua să-mi găsesc ?" 

Săracul om, de necaz, 

Vărsa lacrămi pe obraz, 

Şi d-ar fi fost vrun bogat 
Negreşit l-ar fi lăsat, 

Dar n-avea a-şi cumpăra 
Măcar pîine d-o para. 

Ş-aşa, de lipsă silit, 

A mers de s-a jeluit. 

Care îndată, pe sus, 

La judecată fu dus 
Şi l-a-ntrebat: de i-a dat 
Vreun galben de schimbat. 

Orbul să zic-a-nceput: 

- „Este, boieri, de crezut, 
Cum zice, galben să-mi dea, 
Cerşetor cum mă vedea ? 
Vă uitaţi la chipul meu, 

De seamăn la zaraf eu, 

Or la vreun negustor 
Şi de marfă vînzător, 

Ca viind la vro mădea 107 , 

Să aibă să ia, să dea. 

Eu sînt un întunecat 
Ce trăiesc cu căpătat, 

Cînd mîncat, cînd nemîncat, 
Cînd gol şi cînd îmbrăcat. 
Nu-mi ajunge mai vîrtos, 
Darîncă să am prisos 
Să mă fac natrapazan 108 
Şi să schimb cuiva vrun ban, 
Ci aceasta, cum vedeţi, 

Să o-nţelegeţi puteţi 
Că nu e adevărat, 

Ci urdu-belea curat." 
Judecata ascultînd 
Şi pe orbeţul crezînd, 
Săracul cojocăraş 
Râmase bun păgubaş. 

Deci orbul iară şezînd 
La locul său şi cerînd, 
Cojocarul cam pitit 
Pînă seara l-a păzit, 

După ce a înserat, 

Unul ş-altul au plecat. 

Orbul pîşea singurel, 
Păgubaşul după el. 

S-aşa frumos l-a-nsoţit 


107 Mădea - împrejurare. 

108 Natrapazan - bancher. 

Încît de loc n-a simţit. 

Acasă dac-au ajuns, 
Cojocarul cam ascuns 
Intrînd, doparte tăcea 
Şi îl privea ce făcea. 

Orbul, habar neavînd 
Şi ca un singur şezînd, 
Borcanul ş-au desfăcut 
Şi să vorbeasc-a-nceput: 
„Azi, slavă lui Dumnezeu 
C-a vrut cu borcanul meu ! 
Acest galben a-mplinit 
Dintr-o mie ce-a lipsit." 

Şi, aruncîndu-l în el, 
îi răscoli puţintel 
Vorbind ca un ticălos : 

„Of, cum îmi luciţi frumos !" 
Apoi, capacul puind 
Şi locul acoperind, 

Mai la o parte s-a dus 
Şi să mănînce a pus : 

Cojiţe de căpătat 
Şi friptură de ficat. 

Aşa cînd ospăta el, 
Cojocaru-ncetinel 109 
Borcanul a ardicat 
Ş-afară s-a strecurat. 

Acasă cînd s-au văzut, 

Că e al său a crezut, 

Nu-i venea nici a mînca, 

Ci tot cînta şi juca. 

După ce a ostenit, 

Să se culce i-a venit 
Şi, fiind în aşternut, 

Mii de planuri a făcut, 


109 în original: Cojocarul 'ncetinel 

Cum a să negustori 
Ş-unde a călători. 

Deşi el nu prea a fost 
La înţelepciune prost, 

Dar şi banii-l învăţa 
Cum a-i întrebuinţa. 

Ş-în curîndă vreme el, 

Din cojocar mititel, 

Au ajuns un negustor, 
Toptangiu cumpărător. 
Banii-ndoind ş-întreind 
Şi prea regulat trăind. 
Orbul cînd a căutat 
Şi borcanul n-a aflat, 
Destul s-a văitat ş-a plîns 
Că pentru alţii a strîns, 

Dar n-a scos cuvînt cumva 
Că l-a furat cineva, 

Ci umbla din birt în birt 
Cerşind şi bînd cît-un spirt 
Şi cu urechea trăgea 
Cînd vorbea cei ce sugea, 
Doar îi va suna din vînt 
De banii săi vrun cuvînt. 
Cîţiva ani tot s-a trudit, 
Dar nimic n-a dovedit. 
Acum cojocarul meu, 

Fiind un toptangiu greu, 
S-a dus la birt într-o zi 
Cu cîţiva inşi a prînzi 
Şi, tocma cînd s-aşezat, 
lată orbul a intrat, 

Şi viind unde şedea, 

A cerut milă să-i dea. 
Cojocarul ce-a gîndit, 

La birtaş a poruncit 

Ca orbului ce-a venit 
Să-i puie deosebit. 

Pîine, bucate şi vin, 

Ca unui sărac creştin. 

Orbul, dacă auzi, 

Spre glasu-i să repezi, 

Şi în genuche căzînd 
îi da mulţămiri zicînd : 

- „Bogdaproste, domnul meu, 
Să-ţi dea bine Dumnezeu, 
Dă-ţi mînuşiţa, mă rog, 

S-o sărute un milog." 
Cojocarul i-a răspuns : 

- „Lasă, lasă, că sînt uns ; 
Mergi, mănîncă sănătos, 

S-o săruţi e de prisos." 

- „Ba, cinstite negustor, 

Voi să fiu cunoscător, 

Că de cînd sînt cerşetor 
Măcar nici un negustor 
Nu s-a putut îndura 
C-un prînz a mă bucura : 
D-aceea, precum văz eu, 

Eşti om a lui Dumnezeu 
Şi voi într-acest minut 
Mînuşiţa să-ţi sărut." 
Auzindu-I dar asfel 

Şi vrînd să scape de el, 

Mîna pe loc cum ş-a-ntins, 
Orbul de ea strîns l-a prins 
Şi să strige a-nceput: 

- „Hoţule ! te-am priceput, 

Tu, tu bani! mi-ai furat, 

Tu inima mi-ai luat, 

Dă-mi galbenii-ntr-acest ceas 
Că din mînă nu te las." 

Auzind toţi cînd striga, 
începur-a alerga, 

Să adun, să grămădesc, 

De ce aud să crucesc. 

Fiind aci şi neferi 110 
îi duseră la boieri. 

Unde orbul iar striga 
Şi cu lacrămi să ruga, 

Zicînd : - „Aga ! acest drac 
M-a lăsat de tot sărac, 

Asta e unul den hoţi 
Ce îmi luă banii toţi." 
Agalele, ascultînd 
Şi p-amîndoi cunoscînd, 
L-a-ntrebat zicînd : - „Ce fel 
Zici ţ-a furat banii el ? 

Acum trei ani arătai, 

Cu el cînd te judecai, 

Că eşti un sărac pierdut, 

De unde dar ai avut ? 

Ieşi afară la nevoi !" 

Ş-îi goniră p-amîndoi. 


TĂCEREA E CA MIEREA 

O muiere rea, limbută, 
Otrăvită, netăcută 
Nu înceta cu certatul, 

Tot îşi judeca bărbatul. 

El, iar cu firea neghioabă, 
De bătăi o făcea toabă. 
Aşa ea ce să gîndeşte, 
într-o zi nu zăboveşte, 
Merge, la o vrăjitoare, 
Vestită fermecătoare, 


110 Nefer - ostaş cu însărcinări poliţieneşti. 

Să roagă cu bună plată 
Să-i facă să nu o bată. 

Baba, fiind pricepută, 

Cunoscu că e limbută, 

Şi îi zise : - „Fii în pace, 

Eu cererea-ţi o voi face, 
Numai, draga mamii fată, 
Du-mi-te în tîrg îndată, 

Şi vreme fără a pierde, 
Cumpără un ulcior verde. 

Apoi mîine des-de-noapte, 
Fără vorbe, fără şoapte, 

Mergi la fîntînă tăcută 
Şi ia apă nencepută, 

Care, iar tăcînd în tine, 

S-o aduci aici la mine, 

Ca s-o pui seara la stele 
Cu descîntecele mele." 

Aşa femeia să duse 
Şi toate-n faptă le puse. 

Luă ulcior, luă apă, 

Tocma ziua cînd să crapă, 
îl duse la vrăjitoare, 

Şi ea îl puse la soare. 

Stătu pînă dimineaţă, 

Cu astupuş de verdeaţă. 
Muierea cea îngrijată 
Veni la ulciorîndată. 

Baba cum o văzu-l scoase 
Cu nişte vorbe şoptoase, 
Zicînd : - „Dragă, iată-ţi leacul, 
Numai dă babii colacul, 

C-am descîntat-o de pace 
Şi să vezi ce minuni face. 

Atît numai, mamuşoară. 

Are o pază uşoară, 

Adicăte : mă pricepe, 

Cînd vezi că bărbatu-ncepe 
Să te mustre, să te certe, 
Nevrînd greşala să-ţi ierte, 

Tu atuncea ia îndată 
D-astă apă descîntată, 

Şi o ţine strînsîn gură, 

Să nu-ţi pice picătură, 

Pînă cînd vezi că el tace 
Şi de ceartă chefu-şi face. 
Ş-aşa cum zic făcînd, mamă, 
Scapi de rău cu bună-seamă." 
Deci ea asfel învăţată 
Luînd ulciorul îndată 
Şi ducîndu-se acasă, 

Veni bărbatul la masă. 

Care d-o mică pricină 
începu să-i bage vină. 

Ea ceva fără să zică 
Merge, ulciorul ardică, 

Ţinu apă nencepută 
Şi rămase nebătută. 

A doua zi aşa iară, 

Ş-începu bine să-i pară. 

Trecu asfel săptămîna 
Şi n-o atinse cu mîna. 
într-acestea oarecine 
Din rude la dînsa vine, 

La care ea să plînsese, 

Şi traiul rău îşi spusese, 
întrebă că ce mai face, 

Are cu bărbatul pace ? 

Ea răspunse bucuroasă : 

- „Sînt, leica mea, sănătoasă, 
De bătăi acum nu-mi pasă. 
Am toată pacea în casă, 

Căîmblînzii pe bărbatul, 
l-a lipsit acum turbatul." 

Ruda ei, vrînd s-o-nţeleagă, 
O-ntrebă : - „Cum făcuşi, dragă 
Atunci păţita să puse 
Şi toate de rînd le spuse, 

Cum, ce fel făcu ea treabă 
Ducîndu-se la o babă 
Şi, în scurt, acum, în gură 
Cum ia acea băutură, 

Pe loc bărbatul său tace 
Şi ceartă nu să mai face. 

Iar ruda ei cu zîmbire 
Zise la a sa vorbire : 

- „Nu, draga mea, acea apa, 
Cum zici, de bătăi te scapă, 

Ci tăcerea ta te face 
Să aibi cu bărbatul pace. 

Că ţiind, cum zici, în gură 
Din acea descîntătură, 

Vezi tu bine că, fereşte, 

Orcum să taci trebuieşte : 

Fii dar d-acum înainte 
Cum te-a-nvăţat baba minte ; 
Că tăcerea este miere 
La cea mai amară fiere, 
Tăcerea ţ-a-ndulcit traiul 
Şi a contenit vătraiul." 

ÎMPRUMUTUL 

Pînă la cheful bogatului 
iese sufletul săracului. 

Unul, avînd trebuinţă 
Să ceară bani în credinţă, 

C-un prieten să-ntîlneşte, 

îl roagă, i să jeleşte, 
Mergînd p-alături cu dînsul, 
Suspină, îl trece plînsul, 
îi propune vorbe multe 
Ca să-l plece, să-l asculte. 
Prietenul gros în burtă 
Da cîte o vorbă scurtă : 

Că acuma n-are vreme 
Şi cum că să-i dea să teme, 
Poate cumva nu-i plăteşte, 
Or că mult îl zăboveşte. 

Să făcu că are treabă, 

Şi să depărtă în grabă, 

După dînsul cu un cîine, 
Zicîndu-i: să vază mîine. 
Bietul om iară se duce 
La casa lui să-l apuce. 
Bogatul, cum îl zăreşte, 

De plecare să găteşte. 

Pînă a suit pe scară, 

El a şi ieşit afară. 

S-a-ntîlnit faţă în faţă, 
l-a dat bună dimineaţă. 

El cum i-a dat mulţămire, 
Cam cu chioruşă privire, 

Nu stă, pleacă să se ducă, 
Cellalt după el apucă, 
Sileşte-n rînd să se puie, 
Nevoile să-şi mai spuie. 
Acesta ţinea cărarea, 

Cellalt cu împiedecarea, 
Călca noroaie şi gloduri, 
înghiţind destule noduri; 
Iar el, fără a-i răspunde, 
Intră pe loc oareunde 
Acestalalt biet rămase, 

Dar tot n-a vrut să se lase. 

A treia zi merse iară, 

Stătu la uşă afară. 

Văzînd că sluga nu-l lasă, 
îl aşteptă ca să iasă. 

El ieşind plecă ca vîntul, 
Necăjit călcînd pămîntul. 
Acest după el iar pleacă, 
Rugăciune să-i mai facă, 
Asemenea călcînd gloduri 
(Nefiind p-atuncea poduri), 
îi puse vorbe nainte 
Cîte-i veniră prin minte. 

El ca un sătul de pîine 
l-a zis iar: să vază mîine. 
în următoarea zi, dară, 

Să duce la dînsul iară. 

Acesta iar cum îl vede 
(Sătul la flămînd nu crede) 
De ciudă-i venea să crape, 

Să mira iar cum să scape, 
Plecă pe loc de acasă. 

Cellalt iară nu să lasă, 
Mergînd p-alături să plînge, 
Giubeaua la piept îşi strînge. 
Calcă noduri şi noroaie 
Ş-îi spuse a sa nevoie. 

El, văzînd că n-are pace, 
în sfîrşit face ce face, 
îi dă cu întăriri bune, 

A-i plăti soroc îi pune. 

Şi aşa de dînsul scapă, 

Bînd de necazu-i o apă. 

Deci la acest făcut bine 
Sorocul după ce-i vine, 

Trece o zi, trece două, 

Văzînd că trece şi nouă, 

Pe loc la dînsul să duce 
Să-ntrebe căci nu-i aduce. 
Acesta, cum îl zăreşte, 

Acasă nu zăboveşte, 

Pleacă pe poartă în grabă 
Ca după o mare treabă. 
Creditorul după dînsul, 
Crăpînd de necaz într-însul, 
Calcă gloduri să-i vorbească 
Şi să ceară să-i plătească. 

Iar el, mergînd pe cărare, 
li zice că acum n-are, 

Dar mîine nădăjduieşte 
Că de dînsul să plăteşte. 

A doua zi dacă merse, 

El d-acasă iar o şterse. 

A treia zi aşa iară 
îi fu cererea-n zadară. 

Zi după zi soroc puse 
Şi acesta tot să duse, 

Pînă cînd îi zise : - „Frate ! 
Asta este nedreptate, 

Mult o să mai calc eu gloduri 
înghiţind de necaz noduri 
Şi să umblu după tine 
Pentru că ţ-am făcut bine ?" 

- „Nu, nu, el îi zise, frate, 

Nu-ţi fac nici o strîmbătate, 

Ci precum mi-a fost cerutul 
Voi să-ţi întorc ş-împrumutul. 
la adu-ţi aminte bine 
Cum umblam eu după tine 
Cu pălăria în mînă 
Mai bine d-o săptămînă, 
Călcînd gloduri şi noroaie, 

Smerindu-mă ca o oaie, 
Umblă dar şi tu acuma 
Şi te rog îmi iartă gluma, 

Că nu-ţi este spre osîndă, 

Ci priimeşti cu dobîndă." 

* 

De poţi cuiva să faci bine, 
Fă-i cînd să roagă de tine, 
Nu-I purta cu azi, cu mîine, 
Cu vorbă ca pe un cîine. 


IARNA, VÎNTUL Şl COJOCUL 

Iarna, ca muierea rea, 

După cum i să părea, 

Cu vîntul să disputa 
Şi zicînd îl descînta 
Că : - „Tu eşti un ăla mic, 
Cum am zice - un nimic, 

Cum mă vezi, începi te umfli, 
Mergi, osteneşti, îmi sufli, 
Bombăneşti şi vîjîieşti, 

Te nalţi sus, jos te tîreşti, 

Ca cine te va vedea 
De frică cinste să-ţi dea. 

Ş-în zadar aste le faci. 

Mai bine ar fi să taci, 

Pentru că eu sînt ce sunt, 

Eu stăpînesc pre pămînt." 
Vîntul răspunzînd i-a zis : 

- „Ţie asta-ţi este vis, 

Căci eu nu sînt de nimic, 

Ci cum vezi sînt un voinic. 

Eu cu putere cînd zbor, 
Garduri, case jos dobor. 

Eu fac pe cei lenevoşi 

Să umble mai inimoşi, 

Fac pe toţi să-mi dea respect, 
Strîngîndu-şi haina la piept. 
Pe ăi de nu să smeresc.. 

Eu pe loc îi căciulesc, 

Şi la orei ne voiesc 
Pîn' la piele îi răzbesc, 

Tremur, tremur c-un cuvînt 
Toţi de mine pre pâmint. 

Iar un petic de cojoc, 

Stînd azvîrlitîntr-un loc 
Şi acestea auzind, 

A răspuns pe loc, zîmbind : 

- „Ce zici ? ce zici, jupîn vînt, 
Că ai fi tu pre pămînt ?" 

El zise : - „la, ce voiesc, 

Eu cu tine nu vorbesc." 


ŢAPUL CU CORNUL FRÎNT 

Un surd caprele păzind 
Şi la umbră adormind, 
După ce s-a deşteptat 
Şi împrejur s-a uitat, 

Nici o capră n-a văzut 
Şi crezu că le-au pierdut. 

A le căuta plecînd 
Şi din loc în loc umblînd, 
Zări p-un plugar cioplind 
Şi la un gard împletind. 

Să duse a-l întreba 
De i le-au văzut, au ba ? 

El, iarăşi tot surd fiind 
Şi ce zice neştiind, 

Socoti că l-a-ntrebat 
De mai are de lucrat. 

Şi nasu-n sus ardicînd, 

Arătă cu el, zicînd : 

- „lată, mai am puţintel, 

Pîn' la acel copăcel, 

Apoi isprăvesc, mă duc 
D-amiaz ceva să îmbuc." 
Aşadar el a plecat 

Spre unde i-a arătat, 
Socotind că i-ar fi spus 
Că p-aci turma-i s-a dus, 
Zicînd : - De le voi găsi, 

Şi tu te vei folosi, 

Că eîn ele un ţap, 

Cu cornul drept frînt în cap. 
P-acel îţi făgăduiesc 
Că pe loc ţi-l dăruiesc." 

Deci acel loc ocolind 
Şi turma în crîng găsind, 
S-a-ntors către lucrător, 
Zicînd cu chip zîmbitor: 

- „lată, mă ţiu de cuvînt, 

Na ţapul cu cornul frînt." 
Plugarul cum s-a uitat 

îi răspunse supărat: 

- „Să ferească Dumnezeu, 
Nu, nu i-am frînt cornul eu. 
Ciobanul îi zise iar: 

- „Te necăjeşti în zadar, 
Nu-ţi dau altul sănătos, 

Dar p-acesta bucuros." 
Plugarul, ţapu-mpingînd, 

Să uită urît, zicînd : 

- „Mă ! o, omule nătîng, 
Cum eram cornul să-i frîng 
Cînd eu nici nu l-am văzut, 
Nici să mă uit am şezut." 

Fiind aceştia acum 
La marginea unui drum, 
Văd pe o fată trecînd 
Şi la cînepă torcînd. 

O opresc, o chem pe loc, 

O aduc aci-n mijloc, 

Şi unul ş-altul se pun 
Şi cearta-ntre ei îşi spun. 
Ea, întîmplîndu-se iar 
Surdă ca şi dînşii chiar, 
Gîndi că o-ntreb pe ea 
Pe cine-i place să ia, 

Şi le zise : - „De vreţi voi, 
Eu iau pe unul din doi, 
Apoi fii tu, fie el. 

Mie-mi plăceţi tot un fel." 
Pe cînd aceasta spunea, 
lată ş-un popa venea, 

De bătrîn să cocoşa 
Şi călare făr' de şa. 

Ei pe loc cum l-au zărit, 

Şi pe dînsul l-au oprit 
Şi ca să-i spuie s-au pus 
Toţi, cum ziserăm mai sus. 
Preotul surd fiind iar 
Şi ce zic navînd habar, 

Cînd la unul ascultă, 

Cînd la altul să uită 
Şi, sărind jos după cal, 

Zise : - „De e ăl tău, na-l, 
Că la treaba mea mergînd 
îi găsii colea păscind, 

Şi pe el m-am aruncat 
Să mă duc pîn' la ăl sat." 
Deci ei cum s-o fi-nţeles, 
Nu poci să vă spui ales, 

Că cu toţii au plecat 
Ş-au mers la zapciu în sat, 

Să-i împace la un fel, 

Că doar n-o fi surd şi el. 
Zapciul în acea zi, 

Cînd a vrut a-i auzi, 
S-a-ntîmplat a-l nemeri 
Cînd nu-i putea suferi 
Şi vorbă cînd nu-i plăcea. 
Fiindcă cură făcea : 

Că umblase cam zarif 111 
Şi era puţin zaif 112 . 

Venise atunci la el 
Ş-un meşter c-un cojocel 
Şi să necăjise foc 
Că nu-l încăpea de loc. 

Surzii grămadă intrînd, 

Fără a-şi aştepta rînd, 

Toţi dodată s-au pornit, 
îi spun la ce au venit. 

De părea că urlă lupi 
Şi albinele la stupi. 

Plugarul jura pe sfînt 
Că el cornul nu i-a frînt. 
Ciobanul striga înalt: 

- „Ast ţap îi dau, nu-i dau alt." 
Fata arăta şi ea 
Că pe unul din doi ia. 

Preotul spunea de cal, 
Arătîndu-şi al său hal, 

Cum că el nu l-a furat, 

Ci numai l-a-ncălecat. 

Zapciul privind uimit 
La lucru nepotrivit, 


111 A umbla zarif - a face chef 

112 Zaif - indispus, mahmur. 

Fiind şi supărat foc 
De cură şi de cojoc, 

Să dezbrăcă-n acel ceas 
Şi zise strîmbînd din nas : 

- „Să n-am parte d-ăst cojoc 
(Şi îl aruncă în foc), 

Să se prefacă cărbuni, 

De nu sînteţi voi nebuni." 

L-aşa oameni pătimaşi 
Poate crede cinevaşi, 

Cînd îi taie vrun cuvînt 
Ş-îi rămîne vorba-n vînt, 

Dar ţ-e ciudă foarte mult, 
Cînd aud şi nu ascult. 


LUPUL, ŢAPUL Şl VARZA 

Un ţăran la tîrg plecase 
Şi de vînzare luase 
Un lup, un ied şi o varză. 
Nevrînd nici una să piarză 
Şi nefiind nici călare, 

Vrea să treacă un rîu mare, 
Care era să-l înoate 
Şi să le treacă pe toate. 
Stînd în loc se socoteşte 
Şi întru sine şopteşte, 

Cum şi în ce chip să facă 
Cîte una să le treacă, 

Că fiind apa prea lată 
Nu putea două dodată. 

„Să trecîntîi lupul, zice, 
Capra varza o să-mi strice, 
Să trec varza, ş-aşa încă, 
Lupul capra îmi mănîncă." 


188 



Deci dacă-i veni în minte 
Şi trecu capra nainte, 

Stătu iar să se gîndească 
Ca cum să o nemerească. 

Gîndind, zicea întru sine : 

„Trecui una, merse bine, 

Pîn-aci toate scăpară; 

Acum care să trec dară ? 

Trecînd varza şi lâsînd-o, 

O strică iedul rozînd-o, 

Precum lupul şi el iară îmi face iedul papară. 
O, ce vită neunită 
Şi marfă nepotrivită !" 

Dar mai gîndind : „Ha ! el zice 
Nevoia minte-mi trimise." 

Trecu lupul, clătind capul, 

Ş-în toarse înapoi ţapul. 

Trecu şi varza îndată, 

Mereu făcînd judecată, 

Şi mergînd a doua oară, 

Trecu ţapul supsioară. 

Omul dacă să gîndeşte 
Orce i să înlesneşte. 

Prejudecînd cele grele, 

Le găseşte uşurele, 

Că pe cît el să gîndeşte 
P-atît mintea-i sa toceşte. 

Şi orce, cu judecată, 

Nu-I greşeşte niciodată. 


ŢERMONIA UNUI BĂTRÎN 

Un bătrîn trecut în zile, 
Fiind foarte ţermonos, 

La dame şi la copile 
Era şi mai cu prisos. 

într-o zi văzînd că vine 
O damă a-l cerceta, 

El, cu părere de bine 
Vrînd ei a se arăta, 

Ieşind să o-ntîmpineze, 

Pe loc de brăţet o ia, 

Chip să o ajutoreze 
Ca să suie scara ea. 

Dama începu să zică : 
-„Lasă, mă rog, n-osteni ! 
Că nu sînt vro mititică, 

Poci şi singură veni." 

El îi răspunse : - „Prea bine, 
Te-aş lăsa, sufletul meu ! 
Dar să te ascult nu-mi vine, 

Că mă tem să nu caz eu." 

* 

Mulţi sînt carii ne arată 
Politică de prisos, 

Dar ţermonia cea dată 
Priveşte-n a lor folos. 


COPILUL Şl HOŢUL 

Un copil ieşind odată 
Noaptea-ncepu a striga : 

- „Am prins un hoţ, tată ! tată ! 
Şi nu am cu ce-l lega." 

Tatăl său răspunse : 

- „Bine, Adu-I la mine încoci." 

El zise : - „Apoi nu vine, 

Ş-în circă să-l iau nu poci." 
„Lasă-I dar, şi vino-n casă", 

A zis tatăl său, strigînd. 

„Aş ! apoi el nu mă lasă", 
Răspunse pruncul plîngînd. 


190 



Adesea gîndim că prindem, 

Şi noi înşine ne prindem ! 
Socotim că ne e-n mînă, 

Şi pe noi ne are-n mînă, 

Tocma cînd vrem să-l desţinem, 
Atunci vedem că ne ţinem. 


CÎTĂ Ţ-E PLAPOMA ATÎT TE-NTINDE 

Unuia i-au fost rămas 
De la moşi-strămoşi miras 
Un petic de stofă mic, 

Nefiind bun de nimic. 

Şi destul căută el 
Să mai găsească la fel, 

Dar fiind, cum zic, de mult 
Moada i s-a fost trecut. 

El însă să facă va 
Din acel petic ceva. 

Aşa viindu-i în gînd 
Şi un plapomar chemînd, 

Scoase acel peticei 
Să-i dea plapomă din el. 

Plapomarul a răspuns 
Că nu este de ajuns. 

Şi la alţi dac-a trimis, 

Tot asemenea i-a zis. 

Pe urmă să găsi un 
Cam într-o parte, nebun, 

Şi i-a zis că face el 
Plapomă din peticei, 

Cu chenar jur-împrejur 
Să n-aibă nici un cusur. 

Deci el petecul luînd 
Şi precum a zis făcînd, 



Trei zile n-a zăbovit 
Şi cu dînsa a venit. 

Stăpînul, cum s-au uitat, 
Scurtă i s-au arătat. 

Pe loc pe sine o ia 
Ş-întinzîndu-se supt ea, 
Picioarele i-a rămas 
Afară cale d-un ceas, 

Ş-a zis privindu-l chioruş : 

- „Ce fel de treabă făcuşi ? 

Că este scurtă de tot 

Şi stau dezvelit d-un cot." 
Plapomarul cum privea 
Şi c-un baston ce-l avea 
Pe picioare cum l-a ars, 

El supt plapomă le-a tras 
Ş-a-nceput a-l întreba, 

Zicînd : - „Nebun eşti, au ba ? 
Dar pentru ce mă loveşti ? 

Or vei ca să pătimeşti ?" 
Plapomarul i-a răspuns : 

- „Vezi acum cum ţ-a ajuns ? 
Nu te lungi pe cît n-ai, 

Ci te-ntinde pe cît ai." 


CE ZIC OAMENII DE MINE 

Un cardinal într-o casă, 

Şezînd cu alţii la masă, 
întrebă pe oarecine, 

Ce vorbea cu neruşine 
Zicînd : -,,N-auzi vorbă multă, 
Nu tot spori, ci ş-ascultă, 

Tu vei fi ştiind prea bine 
Ce zic oamenii de mine." 

- „O ! zice el, ai un nume 

Cam prea defăimat de lume. 
Te pun în rînd cu nebunii 
Şi mai vîrtos te zic unii 
Că eşti un beţiv în formă, 

Bei pînă să te adoarmă. 

Alţi te zic lup cu bărboaie, 
Schimbat în piele de oaie. 

Şi alţi în versuri te cîntă 
Că numa vorba ţ-e sfîntă, 
larîncolo totdauna 
Eşti cu mireanul mai una." 
Cardinalul ştiind bine 
Ce vorbeşte fiecine : 

- „Ha, ba, ha, rîzînd îi zise, 
Aste crez că nu sînt vise. 

Dar de n-ar vorbi neştine 
De un cardinal ca mine, 

De un ca tine, Pacală, 

Flecar fără de zăbală, 

Lumea o să se pornească 

Ca să te ponosluiască !" 

* 

Asta, cum zice cuvîntul, 

Este de cînd e pămîntul, 

Cel slab pre cel cu putinţă, 
Cel prost pre cel cu ştiinţă 
A-l defăima totdauna, 

Ca cîinii cum latră luna. 


A Şl î 

Grecul cînd şedea la masă 
Cu slugă romîn în casă, îi zise : 
- „Mo ! adu puine 
Şi bucate de la cuine 113 ". 


113 Cuine - bucătărie. 

Iar sluga, fiind isteaţă 
Şi cu firea cam glumeaţă, 
l-a zis : - „Nu aşa, jupîne, 
Ce zi : «mă-ă ! ad' pî-îine», 
Răspunde ă şi î, bine." 

„Eu nu poţ, zise, ca tine, 
Grecu asa slova n-are, 
Lingva pre supţire are, 

Voi rumunii che ţocoi 
Vorbeşte tocma ca voi." 
Romînul atuncea tace 
Ş-îl lăsă puţin în pace, 

Apoi pe loc cum aduse 
Ş-un fel de mîncare puse, 
Carea era lui plăcută, 

Mai deosebit făcută, 

Cum a îmbucat o dată : 
„Jupîne ! zise îndată, 

Iţi place asta mîncare, 

Că e grecească îmi pare ?" 
El fiind cu gura plină, 

De pîine şi de găină, 
Umflîndu-şi buzele unse 
îndată : - „l-î" răspunse. 
Atunci sluga zise iară : 
„Jupîne, rău să nu-ţi pară 
Că ai mugit acum, iacă, 

Ca un bou sau ca o vacă." 

* 

Fiecare om fireşte 
A sa limbă îşi slăveşte, 
Apoi fie orcum fie, 

El mai mult nu va să ştie, 
P-altele le face rele, 

Deşi trăieşte cu ele. 

A sa mai bună îi pare 

Că de la mumă o are, 

Au deschis ochii într-însa 
Ş-au copilărit cu dînsa. 


AMORUL NEROD 

Un prostănac guguman 
Băgat slugă într-un an, 

La oarecare bogat 
Pîrcălab bătrîn în sat, 

Acest pîrcălab avînd 
O fetică cu chip blînd 
Şi cu cinstite purtări, 
Necrescută-n răsfăţări, 

Sluga s-a robit de ea 
Ş-au pus în gînd să o ia. 

Cum şi pe cîţi întîlnea, 

Că ea-l iubeşte spunea. 

Pînă cînd un curios 
îl întrebă serios, 

Zicînd : - „Mă ! eu înţeleg 
Că tu eşti un prost întreg, 

Dar să uită ea la un 
Ca d-alde tine nebun ?" 

- „Vezi bine, el a răspuns, 

Mi s-au uitat prea pătruns, 

Şi din ochi clipea mereu 
Cînd priveam la ea şi eu." 

- „Cum şi cînd (iar l-a-ntrebat), 
La tine zici că s-a uitat ?" 

- „Tu nu ştii, răspunse el, 

Dar să-ţi spui să vezi ce fel : 
Cînd am scos din groapă grîu 
Ca să-l spăl atunci la rîu. 

A intrat în groapă ea 
Cu baniţa grîu să ia. 

Şi eu la gură m-am pus 
Ca să trag baniţa-n sus. 
Ş-aşa, cînd o trăgeam eu, 
Ea ţinea ochii mereu 
Şi la mine să uita 
De parcă mă săgeta." 

- „Ha, ha, rîse acestlalt 
Şi zise : Ascultă, halt ! 

Mă, om sec ! ea n-au privit 
Pentru că te-a îndrăgit, 

Ci ea, căci în groapă sta, 

De frică-n sus să uita 
Să nu-i cază ceva-n cap, 
Precum mulţi baniţa scap, 
Şi tu pe loc te-ai robit 

Socotind că te-a iubit." 

* 

Mulţi sînt asfel de stricaţi, 
La păreri proaste plecaţi, 

Şi amor nerod pornesc, 

De atît să-nnebunesc, 

Încît nu peste timp lung 
Pe la balamuc ajung. 


VISUL ZUGRAVULUI 

Odată mi-a povestit 
Un zugrav bătrîn, cinstit, 

Că el la un iad grozav 
Cînd lucra ca un zugrav, 
Noaptea îi veni în vis 
Dracul mare şi i-a zis : 

- „Eu foarte de mult doresc 
Un zugrav să-mbogăţesc, 
Numai de m-ar asculta 
La ce îi voi arăta. 

Aşadar, tu de voieşti 
O comoară să găseşti, 

Te poftesc că cîţiva draci 
Verzi şi albaştri să faci, 

Cu roşii amestecaţi, 

Nu tot negri-ntunecaţi. 

Şi de vei face cum zic, 

Nu te păgubeşti nimic, 

Ci ţ-aş arăta pe loc 
O comoară într-un loc." 

Zicînd această-l săltă 
Şi din somn îl deşteptă. 

El, gîndind în aşternut 
La visul ce a văzut, 

S-a sculat îndată sus 
Şi nevestii lui l-a spus. 

Nevasta s-a bucurat, 

Ca de un adevărat, 

Ş-a zis : - „Zău, aşa să faci ! 
Bine ar fi să-l împaci. 

Ce ştii ? poate va-mplini, 

De-I vei împrieteni. 

E un cuvînt bătrînesc 
Care mai toţi îl vorbesc : 

Fă-te tovaroş cu dracul 
Pînă treci cu dînsui lacul. (Sau) 
Fă-te cu dracul un fel 
Pînă treci puntea cu el." 
Acestea dar ea zicînd, 

Şi bărbatul ascultînd, 

S-apucat ş-a zugrăvit 
Dracul cum i-a poruncit. 

Deci a doua noapte-n vis 
Arătîndu-se i-a zis : 

- „Bravo că m-ai ascultat, 
Făcînd cum te-am învăţat. 

Găteşte-te dar de drum 
Şi ai cu mine acum 
îndată, ca un năluc, 

La comoară să te duc." 
Aceasta dracul zicînd 
Şi pe zugrav a rdicînd, 

Ca în zbor mergînd pe sus 
La o cîmpie l-a pus, 

Şi arătîndu-i un loc 
l-a zis : - „Te cinstesc boboc, 
într-acest loc care-l vezi, 
Tocma acum unde şezi, 

De vei săpa pîn' la piept, 
Găseşti numai gălbinet, 

Şi fiindcă-n ăst ocol 
Este peste tot cîmp gol, 

Şi nu găseşti nici un lemn, 
Or vro piatră să pui semn, 

Eu pînă mă voi suci 
Tu-n grab' pune-te aci 
La locul ce-ţi arătai 
Ş-înfige pe el un pai, 

Să-l poţi bine nemeri, 

Mîine cînd îl vei zări." 
Aşadar el ascultînd 
Şi ca în cîmpie stînd, 
Pîntecele-şi deşertă 
Ş-îndată să deşteptă. 
Nevasta l-a întrebat: 

„Frate, spune-mi ce-ai visat 
El săracul ameţit, 

Păţind ce n-a mai păţit, 
începu a şuiera 
Şi pe dracul a-njura. 

Nevasta lui făcea haz, 

Iar el crăpa de necaz, 

Zicînd : - „Uite-te şi vezi, 
Vei visului să mai crezi ?" 
„Ba, nevasta a răspuns, 
Visul tău mi-e de ajuns. 

Eu mă-nvăţai să păzesc 
Cuvîntul cel bătrînesc : 

Nici să văz vrodată drac, 
Nici cruce de el să-mi fac." 

Mulţi ceva dacă visez, 

Cînd să deştept să-ntristez, 
Spun visul, îl tîlmăcesc, 
în tot chipul îl sucesc. 

Dar bătrînii bine zic 
Că visul nu e nimic. 

Şi mai au ei cuvînt 
Care la copii îl cînt: 
Flămînzii visez mîncînd 
Şi sătoşii apă bînd. 


GRĂDINARUL PĂGUBAŞ 

Un grădinar oarecînd 
La zapciu în sat mergînd 
Cu poclon de zarzavat, 
într-acest chip l-a-ntrebat: 
- „Cocoane, eşti înţelept, 

Şi toate le judeci drept. 
Rog, ca un supus ce sînt, 

Să am parte de cuvînt: 
Cînd în grădina cuiva 
Va intra vrun bou cumva 
Şi o va călca de rînd, 
Răsadurile păscînd, 

Acel sărac creştinaş 
Să rămîie păgubaş, 

Or să facă în alt fel, 

Fiind păcat şi de el ?" 

- „Ba, ba, zapciul a zis, 
în pravilă este scris 
Ca, cînd vreun dobitoc 
Va intra în vreun loc 

Şi sadul îi va mînca, 

Sau călcînd îl va strica, 
Stăpînul acelui loc 
Să prinză vita pe loc, 

Ş-a cui va fi va plăti 
Pe cît să va socoti." 

- „Dacă este aşa dar, 

Zise bietul grădinar, 

Ca un drept judecător 
Astăzi îmi eşti bun dator: 
Vaca dumitale chiar, 

Mă mir cum n-a dat în par, 
Că sărind gardul ş-întrînd 
A păscut toate de rînd." 

- „Ce ? zapciul s-a răstit, 
Vaca mea zici c-a sărit ! 

Şi cine ţ-e vinovat ? 

De ce nu faci gard înalt ? 

Şi încă mai îndrăzneşti 
Să vii să te jeluieşti ? 

Ieşi afară d-aci-ţi spui, 
C-acum să te bată pui." 


CRITICA OAMENILOR 

Un om bătrîn oarecînd 
Tot numai un cal avînd, 
Sui p-al său copilaş 
Ş-aşa ieşea din oraş. 

Pe drum unii din norod 

Striga zicînd : - „Ce nerod 
Că el, bătrîn, n-are hal 
Ş-a pus copilul pe cal, 

Care este putincios 
Să se ducă şi pe jos 
Şi să fi-ncălecat el, 

Ce bătrîn prost şi mişel !" 
Iar bătrînul, auzind 
Pe oameni asfel vorbind, 
S-a ruşinat oarecum 
Şi puţin mergînd pe drum 
Pe copilul jos a dat 
Şi el a încălecat. 

Ducîndu-se dar asfel, 

Cu copilul după el, 

Auzi pe alţi rîzînd 
Şi după dînsul zicînd : 

„Mă ! ce bătrîn nătărău ! 

A lăsat pe pruncul său 
Ca să alerge pe jos, 

Mic şi crud, neputincios, 

Şi nu-l suie după şa, 

Că nu este greu aşa." 
Bătrînul, iar auzind 
Acestea lumea vorbind, 
Puţintel daca s-a dus, 

Şi pe copilul a pus. 

Deci pe drumul său urmînd 
Auzi pe alţi zicînd : 

„Mă-ă ! mă-ă ! ia vedeţi 
Pe aceşti nevoiaşi beţi ! 
Cum s-au pus doi cît un mal 
Să desele bietul cal !" 
Bătrînul om, vai de el ! 
Vazînd că-l rîd şi asfel, 

După ce s-au depărtat 

De tot au descălecat, 

Şi pe jos calul trăgînd 
Auzi pe alţi zicînd : 

- „Uită-te oameni neroşi 114 ! 
Gugumani şi ticăloşi ! 

Că au cal voinic de drac 
Şi de căpăstru îl trag, 

Nu încalecă pe el 
încai bietul băieţel ?" 

Deci ieşind el din oraş 
Zise către copilaş : 

- „E I ai văzut, fătul meu, 

Cît este-n lume de greu 
Ca să umbli şi să faci 

La toţi oamenii să placi ? 
Căci tu ai încălecat, 

Oamenii ne-au judecat. 

Şi eu am încălecat, 

Lumea iar ne-au judecat. 

Şi doi am încălecat, 

Tot iarăşi ne-au judecat. 

De tot am descălecat, 

Şi aşa ne-au judecat. 


CĂTRE CITITORI 115 

Priimiţi deocamdată 
Acestea ce le citiţi 
Şi vă voi da altă dată 
Şi mai multe, de poftiţi. 
Că d-alde aceste-n lume 
De cîte s-au săvîrşit 
Fabule, istorii, glume 
N-au niciodată sfîrşit. 


114 Neros - necioplit. 

115 Această postfaţă nu figurează decît în ediţia 1841. 

Dar la orice cînd începem 
Trebuie să contenim 
Şi, din cîte ne pricepem, 
Şi pentru noi să oprim. 

NEZDRĂVĂNIILE LUI NASTRATIN HOGEA 


ÎNVĂŢĂTURĂ DATĂ RĂU 
SE SPARGE ÎN CAPUL TĂU 

Nastratin era un hogea (dascăl sau învăţător), 

Care a rămas de basnu pînă astăzi tutulor, 

Pentru că era din fire cam p-o 'reche, nezdravan, 

Nu-I găseşti însă în faptă să fi fost vreun viclean ; 

El, şezînd odată-n şcoală, ce îi dete-n simplul gînd : 

- „Ascultaţi, copii, le zise (cu-ntîmplare strănutînd), 

- Să ştiţi d-astăzi înainte că eu cînd voi strănuta, 

Toţi bătînd îndată-n palme să-mi ziceţi hair-ola 116 !" 

Cu-ntîmplare dar odată galeata în puţ căzînd 
Şi cu ce să scoaţă apă pentru şcoală neavînd, 

Hogea porunci îndată ca din toţi ai săi şcolari 

Să se lase-n puţ s-o scoaţă vreunul din cei mai mari; 

Merg şcolarii toţi în grabă, pe lîngă puţ se adun, 

Dar privind ş-adînc văzîndu-l n-a vrut să intre nici un. 

Deci văzînd că coraj n-are nici unul din cîţi era, 
Hotărî-n cele din urmă el într-însul a intra ; 

Ş-aşa dezbrăcat de toate, cu capul gol şi desculţ, 
Legat cu un ştreang de mijloc, şcolarii-l lăsară-n puţ; 
După ce găsi galeata şi după ce o legă, 

Către şcolari dete gură şi să-l tragă le strigă ; 

Ei pornind cu toţi dodată să-l tragă în sus de jos 
Şi tocma cam pe la gura puţului cînd fu el scos, 
Razele luminii-ndată îl gîdiliră în nas 
Şi începu să strănute una-ntr-altă-n acel ceas ; 

Ei cum aud că strănută, aminte-n grab' ş-au adus 
De porunca lui cea dată (după cum am spus mai sus) 


116 Să fie de bine ! (n.a.) 

Şi cu toţii deodată funia din mîini lăsînd, 
începur-a bate-n palme şi „hair-ola !" strigînd. 

Bietul Hogea cade-ndată ca un dovleac jos trîntit 
Pînă-n fund, îşi sparse capul, de pereţi fiind lovit. 
După ce ieşi în urmă d-acei nerozi copii tras, 

Jupuit, ca vai de dînsul, la picioare, mîini şi nas, 

Zise : - „Nu e vina voastră, ci-a mea, că n-am judecat 
Ş-asfel de cinste neroadă ca să-mi daţi v-am învăţat, 
Care-n cele după urmă din pricina-i ajunsei 
Cu picioare, mîini belite şi cu cap spart m-alesei. 


COPILUL SĂ-NVAŢĂ 
CÎND NU SĂ RĂSFAŢĂ 

Nastratin Hogea la apă vrun copil cînd trimetea, 
Mai întîi d-a-i da ulciorul, el s-apuca ş-îl bătea. 

Un prietin întrebîndu-l de ce bate pe băiat 
Cînd îi da ulcioru-n mînă, fără a fi vinovat, 

- „îl bat, da, el îi răspunse, ca să ia seama, mergînd, 
Să nu spargă-n drum ulciorul, niscai nebunii făcînd, 
Că după ce îl va sparge pedeapsa e de prisos, 

Cît de mult de îl voi bate, nu mai am nici un folos." 


PÎINE LA FOAME UDATĂ 
E CEA MAI DULCE BUCATĂ 

Nastratin Hogea odată pe fiul său l-a-ntrebat 
Niscaiva zaharicale vreodată d-a mîncat. 

Copilul său îi răspunse că n-a mîncat nicidecum. 
Hogea îl întrebă iarăşi : - „Dar ce mănînci tu acum ?'! 
„Pîine uscată cu apă." Hogea zise : - „Aşadar, 
Socoteşti tu c-ar fi-n lume vrun alt mai dulce zahar 
Ca astă pîine uscată ce o uzi şi o îmbuci, 

Cu atîta gust şi foame cît ş-altui poftă aduci ?" 

ORCE ÎL NUMEŞTI AVERE 
SĂ-L PĂSTREZI TOT ÎN VEDERE 

Mestecînd odinioară Nastratin Hogea mastic 117 
(Care romînii de obşte sacîz bun sau dulce-i zic) 
Cînd vru să şază la masă, el în palmă îl scuipi 
Ş-în vîrful nasului tocma potrivindu-l îl lipi. 

Un prietin întrebîndu-l că de ce face asfel, 
Hogea îi dete răspunsul, în scurt zicînd către el: 
„Totdauna dator este omul lucrul a-şi păzi 
Şi să-l aibă în vedere în fieştecare zi." 


CÎND SE GĂTEŞTE ÎN LATURI, 

NUMAI DIN MIROS TE SATURI 

Nastratin Hogea-ntr-o seară la fereastră cum şedea 
Îşi lungea nasul aiurea, p-alţii fără a-i vedea ; 

Trecînd unul din prietini: - „Ce miroşi ?" l-a întrebat. 

- „Vecinul meu, el răspunse, găteşte scumpe mîncări, 

Şi d-al lor 118 miros mă satur, trăgîndu-l cu gust prin nări." 


GRIJILE-S LA CREDITORI 
MAI MULT DECÎT LA DATORI 

Unul întîlnind pe Hogea s-a oprit a-l întreba 
De ş-a plătit datoria. Iar el îi răspunse : - „Ba." 

„Dar ce umbli fără grije, cînd te ştii că eşti dator ?" 
„Grija, zise el, s-o poarte cel ce este creditor." 


CÎND CERI Şl NU ŢI SĂ TRECE 
TE-NTORCI CU INIMA RECE 

într-o zi, viind la Hogea, un prietin i-a cerut 
Să-i dea frînghia de rufe, numai pentru un minut; 


117 în părţile Răsăritului toate femeile, fetele şi copiii obişnuiesc să mestece în 
gură sacîz, ca vitele cînd rumegă (n a.).. 

118 în original: d-alor. 

„De n-aş avea, Hogea zise, vro trebuinţă de ea, 

Ţ-aş fi zis cu toată voia : poftim frate de o ia ; 

Dar am să întinz pe dînsa, să usuc nişte paspai 119 " 
„Nu-mi spui, acela răspunse, că nu vei să mi o dai ?" 
„Bine vezi tu, Hogea zise, că e vorba cam aci 
Şi mai mult nu e de lipsă să stau a ţ-o tălmăci." 


DACĂ N-AI SĂ MERGI CĂLARE, 

NU UMBLA LA-MPRUMUTARE 

Unul a venit odată ş-îndrăznind, ca un vecin, 

A cerut să-i dea magarul pentru un ceas Nastratin ; 

El răspunse, zicînd : - „Frate, bucuros ţi l-aş fi dat. 

Dar nu-l am acasă astăzi: altui l-am împrumutat." 

Magarul din grajd dodată a răcnit într-acel ceas. 

„Spui că nu-i, zise vecinul, şi na, iacă al său glas." 

Iar Nastratin îi răspunse : - „Ce ? tu nu crezi ce-ţi spui eu ? 
Mai mult crezi tu pe magarul decît chiar cuvîntul meu ?" 


CASCĂ OCHII LA TOCMEALĂ, 

IAR NU DUPĂ CE TE-NŞALĂ 

Murind lui Nastratin Hogea magarul ce îl avea, 
Socoti cum să mai scoaţă din paguba sa ceva ; 

Şi aşa tăind el capul măgarului celui mort, 
L-a-nfăşurat pe dasupra binişor cu nişte tort 120 : 

Apoi cu acest ghem mare în piaţ' să-l vînză mergînd. 
Se puse şi el cu dînsul cu alţi vînzători în rînd ; 

Stînd aci, veni îndată un ovrei cumpărător. 


119 Paspai — pulbere fină de făină care se depune, în timpul măcinatului, pe 
pereţii morii. Explicaţia frazei se găseşte în versiunea originală a anecdotei, 
unde amănuntul din acest vers este elementul umoristic principal. Un vecin 
vine la Nastratin Hogea şi-i cere împrumut o frînghie ; Nastratin îi răspunde că 
nu i-o poate da, deoarece a întins pe ea făină la uscat. La mirarea vecinului: 
„Se poate întinde făină pe frînghie ?", Hogea răspunde : „Cu cît doreşti mai 
puţin să împrumuţi frînghia, cu atît mai multă făină ai de pus la uscat pe ea." 

120 Tort-fir tors 

Carele de chilipire era-n piaţ' precupitor: 
în vro cîteva cuvinte învoindu-se din preţ, 
îi zise cumpărătorul (văzîndu-l prea greuleţ): 

„Dar ce are ghemu-ntr-însul, de vine greu la cîntar ?' 
Nastratin Hogea răspunse : - „Iacă, un cap de magar 
Dacă-I mai întrebă încă ş-îi răspunse tot la fel. 

Socoti cumpărătorul că îl face prost pe el. 

Şi scoţînd îi dete-n mînă banii cît i s-a căzut, 

Care Nastratin luîndu-i, se făcu-n grab' nevăzut. 

Pe cumpărătorul însă cugetele nu-l lăsa, 

S-apucă, desfăcu ghemul cum a mers la casa sa. 

Şi abia găsi pe dînsul numai o oca de tort, 

Iar celelalte ocale capul măgarului mort: 

„Mai mare daraua 
Fu decît ocaua." 

Ce să facă ?! Pleacă iute să-l caute necăjit, 

Dar Hogea cum luă banii la casa sa a fugit; 

El însă tot căutîndu-l prin piaţ, de a-l mai vedea, 

Abia la o săptămînă putu cu el ochi să dea, 

Şi puind mîna pe dînsul judecăţii-n grab' l-a dat. 
Arătînd cu jeluire cum şi ce fel l-a-nşelat. 

Fiind dar Nastratin Hogea la judecată adus, 

El totdodată de faţă şi dovezile ş-a pus, 

Cum că i-a spus adevărul, că e un cap de magar, 

Cînd i-a făcut întrebare de ce e greu la cîntar. 
Judecata pe temeiul dovezilor drept dînd dar, 
Cumpărătorul rămase cu capul cel de magar. 


UN NEBUN FĂGĂDUIEŞTE 
Ş-ÎNŢELEPTUL S-AMĂGEŞTE 

într-o zi, Nastratin Hogea, ceartă c-un vecin avînd, 
Fuse tras la judecată, pentru dînsul jalbă dînd ; 
Nastratin, plecînd să meargă spre a se înfăţişa, 
Băgă-n sîn un pietroi mare şi se-nfăţişe aşa ; 

Cînd pîrîtorul de dînsul spunea cîteîi plăcea, 



Nastratin pe taină sînul îşi arăta şi tăcea. 
Judecătorul, văzîndu-l că îşi batea sînul plin, 

Toată dreptatea o deteîn partea lui Nastratin ; 

După ce jeluitorul fu d-aci afară dar, 

Zise lui Nastratin Hogea : - „Scoate ce mi-ai arătat"; 
El, scoţînd îndată piatra, o puse cu cinste jos 
Şi se trase la o parte cu chip prea politicos ; 

„Dar ce este asta ?" zise judecătorul bătrîn. 

- „Este darul, el răspunse, ce ţi-l arătam în sîn." 


NU VEDEA-N CHIP POCITURA. 

CI VEZI CE-I VORBEŞTE GURA 

Trecînd un pase odată prin satul lui Nastratin, 
Locuitorii îndată toţi ca la un hogea vin, 
îl rog ş-îl poftesc să meargă la paşa ca diputat 
Socotindu-I decît dînşii mai procopsit ş-învăţat: 

Şi paşii să-nfăţişeze ca din partea tutulor 
Supunerea şi respectul, ca la un stăpînitor; 

Mergînd el să împlinească cererea ce l-au rugat, 
Paşa la chipul şi forma Hogii daca s-a uitat, 

„Dar n-au mai găsit alţi oameni, paşa către el a zis, 

Şi pe un magar ca tine înainte-mi a trimis ?" 

„Pe oameni, Hogea răspunse, la alţi oameni îi trimit, 
Dar eu ca să viu la tine toţi cu cale au găsit." 


CA SĂ ASCULŢI, BINE ESTE 
Şl SFATUL UNEI NEVESTE 

Nastratin Hogea la multe a se gîndi nu-i plăcea 
Şi cam pătimea adesea, după cele ce făcea ; 
Odată cirmuitorul al aceluia judeţ 
Aci-n sat pentru o seară poposind ca un drumeţ 
Şi văzînd el că sătenii toţi cu mari, cu mici alerg. 
Care de care mai bune plocoane să-i ducă merg, 
Socoti Nastratin Hogea mai jos a nu se lăsa, 

Şi ca ce lucru să-i ducă-ntrebă pe nevasta sa. 

El zicea gutui să-i ducă, ea, ba, smochine-i zicea, 

Şi părerea între dînşii unul altui nu-i placea ; 
Disputîndu-se ei asfel ca la un minut de ceas, 

Ca să ducă tot smochine nevasta lui l-a rămas. 

Deci din pom cele măi coapte smochine el culegînd 
Ş-în grab' la cîrmuitorul cu dînsele alergînd, 

Se uită cîrmuitorul şi ştiindu-l cam bufon, 

- „Dar tocma smochine, zise, găsişi să-mi aduci plocon ? " 
Şi cum sta-n genuchi cu coşul ca fieştece supus, 
Cîrmuitorul îndată pe slujbaşii săi a pus 
Să ia acele smochine şi fiecare pe rînd 
Să-l lovească-n cap cu ele, toţi cu cîte una dînd ; 

Cînd lui Nastratin aceasta slujitorii o făcea, 

El la toată lovitura „bogdaproste" le zicea. 

După ce striviră toate smochinele-n capu-i gol, 
îi zise cîrmuitorul: - „Ardică-te de jos, scol 
Şi îmi spune adevărul de ce, voi să ştiu şi eu. 

La fiece lovitură tu ai mulţămit mereu ?" 

Răspunse Nastratin Hogea : - „Să-ţi spui: eu, ca un sărac, 
Neavînd nici o putere vreun plocon bun să-ţi fac. 

Am sfătuit cu nevasta să-ţi aduc nişte gutui, 

Ea zicea s-aduc smochine, eu în contră îi sfătui, 

Darîn cele de pre urmă de gura ei m-am supus 
Şi aceste puţinele smochine ţi le-am adus ; 

De aceea cînd în capu-mi smochinele moi simţeam, 

De sfătuirea nevestii mulţămirile făceam, 

Că de aduceam ploconul gutui, precum ziceam eu, 
Atuncea era să fie vai de acest cap al meu ! 

De aceea este bine ca să asculţi şi să-nveţi 
Ş-o povaţă d-a femeii din patruzeci de poveţi: 

Că iată cu, cu-ntîmplare, prin povaţa ce mi-a dat, 

Cu aceste moi smochine scăpai cu capul nespart." 

Şl CU MINCIUNA NEŞTINE 
POATE TRĂI-NTR-0 ZI BINE 

După cîtva timp iarăşi cîrmuitorul umblînd 
Ş-în judeţul său prin sate drumurile cercetînd, 
Sculîndu-se iar sătenii pe Nastratin l-a rugat 
Ca iar la cîrmuitorul să se ducă diputat; 
însă ca să nu-l trimită fără nici un dar 
în mînă îi deter-o raţă friptă şi două frumoase pîini. 
Plecînd el să-ntîmpineze pe cîrmuitoru-n drum 
Nu putu răbda mirosul raţii ce ieşea cu fum. 

Şi şezînd jos la o umbră mereu raţa învîrti 
Şi ca din ce loc să taie tot stătu, se socoti, 

Vorbind singur întru sine : „Ce ştiu ce să va urma. 

Ca s-o gust şi eu la masă, m-o chema, nu m-o chema ? 
Zicînd Nastratin acestea, îndată se apucă 
Ş-un picior tăind dintr-însa, stînd supt umbră, îl mîncă 
Apoi după ce iar raţa o aşeză-n vas frumos, 

Cu piciorul ce-l mîncaseîntorcîndu-o în jos, 

Se sculă, plecă să meargă ş-întru sine judeca : 

„De mi-o zice, şezi, mănîncă, eu lesne iar poci mînca." 
Deci calea-i fiind cam lungă ş-abia seara ajungînd, 

Găsi pe cîrmuitorul tocma la masă, mîncînd, 

Şi dînd el raţa cea friptă, fuse după cum ghici, 

Căci să mănînce-mpreună, să şazăîi porunci. 

Nastratin Hogea iar gata la poruncă fu supus, 
N-aşteptă ca să-i mai zică, pe loc la masă s-a pus. 

Şi cînd fu să-ntoarcă raţa, nobilul cîrmuitor 
Zise : - „Ce fel, Nastratine, de ce n-are un picior ?" 

El răspunse : - „-N satul nostru raţele aşa se nasc, 
Toate cu un picior numai şi înoată şi se pasc." 

„Să-mi dai dovadă l-aceasta, cîrmuitorul a zis, 

Că nu crez c-un picior numai raţa să să fi trimis." 
„Bucuros, răspunse Hogea, timp fără a amîna, 

Vei vedea chiar dimineaţă, spre a nu te minuna." 

Deci Nastratin dimineaţa, pe un eleştiu văzînd 
Raţele ieşind din apă şi numa-ntr-un picior stînd. 



Chemă pe cîrmuitorul şi îi zise-nzîmbitor: 

„Poftim, vezi raţele toate că-s cu cîte un picior. 
Cîrmuitorul îndată un pistol slobozi-n vînt, 

Iar raţele îşi lăsară picioarele la pămînt; 

El privind atunci la Hogea îi zise cam serios : 
„lată-le-n două picioare, pentru ce eşti mincinos ?" 
Iar Nastratin îi răspunse : - „Ei, aga, acel pistol 
De l-ar fi întins asupra-ţi cineva, num-aşa gol, 

Nu numai două picioare, ci patru-ndată făceai 
Ş-încotro vedeai cu ochii apucai şi te duceai." 


HAINA MAI MULT E PRIVITĂ 
DECÎT PERSOANA CINSTITĂ 

Nastratin Hogea odată fiind la nuntă chemat, 

Se duse în haine simple, ca sărac biet îmbrăcat; 

Nuntaşii asfel văzîndu-l, nici în seamă nu-l băga, 

Ci pe cei cu haine scumpe să trateze alerga ; 

Şi după ce aşezară la masă pe toţi frumos, 
îl puseră şi pe dînsul în colţul mesii de jos. 

Nastratin, văzînd aceasta, se sculă,-n grab-alergă, 

Şi la un al său prieten să-i dea hainele-l rugă ; 

Dîndu-i hainele acela, se-mbrăcă galant 121 pe loc, 

Puse ş-o blană asupră-şi cu postav roşu de foc, 

Şi aşa mergînd el iarăşi la nunta ce-a fost chemat. 

Cum îl văzură nuntaşii, cu cinste l-a-ntîmpinat: 

- „Poftim, poftim Hogea-efendi 122 ", către dînsul toţi zicînd, 
L-a pus tocma-n fruntea mesii, fiecare loc făcînd. 

El dacă şezu la masă ş-a-ntins 123 mîneca în vas, 

Zicînd : - „Poftim, poftim, blană, mănîncă ce e mai gras." 
îl întrebară nuntaşii: - „Hogea-efendi ! zicînd, 

Pentru ce o faci aceasta, ş-întingi mîneca, mîncînd ?" 

- „Pentru că, ei le răspunse, eu întîi cînd am venit, 


121 Galant - elegant. 

122 Efendi - titlu de politeţe turcesc. 

123 A întinge - a muia. 

Cu hainele cele proaste, nimenea nu m-a cinstit, 

Şi cind v-am dat bună ziua, abia mi-a zis : mulţămim, 

Iar cum venii cu acestea, toţi mi-au zis : poftim, poftim ; 
De aceea şi eu blana se mănînce o poftesc, 

Că văz toţi privesc la haine şi persoana n-o cinstesc." 


OMUL NU POATE SĂ FACĂ 
UN LUCRU LA TOŢI SĂ PLACĂ 

Hogea s-apucă odată ca să-şi facă un coptor, 

Pe nevasta sa-mprejuru-i avînd-o de ajutor; 

După ce-l isprăvi însă, după cum lui i-a plăcut, 

Veni un vecin ş-îi zise că nu e bine făcut, 

Pentru că l-a-ntors cu gura către vîntul de apus, 

Ci era să fie bine spre miazazi să-l fi pus ; 

Altul viind zise iară : - „Hogea, ce bine făceai, 

Cătră răsărit cu gura coptorul de-l întorceai" ; 

Altul iar îi zise : - „Hogea, eu în locu-ţi de eram, 
Coptorul spre miazănoapte cu gura lui îl puneam." 
Văzînd Hogea că la nimeni lucrul lui nu i-a plăcut, 
îl strică ş-apucînd iarăşi, pe rotile l-a făcut; 
Dup-accea din prieteni în vrun fel de îi zicea, 

El se apuca îndată ş-într-acolo-l întorcea. 

Şi aşa Nastratin Hogea cu coptorul învîrtit, 

Al fiecăruia gustul şi plăcerea i-a-mplinit, 

Zicînd : - „Cită osteneală pentr-un coptor avui eu, 
Ca să-l fac pe gustul lumii, iar nu după placul meu." 


SĂ FII ALTFEL NU SĂ POATE, 

CI CA OMUL ÎNTRU TOATE 

Un sătean pierzînd magarul la Nastratin alergă 
Şi ca să facă-n geamie 124 vreun cuvînt îl rugă, 
Că poate cu întimplare cineva l-ar fi găsit 
Şi neştiindu-i stăpînul îl ţine-nchis, tăinuit. 

124 Geamie - casă de rugăciuni la musulmani. 

Mergînd Hogea în geamie şi, după ce s-a-nchinat 
Şi se rugă împreună cu norodul adunat, 

Stînd la un loc oarecare mai sus ceva de pămînt, 
începu totdeodată acest următor cuvînt: 

- „Ascultaţi, toţi credincioşii profitului Moamet, 
Aceea ce vă voi zice în cinci vorbe de secret: 

Din voi care în viaţă cafea, tutun n-a gustat, 

Care rachiu, vin în gură vreodată n-a băgat, 

Şi care n-a jucat table, damă sau ceva cu cărţi, 

Nici s-a adunat vrodată să petreacă-n alte părţi, 
Acela, zic, din voi care a putut trăi aşa, 
îi poftesc aci la mine acum a se-nfăţişa." 

Toţi cîţi era în geamie, auzind acest cuvînt, 

Se gîndea de vruna d-aste dacă-mpărtăşiţi nu sînt 
Şi nu îndrăznea să vie, la Hoge-a se-nfăţişa, 

Ci cum îşi săvîrşa ruga pleca afară, ieşa ; 

Mai în urmă iacă unul mai nevoiaş şi mai prost, 

Ce s-a ştiut că d-acestea neîmpărtăşit a fost, 

Viind către Hogea, zise : - „Iacă eu în viaţa mea 
N-am băut vin niciodată, nici rachiu, tutun, cafea, 
Nici vrodată table, damă, cum şi cărţi eu n-am jucat, 
Nici în niscai conversaţii 125 cu alţii m-am adunat." 
Auzind Nastratin Hogea s-a întors a se uita 
Către cel ce îşi pierduse magarul şi-l căuta, 

Strigând tare : - „Ei tu I n-auzi I vino aproape să vezi 
Iaca asta ţ-e măgarul, pentru care publicezi, 
la-l pune-i căpăstru-ndată şi te du unde voieşti, 

Că mai bun decît acesta cît să cauţi nu găseşti." 


MULTE SÎNT ASTĂZI VORBITE 
DAR MÎINE IES OSEBITE 

Nastratin Hogea-ntr-o seară cu nevasta-n vorbă stînd 
între alte multe, zise, cerul limpede văzînd : 

- „De n-o ploua cumva mîine, merg la vie să lucrez, 


125 Conversaţie - petrecere 

Iar d-o ploua merg la ţarini să le mai curăturez 126 
Nevasta ascultînd zise : - „De va voi Dumnezeu." 

- „D-o vrea, n-o vrea, el răspunse, tot mă duc la una eu." 

- „Zi mai bine, ea iar zise, de va voi Dumnezeu." 

- „Nicidecum, el zise, mîine tot îmi fac eu lucrul meu." 

A doua zi dimineaţa cum să scoală Nastratin 

Se uită şi vede cerul limpede, frumos, senin, 
la coşuleţul cu pîine şi unelte de lucrat 
Şi fără să zăbovească drept la vie a plecat; 

Din nenorocire, însă, în cale îl întîlnesc 
Nişte oameni de ai paşii şi, vrei, nu vrei, îl silesc 
Şi cu dînşii împreună toată ziua a umblat 
Ca să le arate drumul pînă către un alt sat; 

Şi aşa-ntr-acea zi Hogea a păţit foarte urît, 

Fără să vază cu ochii via, cum a hotărît; 

Seara tîrziu se întoarce ostenit, abia umblînd, 

Şi la miezul nopţii tocma la uşa casii bătînd, 

- „Cine e ? 'ntrebă nevasta, tu eşti, Nastratinul meu ?" 
Zise el: - „Sînt eu, nevastă, de va voi Dumnezeu." 


LA UNUL PARTE Ş-ALTUI PĂRTICICĂ 

Trei oameni mergînd p-o vale 
Găsesc un sac cu nuci plin. 

Ş-între ei găsesc cu cale 
Să le-mparţă Nastratin. 

Merg la dînsul toţi frăţeşte 
Ş-îl rog ca cum ştie el 
Să-mparţă dumnezeieşte 
între ei sacul acel. 

Nastratin pe loc se scoală 
Şi un pumn de nuci umplînd 
Le-aruncă unuia-n poală, 


126 A curătura - a curaţi, a plivi. 

Num-aşa, nenumărînd : 

L-al doilea 127 iar împarte 
Cinci pumni făr-a număra, 

L-al treilea lăsînd parte 
Toate cîte-n sac era. 

Ei stînd cu ncmulţămire : 
„Hogea efendi, au zis, 

Nu ne-ai făcut împărţire 
Frăţeşte, precum e scris." 

- „Neghiobilor, el le zise, 

Voi m-aţi pus să-mpărţesc eu 
După cele-n mintea-mi scrise, 
Să vă-mparţ ca Dumnezeu ; 

Dumnezeu astfel împarte. 
Unuia dă mai puţin 
Şi altuia face parte 
Sacul să-l ardice plin ; 

Iar de-mi ziceaţi omeneşte, 
Atunci asfel nu făceam, 

Ci vă împărţeam frăţeşte 
Şi dopotrivă vă dam." 


CINE FURĂ AZI O CEAPĂ 
MÎINE FURĂ Şl O IAPĂ 
DAR OR ÎN TEMNIŢĂ PLÎNGE, 

OR PICIOARELE ÎŞI FRÎNGE 

Nastratin Hogea-ntr-o vreme nici un cîştig neavînd 
Şi în cea mai de pre urmă sărăcie ajungînd, 


127 în trei silabe : do-i-lea, tre-i-lea. 

Hotărî să fure ceapă de la un al său vecin, 

Ce avea destulă-n casă şi nu da la vrun strein. 

Dar vâzind Nastratin Hogea că el uşa o-ncuia 
Plan făcu pe coş să intre noaptea şi ceva să ia. 
Deci suindu-se pe casă şi privind pe coş în jos, 

Se ivi-n el umbra lunii în chip de stîlp luminos, 

Şi lăsîndu-se la vale p-acea umbră, amăgit, 
Deodată fără veste se pomeni jos trîntit, 

Rămîind ca vai de dînsul cu piciorul rupt în loc, 
Avînd mică norocire că n-a fost în vatră foc. 
Deşteptîndu-se vecinul, de bufnirea-i cînd căzu, 
Se sculă totdeodată, nici o clipă nu şezu, 

Striga, cere la nevasta lumînarea-n grab' să-i dea, 
Mai curînd să prinză hoţul, şi cine e a-l vedea. 

Iar Hogea zise : - „Vecine ! atît să nu te grăbeşti, 
Că ce am păţit, şi mîine tot aicea mă găseşti." 


TE PĂZEŞTE SĂ NU SUPERI 
P-ALTULÎNTRE PROŞTI SĂ-L NUMERI 

Nastratin Hogea-ntr-o vreme nuouă măgari dobîndind 
Şi într-o zi toţi aceştia la păşune scoşi fiind, 

S-a dus seara ca să-i strîngă de pe cîmp unde era 
Şi de sînt toţi vrînd să vază, începu a-i număra. 

Ieşind dar la număr tocma, pe unul încălecă, 

Luă pe toţi după urmă şi la casa lui plecă. 

Cînd mergea pe cale însă, stătu iar a-i număra, 

Şi văzu că înaintea-i numai opt magari era ; 

Se uită, se miră singur că unul ce s-a făcut, 

Şi văzînd o groap-adîncă pe unde a fost trecut, 

Gîndi că poate într-însa unu din ei a căzut; 

Cînd a privit el cu ochii aiurea şi n-a văzut, 

Descălecă şi să duse în groapă a se uita, 

Dar ce să vază într-însa, cînd degeaba căuta ? 
Se-ntoarce ş-începe iarăşi măgării a-şi număra, 

Şi văzîndu-i că sînt nuouă, începu a fluiera ; 

Iar încalecă pe unul, şi pînă-ntr-un loc mergînd, 

Să-i mai numere o dată iarăşi îi veni în gînd : 

Şi văzînd că şi acuma iar la număr opt era 

(Că el pe cel de supt dînsul nicidecum nu-l număra), 

Stînd : - „Ciudat lucru, el zise, or ochii mei sînt stricaţi 

Or că eu nu poci să-i număr, cum merg ei amestecaţi 

Şi descălecînd îi puse cîte unu-unu-n rînd 

Şi pe fiecare mîna puind el şi numărînd. 

Ieşiră măgării tocma nuoauă, după cum au fost 
Ş-încălecă iar pe unul, făcîndu-se singur prost. 
Plecîndînsă cu-ndoială, nu se putu stîmpăra, 

După ce puţin mai merse, iar stătu a-i număra, 

Şi măgarul de supt dînsul nenumărînd iar aşa, 

Tot opt, ca şi pîn-acuma, ceilalţi la număr ieşea, 
într-acest timp, trecînd unul, i-a zis : - „Nu te supăra, 
Fă bine şi te opreşte măgării a-mi număra ! 

Ca să văz, şi tu ca mine tot aşa lipsă îi scoţi, 

Or că mie mi să pare că nu sînt la număr toti." 
începu omul acela măgării a-i număra, 

Arătînd întîi cu mîna de supt el care era. 

Hogea îi zise (văzîndu-l că începe de la el): 

- „Dar ce ! mă pui şi pe mine în rînd, omule mişel ?" 

Şi necăjit de aceasta, acasă cu ei s-a dus 
Şi aci iar cu nevasta ca să-i numere s-a pus. 


LA LUCRUL ŞTIUT DE LUME 
CA SĂ-I DEA D-AFLĂTOR NUME 

Nastratin Hogea odată 
Cîrpind cămaşa spălată 
Aţa-n vîrf nu o-nnoda, 
Pentru că nici nu cîrpise, 

Nici pîn-atunci auzise, 

Nici s-o-nnoade-n gînd îi da. 


Ci cînd aţa cu-ntîmplare, 



Fiind răsucită tare, 

De sine s-a înnodat, 

Şi văzînd atunci că-i vine 
Cu-nnodătura mai bine 
La cîrpit şi la lucrat, 

O gîndi de-nţelepciune, 

Şi i se păru minune, 

Ca cînd n-ar şti cinevaşi 
Şi ca a sa născocire, 

Îngîmfat de procopsire, 

Puse pristav prin oraş. 

„Să auză fiecare 
De la mic şi pîn' la mare 
Şi să ştie că întîi, 

După moda de el scoasă, 

Aţa cînd va vrea să coasă, 
S-o-nnoade la căpătîi. 

Asta s-o ştie orcare 
Că e o nuoauă aflare 

însuşi de mintea lui chiar, 

Şi d-o trăi prin urmare, 

După mintea lui cea mare, 

Va născoci ceva iar. 

Dar d-o muri, toţi să ştie 
Că în lume n-o să fie 
Atît de procopsit alt, 

Vor pierde o bogăţie 
Şi o mare avuţie 

Sau un prea scump diamant." 

Unul ce sta deoparte, 

Cam cu urechea-ntr-o parte, 

Şi la el gura căsca, 

Luă o mînă de sare 
Ş-alergă la el mai tare, 
în gură a-i arunca, 

Zicînd : - „Te-am auzit bine, 
Dar află şi de la mine 
Ca să ştii şi alt mijloc, 
Cască gura să-ţi săr vorba, 
Că n-are gust, ca şi ciorba 
Ce nu-i pui sare de loc." 


ÎN CERTURI CINE SE BAGĂ 
PĂGUBI TREBUIE SĂ TRAGĂ 

Nastratin Hogea-ntr-o scară, 
Pe cînd viscolea afară, 

De frig cum se dezbrăcase 
Şi supt plapomă intrase, 

Aude în bătătură 
La uşa-i ceartă şi gură ; 
Nevasta-i zise l-aceste : 

- „Ieşi, frate, de vezi ce este !" 
El răspunse : - „la mă lasă, 

Că se ceartă ce ne pasă ?" 

Ea iar cu ghiontul împunse, 

El iar că nu va răspunse ; 

- Dar văzînd că pace n-are, 

Cu plapoma-nfăşat sare 

Şi deschide uşa iute, 

La gîlceavă să se uite ; 

Dar ei, cum îl văd, îndată 
Las gîlceava d-altă dată, 

Sar la Hogea, îl desfaşe, 
îl las numai în cămaşe, 

Şi cu plapoma-n spinare 
Fug p-întunerecul mare. 

Deci păţind Hogea aceasta, 
Intrînd, l-a-ntrebat nevasta : 

- „Bărbate, ce ceartă fuse ?" 

El necăjiţii răspunse : 

- „la ! pentru plapoma noastră 
(Ş-acum vai de pielea voastră !), 
Că pe loc cum o luară 

îndată seîmpăcară." 


MULŢI SÎNT PROŞTI CARE LE PLACE 
P-ALŢII-N SOBOR SĂ ÎMPACE 

Nastratin Hogea odată, 

Magarul din grajd scăpînd. 

Plecă cu traista-ncărcată 
Ca să-l caute-ntrebînd : 

Ş-întîlnind pe oarecine 
Din săteni, l-a întrebat: 

- „N-ai văzut cumva, vecine, 

Pe magarul meu prin sat ?" 

- „Ba l-am văzut, el îi zise, 

Colea ca jude şezînd, 

Şi la vite-n holde prinse 
Judeca, ispas 128 făcînd." 

Hogea zise cu mirare : 

- „Jude-n sat magarul meu ?!" 

Zise acel la plecare : 

- „Da, da, ceea ce-ţi spui eu." 


128 Ispas - pagubă cauzată de vite la cîmp ; constatare legală a unei astfel de 
pagube. 

Hogea necăjit se duse 
în cel mai repede pas, 
în pragul uşii se puse, 

Unde să făcea ispas, 

Şi traista după ce-ntinse 
Cu în jos a o pleca, 

- „Tpru, tpru, tpru I" din buze zise 
Către cei ce judeca ; 

Toţi rîseră de această, 

Numai unul, cum şedea, 

Viind se plecă la traistă, 

Ca ce e-n ea a vedea ; 

Iar Hogea, traista-ncărcată 
După gîtu-i aruncînd, 
începu totdeodată 
Ca să-l judece, zicînd : 

„Treburile-mi stau acasă 
Şi tu aici în sobor 
Poftişi tocma cînd îmi pasă 
Să te faci judecător." 


CÎTEODATĂÎN LUME 
SÎNT PRIIMITE Şl GLUME 

Odată Nastratin Hogea, în grădina sa intrînd 
Ş-într-un cireş trei cireşe mai pîrguite văzînd, 

Le luă,-ntr-un ciur le puse şi, ca lucru trufanda, 
Plecă la cîrmuitorul vrînd plocon a i le da ; 
Mergînd pe drum şi la ele tot cu ochii căutînd, 
Vede că una pe alta se bătea,-ntr-un loc nestînd. 
Se necăjeşte pe una care el o socotea 
Că fără astîmpărare pe celelalte bătea, 

Şi luînd o-mbucă-ndată, zicînd : -„Tu-ntr-un loc nu stai, 
Ci te repezi tot într-una şi în celelalte dai." 

Mai mergînd şi privind iarăşi la cele ce au rămas, 

Vede că se bat ş-acestea-n fiecare al său pas ; 

Se necăjeşte ş-îndată iarăşi una o-mbucă, 

Ş-aşa numai o cireaşe să ducă plocon plecă ; 

Cînd se-nfăţişe cu dînsa, cîrmuitorul privind, 

- „Dar cum se mănîncă asta ?" l-a-ntrebat pe el zîmbind. 
Hogea o aruncă-n gură, cu ochii privind la el. 

Şi o mîncă înaintea-i, zicînd : - „Iacă, în ast fel." 

MULTE MINCIUNI NEGÎNDITE 
SÎNT CAM CU FOLOS BRODITE 

într-o dimineaţă la o cafenea 
Unde mai adesea Nastratin venea, 

Cum intră pe uşă, toţi s-a înzîmbit, 

Zicînd către dînsul: - „Bine ai venit, 
la te rog, ne spune, dacă ne iubeşti, 

O minciună-ndată, făr' să te gîndeşti !" 

Nastratin răspunse, trist la ei cătînd : 

- „Voi de dimineaţă rîdeţi, chef avînd, 

Şi nu ştiţi ce jale am în casă eu, 

Că muri ast' noapte bietul tată-meu 
Şi nu ştiu a plinge or a fluiera, 

Că de-ngropăciunea-i n-am chioară para." 

Ei ca să ajute pe bietul sirman 
Scoţînd îi dădură toţi cîte un ban. 

Cum luă el banii ş-afară ieşi, 

Şi tatăl său iacă pe uşă pîşi. 

Ei cum îl văzură, de rîs s-au umflat, 

Zicînd unul altui : - „Vezi că ne-a-nşclat ?" 

Dup-aceea iacă iar peste puţin 
Seînfăţişază la ei Nastratin ; 

Cum îl văd pe uşă, îndată îi zic : 

„Bravo, Nastratine ! eşti om de nimic, 

Tatăl tău acuma d-aci a ieşit 
Şi tu adineaura ziseşi c-a murit !" 

„Nu stric eu, el zise, ci chiar voi m-aţi pus, 
Şi pe negîndite minciună v-am spus ; 

Că altă minciună dacă vă spuneam, 

Azi de cheltuială eu nu cîştigam." 


DINTR-0 CREDINŢĂ DEŞARTĂ 
CADE OMU Şl ÎNTR-ALTĂ 

Nastratin Hogea,-ntr-o vreme lemnele d-ars isprăvind 
Şi o dumbravă de satu-i nu prea departe fiind, 

Merge, se urcă într-unul din cei mai bătrîni copaci 
Ca să taie şi să surpe după dînsul ramuri (craci), 

Şi văzînd o cracă bună s-a pus cu curul pe ea 
Ş-începu despre tulpină cu securea a tăia ; 

Unul ce trecea pe cale se opri, la el strigînd : 

„Omule I dar rău tai lemnul, o să cazi, fugi mai curînd !" 
Hogea supărat îi zise : - „Doar nu-i fi tu vrun proroc" ; 

Şi iar începu să taie şezînd într-acelaşi loc; 

Care cum reteză craca cu ea cu tot jos căzu 
Şi atunci pe călătorul de prooroc îl crezu ; 

Cît mai tare se ardică şi aleargă şchiopătînd 
Din piciorul ce-l lovise, şi în urma lui strigînd : 

„Stăi, mă rog, tu acel care eşti proroc (prevăzător), 

Şi fă bine de îmi spune cînd ş-în ce zi o să mor." 

Iar acela, ca să scape de rugi şi de supărări, 

„Sufletu-ţi, i-a zis, se ţine numai în trei strănutări." 
Auzind Hogea aceasta deodată se-ntristă, 

Că pînă să mearg-acasă de două ori strănută : 

Pentru că, lemnele grele-n spinarea-i ce să afla 
Ardicînd, peste putinţă era a nu răsufla ; 

Şi crezînd că o să moară l-al treilea 129 strănutat. 

A plecat ca să se ierte cu toţi amicii din sat; 

Şi fiind cam îndeseară, cînd începe a-nmurgi. 


129 în trei silabe : tre-i-lea. 

Strănută ş-a treia oară, şi se grăbi a fugi, 

S-ajungă să moară în casa-şi cu capul pe căpâtii, 

Că aceasta era-n lume dorinţa lui cea dintîi. 

Dar în fugă-i fără veste căzu-ntr-o groapă cu grîu, 
în curtea unui prieten şi se-ngropă pîn' la brîu 
(Fiindcă tocma pe vremea treierişului era 
Şi-o lăsase destupată, avînd încă a căra). 

Hogea socotind acuma că-ntr-adevăr a murit 
Ş-în fundul iadului tocma a ajuns nepocăit, 

Rămase într-acea noapte aci-n groapă a dormi 
Şi că la mai rău n-ajunse către Allah mulţămi. 

Tot într-acea noapte însă ş-în curtea gropii aceşti 
S-a-ntîmplat să poposească şi slujbaşi împărăteşti, 

Cu catîri şi cu povară de cleştar şi porţolan 
Şi cu clopote la gîturi ca şi la orce chervan ; 

Nastratin Hogea din groapă acest zgomot auzind, 

Ce lucru e vrînd să vază şi capul în sus ivind, 

Cum îl zăresc deodată catîrii se înspăimînt, 

Sar, se izbesc unul d-altul, trîntesc toate la pămînt. 
(Vai, sirmane Nastratine, cu pielea o să plăteşti !) 
Văzînd paguba aceasta slujbaşii împărăteşti 
încaier pe Hogea-ndată, cel ce mort se socoti, 
îl tîresc, încep a-l bate şi prin curte a-l trînti; 

Bietul Hogea socotea că dracii în iad îl muncesc 
Pentru păcatele sale, cărţile precum vestesc. 

După ce dar îl bătură pînă cînd s-au săturat, 

Ameţit de tot lăsîndu-l, în drumul lor au plecat. 

Hogea viindu-şi în fire alta îi dete în gînd, 

Crezu ca-nviat din moarte, draci şi iad nemaivăzînd. 
Ş-întorcîndu-se acasă, părerea făr-a-şi schimba. 
Prietenii şi vecinii a-nceput a-l întreba, 

Zicîndu-i : - „Hogea-efendi, cînd ai fost şi ai venit ? 
Spune, în lumea ceilaltă cum şi ce fel ai găsit ?" 

Hogea răspundea l-acestea : - „Fraţilor, mîncaţi şi beţi 
Şi să nu speriaţi catîrii, să vă feriţi cît puteţi: 

Dar decît toate mai bine faceţi orşice mijloc 

Şi daţi grîu fiert de pomană şi mai cu seama cojoc, 
Că cumplitele toiege mai puţin să le simţiţi, 

Cînd veţi fi pentru păcate de draci în iad pedepsiţi." 


OMUL CÎND ARE CULEGE, 

IAR CÎND N-ARE NU ALEGE 

Nastratin Hogea-ntr-o noapte ducîndu-se la băcan, 

Se rugă, bătîndîn uşă, să-i dea caşcaval d-un ban. 

Iar băcanul, ca să-i facă hatîr, din somn s-a sculat 
Şi luînd prin întunerec săpun prost în loc i-a dat. 

El ducîndu-se acasă a început a-mbuca 
Şi văzînd că gust nu are ca alte dăţi cînd mînca, 

Către nevasta sa zise : - „Dar ce urît caşcaval ! 
la numai puţin de gustă şi să vezi că n-are hal 130 ." 
Nevasta, luîndu-i seama, zise : - „Cum să fie bun ? 

Dar nu te uiţi tu la dînsul că este curat săpun ?" 

Hogea supărat îi zise : - „Zău, eu nu ştiu ce fel eşti ! 

Mă faci aşa prost pe mine, fără să te socoteşti, 

Ba încă faci totdodată şi pe băcanul nebun, 

Ca, cu caşcaval cerîndu-i, el în loc să-mi dea săpun ; 
Băcanul e om de cinste, cum îl ştie toţi din sat, 

Şi, ca să-mi facă hatîrul, din aşternut s-a sculat; 

Cum putea dar să-mi dea mie ca să mănînc eu săpun ? 
Cînd îi cer eu lui o dată : dă-mi, mă rog, caşcaval bun ! 
Docit or că caşcavalul e stricat şi negustos, 

Or că-n gura mea vrun dinte, vro măsea are miros ; 

Cu toate acestea, nu ştiu, eu săpun n-am cumpărat, 

O să mănînc, că mi-e foame şi pe dînsul bani am dat." 


CINE MARFA ÎŞI SCUMPEŞTE 
CA NASTRATIN PĂGUBEŞTE 

Hogea de la oarecare 
O căpriţă căpătă, 


130 A nu avea hal - a nu fi bun de nimic. 

Şi după ce crescu mare 
Şi primavara făta, 

O luă pe după urmă 
Tocma ca un ciobănaş, 

Ca şi cel cu mare turmă. 

Şi se duse în oraş, 

Ca după ce va ajunge, 
întru sine el gîndea, 

Lapte proaspăt de va mulge, 
Mai cu bun preţ o să-l dea. 

Ş-începînd, ca vînzătorul, 
Lapte dulce a striga, 

Şi dacă cumpărătorul 
Cu vreun vas alerga. 

El mulgîndu-i de gustare, 

De nu se-nvoia din preţ, 
Căsca gura caprii, mare, 

Ş-îl turna-n gîtu-i semeţ: 

Crezînd c-acel turnat lapte 
Drept în uger îl băga, 

Şi pleca spre altă parte 
Lapte dulce a striga. 


MARFA UNDE E, FIREŞTE, 

Şl PAGUBA ÎL SOSEŞTE 

Hogea, după cum văzurăm, tot-tot o capră avuse 
Şi pe dînsa cu-ntîmplare în puţin timp o răpuse, 
Că scoţînd-o să se pască ca o vită pe cîmpie, 
Lupii-ndată-i tăbăciră pielea fără de scumpie 131 ; 
Văzînd biet Nastratin Hogea că i-o făcură papară 


131 Scumpie - zgîrcenie. 

Şi lui ca drept mîngîiere numai coarnele-i lăsară, 
Fără supărare zise : - „Asta orcine o ştie, 

Unde e o dată marfă, şi pagubă o să fie." 


CINE NUMĂRĂ PARALE 
EL JOACĂ CU CEAMPARALE 132 

Hogea vrînd la bîlci să meargă, 
Vecinii la el aleargă, 
împrejuru-i să adună 
Să-i ureze cale bună 
Şi să-l roage să voiască 
Ceva să le tîrguiască ; 

Unul zise : - „Vecinele ! 
Cumpără-mi două inele, 

Şi ce bani vei da de plată, 

Viind, ţ-îi număr îndată." 

Altul vine iar, îi cere, 

Zicîndu-i: - „Aibi bună vrere 
Şi îmi cumpără şi mie 
Vro cinci coturi de dimie 133 
Şi să n-ai grije de plata, 

Cînd vei veni, banii-s gata." 
Asemenea şi alţi iară 
De altele îl rugară ; 

Iar el la fieştecine 
Răspundea tot: - „Bine, bine." 
Mai pe urmă unul scoate 
Trei parale avînd toate, 

Le dă, zicînd : - „Vecinele, 
la-mi ceamparale pe ele." 

Deci peste zile puţine, 

Dacă merge el şi vine, 


132 Ceamparalele sînt ca nişte clopoţei, care în părţile Răsăritului dănţuitorii le 
atîrnă la degete şi, sunîndu-le, bat tactul cîntecului cu dînsele (n.a.). 

133 Dimie — ţesătură groasă de lînă sau bumbac. 


228 



lată toţi cîţi îl rugară 
îndată-l împrejurară; 
întreabă cel cu inele : 

„Mi-ai cumpărat, vecinele ?" 
„Dar ce lucru-mi ziseşi oare ?" 
„De inele, frăţioare." 
„Crede-mă că-mi uitai, frate, 
De treburi nenumărate." 

Vine şi cel cu dimie : 

- „îmi luaşi, nene, şi mie ?" 
Răspunse el: - „Rău îmi pare 
Nea cutare şi cutare, 

Ca îmi uitai ca pămîntul, 
Credeţi, să vă crează sfîntul." 
Veni-ntre vorbele sale 
Ş-acel ce-a dat trei parale, 
„Bine ai venit", zicîndu-i; 

Iar Hogea-ndată scoţîndu-i 
Şi dîndu-i, glasu-şi înalţă 
Către cei ce sta de faţă : 
„Danţul cu cimpoi să trage 
Şi tîrgul cu bani să face. 

Cine numără parale, 

El joacă cu ceamparale. 

Cîţi dau peşin cînt cu fluier, 

Iar cîţi nu, din buze şuier." 


PÎNĂ LA ANUL, OR MAGARUL, OR SAMARUL 

într-o zi Nastratin Hogea pe o uliţă trecînd 
Şi pe poartă-n curtea unui bogat ochii aruncînd 
Se opri ca să privească la un lucru foarte rar. 
Adică la-mpodobirea a unui mînz de magar, 
Carele avea căpăstru peste tot cu fir lucrat 
Şi pe ciucuri împrejuru-i margaritar înşirat, 

Un cioltar 134 cu flori de aur pe spatele lui întins 
Şi drept chingă peste dînsul cu cordon de fir încins, 

Pus pe o saltea luxoasă, ş-alături pernă de puf, 

Ş-un rob cu apărătoare răcorindu-l de zăduf; 

Iar bogatul de departe în pridvorul său şezînd 
îl privea-n mare plăcere, dintr-un cibuc lung fumînd. 

Nastratin văzînd aceasta, fără a întîrzia, 

Se apropie de dînsul ş-începu a-l mîngîia : 

Bunioară ca copilul cînd vede vrun mieluşel, 

Merge, îl îmbrăţişară ş-îl sărută frumuşel. 

Bogatul vesel privindu-l, cînd îl mîngîia mereu, 
întrebă : - „Dar or îţi place cum e măgăruşul meu ?" 

- „De minune ! el răspunse, este vrednic d-a-l iubi. 

Şi alt nici un cusur n-are, decît nu poate vorbi." 

„Ce fel ? bogatul îi zise, poate vorbi un magar ?" 

„Cum nu ? Hogea îi răspunse, numai să mi-l dai şcolar, 
Şi într-un an ţi-l fac ritor 135 , or în ce limbă vei vrea." 

„Ba nu voi, bogatul zise, să-l procopseşti aşa prea, 

E destul ca să vorbească limba care o ştiu eu, 

Şi vro patru limbi streine, ca să-l fac tîlmaciul meu." 
„Aşadar, îi zise Hogea, trebuie să ne tocmim, 
însă să mi-l dai acasă, că-n alt chip nu ne-nvoim." 

„Bine, îi zise bogatul, cum ştii tu, aşa să faci, 

Numai despre plată spune-mi cu cîţi galbeni te împaci." 
„Să-mi dai, Nastratin îi zise, o sută de-mpărăteşti 136 , 
Răspunzîndu-mi 137 înainte jumătatea din aceşti; 

Iar jumătatea ceilaltă să mi-o dai la şase luni, 

Cînd şi examen voi face, între cîţi vei să aduni, 

Ca să vază fiecare că nu dai bani în zadar, 

Ci pentru o-nvăţătură aşa auzită rar." 


134 Cioltar - postav brodat, pus sub şaua calului. 

135 Ritor - orator, retor. 

136 împărătesc (galben împărătesc) - monedă de a tir austriacă (monedele 
străine aveau putere circulatorie în Ţara Romînească). 

137 A răspunde - a achita. 

Bogatul de vorba Hogii atît de mult s-a-ncîntat, 
Încît scoase banii-ndată şi jumătatea i-a dat. 
Poruncind şi pe şcolarul să-l aibă în casa sa, 

Nu cumva la nengrijire vreodată a-l lăsa : 

Pe salteaua lui să-l culce şi pe perna cea de puf, 
Cum şi după prînz cînd doarme să-l apere de zăduf 
Că el pe fiece lună îi va trimite mertic 138 
Cu toată îndestularea, să nu-i lipsească nimic. 

După ce aceste toate s-au făcut ca prin înscris 
Şi pe şcolarul cu Hogea împreună l-a trimis, 

Femeia Hogii, cu masa care sta ş-îl aştepta 
Şi din cînd în cînd pe poartă ca să vie se uita, 
Văzîndu-I cu măgăruşul cel împodobit intrînd, 

Se mira ce o să fie, pricina necunoscînd. 

- „Dar ce e asta„bărbate ?"îl întrebă ea pe loc. 

El arată acei galbeni, ca jăratecul de foc, 

Ş-îi spuse cu amăruntul cum şi ce fel l-a tocmit. 
Cum şi jumătatea banii-naintea i-a priimit. 

- „Dar or ţ-ai ieşit din fire ? zise ea, la el privind, 
Unde ai văzut în lume vrodată magar vorbind ? 

Or te-ai apucat acuma pe oameni să amăgeşti 
Şi la bătrîneţe tocma belele să pătimeşti ?" 

- „Fii pe pace, el îi zise, n-avea nici o grije tu, 

Că tocma acuma ceasul norocului îmi bătu. 

E o vorbă : «Pîn' la anul cîte căciuli nu rămîn 
într-această-ntinsă lume pustii şi fără stăpîn !» 
Asemenea pîn-atuncea or să-ntîmplă de mor eu, 
Or cumva să bolnăveşte şi moare şcolarul meu." 

Cu asemenea cuvinte şi cu alte, Nastratin 

îşi mai împăcă nevasta şi se linişti puţin ; 

Apoi tot gîndind în sine ce ar întrebuinţa, 

Cu ce manevre şcolarul ceva-ceva a-nvăţa, 

Şi apucîndu-se-ndată făcu un scurt ciomăgel, 
înadins pentru şcolarul, ca să-l înveţe cu el. 


138 Mertic - tain, raţie (alimentară). 

Deci Nastratin pe şcolarul înaintea sa puind 
Şi în cap cu ciomăgelul ca să-l deştepte lovind, 
îl apăsa şi la vale, din gura ceva zicînd, 
îl mai lovea ş-altă dată tot asemenea făcînd ; 

Apoi îi da pe supt barbă, în sus a şi-l ardica, 

Şi iarîi da pe dasupra, în jos spre a şi-l pleca. 

Loviturile acestea tot luînd el, cum am spus, 

Ca să-şi plece în jos capul şi să-l ardice în sus, 

începu in scurta vreme leţia a ingina 

Şi, fără să-l mai lovească, singur capu-şi legăna. 

Atîtîncît lăsă Hogea a-l lovi din ciomăgel 
Ş-începu numai cu mîna să amerinţe la el : 

De făcea în jos cu mîna, el capul în jos pleca, 

De ardica în sus mîna, şi el capul ardica. 

După ce învăţă bine aste mişcări ca de rost, 

S-a gătit pentru examen cum şi tocmeala i-a fost, Ca să vază, să 
auză, asin a filosofi, 

Care de cînd este lumea nici a fost, nici va mai fi. 

Cinci salonul fu de oameni îndesat şi înţesat, 

Hoge-atuncea cu şcolarul viind s-a înfăţişat, 

Ca-n mijlocul adunării să-nceapă a-l întreba, 

Mîna-n sus ş-în jos mişcîndu-şi, spre a zice da şi ba ; 

Aşa începînd, îi zise : - „Tu frumos măgăruş mic 140 
la în băgare de seamă ceea ce voiesc să-ţi zic." 

Iar măgăruşul îndată ardică ochii la el, 

Temîndu-se să nu-i tragă supt barbă vrun ciomăgel; 

Cum văzură toţi aceasta, începură a zîmbi 
Şi d-educaţia-i bună între dînşii a vorbi; 

Hogea zise : - „Voi acuma să spui făr'-să te sfieşti 
Ce limbă să-nveţi îţi place şi care nu o voieşti ? 

Vei să mai zbieri ca măgarii ?" (şi cu mîna în sus da); 

El ardică în sus capul (ca prostul cînd zice ba). 


139 . 

Lecţia. 

140 în original: şic. 


232 



„Dar vei să rînchezi ca caii ?" (şi iar mîna-n sus îşi da), 

El iar făcea-n sus cu capul (ca cînd ar răspunde ba). 

„Dar vei să mugeşti ca boii ?" (şi cu mîna în sus da) 

El îşi ardica iar capul (ca cînd ar zice nu va). 

După ce-l întrebă Hogea ş-alte multe-ntr-acest fel, 

Şi cum îi făcea cu mîna, îi făcea din cap şi el, 

Apoi zise : - „Spune, dară, acum de faţă cu toţi, 

Cutare limbă frumoasă ca să o-nveţi o să poţi ?" 

El văzînd că-şi pleca mîna dodată cu a-ntreba, 
îi făcu în jos cu capul, ca cînd i-ar răspunde da. 
L-a-ntrebat iar, mişcînd mîna ca cînd vrea în cap a-i da ; 
„Dar cutare limbă-ţi place ?" El făcu cu capul da ; 
L-a-ntrebat iar: - „Dar cutare şi cutare limbă vrei ?" 

El după mînă cu capul făcu complimente 141 trei. 
Aceste-ntrebări-răspunsuri vâzîndu-le cel bogat 
Şi toţi cîţi se adunase, foarte mult s-au minunat; 

Şi zise bogatul Hogii, bucurat şi înzîmbit: 

„Eu văz că te înţelege la cele ce i-ai vorbit, 

Şi pentru a ta silinţă prea foarte mulţămit sînt; 

Dar voi să-mi spui, de ce oare nu-ţi răspunde prin cuvînt 

- „Jupîne I Hogea îi zise, ascultă ce voi să zic. 

Acum măgăruşul nostru e ca şi un copil mic, 

Care cînd se naşte este decît dobitoc mai rău, 

Că nici măcar semn să facă, din plîns spune păsul său. 
Apoi ceva dacă trece, începe din cap a da, 

Şi arată sau că cere, făcînd semn de da şi ba ; 

Mai tîrziu după aceasta începe şi a vorbi, 

Colea-colea cîte una, fără a le potrivi; 

Aşa şi şcolarul nostru, mai vîrtos ca dobitoc, 

Nu să poate niciodată ca să vorbească pe loc, 

Ci încet-incet cu vreme şi vorba-i vei auzi, 

Cînd limba lui cea legată cu glas să va slobozi." 

Tot soborul ce sta faţă, vorba Hogii consfinţind, 
Răspunseră ca-ntr-o gură, bravo dîndu-i şi grăind : 

- „Prea înţelepte cuvinte Hogea prin grai a descris, 


141 


Compliment - plecăciune. 



Şi fără nici o-ndoială are drept precum a zis : 

Ba încă-n prea scurtă vreme şcolarul a-naintat, 

Că a răspuns foarte bine la cele ce l-a-ntrebat." 

Bogatul, de bucurie, toate vorbele scurtînd, 

Dezlegă punga îndată, cu mulţămire zicînd : 

- „Iacă cei cincizeci de galbeni, fie astăzi refuiţi 142 , 

Şi na încă pe atîta pe dasupra dăruiţi; 

Numai cît poţi te sileşte ca să mi-l înveţi frumos, 

Să vorbească cum se cade, şi îţi mai dau de prisos. 
Hogea pe cînd strîngea banii zise : - „Foarte mulţumim, 
Şi îmi vei vedea silinţa, numai sănătoşi să fim." 
Dup-aceasţa, Hogea iarăşi pe şcolarul său luînd 
Şi ca ş-întîi de căpăstru acasă cu el mergînd, 
îl lăsă să odihnească, nevrind a-l mai pedepsi 
Ştiind că mai mult d-atîta nimic nu va folosi; 

Decît gîndi să-l înveţe să mănînce puţintel, 

Ş-începu pe zi o dată să-i dea un mic metricei; 
Măgăruşul dintr-aceasta din zi în zi a slăbit, 

Leţia prea grea fiindu-i de-nvăţat, s-a bolnăvit, 
l-a lipsit pofta mîncării, şi din merticelul mic 
Uneori îi mînca sfertul şi alteori mai nimic ; 

Încît, într-o dimineaţă, ceasul morţii l-a coprins, 

Ş-îl găsi Nastratin Hogea ţapăn pe saltea întins. 

Această jalnică scenă Nastratin Hogea văzînd, 
începu către nevastă a se văieta, zicînd : 

- „E! iacă şcolarul nostru ! după ce căznii cu el 
Şi când îl învăţai tocma să mănînce puţinei, 

Atuncea se isprăviră şi zilele lui pe loc, 

Iacă aşa e şi omul, morţii bătaie de joc ! 


Isprăvind Hogea cuvîntul, s-a pus ş-a făcut raport, 
Scriind asfel la bogatul, pentru şcolarul cel mort: 
„Te vestesc cu întristare că şcolarul cel iubit 
Ş-a dat sfîrşitul ast' noapte nezăcut şi nebolit, 
în adevăr, mare jale astăzi moartea ne-a adus, 


142 A refui - a achita. 

Şi a făcut ca să plîngă şi răsărit şi apus ! 

Dar nu stă la mîna noastră, ci la cel ce ne-a zidit, 

Că cu naşterea dodată ca să murim ne-a ursit ! 

A dat frîul morţii-n lume, ca turbată a umbla, 

Să secere dinaintea-i care să va întîmpla ! 

Şi aşa mereu coseşte, nu alege-n drumul ei, 

Tineri şi bătrîni culege, pînă şi prunci mititei; 

De care fără-ndoială nici noi nu o să scăpăm, 

Astăzi însă pe şcolarul cu jale îl îngropăm." 

Citind bogatul răportul, vai ce jale l-a coprins ! 

Căzu îndată pe spate şi să moară s-a întins ! 

Şi tîrziu viind în sineşi se porni-ndată la plîns, 
Atîtîncît toţi vecinii au alergat şi s-au strîns ; 

Cine poate să descrie vorbele ce le zicea, 

Cînd cu cinste şi cu pompă să-l îngroape îl ducea ?! 
Dar nimic nu-i ajutară, ca un mort l-a îngropat, 

- N-a putut ca să-l mai scoale, steaua dacă i-a picat 


NU CĂUTA-NŢELEPCIUNE 
DACĂ N-AI UNDE O PUNE 

Hogea, cu una, cu alta după ce cîştigă bani, 
îşi trimise pe fecioru-n streinătăţi cîţiva ani, 

Că acolo-n academii, mai departe de părinţi, 

Să urmeze, să înveţe la mai înalte ştiinţi; 

După ce isprăvi cursul leţiilor ce-a urmat, 
S-a-ntors la părinţi acasă procopsit cu atestat 143 
Nastratin Hogea văzindu-l şi muma sa mai vîrtos 
S-a umplut de bucurie că l-a văzut sănătos; 
îi deteră o odaie, cum a vrut el a-l lăsa 
Să şază singur într-însa cu biblioteca sa ; 

Muma sa, biet, ca o mumă, prin odaie îl slujea, 

Nu să depărta de dînsul, ca de un fiu îngrijea. 
Noaptea cînd a sosit vremea studentul a se culca, 


143 


Atestat - certificat, diplomă. 



Vrînd puţin capul pe pernă pe spate a şi-l pleca, 

Se uită-n tavanul casii, şi grinzile cum era, 

Ce-i dete-n gînd procopseala ?-nccpu a le număra ; 
între care văzînd una cam pătată la mijloc, 
Curiozitatea-I face şi să scoală-n grab' din loc, 
la luminarea în mină şi priveşte neclintit, 

Ca să vază acea grindă de ce lucru s-a mînjit! 

După ce s-a uitat bine s-a încredinţat curat î 
Că peste grinda aceea vro vacă s-a băligat; 

Şi lăsînd jos lumînarea iarăşi pe spate s-a pus 
Ş-începu să se gîndească, tot uitîndu-seîn sus, 

Că cum a putut o vacă pe tavan ca musca sta ! 

Şi cum s-a urcat pe dînsul a-l băliga ş-al păta ! 

Muncind gîndul său l-aceasta nelesne de priceput, 
în studiile lui toate să caute a-nceput, 

Să vază, va putea-n ele niscai dovezi a afla, 

Dacă vreun bou sau vacă poate pe tavan umbla ! 
Toată mecanica-ntoarse, foaie cu foaie cătînd, 
Matematica întreagă tot o răsfiră de rînd, 

Şi nu fuse cu putinţă vrun fel a se domiri, 

Sau cît e negru sub unghe taina a descoperi 
Pentru care toată noaptea cu gîndul s-a tot luptat, 
Fără săînchiză ochii pînă cînd s-a luminat. 

Muma sa de dimineaţă iar la dînsul a venit, 

Cum a odihnit să vază fiul ei cel preţuit. 

Despre care întrebîndu-l, el răspunzîndu-i i-a zis 
Cum că : - „Toată nopticica, mamă, ochii n-am închis." 

- „Dar de ce pricină, mamă ?" muma sa l-a întrebat; 

- „Apoi să vezi, el răspunse, cînd mă găteam de culcat, 
Uite, l-acea grindă ochii îmi aruncai nu ştiu cum 

Şi văzîndu-o pătată, după cum e şi acum, 

M-am uitat mai de aproape să văz de ce s-a pătat 
Ş-am cunoscut că vro vacă pe dînsa s-a băligat; 

De aceea toată noaptea am stătut pe gînduri pus, 

Că cum putu umbla -vaca cu picioarele în sus ! 

Am făcut de pre aceasta isometrice 144 măsuri, 

Fisica am resfirat-o, despre fiinţi şi naturi; 

Matematica asemeni am cercetat-o de rînd, 

Nici loc gol nici plin într-insa de vreun lucru lăsînd ; 
în toată agricultura - cu amăruntul cătai, 
în fel de experienţe capul tot îmi sfărimai, 

Şi nici într-un chip o vacă n-am putut, precum ţ-am spus, 
S-o pui pe tavan să umble cu picioarele în sus. 

Nici puterea cea activă, nici repuziv 145 - a stătut 
Ca să mă încredinţeze aceasta cum s-a putut. 

Pentru care toată noaptea m-am gîndit nedomirit, 

Şi speriindu-mi-să somnul nici o clipă n-am dormit." 
Nenorocita lui mumă stînd la el şi ascultînd 
Şi astfel de muncă seacă d-o noapte-ntreagă văzînd, 

Se lovi în cap cu pumnii, zicîndu-i : - „O, fătul meu 
Deşi vorbele-ţi streine nu poci să înţeleg eu, 

Dar păcat de bănişorii ce i-am cheltuit în dar 146 , 

Dacă n-ai putut pricepe un atît lucru macar!" 

„Cum era sâ-nţeleg, mamă ? învăţatul fiu a zis, 

Că-n matematic-aceasta nicăiri n-o găsesc scris ?" 
Atuncea se puse muma şi începu către el 
Ca să-i tălmăcească lucrul şi a-i zice-ntr-acest fel : 

„Cînd s-a făcut casa asta, meşterii-n curte lucra, 

Unde venea şi cu vite, lemnele carii căra ; 

Şi fiindcă isprăvise asta grindă de cioplit, 

Se băligă peste dînsa boul unui ce-a venit, 

Şi deşi am curăţit-o, dar mustul din ea intrînd, 

Asfel a rămas pătată, cum o vezi şi acum stînd, 

Asta o puteai cunoaşte, fără să te minunezi, 

Fără să-ţi baţi atît capul şi fără somnul să-ţi pierzi." 

- „Ei, mamă ! copilul zise, dacă profesorii mei 
Mi-ar fi explicat ca tine toate lecţiile ei, 


Isometric, termen tehnic cu rezonanţă pretenţioasă, folosit fără ca sensul 
lui originar să aibă legătură cu contextul. 

145 Repuzivă - repulsivă. 

146 în dar-în zadar. 

Şi dacă tu cu ştiinţa-ţi în locul lor mi-ai fi fost, 

Nu eram eu să-mi pierz somnul toată noaptea ca un prost; 
Ba nici în streinătate nu şedeam atîţia ani, 

Nici voi nu era să pierdeţi cu mine atîţia bani, 

Şi nici nu era cu pumnii să-ţi baţi capul, negreşit. 

Că dintr-o academie mare nerod am ieşit." 

- „Ba, mama sa îi răspunse, minte n-ai nici de un ban, 

Şi tu ca tatăl tău tocma o să ieşi un nezdrăvan." 


DIN TOCMEALA NENŢELEASĂ 
BANI DÎND, RĂMÎI FĂRĂ CASĂ 

Nastratin Hogea adesea, după cele ce făcea, 

Aci se-mbogăţea-ndată şi aci iar sărăcea ; 

Asfel dar el iar odată, sărac după cum era, 

Neavînd de cheltuială nici măcar chioară para, 

Se tot socoti în sine cum ar face vrun mijloc 
Prin vreo nezdrăvănie să dea iar peste noroc, 

Şi aşa vine îndată la nevasta sa, zicînd : 

„Dragă ! iacă-ţi dau în ştire ceea ce am pus de gînd, 
Eu zic ca să vindem casa şi să luăm ceva bani, 

Decît să umblăm în vreme flămînzind tot şi golani." 
„Vai de mine ! ea îi zise, apoi unde să şedem ? 

Vei să rămînem pe drumuri şi parale să avem ?" 
„Ba nu ! Hogea îi răspunse, voi opri din loc cevaşi, 
Numai pe cît să ne facem un cît de mic bordeiaş." 
Nevasta-n contră se puse în fel de chipuri, nevrînd. 
El iar altele îi zise şi s-o vînză tot cerînd ; 
în cele mai de pre urmă el cu a o mîngîia 
O înduplecă prea lesne ca să voiască şi ea. 

Deci ştiind el aci-n satu-i pe oarecare bogat, 

Fără să mai zăbovească la dînsul a alergat 

Şi s-o cumpere-i propuse, un preţ prea uşor cerînd, 

Ieftină să i să pară şi s-o vînză mai curînd. 

Bogatul văzînd că cere pe dînsa preţ mic atît, 

Ca s-o ia cu toată voia fu gata numaidecît; 

Şi deşi lui într-atîta ieftină i s-a părut, 

Dar tot dori să-i mai lase din preţul ce a cerut. 

Hogea îi mai scăzu preţul, capetele nu-l ţinea 147 . 

Ca or pe cît o să vînză, lui tot bine îi venea. 

Şi către bogatul zise : - „Las p-acest preţ, dar îţi spui 
Că în peretele casii voi să bat şi eu un cui, 

Care cui de totdauna să se numească al meu 
Ş-alt de el să nu s-atingă decît numai singur eu 
C-un cuvînt, numai pe dînsul că-s stăpîn şi eu să zic 
Şi încolo să n-am voie să mă ating de nimic." 

Bogatul, văzînd că casa chilipir o cumpăra; 

Nu se gîndi mai departe, deş-întîi se apăra, 

Dar văzînd că Hogea nu vrea să o vînză în alt fel, 

Zise-n sine : „ce-o să fie să aibă un cui şi el !" 

Şi lăsîndu-se în voia-i, îndată o cumpără 
Cu contract, cu întărire şi banii îi numără. 

Bătu şi Hogea-n perete un cui cum s-au învoit, 

Care şi în zapis 148 cuiul lui Nastratin s-a numit. 
Mutîndu-se dar în casă bogatul cumpărător, 

Ca să păstreze şi cuiul Hogii rămase dator; 

Aşa Hogea într-o noapte, cînd dormea toţi, s-a sculat 
Şi la casa cea vîndută îndată a alergat, 

Strigînd şi bătîndîn uşe, să-i deschiză mai curînd. 

Şi bogatul dinăuntru - „Cine este ?"întrebînd, 

Hogea - „Eu sînt", îi răspunse. - „Dar ce vei ? l-a întrebat; 
„Voi să-mi văz cuiul, răspunse, de l-aţi întrebuinţat." 

Se sculă-n grab', - îi deschise, Hogea se uită zicînd : 

„Te văzui ast' noapte-n visu-mi ceva de cui atîrnînd, 

Dar vă culcaţi, nu-i nimica, cum văz, visul m-a-nşelat, 

Ci păziţi ca nu vrodată să iasă adevărat." 

Altă data iarăşi Hogea, la miez de noapte viind, 
începu să bată-n uşă, cînd se afla toţi dormind ; 
Cumpărătorul de casă - „Cine este ? a-ntrebat. 

„Eu sînt, eu !" Nastratin Hogea către dînsul a strigat. 


147 Capetele nu-l ţinea - nu-i păsa, îi era indifferent. 

148 Zapis - contract, act de vînzare-cumpărare. 

„Dar ce vei ?" l-a-ntrebat iară ; răspunse el : - „Voi să-mi pui 
Chiulaful 149 ce îl port ziua, acilea într-al meu cui, 

Că în bordeiul meu nu e nici un cui unde să bat 
Şi nu voi să-mi văz chiulaful a sta pe jos aruncat. 
Cumpărătorul de casă îi zise : - „Apoi ce fel, 

Tot aşa o să-mi vii noaptea ?" - „Vezi bine, răspunse el, 
N-avem condiţia asta să fiu stăpîn pe al meu ? 

O să viu ziua şi noaptea şi orcînd voi voi eu." 

„Care va să zică, dară, cumpărătorul a zis, 

Mi-am dobîndit cu beleaua cu tine cu forme-n scris !" 

- „Nici o belea, zise Hogea, ce te supără un cui 
Şi că viu cîteodată ceva pe dînsul să pui ?" 

Altă dată, veni Hogea, o frînghie-n mîini avînd, 

Ş-începu de cui s-o lege, către ai casii zicînd : 

- „Azi nevasta spală rufe şi voi frînghia să-ntinz 
Din cuiul meu de aicea şi de bordei să o prinz." 

„O, vai de noi ! începură ai casii a se văita, 

Ce păcate ne goniră să cumpărăm casa ta ! 

Că ne ameţişi cu cuiul ce-l socoteam bagatel, 

Şi acum n-avem pace, necăjindu-ne cu el." 

într-o zi iar veni ogea în mînă cu un bojoc 
Ş-îl atîrnă-n cui, zicînd că în bordeiu-şi n-are loc. 

Asfel Hogea totdauna cu una ş-alta viind 
Şi pe cel ce-i vîndu casa totdauna necăjind, 

Neavînd alt ce mai face, fiind învoiţi asfel, 
într-o zi, de supărare, zise : - „Frate ! către el, 

Dă-mi banii pe jumătate din ceea ce-ţi numărai, 

Şi îţi ia înapoi casa, că nu am de tine trai; 

Voi fi căit în viaţă de ceea ce mi-o făcui, 

Că m-ai omorît cu zile cu pustiul 150 tău de cui." 

Nastratin ştia prea bine încă de cînd îi vindea 


149 Chiulaf - căciulă turcească, fes mare. 

150 Pustiu - blestemat. 

Că bogatul cu pagubă înapoi o să i-o dea, 

Dar tot făcu ceva nazuri, ţiindu-se cam semeţ, 

Zicînd : - „Eu cheltuii banii" (ca să i-o scază din preţ); 

Cumpărătorul îi zise : - „Dă-mi dar numai pe un sfert, 
Ş-încolo a treia parte cu tot sufletul ţ-o iert. " 

- „E I aşa tot se cam poate, îi răspunse Nastratin, 

Că voi găsi mi să pare să-ţi număr atît puţin 
Şi aşa cumpărătorul ceru cu paguba sa 
Să scape de supărare şi casele a-i lăsa, 

Decît să stea să mai umble-n dandanele, judecăţi, 
După reaua sa tocmeală, ştiind că n-are dreptăţi: 

Iar Nastratin se alese şi cu case şi cu bani, 
Nemaiumblînd să se plîngă că sînt săraci şi golani. 

OSEBITE ANEGDOTE 


[UN ÎMPĂRAT OARECARE ÎNTRU SINE SE MIRA] 

Un împărat oarecare întru sine se mira 
De osebitele chipuri între oameni ce era, 

Adică, vedea pe unul capu-i mai întîi albind 
Şi mustăţile şi barba negre încă rămîind ; 

Iar pe altul dimprotivă, păru-n capu-i negru stînd 
Şi mustăţile şi barba albe în faţă avînd 
Altul iarăşi pînă-n vîrstă se zbîrceşte de bătrîn 
Şi nici barbă, nici mustaţă nu-i mai creşte, ci stă spîn. 
Aste mirări pe-mpăratul totdauna îl muncea 
Şi nu-şi putea-mpăca gîndul singur cum le tîlmăcea ; 
Pentru care pe vizirul într-o zi-nadins chemînd, 

Fără a-şi spune mirarea porunci prin grai, zicînd : 

- „Du-te şi orînduieşte din slujbaşii dezgheţaţi 
Ca să-mi caute trei oameni iscusiţi, mai învăţaţi; 

Dar însă unul să fie cu chip tînăr, cap bătrîn 
Altul iarăşi dimprotivă şi altul la faţă spîn ; 

Carii după ce-i vei strînge, să mi-i aduci cîteşitrei, 

Că voi însumi în persoană să vorbesc ceva cu ei." 

Vizirul fără zăbavă după poruncă urmînd, 

Şi după puţină vreme asfel de oameni aflînd, 

Carii ducîndu-i îndată, împăratu-i osebi 151 , 

Ca să-i bage cîte unul, în persoană a vorbi. 

Deci întrebă împăratul p-acel ce-ntîi a venit 
Că de ce-i e capul negru şi barba i s-a albit. 

El răspunse : - „împărate ! întru mulţi ani să trăieşti, 
împărăţia-ta poate mai bine s-o tîlmăceşti, 

Iar după a mea părere, barba-ntîi mi s-a albit, 

Căci faţa-mi stă dezvelită şi capul acoperit, 

Că pe barba totdauna elementele o bat, 


151 A osebi - a separa, a despărţi. 

Ea sufere vînturi, geruri, brume, ploi neîncetat; 

Osebit şi de acestea, cu faţa-ntre mari ieşim , 152 
Ea ruşinile ardică la orşice cînd greşim ; 

Prin urmare-ntîi dar barba şi mustăţile albesc, 

Şi perii-n cap supt căciulă fiind feriţi zăbovesc." 

Al doilea după dînsul dacă s-a înfăţişat, 
împăratul dimprotivă şi p-acesta l-a-ntrebat 
Că de ce-i e barba neagră şi părul din capu-i alb. 

Iar el fără prelungire îi dete răspuns în grab' 

Cum că : - „Părul din cap, zise, îl am de cînd m-am născut, 

Iar mustăţile şi barba mult mai tîrziu mi-a crescut; 

Şi d-aceea întîi capul a trebuit a-mi albi, 

Iar părul din capu-mi 153 încă mai are a zăbovi." 

Al treilea dup-acesta la împăratul intrînd, 
îl întrebă şi pe dînsul, asfel către el zicînd : 

- „Tu, cum te văz, nu eşti tînăr, ci mai mult încă bătrîn, 
Căci 154 dar nu-ţi cresc mustăţi, barbă şi d-amîndouă eşti spîn 
El răspunse : - „împărate, muma mea pe cînd trăia, 

Despre pricina aceasta am întrebat-o pe ea, 

Şi mi-a spus că ea cu tata copii întîi nu făcea, 

Dar şi unuia şi altui ca să aibă le plăcea, 

Pentru care ea d-o parte se ruga lui Dumnezeu, 

Şi pe d-altă parte iarăşi se ruga şi tatăl meu ; 

Muma mea, ca o femeie, ca să-i dea fată cerea, 

Iar tatăl meu dimprotivă se ruga fecior să-i dea ; 

Dumnezeu ca să-mplinească cererea şi unui ş-alt, 

Şi pentru fecior şi fată pe mine m-au cîştigat. 

De aceea pe din două sînt, după cum văz şi eu, 

La faţă seamăn cu mama ş-încolo cu tatăl meu." 


152 Fiindcă turcii nu-şi descoperă capul nici înaintea împăratului (n a.). 

153 Barba şi mustăţile. 

154 Căci - de ce, pentru ce. 



TREI MINCINOŞI 

Oarecînd într-o cetate se afla trei mincinoşi, 

Carii văzînd că aflară toţi de ei că-s flecăroşi, 

Şi nemaiavînd mijloace cu minciuni a se hrăni, 

Hotărîră între dînşii unul d-alt a se răzni 155 
Cum şi într-o zi urîndu-şi unul altui sănătăţi, 

S-au despărţit să se ducă a trăi-n alte cetăţi. 

Cel dintîi, de dimineaţă plecînd ca un pedestraş, 

La un sat dacă ajunse, trase să-şi cate sălaş. 

Ca să-şi scoaţă demîncarea de la vrun sătean d-aci, 
Pregătit cu o minciună care-n gînd o născoci; 
Ş-adunîndu-se-mprejuru-i din săteni vreo cîţiva, 
începură dintre dînşii a cerceta ş-a-ntreba : 

Dincotro îi este calea ? El răspunse : - „Din oraş". 
L-a-ntrebat iar: - „Ce mai veste ? Ai să ne spui nou cevaşi 
Mincinosul le răspunse : - „Altă veste n-am de spus, 

Decît azi de dimineaţă un nor gros de la apus 
Ardicîndu-se îndată, cum începu a stropi, 

Din oraş, pe toţi măgării norul în sus îi răpi 
Ş-îi ardică la-nălţime pînă cît nu s-au văzut." 

Sătenii, ce guri căscară, la spusa-i s-au încrezut; 

Şi priimindu-l în gazdă cu cinste l-a ospătat, 

Că le aduse gazetă de ceea ce s-a-ntîmplat. 

Pe la amiaz iată vine al doilea mincinos, 

Cu un toiegel în mînă, şi ca şi cellalt pe jos ; 

Care cum sosi îndată începu a-şi căuta 

Vro casă să-l găzduiască, hrană spre a-şi căpăta. 

Sătenii cum îl văzură s-au strîns şi l-au întrebat 
Norul c-a răpit măgării de e cu adevărat. 

Mincinosul pricepu că vreun mincinos vestit 
De la sine aşa mare minciună a plăzmuit, 

Ş-a zis : - „Drept, pe magari norul n-am văzut cînd îi lua. 
Dar văzui că azi samare începuse a ploua." 


155 


A se răzni - a se despărţi, a se separa. 



Sătenii şi pe acesta cu mirare ascultînd, 

Ş-a celui dintîi minciună mai mult el întărîtînd 156 , 
L-au găzduit şi pe dînsul ca pe un oaspe cinstit 
La aceeaşi casă unde şi cellalt fu rînduit; 

Carii cum seîntîlniră amîndoi s-au cunoscut 
Şi stînd de vorbă-mpreună învoire au făcut 
Că de aci înainte asfel a călători, 

Unul a spune minciuna ş-altul a o întări. 

Către seară iată vine ş-al treilea mincinos, 

Carele ştia să mintă tot asemenea frumos ; 

Ş-auzind vorbind sătenii de acele minciuni mari, 

D-a măgarilor răpire şi plouarea de samari, 

El le-ntări p-amîndouă, că cu adevărat sînt, 

Şi ca să-l crează mai bine le făcu şi jurămînt 
Cum că el era de faţă norul cînd s-a repezit 
Şi pe magari deodată ca pleava cînd i-a răpit 
A văzut chiar şi cu ochii samare cînd a plouat, 

Care de cînd este lumea nicăiri nu s-a-ntîmplat. 

Şi era trişti cetăţenii, fiindcă bătrînii spun, 

Dîndu-şi părerea l-aceasta, că n-o să fie semn bun. 
Sătenii mai mult acuma mirarea lor întărind 
Şi cu ceilalţi împreună şi p-acesta găzduind, 
S-adunară mincinoşii la un loc iar fără gînd ; 

Cei doi p-acesta văzîndu-l îl întrebară rîzînd : 

- „Dar tu cum făcuşi, măi frate, aicea de ai ajuns ? " 

- „întărind minciuna voastră", mincinosul a răspuns 
Apoi şezînd se-nvoiră asfel a călători, 

Unul să spuie minciuna ş-altul a oîntări. 

într-acea seară sătenii o cină bună le-au pus, 

Şi pe lîngă celelalte ş-o plăcintă le-au adus ; 

Ei mîncînd din celelalte şi dacă s-au săturat 
Au zis: - „Această plăcintă s-o stricăm este păcat! 

Ci să o lăsăm întreagă şi acum sa ne culcăm, 


156 A întărîta - a întări, a confirma, a amplifica. 

Ca s-o avem de gustare, dimineaţă s-o mîncăm." 

Se-nvoiră la aceasta cu un cuget cîteşitrei. 

Darînsă să o mănînce numai unul dintre ei : 

Adică : în acea noapte cine orce va visa, 

Cînd s-orscula dimineaţă, să-şi spuie visarea sa. 

Ş-al cui vis va fi de frunte, mai grozav şi minunat, 

El plăcinta s-o mănînce singur, far' să dea la alt. 

Şi cu-nvoirea aceasta plăcinta neatingînd 
Se culcară să viseze, toţi avînd cîte un gînd. 

Mincinosul însă care minciunile întărea 
îşi unelti de cu seară visul ce i se părea, 

Şi cam pe la miezul nopţii, dormind ceilalţi, s-a sculat, 

A mîncat plăcinta toată şi iar la loc s-a culcat. 

A doua zi dimineaţă sculîndu-se cîteşitrei, 
începu să-şi povestească visul cel dintîi din ei, 

Zicînd : - „De n-ar fi vrun semn rău, ast' noapte am visat 
Că l-al treilea cer tocma la-nălţime m-am urcat." 

„A ! iacă ! ceilalţi strigară, un foarte minunat vis." 

Al doilea după dînsul: - „Şi eu am visat, a zis, 

Ca m-am coborîtîn haos l-al şaptelea adînc jos." 

- „Minunat! ceilalţi strigară, şi visu-ţi e fieros 157 !" 

- „Dar dumneata, întrebară, domnule întăritor, 

Ce ai visat ?" El răspunse (căutînd în ochii lor): 

„Foarte sînt adevărate cele ce le-aţi visat voi. 

Că eu v-am văzut întocma cum aţi şi spus amîndoi; 

Şi dacă vă văzui asfel că m-aţi lăsat şi v-aţi dus 
Unul l-al şaptelea haos ş-alt l-al treilea cer sus, 

M-am gîndit ş-am zis în sinemi : aceşti tovaroşi ai mei 
Dacă-n aşa depărtare au plecat să umble ei, 

Cine ştie cînd s-o-ntoarce ! şi de plăcintă păcat, 

C-aşteptînd o să se strice ! ş-apucînd, o am mîncat; 

Care dacă nu mă credeţi că am mîncat-o, cum zic, 

Poftim vă uitaţi ş-în tavă, că nu eîn ea nimic." Ceilalţi doi văzînd 
aceasta, cu supărare i-a zis : 

- „Cum se poate vreodată să mănînce omu-n vis ? 


157 Fieros - înfricoşător. 

Ci minciunile-ţi sînt bune la alţii să le-ntăreşti; 

Iar cît pentru ale noastre, tovaroş bun nu ne eşti, 
Nu ne învoim cu tine, că tu ne laşi nemîncaţi, 

Şi du-te cu sănătate, vinde-ţi minciunile l-alţi." 


UN ARMEAN ÎNJURĂTOR DE GURĂ 

Ca tot creştinul odată ispoveduindu-se-n post, 

După datoria legii, un armean sărac, cam prost, 

Pe lîngă alte păcate spuse că are nărav 
Şi înjură totdauna de gură foarte grozav. 

Popa cu învăţătura se sili a-l dezbăra, 

Zicîndu-i că nu să cade de gură a înjura ; 

Căci gura la om din toate, e organul cel mai sfînt, 
Fiindcă dintr-însa scoate rugi şi alt orce cuvînt. 

D-alde acestea şi alte părinteşte i-a vorbit, 

Şi să nu înjure gură, dîndu-i canon, l-a oprit. 

După ce dar isprăviră şi amîndoi au plecat 
Ca să meargă fiecare la casa sa-ndepărtat, 

Cînd p-o uliţă trecură, amîndoi încă fiind, 

O armeancă p-o fereastră de sus capul său ivind, 
Strigă-n limba armenească : -„Derder baba, stăi niţel !" 
Şi trăgîndu-se-năuntru, se opri în drum şi el. 

Peste puţin ivind capul, armeanca iar i-a vorbit: 
„Du-mi-te acum, părinte, că treaba mi-am isprăvit." 
O-ntrebă armeanul popa (stînd şi cel ispovedit): 

- „Dar pentru care pricină aici în drum m-ai oprit ?" 

Iar armeanca 11 răspunse : - „Pentru o-ncercare nuau 
Că avui s-aşez o cloşcă peste vro cîteva oau, 

Fiindcă mă învăţară, cînd voi vrea cloşca s-o pui 
Şi voi voi ca să iasă cu moţ fiecare pui, 

Să opresc în uşa casii un derder (pop-armenesc). 

Şi aceasta fu pricina puţintel să te opresc." 

Abia isprăvi armeanca aceasta a le vrăji, 

Auzind ispoveditul asupra-i se necăji, 


158 .. 

Noua. 

Şi către derder răspunse : - „Vezi aşa gură-njur eu !" 
Iar popa privindu-l zise : - „Ai dreptate, fătul meu !" 


SLUJITUL NENAINTAT Ş-ÎMBOGĂŢIT 
DE CEI CE SĂ TEM DE MUIERI 

O slugă ani mulţi trecuse tot slujind la un sultan, 
Aşteptînd înaintare, cu nedejdi din an în an ; 

Şi văzînd că pentru dînsul nu să făcea nici un rost, 
Ca să-şi aducă aminte să-l rînduiască-n vrun post, 
Puse-într-o zi hotărîre proverbul a nu-l lăsa 
Că : „Pruncul pînă nu plînge nu-i dă ţiţă muma sa", 
Ş-îndrăznind dete hîrtie către sultanul, cerînd 
Să-i dea vreo slujbuliţă micşoară şi mai de rînd. 
Sultanul înfăţişîndu-l înainte-şi l-a-ntrebat 
Ca ce fel de post doreşte, după jalba ce i-a dat. 
Sluga răspunzind îi zise (îngenuchind la pămînt): 

- „Strălucite împărate ! ca un vechi slujit ce sunt, 
Rog ca să-mi daţi o poruncă, cu ea să călătoresc 
în toată împărăţia şi se mă-mputerniccsc 
Ca cîţi de-ale lor neveste a să teme voi vedea, 

Fără cuvînt de pricină cîte o para să-mi dea." 
Sultanu-ncepu să rîzâ, proasta-i cerere văzînd, 

Şi uitîndu-se la dînsul iar îl întreba, zicînd : 

„Ce folos o să-ţi aducă ţie un asfel de post ? 

Cîţi inşi vei găsi îţi pare după cugetu-ţi cel prost ?" 
Iar el cu respect răspunse : - „împărate, să trăieşti, 
Numai aceasta poruncă a-mi da să bine voieşti 
Ş-îmi este destul cu dînsa viaţa a mi-o ţinea, 

Iar, de n-oi nimeri bine, să fie pe seama mea." 
Porunci sultanu-ndată fermanul 159 a i se seri, 
în care cu străşnicie porunci şi întări 
Ca orcare să va teme de femeia sa-n vrun fel, 

Fără cuvînt de pricină să fie dator acel 
A da o para acestui ce să va înfăţişa 


159 Ferman - decret al sultanului. 


248 



Cu porunca-mpărătească ce-i e dată de asa. 

Cum luă sluga porunca numaidecît a plecat 
La şeh-islamul (întîiul religii) s-a-nfăţişat, 

Ş-arătînd porunca zise : - „Ast ferman să-mi întăreşti, 
Cum şi o para, cum scrie, să-mi dai şi să te plăteşti." 

- „Ce fel ? şeh-islamul zise, nu cumva 160 ai tu-n păreri 
Că vei putea găsi oameni să se teamă de muieri ? 

Să ştii că eu niciodată de muierea mea păs n-am 
Şi nici a-ţi da para ţie vreo datorie am ; 

Nici poci o aşa poruncă vrodată s-o consfinţesc 
Şi cu pecetea religii, cum ceri, să ţ-o întăresc ; 

Că ce-nsemnează muierea-naintca unui voinic ? 

Ci ia nu-ţi mai pierde vremea să umbli după nimic ; 
Mergi de-ţi vezi de sărăcie, lasă, îţi zic, acest post, 

A vrut sultanul să-şi rîză de tine ca de un prost." 

- „Stăi întîi, sluga îi zise, să vorbim noi între noi 
Şi să facem judecată cum să cade amîndoi; 

Şi dacă eu la aceasta nu voi avea drept, cum zic, 

Să nu-mi întăreşti potrunca cum şi să nu-mi dai nimic." 

- „Bine ! zise şeh-islamul, zi, să văz ce ai să zici !" 

Sluga l-a-ntrebat atuncea cu respect, ca toţi cei mici: 

- „Dacă femeia în lipsa-ţi din rezonu-şi va ieşi 
Şi fără cerească frică-n drum ruşinos va pîşi, 

îţi vatămă ceva cinstea călcînd sfîntul legămînt ?" 

- „Hai ! hai ! zise şeh-islamul, la aceasta nici cuvînt." 

- „Aşadar, îi zise sluga, onoarea sau cinstea ta 
E în puterea femeii, cum va vrea a o purta." 

- „Fireşte !" el îi răspunse, şi sluga urmă alt pont 161 : 

- „Dar cînd femeia-nşelată-n lipsa-ţi de vrun vagabont 
Va vrea a-ţi răsipi starea, unindu-se în vrun fel. 

Este în a ei putere ca să şi fugă cu el ?" 

- „Fără-ndoială !" el zise. - „Aşadar nu sînt greşit 
Că în puterea femeii starea ţ-e desăvîrşit." 


160 în original: cum. 

161 n 

Punct. 

- „Asta e ştiut !" răspunse. - „în sfîrşit, mă rog să-mi spui, 
Socotesc că şi l-această în pricină nu te pui : 

Dar dacă cumva femeia-ţi, fără a se socoti, 

Satana o va împinge vrun plan rău a unelti, 

Şi dormind cu dînsa noaptea va vrea a te sugruma, 
Nepuind în gînd atuncea cele ce se vor urma, 

După fapta-i criminală, pravile, judecătorii. 

Pedepse înfricoşate, cum şi ocne, puşcării, 

E-n puterea ei s-o facă, după cum ţ-am desluşit ?" 
Ascultîndu-I şeh-islamul îi răspunse : - „Negreşit !" 

- „Acum dar vedem că cinstea, viaţa ş-avuţia ta, 

Toate în a ei putere le are soţia ta." 

- „Da ! şeh-islamul răspunse, este prea adevărat !" 

- „Aşadar, îi zise sluga, prea cu drept ai judecat, 

Şi te rog ca să faci bine să-mi dai paraua acum, 

Precum şi să pui pecetea, să merg'să-mi caut de drum." 
Neavînd ce să mai zică şeh-islamul s-a supus, 

îi dete paraua-ndată, cum şi pecetea a pus, 

Ca să fie cunoscută porunca ce i s-a dat 
Că e de el consfinţită, după cum am arătat. 

Deci luînd sluga porunca, în puterea ei umblînd 
Şi toată împărăţia otomană-nconjurînd, 

Aduna bani fără seamă, atîtîncît încarcă 
Vro cîţiva catîri cu sacii, la-ntoarcere cînd plecă 
Şi viind în capitală la sultanu-n grab' s-a dus 
S-arate recunoştinţă şi mulţămiri de supus. 

Sultanul pe vechea-şi slugă înfăţişată văzînd 
Mişcat de curiozitate l-a-ntrebat pe loc, zicînd : 

- „Cîştigaşi ceva parale după unde ai umblat ?" 

Sluga, sărutînd pămîntul, cu respect îngenucheat, 
La-ntrebareîi răspunse : - „împărate, să trăieşti ! 
Mărturisesc adevărul, fiindcă a şti voieşti, 

Am cîştigat într-atîta încît banii-n saci i-am pus 
Şi abia pînă aicea cu catîrii i-am adus." 

Sultanul îi zise : - „Bravo ! iată te-ai folosit dar." 

Şi vrînd ceva să glumească întrebă pe sluga iar: 

- „Dar din toată-mpărăţia, în umbletul tău făcut, 
Ce lucru-mi aduseşi mie mai deosebit plăcut ?" 

- „Apropo ! sluga răspunse, o giurgină 162 -ţi alesei, 
Cu frumseţe minunată şi roabă ţ-o adusei." 

Cum îl auzi sultanul, îi tăie vorba de ea, 

Zicînd : - „Sî! încet vorbeşte, c-aude soţia mea." 
Atuncea orînduitul să strîngă bani cu ferman : 

- „Dacă-i aşa, dă-mi paraua, zise marelui sultan, 
încai ca să nu rămîie nici unul a nu-i păsa 

Şi care să nu să teamă orcum de soţia sa ; 

Pentru că, precum văz, iacă şi-mpărăţia-ta 
Fără nici o osebire te temi de soţia ta." 

Atuncea rîzînd sultanul îi zise : - „M-ai biruit, 
la-ţi dar cu dreptul paraua şi de la mine-n finit 163 ." 


162 

Georgiana. 

163 în finit - în sfîrşit. 

